
„Prakeiktieji karaliai“ — garsi istorinė 7 tomų freska. 


„Prakeiktieji karaliai“ — romanų ciklas, kurio visi veikėjai kadaise 
gyveno. Veikalas tiksliai atskleidžia kasdieninį gyvenimą, 
politines ir meilės dramas, kuriose susiduria karaliai, karalienės, 
popiežiai, ministrai, didikai neramiu, iki šiol mažai pažįstamu 


paskutinių Kapetingų valdymo laikotarpiu. 


Istorija yra kadaise išgyventas romanas. 


ED. IR J. DE GONCOURT 


Prologas 


XIV amžiaus pradžioje Prancūzijoje viešpatavo Pilypas IV, le- 
gendinio grožio karalius. Buvo absoliutus jos valdovas. Jis su- 
tramdė karingąją didžiųjų baronų puikybę, nuslopino sukilu- 
sius lamandus, nugalėjo anglus Akvitanijoje, įveikė net Šventąjį 
Sostą, prievarta įkurdindamas jį Avinjone. Parlamentai buvo jo 
žinioje, o sinodai - jo išlaikomi. 

Jo trys suaugę sūnūs laidavo dinastijos tolydumą. Duktė buvo 
ištekinta už Anglijos karaliaus Eduardo II. Tarp jo vasalų figū- 
ravo dar šeši karaliai, o giminysčių saitai siekė net Rusiją. 

Nebuvo turto, į kurį nebūtų tiesusis Pilypo IV ranka. Jis 
apkrovė duoklėm Bažnyčios valdas, apiplėšė žydus, prispaudė 
lombardų bankininkų kompanijas. Kad patenkintų iždo po- 
reikius, falsifikavo monetas. Auksinės monetos diena iš dienos 
lengvėjo, o kainavo brangiau. Mokesčiai buvo nepakeliami; po- 
licijos knibždėte knibždėjo. Ekonomines krizes keitė nuopuolis 
ir badas, o juos savo ruožtu lydėjo riaušės, skandinamos krauju- 
je. Maištai baigdavosi kartuvėmis. Visi turėjo paklusti, nusilenkti 
arba sugniužti prieš karališkąją valdžią. 

Bet šitas šaltakraujis ir žiaurus valdovas, kuriam šalies intere- 


sai buvo svarbiau už visa kita, puoselėjo mintį sukurti vieningą 

valstybę. Jo karaliavimo metais Prancūzija buvo didi, bet pran- 
cūzai nelaimingi. 

Pasipriešinti jam drįso tik viena galia — suverenus Tamplie- 
rių ordinas". Šita didžiulė organizacija — ir karinė, ir religinė, ir 
finansinė — pagarsėjo ir praturtėjo kryžiaus karuose, iš kurių ji 
ir Išaugo. 

Pilypui Gražiajam nedavė ramybės Tamplierių ordino ne- 
priklausomumas, o jo milžiniški turtai žadino jo godumą. Jis 
sufabrikavo prieš juos didžiausią, kokią tik mena istorija, bylą, 
nes į ją buvo įtraukta apie penkiolika tūkstančių kaltinamųjų. 
Buvo griebtasi visų manomų niekšybių, ir truko ši byla septy- 
nerius metus. 


Septintųjų metų pabaiga ir prasideda mūsų pasakojimas. 


* Skaičiai tekste reiškia nuorodas į „Istorines pastabas“, duodamas paties auto- 
riaus knygos gale, ten skaitytojas ras ir „Vardyną“, į kurį įtraukti veikiantys 
arba paminėti knygoje asmenys. Su nuoroda (vert. past.) pateikiami vertėjos 
parengti komentarai. 

Pirma dalis 


PRAKEIKIMAS 


Karalienė, kuri nepažinojo meilės 


Židinyje, ant raudonuojančių žarijų sluoksnio, liepsnojo visas 
medžio kamienas. Pro žalsvus, švino nerviūromis sudalytus stik- 
lus skverbėsi šykšti kovo mėnesio šviesa. 

Aukštame ąžuolo krėsle, kurio atlošą puošė trys Anglijos liū- 
tai, parėmusi smakrą delnu, sėdėjo karalienė Izabelė ir išsiblaš- 
kiusi žvelgė į ugniakure plyksčiojančią ugnį. 

Jai buvo dvidešimt dveji metai. Jos aukso spalvos plau- 
kai, supinti į ilgas, aukštai prisegtas kasas, atrodė lyg dvi am- 
foros ąsos. 

Ji klausėsi, kaip viena jos rūmų dama prancūzė skaito Gijo- 


mo, Akvitanijos kunigaikščio, eiles: 


Aš meilės nemenu geru, 
Neradau niekur jos kerų 


Ir eilių skirt kam neturiu... 


Dainingas rūmų damos balsas tirpo menėje, per daug dide- 


lėje, kad moteris galėtų čia jaustis laiminga. 

Taip visad bus su manimi, 
Ne man degt meilės ugnimi, 
Ne man žiedų liepsna kvapni... 


Karalienė, kuri nepažinojo meilės, atsiduso. 

— Kokie jaudinantys žodžiai, — tarė ji, — tarsi tyčia man para- 
šyti. Ak, praėjo tie laikai, kai didikai, tokie kaip tas kunigaikštis 
Gijomas, mokėjo taip pat puikiai kurti eiles, kaip ir kariauti. 
Kada, jūs sakėte, jis gyveno? Prieš du šimtus metų? Prisiekčiau, 
kad šitos eilės parašytos vakar“. 


Ir pusbalsiu pati sau pakartojo: 


Aš meilės nemenu geru, 


Neradau niekur jos kerų... 


Valandėlę sėdėjo susimąsčiusi. 

— Skaityti toliau, maloningoji ponia? — paklausė dama, pirš- 
tu prilaikydama miniatiūromis puoštą puslapį. 

— Ne, mieloji, — atsakė karalienė. — Jau ganėtinai prisiverkė 
šiandien mano siela. 

Ji atsitiesė ir visai kitu balsu pridūrė: 

— Gavau iš savo kuzeno monsinjoro d'Artua žinią, jog ren- 
giasi mane aplankyti. Pasirūpinkite, kad, kai pasirodys, būtų 
tuoj Čia pat įvestas. 

— Jis atvyksta iš Prancūzijos? Ak, koks jums džiaugsmas, ma- 
loningoji ponia. 

— Norėčiau pasidžiaugti... jei naujienos, kurias jis veža, bus geros. 

Į menę lėkte įlėkė kita rūmų dama džiaugsmu švytinčiu veidu. 
Tai buvo mergautine pavarde Žana de Žuenvil, sero Rodžerio 


Mortimerio, vieno iš žymiausių Anglijos baronų, žmona. 

— Maloningoji ponia! Maloningoji ponia! — šūktelėjo ji. — 
pradėjo kalbėti! 
— Iš tikrųjų? — nustebo karalienė. — O ką jis pasakė? 


45] 


Ji 


— Sudavė į stalą, maloningoji ponia, ir pasakė „Noriu!“ 

Gražiu Izabelės veidu nuslydo išdidi išraiška. 

— Atveskite jį pas mane, - įsakė ji. 

Ledi Mortimer vis taip pat tekina išskubėjo iš menės ir bere- 
gint sugrįžo su penkiolikos menesių kūdikiu ant rankų — put- 
liu, rausvu rubuiliu, — jį pastatė karalienei prie kojų. Jis buvo 
aprengtas granato spalvos auksu siuvinėta mantija, per daug 
sunkia tokiam mažam padarėliui. 

— Taigi, mesire, mano sūnau, jūs pasakėte: „Noriu“, — tarė 
Izabelė ir pasilenkusi paglostė jam skruostą. — Patinka man, kad 
toks buvo jūsų pirmasis žodis: taip byloja karaliai. 

Kūdikis nusišypsojo linguodamas galvutę. 

— O kodėl jis taip pasakė? — pasiteiravo karalienė. 

— Todėl, kad nedaviau jam riekelės pyrago, — atsakė ledi 
Mortimer. 

Izabelės veidu perbėgo šypsena, bet ji tuoj surimtėjo. 

— Kadangi jis pradeda kalbėti, — tarė ji, — reikalauju, kad 
su juo nebūtų švebeldžiuojama, vapama, kaip tai paprastai 
daroma kalbantis su vaikais. Ne taip svarbu, kad jis mokėtų 
tarti „tėte“ ar „mama“, geriau tegul žino žodžius „karalius“ ir 
„karalienė“. 

Jos balse skambėjo įgimtas didis valdingumas. 

— Ar žinote, mieloji, — kalbėjo ji toliau, — kodėl pasirinkau 
jus savo sūnaus auklėtoja? Garsusis mesiras Zuenvilis, tas, kuris 
lydėjo mano prosenelį Liudviką šventąjį į kryžiaus žygį, jūsų se- 
nelis; jūs juk jo brolio vaikaitė. Taigi mokėsite įkvėpti šiam vai- 


kui, kad jis toks pat prancūzas, koks ir anglas. 

Ledi Mortimer nusilenkė. Šią akimirką sugrįžusi pirmoji rū- 
mų dama prancūzė pranešė, kad atvykęs monsinjoras grafas Ro- 
beras d Artua. 

Karalienė išsitiesė, atsilošė krėsle ir susikryžiavo rankas ant 
krūtinės; atrodė it dievaitės statula. Šitas visada rūpestingai pabrė- 
žiamas karališkas didingumas neįstengė nustelbti jos jaunystės. 

Menės grindis sudrebino dviejų šimtų svarų žingsnis. 

Įėjo vyras šešių pėdų ūgio, šlaunimis sulig ąžuolo kamienu, 
kumščiais sulig kuoka. Jo raudonos Kordobos odos pušnys, per 
kurias greitom brūkštelėta, tebebuvo purvinos, o apsiaustas, ka- 
bąs ant pečių, toks platus, kad juo galima buvo užkloti lovą. 

Vien tik su durklu prie šono jis jau atrodė išsirengęs į karo 
žygį. Vos jam pasirodžius, viskas aplinkui iš karto pasimatydavo 
silpna, gležna, trapu. Smakras jo buvo apskritas, nosis trumpa, 
žandikauliai stambūs, torsas galingas. Ir oro jam reikėjo dau- 
giau negu paprastiems mirtingiesiems. Tam milžinui buvo dvi- 
dešimt septyneri metai, bet dėl masyvių raumenų sunku buvo 
nustatyti tikrą jo amžių, ir jam lygiai gerai galėjai duoti dešim- 
čia metų daugiau. 

Žengdamas prie karalienės, jis nusitraukė pirštines, paskui 
priklaupė ant vieno kelio, nustebindamas savo lankstumu, ku- 
rio negalėjai tikėtis iš tokio milžino, ir atsistojo dar nesuspėjęs 
gauti leidimo. 

— Nagi, mesire mano kuzene, — tarė Izabelė, — kaip sekėsi 
kelionė jūra? 

— Bjauriai, maloningoji ponia, pasibaisėtinai, — atsakė Ro- 
beras d' Artua. — Kilo tokia audra, jog vos neatidaviau Dievui 
dvasios kartu su visomis žarnomis. Taip įtikėjau, kad išmušė pas- 
kutinė mano valanda, jog puoliau Dievui savo nuodėmes išpa- 
žinti. Laimė, jų būta tokios daugybės, kad nespėjau išsakyti nė 
pusės, kai priplaukėme krantą. Liko dar ir kelionei atgal. 

Jis nusikvatojo, net stiklai sudrebėjo. 

— Po perkūnų, - pridūrė jis, — geriau tinku bastytis sausu- 
ma, negu šuoliuoti sūriomis bangomis. Ir jei ne meilė jums, ma- 
loningoji mano kuzina, ir ne tie skubūs reikalai, kuriuos turiu 
jums išdėstyti... 

— Leiskite, aš baigsiu, kuzene, — pertarė jį Izabelė. Ir parodė 
į vaiką. - Mano sūnus pradėjo šiandien kalbėti. 

Paskui kreipėsi į ledi Mortimer: 

— Reikalauju, jog jis išmoktų savo giminės vardus ir kuo grei- 
čiau sužinotų, kad jo senelis Pilypas yra taurusis Prancūzijos kara- 
lius. Nuo šiol kalbėkite „Tėve mūsų“ ir „Sveika, Marija“, taip pat 
maldą į monsinjorą Liudviką Šventąjį jo akivaizdoje. Šitie dalykai 
turi būti įdiegti jam į širdį anksčiau, negu jis suvoks juos protu. 

Buvo patenkinta, kad gali parodyti savo giminaičiui, kuris 
pats buvo vieno iš Liudviko Šventojo brolių palikuonis, kaip ji 
rūpinasi sūnaus auklėjimu. 

— Jūs puikiai mokslinate tą jaunuolį, - pagyrė Roberas d Artua. 

— Mokytis valdyti niekad ne per anksti, — atitarė Izabelė. 

Vaikas bandė eiti, žengė atsargiai ir svyrinėdamas kaip visi 
kūdikiai. 

— Ar gali būti, kad ir mes tokie buvome! — šūktelėjo Robe- 
ras d Artua. 

— Žiūrint į jus, kuzene, — nusišypsojo karalienė, — sunku 
įsivaizduoti. 

Srebėdama Roberą d'Artua, ji valandėlę susimąstė, kokį jaus- 
mą turi išgyventi maža ir smulki moterėlė, pagimdžiusį šitą žmo- 
gų tvirtovę; paskui nukreipė žvilgsnį į sūnų. 

Ištiesęs rankutes į ugniakurą, tarsi būtų norėjęs savo mažyte 
saujele sugriebti liepsną, berniukas žengė pirmyn. 

Roberas d'Artua užtvėrė jam kelią, atstatydamas koją. Nė 


kiek neišsigandęs, mažasis princas nusitvėrė šitos raudonos 

pušnies, kurią vos įstengė apglėbti, ir apsižergė ją. Milžinas 
ėmė sūpuoti koją, keldamas ir nuleisdamas besijuokiantį ber- 
niuką, susižavėjusį šituo netikėtu žaidimu. 

— Ak, mesire Eduardai, — tarė Roberas d' Artua, — ar drįsiu 
aš kada nors vėliau, kai būsite galingas valdovas, priminti jums, 
kad jojote ant mano pušnies? 

— Galėsite, kuzene, visada galėsite, jei ir toliau pasirodysite 
esąs mūsų ištikimas bičiulis... O dabar prašom palikti mus vie- 
nus, — pasakė Izabelė. 

— Nagi, išsilaipinkite, mesire, — tarė Roberas d Artua, pasta- 
tydamas koją ant žemės. 

Rūmų damos prancūzės išėjo į gretimą kambarį, išsivesda- 
mos ir vaiką, kuris turės vieną gražią dieną, jeigu likimas neiš- 
krės išdaigos, tapti Anglijos karalium. 

Roberas d'Artua valandėlę luktelėjo. 

— Na štai, maloningoji ponia, — prabilo jis, — jei norite pa- 
pildyti savo pamokų kursą sūnui, išaiškinkite jam, jog Margari- 
ta Burgundė, Liudviko Šventojo vaikaitė, Navaros ir būsimoji 
Prancūzijos karalienė, elgiasi taip, kad netrukus bus savo tautos 
praminta Margarita Kekše. 

— Iš tikrųjų? — paklausė Izabelė. — Vadinasi, tai, ką mes ma- 
neme, tiesa? 

— Taip, kuzina. Ir ne tik Margarita. Jūsų dvi kitos brolienės 
taip pat. 

— Žana ir Blanša?.. 

— Blanša, tikrai. Žana... 

Roberas d' Artua neryžtingai mostelėjo didžiule savo ranka. 

— Ji suktesnė negu kitos, - pareiškė jis. — Bet aš turiu tvirtą 
pagrindą manyti, kad ji tokia pat nepataisoma ištvirkėlė kaip 


anos. 

Jis žengė tris žingsnius pirmyn, įsispyrė kojomis į žemę ir šūktelėjo: 

— Jūsų trys broliai, maloningoji ponia, raguočiai, raguočiai 
kaip paskučiausi prasčiokai! 

Karaliene atsistojo, jos skruostai nusidažė lengvu raudoniu. 

— Jei tai, ką sakote, tiesa, aš šito nepakęsiu, nepakęsiu tokios 
gėdos, nepakęsiu, kad mano šeima būtų pajuokos objektas. 

— Prancūzijos baronai taip pat šito nepakęs, tikėkite manimi. 

— Ar turite įrodymų? Žinote vardus? 

Roberas d' Artua garsiai atsikvėpė. 

— Kai praeitą vasarą lankėtės Prancūzijoje su mesiru savo 
vyru, per tas iškilmes, kur aš kartu su jūsų broliais turėjau gar- 
bės būti įšventintas į riterius... juk žinote, kad garbės, kuri nie- 
ko nekainuoja, pas mus nešykštima... tąsyk aš pasidalijau su ju- 
mis savo įtarimais, o jūs man pasisakėte savo. Prašėte mane budėti 
ir apie viską pranešti jums. Esu jūsų sąjungininkas; atlikau vie- 
na, o dabar atvykau įvykdyti antra. 

— Na, ir ką sužinojote? — nekantriai paklausė Izabelė. 

— Visų pirma, kad iš jūsų saldžiosios brolienės Margaritos 
dėžutės dingsta vienos kitos brangenybės. O kai moteris ima 
slapta pardavinėti savo papuošalus, tai arba jai maga apipilti 
dovanomis meilužį, arba nusipirkti bendrą. Jos niekšystė aki- 
vaizdi. Ar ne taip? 

— Ji gali teigti, kad paaukojusi papuošalus Bažnyčiai. 

— Ne visada. Kai, pavyzdžiui, kokia nors segė buvo atiduota 
lombardui pirkliui mainais už Damasko plieno durklą... 

— O ar jūs sužinojote, prie kieno diržo kaba tas durklas? 

— Deja, ne! - atsakė grafas d' Artua. — Sekiau, bet pamečiau 
pėdsakus. Mūsų gražuolės apsukrios. Nė vienas mano vaiko- 
mas Konšų miškuose elnias geriau nemėtė pėdų ir geriau ne- 


klaidino medžiotojo kaip jos. 

Izabelės veide šmestelėjo nusivylimas. Plačiai išskėsdamas ran- 
kas, Roberas d' Artua neleido ištarti jai to, ką buvo besakanti. 

— Palaukite, palaukite! - šūktelėjo jis. - Esu geras medžiok- 
lis, ir gainiojamas žvėris retai nuo manęs pasprunka... Doroji, 
tyroji, skaisčioji Margarita senajame Nelio rūmų bokšte įsi- 
rengė kambarėlius, kad turėtų kur, kaip sakė, ramiai pasimels- 
ti. Bet atrodo, kad ji ypač meldžiasi tomis naktimis, kai nebū- 
na namie jūsų brolio Liudviko Navariečio. Šviesa tada ten dega 
iki vėlyvos nakties. Su ja pasimelsti ateina jos kuzina Blanša, o 
kartais ir kuzina Žana. Suktos moterytės! Jei kas imtų vieną jų 
klausinėti, tuomet lengviau būtų pasiteisinti: „Kas yra? Kuo 
jūs mane kaltinate? Betgi aš buvau su kuzina“. Vienai nusidė- 
jusiai moteriai gintis sunkiau. Trys susiuosčiusios kekšės — tvir- 
tovė. Tik štai kas: tomis pačiomis naktimis, kai nebūna Liud- 
viko, tomis pačiomis naktimis, kai Nelio bokšte dega šviesa, jo 
papėdėje, ant upės kranto, toje paprastai tuščioje tokiu vėly- 
vu metu vietoje, darosi pernelyg gyva. Žmonės matė iš bokšto 
išeinančius vyrus anaiptol ne vienuolišku apdaru; tie, kurie 
gieda mišparus, varstytų kitas duris. Karaliaus dvaras tyli, bet 
liaudis ima liežuvius nešioti; mat tarnai išsiplepa anksčiau už 
ponus... 

Kalbėdamas jis blaškėsi, mosikavo rankomis, žingsniavo po 
menę, kad net grindys drebėjo, ir plasnojo apsiausto skver- 
nais. Jėgos pertekliaus demonstravimas Roberui d Artua bu- 
vo priemonė įtikinti pašnekovą. Raumenimis jis stengėsi įteig- 
ti kaip ir žodžiais; įsukdavo pašnekovą lyg į kokį sūkurį; o jo 
stačiokiška kalba, taip puikiai deranti su visa jo išvaizda, tarsi 
buvo jo nuoširdaus atvirumo įrodymas. Tačiau, iš arčiau pasi- 
žiūrėjus, galima buvo suabejoti, ar visas šitas bruzdesys nėra 


balaganininko išdaigos, aktoriaus vaidyba. Jo pilkos akys bliz- 

gėjo budria, atkaklia neapykanta. Jaunoji karalienė įtrempė jė- 
gas, kad neaptemtų jos sveika nuovoka. 

— Ar papasakojote apie tai karaliui, mano tėvui? — paklau- 
sė ji. 

— Mieloji kuzina, jūs pažįstate karalių Pilypą geriau negu aš. 
Jis taip tiki moterų dorybingumu, jog norint, kad mane išklau- 
sytų, reikėtų parodyti jam jūsų brolienes besivoliojančias su mei- 
lužiais. Be to, nesu ypatingoje dvaro malonėje dabar, pralaimė- 
jęs savo bylą... 

— Žinau, kuzene, kad jus nuskriaudė; jei būtų mano valia, ši 
skriauda būtų atitaisyta. 

Roberas d'Artua pripuolė prie karalienės rankos ir pabu- 
čiavo ją. 

— Bet kaip tik dėl šios bylos ar negali pasirodyti, — švelniai 
tarė Izabelė, - kad jūs veikiate iš keršto? 

Milžinas gyvai pašoko. 

— Betgi žinoma, maloningoji ponia, kad aš veikiu iš keršto! 

Jo atvirumas galėjo nuginkluoti kiekvieną. Jau, rodos, įvi- 
liojai jį į spąstus, užklupai nusikaltus, o jis atveria tau širdį pla- 
čiai kaip langą. 

— Jie atėmė iš manęs palikimą — Artua grafystę, —- sušuko 
jis, — ir atidavė mano tetai Mao Burgundei... tai kalei, tai nedo- 
rėlei, kad ji nudvėstų! Kad raupsai nuėstų jai burną, kad krūti- 
nė jai nupūtų! O kodėl taip padarė? Nes gudraudama, regzda- 
ma intrigas ir brukdama jūsų tėvelio patarėjams į saujas 
skambančius livrus, ji galų gale ištekino už jūsų trijų brolių savo 
dvi ištvirkėles dukteris ir trečią tokią pat ištvirkėlę jų kuziną. 

Ir jis leidosi mėgdžioti įsivaizduojamą savo tetos Mao, Bur- 
gundijos ir Artua grafienės, ir karaliaus Pilypo Gražiojo pa- 


šnekesį: 


19 


Maurice Druon 


— „Brangusis mano valdove, mano giminaiti, mano kūmai, 
o jei mes apvesdintume mano brangiąją Žanutę su jūsų sūnu- 
mi Liudviku?.. Ne? Ji nebetinka? Norite geriau Margo? Tai ati- 
duokite Žaną Pilypui, o mano saldžiąją Blanšetę — gražuoliui 
Karoliui. Koks bus mums džiaugsmas matyti, kaip jie visi mylisi! 
O paskui, jei gaučiau Artua, kurį valdė velionis mano tėvas, 
tada mano Burgundijos Grafystė atitektų vienai iš tų paukšty- 
čių — anai, jei panorėsite; tuomet jūsų antrasis sūnus taps Bur- 
gundijos pfalcgrafu, ir jūs galėsite siūlyti jį kandidatu į Vokieti- 
jos sostą. A, mano sūnėnas Roberas? Numeskite tam šuniui kaulą! 
Užteks tam storžieviui Konšų pilies, Bomono dvaro. Na, ir pasi- 
pila Nogarė į ausį klastos, na, ir užgriūva Marinji aukso kal- 
nai... Žiūrėk, jau ištekinta viena, jau ištekintos dvi, jau trys. O 
mūsų pupytės ištvirkėlės, nespėjusios nė apsišilti, ima regzti in- 
trigas, siuntinėti viena kitai laiškus, įsitaiso meilužius ir iš kailio 
neriasi, kad ragais papuoštų Prancūzijos karūną... Ak, jeigu jos 
būtų be dėmės, maloningoji ponia, aš tvardyčiausi. Tačiau su- 
žinos Burgundijos dukros, tiek man pakenkusios ir dabar taip 
niekšiškai elgdamosi, su kuo turi reikalą, atkeršysiu aš joms už 
tą blogi, kurį man padarė jų motina?. 

Izabelė sėdėjo susimąsčiusi, užklupta šito žodžių viesulo. Ro- 
beras d'Artua prisiartino prie jos ir pusbalsiu ištarė: 

— Jos nekenčia jūsų. 

— Teisybę sakant, ir aš nuo pat pradžios nepajutau joms di- 
delės meilės, ir nežinau kodėl, — atitarė Izabelė. 

— Nemylite jų todel, kad jos veidmainės, galvoja tik apie 
pasismaginimus ir visiškai neturi jokio pareigos jausmo. Bet jos, 
jos nekenčia jūsų, nes pavydi jums. 

— Tačiau mano likimas anaiptol nepavydėtinas, — atsiduso 


Izabelė, — jų padėtis, man regis, geresnė negu manoji. 

— Jūs — karalienė, maloningoji ponia; karalienė ir siela, ir 
krauju. Jūsų brolienės, kad ir nešioja karūnas, karalienės nieka- 
da nebus. Štai kodėl jos visada laikys jus savo prieše. 

Izabelė pakėlė į kuzeną savo nuostabias mėlynas akis, ir gra- 
fas d Artua suprato, kad šį sykį užgavo tikrąją stygą. Izabelė ga- 
lutinai stojo jo pusėn. 

— Ar žinote vardus tų... tų vyrų, su kuriais mano brolienės... 

Ji nemokėjo kalbėti taip stačiokiškai, kaip jos kuzenas, ir kai 
kurie žodžiai strigo jai burnoje. 

— Be šito aš negaliu nieko imtis, — pridūrė ji. — Sužinokite, ir 
prižadu tada tuoj pat, prisimetusi bet kuria dingstimi, atvykti į 
Paryžių ir padaryti galą tai palaidūnystei. Kuo galiu dar padėti? 
Ar įspėjote mano dėdę Valua? 

— Gink, Dieve, ne, — atšovė grafas d Artua. - Monsinjoras 
de Valua yra ištikimiausias mano globėjas ir geriausias bičiu- 
lis, bet tylėti nemoka. Jis ištriūbytų į visas puses tai, ką mes 
norime laikyti paslaptyje; per anksti pakeltų žvėrį, ir kai mes 
norėtume pasileidėles sučiupti, jos pasirodytų besančios šven- 
tos kaip vienuolės... 

— Tai ką jūs siūlote?.. 

— Du dalykus, — atsakė d'Artua. — Pirmiausia — priskirti 
prie maloningosios ponios Margaritos naują rūmų damą, kuri 
visiškai priklausytų nuo mūsų ir galėtų teikti mums tikslias ži- 
nias. Esu numatęs ponią de Komenž, kuri ką tik tapo našle ir 
kuriai priklauso būti pagerbtai. Šiam reikalui mums galės pra- 
versti jūsų dėdė Valua. Perduokite jam laišką, kuriame išreikš- 
kite savo pageidavimą. Jis turi didelę įtaką jūsų broliui Liudvi- 
kui ir tuojau pat įvesdins ponią de Komenž į Nelio rūmus. Taigi 
tvirtovėje turėsime mums atsidavusį žmogų; o kaip mes, kariai, 


sakome: geriau šnipas tvirtovėje negu kariuomenė už jos sienų. 

— Laišką aš parašysiu, o jūs nugabensite, — tarė Izabelė. — 
Kas dar? 

— Reikėtų tuo pačiu metu užliūliuoti jūsų brolienių įtaru- 
mą ir prisigerinti prie jų kokiom maloniom dovanom, - kal- 
bėjo toliau d' Artua, — tokiom, kurios tiktų ir vyrams, ir mote- 
rims. Jūs nusiųstumėte jas joms slapčiomis, neįspėdama nei tėvo, 
nei jų vyrų, tai būtų tarsi kokia nedidelė draugiška paslaptis 
tarp jūsų. Margarita tuština savo brangenybių dėžutę dėl nepa- 
žįstamo gražuolio; likimas iš tiesų turėtų būti mums nepalan- 
kus, jei, parūpinę jai dovaną, už kurią iš jos niekas nereikalaus 
ataskaitos, mes nepamatytume savo daikčiuko, prisegto prie mūsų 
ieškomo šaunuolio diržo. Sudarykime joms progą žengti neat- 
sargų Žingsnį. 

Izabelė valandėlę pasvarstė, paskui suplojo rankomis. Įėjo 
pirmoji rūmų dama prancūzė. 

— Mieloji, - kreipėsi į ją karalienė, — būkite gera ir atneškite 
tą kapšelį, kurį man šį rytą atsiuntė pirklys Albicis. 

Per tą trumpą atvangą, kol rūmų dama suvaikščiojo kapše- 
lio, Roberas d' Artua, užmiršęs pagaliau savo machinacijas ir są- 
mokslus, ėmė apžiūrinėti menę — sienas, išpuoštas religinio tu- 
rinio treskomis, didžiules plokštėmis apkaltas lubas laivo kilio 
formos. Viskas buvo nauja, liūdna, dvelkė šalčiu. Baldai pui- 
kaus darbo, bet nelabai gausūs. 

— Taip, nelinksma šita jūsų buveinė, kuzina, — pasakė jis. — 
Panašesnė į katedrą negu į pilį. 

— Duok, Dieve, kad ji nepavirstų man kalėjimu. Kaip daž- 
nai aš pasiilgstu Prancūzijos! 

Grįžo rūmų dama prancūzė su šilkiniu kapšiuku rankose: auk- 
so ir sidabro siūlais ant jos buvo išsiuvinėtos iškilios figūros, atvar- 


tas papuoštas trimis brangiaisiais akmenimis sulig riešutu dydžio. 

— Nuostabu! — šūktelėjo d' Artua. — Kaip tik tai, ko mums 
reikia. Moteriai ši puošmena pernelyg griozdiška, man per leng- 
va: odinis kapšas man labiau prie veido negu šitoks žaisliukas; 
užtat tokį daiktelį prisikabinti prie diržo ir kelti visų nuostabą 
svajoja kiekvienas dvaro dabita... 

— Užsakykite pirkliui Albiciui dar du tokius pat kapšelius, — 
įsakė Izabelė dvariškei, — ir pasirūpinkite, kad jie būtų kuo grei- 
čiausiai pristatyti. 

Kai rūmų dama išėjo, ji pridūrė: 

— Taigi, kuzene, galėsite pasiimti juos į Prancūziją. 

— Ir niekas nesužinos, kad šios dovanos perėjo per mano 
rankas. 

Lauke nuaidėjo šauksmai ir juokas. Roberas d Artua priėjo 
prie lango. Kieme mūrininkų būrys kėlė aukštyn sunkų skliau- 
tinį akmenį. Vieni vyrai traukė skridinio virves, kiti, užsikorę 
ant pastolių, taikėsi sugriebti akmens luistą, ir visą tą darbą, at- 
rodė, lydėjo geriausia nuotaika. 

— Na ką gi, kaip matyti, — tarė Roberas d Artua, — karaliui 
Eduardui vis tebepatinka mūrininko amatas. 

Tarp darbininkų jis atpažino Eduardą II, Izabelės vyrą, 
gražų, kokių trijų dešimčių metų plačiapetį vyriškį vilnijan- 
čiais plaukais, liaunų klubų. Jo aksominiai drabužiai buvo ap- 
taškyti kalkėmis. 

— Jie perstatinėja Vestmutjė jau daugiau kaip penkiolika me- 
tų, — piktai ištarė Izabelė. 

Kaip ir visas dvaras, žodį „Vestminsteris“ ji tarė prancūziška 
maniera — „Vestmutjė“. 

— Šešeri metai praėjo nuo mano vedybų, — pridūrė ji, — ir 
visus tuos šešerius metus gyvenau tarp menčių ir kalkių skiedi- 


nio. Stato, o po mėnesio griauna. Ir taip visą laiką. Eduardui 

patinka ne mūrininko amatas, o mūrininkai! Jūs manote, kad 
jie sako jam „valdove“? Vadina jį Eduardu, šaiposi iš jo, o jis tuo 
viskuo susižavėjęs. Šit pažiūrėkite! 

Eduardas II davinėjo įsakymus, ranka apglėbęs vieną jauną 
darbininką už kaklo. Aplinkui karalių kieme vyravo kažkokia 
įtartinai familiari atmosfera. 

— Maniau, - kalbėjo Izabelė, - kad blogiausius metus išgy- 
venau esant riteriui de Gavestonui. Tas akiplėša ir pagyrūnas 
bearnietis taip sumaniai valdė mano vyrą, kad pradėjo valdyti 
ir visą karalystę. Eduardas atidavė jam visas brangenybes iš ma- 
no vestuvinės skrynelės. Išties toks jau, matyt, paprotys mūsų 
šeimoje — moterų papuošalai vienokiu ar kitokiu būdu pereina 
vyrams! 

Sulaukusi giminaičio, draugo, Izabelė liejo širdį, išsipasa- 
kodama savo sielvartus ir pažeminimus. Iš tikrųjų karaliaus 
Eduardo II įpročiai buvo žinomi visai Europai. 

— Anais metais baronams ir man pavyko atsikratyti Gavesto- 
no; jam buvo nukirsdinta galva, ir aš džiaugiausi, kad jo kūnas 
supus Oksforde pas dominikonus. Ir ką gi! Įsivaizduokite, ku- 
zene, jog kartais aš su gailesčiu miniu riterį de Gavestoną, nes 
dabar, tarsi keršydamas, Eduardas surenka rūmuosna didžiau- 
sius savo šalies nedorėlius ir paskutiniausias atmatas. Landžioja 
po smukles Londono uoste, sėdi su valkatomis, mušasi su kro- 
vėjais ir bėga lenktynių su arklininkais. Išties nuostabius jis mums 
rengia turnyrus! O tuo laiku tevaldo karalystę kas nori, kad tik 
jam būtų parūpinama pramogų ir linksminamasi su juo. Šiuo 
metu jo malone naudojasi baronai Le Despenseriai — tėvas val- 
do sūnų, o šis yra mano vyro sugulovas. O manęs Eduardas 
nebeliečia, ir jeigu užklysta į mano patalą, mane apima tokia 


gėda, jog aš virstu ledu. 

Ji nuleido galvą. 

— Karalienė, jeigu jos nemyli vyras, yra nelaimingiausia iš 
visų savo valdinių, — pridūrė ji. — Iš jos reikalaujama tik vieno — 
duoti sostui įpėdinį, paskui jos gyvenimas niekam nerūpi. Kuri 
barono žmona, miestelėnė ar kaimietė pakęstų tai, ką privalau 
pakęsti aš... nes esu karalienė! Paprasčiausia Anglijos Karalystės 
skalbėja turi daugiau teisių negu aš: ji gali ateiti ir prašyti mano 
užtarimo. 

— Kuzina, mano nuostabioji kuzina, aš, aš būsiu jūsų užtarė- 
jas! — karštai sušuko d Artua. 

Izabelė liūdnai gūžtelėjo pečiais, tarsi norėdama pasakyti: 
„O kuo jūs galite man pagelbėti?“ Jų veidai beveik lietėsi. Jis 
ištiesė rankas, suėmė ją už alkūnių taip švelniai, kaip tik sugebė- 
jo, ir sušnabždėjo: 

— Izabele... 

Ji padėjo rankas milžinui ant pečių. Jie pažvelgė vienas ki- 
tam į akis ir visai netikėtai sutriko. Roberą d Artua staiga paga- 
vo kažkoks keistas susijaudinimas, ir jis ėmė varžytis jėgos, bijo- 
damas nerangiai ją panaudoti. Umiai jis panoro šitai trapiai 
karalienei paaukoti savo laiką, kūną, gyvenimą. Geidė jos; jo 
geismas buvo nekantrus ir galingas, tik jis nežinojo, kaip jį išsa- 
kyti. Paprastai potraukio prie kilmingų moterų jis nejautė ir 
ypatingu galantiškumu nepasižymėjo. 

— Daugybė kitų vyrų suklupę dėkotų dangui už tą, nuo ko 
nusigręžia karalius nesuvokdamas, kad tai tobulybė, — tarė jis. — 
Ar gali būti, kad jūsų metų moteris, tokia skaisti ir sveika, tokia 
graži, nesimėgautų jai skirtais prigimties džiaugsmais? Ar gali 
būti, kad niekas nebučiuotų šitų lūpų? Kad šios rankos... šis 
saldus kūnas... Ak, išsirinkite sau numylėtinį, Izabele, ir tegul 


tas išrinktasis būnu aš. 

Jis gana tiesiai reiškė savo viltis, ir jo iškalba toli gražu nepri- 
minė Gijomo, Akvitanijos kunigaikščio, eilių. Bet Izabelė ne- 
atitraukė nuo jo savo žvilgsnio. Roberas dominavo, gniuždė ją 
visu savo stotu. Nuo jo dvelkė mišku, oda, arkliu ir šarvais. Nei 
balsu, nei išvaizda jis nepanėšėjo į moterų širdžių pavergėją, ta- 
čiau ji buvo pavergta. Jis buvo tikras vyras, atžarus ir brutalus 
patinas, alsuojantis pilna krūtine. Izabelė juto, kaip blėsta jos 
valia, ir tetroško viena: priglausti galvą prie šitos krūtinės, pla- 
čios kaip buivolo, ir užsimiršti... numalšinti tą kankinamą troš- 
kulį... Ją krėtė lengvas virpulys. Staiga ji atsikvošėjo. 

— Ne, Roberai, - šūktelėjo ji, - nedarysiu to, už ką smerkiu 
savo brolienes. Nenoriu, neprivalau. Tačiau baisu pagalvoti, ko- 
kią užsidedu pareigą ir ko atsisakau tada, kai jos, tos paleistuvės, 
turi vyrus, kurie jas myli... O, ne! Jas reikia nubausti, griežtai 
nubausti! 

Pati sau neleisdama nusikalsti, tūžo ant nusikaltėlių. Ji grįžo ir 
atsisėdo aukštan ąžuolo krėslan. Roberas d Artua priėjo prie jos. 

— Ne, Roberai, — pakartojo ji, ištiesusi rankas. - Nesinaudo- 
kite mano silpnybės valandėle; nedovanočiau jums šito. 

Nepaprastas grožis įkvepia tokią pat pagarbą kaip ir didin- 
gumas; milžinas pakluso. 

Bet ši akimirka niekada neturėjo išdilti jiems iš atminties. 

„Vadinasi, ir aš galiu būti mylima“, — mąstė Izabelė ir jautė 
savotišką dėkingumą žmogui, davusiam jai šituo įsitikinti. 

— Tai viskas, ką norėjote man pranešti, kuzene, ar turite dau- 
giau kokių naujienų? — ištarė ji, stengdamasi susitvardyti. 

Roberas d'Artua, kuris svarstė, ar nereikėjo pasinaudoti sa- 
vo koziriais, atsakė ne iš karto. 

— Taip, maloningoji ponia, — tarė jis, — turiu dar žinią iš 


jūsų dėdės Valua. 

Naujas tarp jų užsimezgęs ryšys kažkokią kitą prasmę teikė jų 
žodžiams, ir jie negalėjo visiškai sukaupti dėmesio į tai, ką sakė. 

— Netrukus bus teisiami Tamplierių ordino dignitoriai, — 
tarė Roberas d Artua, — ir daug kas būgštauja, kad jūsų krikšto 
tėvas, didysis magistras Žakas de Molė, bus nubaustas mirtimi. 
Monsinjoras de Valua prašo jus parašyti karaliui ir maldauti jį 
būti gailestingą. 

Izabelė neatsakė. Ji vėl sėdėjo savo įprastine poza — parėmu- 
si smakrą delnu. 

— Kokia jūs panaši į jį, kai šitaip sėdite! - šūktelėjo d Artua. 

— Į ką? 

— Į karalių Pilypą, jūsų tėvą... 

Ji pakėlė akis ir susimąstė. 

— Tai, ką nusprendžia karalius, mano tėvas, yra teisingai nu- 
spręsta, — atsakė ji pagaliau. — Aš galiu kištis į reikalus, kurie 
susiję su mano šeimos garbe, bet ne į tuos, kurie liečia Prancū- 
zijos valdymą. 

— Žakas de Molė - senas žmogus. Buvo kilnus ir buvo didis. 
Jeigu ir padarė klaidų, atpirko jas su kaupu. Prisiminkite, kad 
jis laikė jus prie krikšto... Tikėkite manimi, dar sykį bus įvykdy- 
ta didelė piktadarystė. Ir vėl Nogarė ir Marinji iniciatyva! Tie 
žmonės, be jokios kilmės, smogdami Tamplierių ordinui, nori 
smogti visai riterijai ir aukštiesiems baronams. 

Karalienė tylėjo sutrikusi; šis reikalas aiškiai pranoko ją. 

— Negaliu spręsti apie tokius dalykus, — tarė ji, — ne, negaliu. 

— Jūs žinote, kad esu daug už ką skolingas jūsų dėdei; jis būtų 
dėkingas man, jei gaučiau iš jūsų šitą laišką. Be to, gailiaširdiškumas 
visada pritinka karalienei; tai moteriškas jausmas, ir jūs už tai su- 
lauksite tik pagyrimo. T'ūlas prikiša jums, kad jūs kietos širdies; bus 
puiki proga atsikirsti. Padarykite tai del savęs, Izabele, ir dėl manęs. 

Karalienė nusišypsojo. 

— Kuzene Roberai, jūs labai apsukrus, nors iš pažiūros tikras 
vilkolakis. Gerai, parašysiu laišką, kurio taip geidaujate, galėsite 
ir jį su savim pasiimti. Kada išvyksite? 

— Kai įsakysite, kuzina. 

— Manau, kad kapšelius gausiu rytoj. Vadinasi, greitai. 

Karalienės balse buvo justi gailesys. Jie vėl pažvelgė vienas į 
kitą, ir vėl Izabelė sumišo. 

— Lauksiu jūsų žygūno, kuris praneš, ar reika man keliauti į 
Prancūziją, ar ne. Sudiev, kuzene. Pasimatysime per vakarienę. 

D'Artua atsisveikino ir, kai jis išėjo, menė pasirodė karalienei 
keistai tyli, kaip kalnų slėnis, kur prasiautė viesulas. Izabelė už- 
simerkė ir gerą valandėlę sėdėjo nejudėdama. 

Žmonės, kuriems skirta suvaidinti lemiamą vaidmenį tautų 
istorijoje, dažniausiai nežino, kad juose įsikūnijęs bendruome- 
nių likimas. Tie du asmenys, kurie vieną 1314 metų kovo mė- 
nesio popietę taip ilgai kalbėjosi Vestminsterio pilyje, negalėjo 
net įsivaizduoti, kad, jų veiksmams toliau susipynus, jie taps pra- 
dininkais karo, kuris tarp Prancūzijos ir Anglijos truks daugiau 


kaip šimtą metų. 


II 
Tamplio tvirtovės kaliniai 


Sienas dengė pelėsiai. Į skliautuotą požemio salę vogčia smelkė- 
si blandi gelsva šviesa. 
Kalinys snaudė pasikišęs rankas po barzda; staiga krūptelėjo 


ir pašoko. Širdis jam daužėsi krūtinėje, jis apsidairė paklaiku- 

siomis akimis. Pro langelį sruvo ryto migla. Jis sukluso. Aiškiai, 
nors storų sienų prislopinti, gaudė varpai, skelbdami ankstyvą- 
sias mišias: Paryžiaus varpai — Šv. Martyno, Šv. Mederiko, 
Šv. Žermeno iš Oserua, Šv. Eustachijaus bažnyčiose ir Dievo 
Motinos katedroje; kaimo varpai — La Kurtiljės, Klinjankūro ir 
Monmartro sodžiuose. 

Nebuvo girdėti nieko, kas galėtų kelti nerimą kaliniui. Pa- 
kėlė jį tik baimė, ta baimė, kuri jį kankino kiekvienąsyk prabu- 
dusį, kaip kiekvienąsyk užmigusį - košmarai. 

Jis pasiėmė nuo žemės medinį dubenėlį ir godžiai išgėrė 
gurkšnį vandens, kad apmalšintų karštį, kuris neatlyžo die- 
ną naktį. Išgėręs palaukė, kol vanduo nusistos, ir palinko virš 
jo kaip virš veidrodžio. Veidas, kuris atsimušė jame, buvo 
neaiškus ir dumsus, šimtamečio senio veidas. Valandėlę jis 
stebėjo save tyrinėdamas, ar šis pasklidas veidas, ši patriar- 
cho barzda, ši įkritusi bedantė burna, ši ilga, susmailėjusi 
nosis, virpantys dubenyje, teišsaugojo kai kuriuos jo anks- 
tesnio pavidalo bruožus. 

Paskui lėtai atsistojo ir žengė du žingsnius, kol įsitempė gran- 
dinė, kuria buvo prikaltas prie sienos. Staiga jis ėmė rėkti. 

— Žakas de Molė! Žakas de Molė! Aš Žakas de Molė! 

Niekas neatsiliepė; jis žinojo, kad niekas ir neatsilieps. Bet jis 
turėjo visa gerkle sušukti savo vardą, kad neprarastų blaivaus 
proto ir primintų sau pačiam, jog kadaise įsakinėjo kariuome- 
nėms, valdė provincijas, jog jo valdžia prilygo karalių valdžiai ir 
jog iki paskutinio atodūsio bus kaip buvęs, net ir čia, kalėjime, 
didysis Tamplierių ordino magistras. 

Didžiausias žiaurumas ar patyčia — kalėti jis buvo uždarytas 
Tamplio rūmuose, pačioje ordino gūžtoje, didžiojo bokšto že- 


mutinėje salėje. 

— Kai pamanau, kad aš pats įsakiau šį bokštą atstatyti!.. — 
piktai suniurzgė didysis magistras, kumščiu trenkdamas į sieną. 

Ir tuoj pat riktelėjo iš skausmo. Užmiršo, jog kankinant jam 
buvo sutraiškytas nykštys. Bet ar yra jo kūne vieta, kuri nebūtų 
virtusi žaizda ar skausmo židiniu? Kraujo apytaka galūnėse bu- 
vo bloga, ir jį kamavo baisūs mėšlungiai po kankinimo „ispanų 
batu“... Kojas jam tada įspraudė į ąžuolines lentas, jas budeliai 
veržė kūle varydami vidun pleištus; jis girdėjo ledinį, primygti- 
nį Gijomo de Nogarė, Antspaudų saugotojo, balsą, raginantį jį 
prisipažinti. Ką prisipažint?.. Jis apalpo. 

Suluošintą, žaizdotą jo kūną pribaigė purvas, drėgmė, badmira. 

Ber iš visų iškentėtų tortūrų baisiausia, žinoma, buvo „tem- 
pimas“. Virve su skridiniais jį iškėlė iki lubų, ant dešinės kojos 
pakabinę šimto aštuoniasdešimt svarų pasvarą. Ir vėl aidėjo krau- 
pus Gijomo de Nogarė balsas: „Betgi prisipažinkite, mesire...“ 
O kadangi jis atkakliai neigė savo kaltę, jie tempė jį skliautų 
link, kaskart stipriau, kaskart greičiau. Jausdamas, kad jo galū- 
nės nyra, sąnariai plyšta, pilvas, krūtinė sprogsta, jis galų gale 
suriko, kad prisipažįsta, taip, prisipažįsta — prisiima bet kurį nu- 
sikaltimą, visus pasaulio nusikaltimus. Taip, tamplieriai nuside- 
da sodomija; taip, kad būtų priimti į ordiną, jie turi spjauti ant 
kryžiaus; taip, jie garbina stabą katės galva; taip, jie užsiima ma- 
gija, raganyste, meldžiasi velniui; taip, jie išeikvojo fondus, ku- 
rie jiems buvo patikėti, taip, jie rezgė sąmokslą prieš popiežių ir 
karalių... Ir ką dar? 

Žakas de Molė mąsto, kaip jis įstengė visa tai ištverti. Tik- 
riausiai todėl, kad kankinimai, sumaniai dozuojami, niekada ne- 
buvo tokie baisūs, jog būtų jį pribaigę, ir dar todėl, kad senasis 
riteris, užgrūdintas kario amato ir karo, pasirodė esąs atspares- 


nis, negu pats manė. 

Jis atsiklaupė nukreipęs akis į šviesos spindulį, žybtelėjusį 
pro langelį. 

— Viešpatie Dieve, — tarė jis, — kodėl tu suteikei daugiau 
jėgų mano kūnui negu sielai? Ar buvau aš vertas vadovauti or- 
dinui? Neapsaugojai manęs nuo silpnadvasystės; tad neleisk man, 
Viešpatie, pulti į beprotybę. Daugiau ištverti aš neįstengsiu, ne- 
įstengsiu. 

Septynerius metus jis kalėjo sukaustytas grandinėmis; išves- 
davo jį iš kameros tik tada, kai turėdavo stoti prieš kvotos komi- 
siją, kur jam kaip įmanydami grasindavo teisininkai, o sąžinę 
prievartaudavo teologai. Nenuostabu, kad šitaip kankinamas 
žmogus bijo išprotėti. Didysis magistras dažnąsyk prarasdavo 
laiko nuovoką. Kad bent kiek išsiblaškytų, buvo bandęs prisi- 
jaukinti porelę žiurkių, kurios atbėgdavo kiekvieną naktį su- 
graužti jo duonos kriaukšlelių. Po pykčio stodavo ašaros, po 
dievobaimingumo priepuolių — smurto troškimas, po apkvaiši- 
mo - padūkis. 

— Vis tiek jie padvės... padvės, - kartodavo jis pats sau. 

Kas padvės? Klemensas, Gijomas, Pilypas... Popiežius, Kara- 
liškųjų antspaudų saugotojas, karalius? Jie mirs, Molė nežinojo 
kaip, bet, aišku, baisiausiai kankindamiesi, kad išpirktų savo nusi- 
kaltimus. Ir jis nuolat minėdavo tuos tris neapkenčiamus vardus. 

Vis tebeklūpodamas ir atstatęs barzdą į langelį, didysis ma- 
gistras sušnabždėjo: 

— Dėkoju tau, Viešpatie Dieve, kad neatėmei iš manęs ne- 
apykantos. Tik ši jėga dar palaiko mane. 

Jis sunkiai atsikėlė ir sugrįžo iki akmeninio suolo, įmūryto į 
sieną, kuris buvo jam ir kėde, ir lova. 

Kas galėjo kada nors įsivaizduoti, kad jis šitaip smuks? Min- 


timis jis tolydžio grįžo į jaunystę; matė save tada, prieš penkias- 

dešimt metų, dar jaunuolį, besileidžiantį nuo gimtųjų Juros kal- 
nų šlaitų, susiviliojusį didžiais nuotykiais. 

Kaip visi kilmingųjų šeimų jaunėliai sūnūs tais laikais, jis sva- 
jojo apsigobti ilgu baltu apsiaustu su juodu kryžium — tradici- 
niu riterių tamplierių apdaru. Tada, vien tik paminėjus žodį 
„tamplierius“, padvelkdavo Rytais ir pasakiškais žygiais, vaiden- 
davosi laivai išpūstomis burėmis, skrodžiantys visada mėlynas 
jūras, šuoliais į ataką skriejantys arkliai smėlio dykumose, Ara- 
bijos lobiai, išpirkos už belaisvius, šturmu paimti ir nusiaubti 
miestai, milžiniškos pilys tvirtovės. Ėjo net kalbos, kad tamplieriai 
turį slaptų uostų, iš kurių jie plaukią į nežinomus žemynus... 

Žako de Molė svajonė išsipildė: jis plaukiojo jūromis, kovo- 
jo, gyveno didžiulėse gelsvose citadelėse; išdidžiai žingsniavo gat- 
vėmis, kvepiančiomis prieskoniais ir smilkalais, apsidaręs puoš- 
niu apsiaustu, kurio klostės krito iki auksinių pentinų. 

Jis iškilo ordino hierarchijoje aukščiau, negu drįso kada nors 
svajoti, perėjo visus rangus, kol pagaliau broliai tamplieriai iš- 
rinko jį į aukščiausią pareigą — didžiuoju Prancūzijos ir užjūrio 
šalių magistru ir penkiolikos tūkstančių riterių vadu. 

Ir visa tai baigėsi šituo rūsiu, šitais puvėsiais, šia nedalia. Ma- 
ža tera žmonių, kuriems lemta patirti tokią pasakišką sėkmę, po 
kurios būtų toks baisus pažeminimas... 

Žakas de Molė, vienu savo grandinių žiedu apipelijusioje 
sienoje braižydamas kažkokius brūkšnius, turinčius reikšti žo- 
džio „Jeruzalė“ raides, staiga siauruose laiptuose, kurie leidosi į 
rūsį, išgirdo sunkius žingsnius ir ginklų žvangesį. 

Širdį jam vėl suspaudė nerimas, bet šį sykį jau pagrįstas. 

Sugirgždėjo atsiverdamos durys; Molė pamatė už sargo ke- 
turis lankininkus odiniais marškiniais ir su ietimis rankose. Ga- 


ras iš jų burnų gaubė veidus baltu debesiu. 

— Atėjome jūsų išsivesti, mesire, — pasakė vienas iš jų. 

Molė atsistojo netardamas nė žodžio. Sargas sunkiais kūjo ir 
kalto dūžiais išmušė kniedę, jungiančią grandinę su geležiniais 
žiedais, į kuriuos buvo įspraustos kalinio kulkšnys. 

Šisai apsigobė sulysusius pečius savo šlovinguoju apsiaustu, 
virtusiu dabar tik pilkšvu skarmalu; kryžius ant peties ėjo 
brizgais. 

Šis bejėgis senis, kuris su geležimis ant kojų svyruodamas 
kope bokšto laiptais aukštyn, išvaizda vis dar priminė karo vadą, 
iš Kipro salos įsakinėjusį visam krikščioniškam Rytų pasauliui. 

„Viešpatie mano Dieve, duok man jėgų... — šnabždėjo jis 
širdies gilumoje, - duok man nors truputį jėgų“. Ir, kad atgau- 
tų stiprybę, mintyse kartojo trijų savo priešų vardus: Klemen- 
sas, Gijomas, Pilypas... 

Didžiulį Tamplio kiemą gaubė migla; ji sėdo ant gynybos 
sienos bokštelių, smelkėsi pro dantytus kuorus, balta vata gulė 
ant Ordino bažnyčios špilio. 

Aplink didelį, atvirą, keturkampį vežimą įsitempę, su gin- 
klu prie kojų stovėjo koks šimtas kareivių. 

Už tvirtovės sienų gaudė Paryžius, kartais tą gausmą nustelb- 
davo liūdnas, širdį veriantis arklio žvengimas. 

Kiemo viduriu lėtai vaikštinėjo mesiras Alenas de Parejis, 
karaliaus lankininkų kapitonas, žmogus, dalyvaująs visose egze- 
kucijose, lydįs visus kalinius į teismus ir kankinimus; jo bukame 
veide buvo išrašytas didžiulis nuobodulys. Plieno spalvos plau- 
kai trumpomis sruogomis krito ant keturkampės kaktos. Jis vil- 
kėjo grandiniais marškiniais, segėjo prie šono kalaviją, o šalmą 
laikė po pažastimi. 

Išgirdęs didžiojo magistro žingsnius, Alenas atsigręžė, o šis, 


jį pamatęs, pajuto, kad blykšra, jei iš viso dar galėjo blykšti. 

Paprastai kvotai nebūdavo rengiamos tokios didelės cere- 
monijos. Nebūdavo nei vežimo, nei visų šitų ginkluotų vyrų. 
Dažniausiai temstant pora karaliaus seržantų“ ateidavo pasiimti 
kaltinamųjų ir perplukdydavo juos valtimis į kitą Senos krantą. 

— Vadinasi, nuosprendis paskelbtas? — paklausė Molė lanki- 
ninkų kapitoną. 

— Taip, mesire, — atsakė šisai. 

— O ar žinote, sūnau, — valandėlę padvejojęs, paklausė Mo- 
lė, — kas parašyta nuosprendyje? 

— Nežinau, mesire; man įsakyta nugabenti jus prie Dievo 
Motinos katedros, kur jis bus perskaitytas. 

Įsivyravo tyla, paskui Žakas de Molė vėl paklausė: 

— Kelinta diena? 

— Pirmadienis po Šventojo Grigaliaus. 

Tai atsitiko kovo 18-ąją — 1314 metų kovo 18-ąją?. 

„Ar mane veda nužudyti?“ — paklausė savęs Molė. 

Vėl atsidarė bokšto durys, ir sargybinių lydimi pasirodė trys 
kiti dignitoriai: generalinis vizitatorius, Normandijos prioras ir 
Akvitanijos komandoras. 

Tokie pat žilaplaukiai, pasišiaušusiom barzdom, nudrisku- 
siais apsiaustais, per plačiais jų sulysusiems kūnams. Jie valan- 
dėlę stovėjo sustingę, mirksėdami akimis, nelyginant didžiuliai 
naktiniai paukščiai, apakinti dienos šviesos. 

Pirmasis atsitokėjo Normandijos prioras Žofrua de Šarnė; 
kliūdamas už pančių, jis puolė prie didžiojo magistro ir apkabi- 
no jį. Šituos du žmones siejo ilgametė draugystė; Žakas de Mo- 
lė pervedė per visas ordino hierarchijos pakopas de Šarnė, ku- 
ris buvo dešimčia metų už jį jaunesnis ir kurį laikė savo įpėdiniu. 

Šarnė kaktą kirto gilus randas — tai pėdsakas mūšio, kurio 


metu kalavijo smūgiu jam buvo suskaldytas šalmas ir sukreivin- 

ta nosis. Šitas atšiaurus vyras karo sudarkytu veidu įsikniaubė 
didžiajam magistrui į petį slėpdamas ašaras. 

— Laikykis, broli, laikykis, — ištarė Molė, spausdamas jį glė- 
byje. — Laikykitės, broliai, - pakartojo jis, apkabindamas iš eilės 
du kitus dignitorius. 

Priėjo sargas. 

— Jus leidžiama iškaustyti, mesirai, — pasakė jis. 

Didysis magistras išskėtė rankas, šiuo mostu išreikšdamas sa- 
vo kartėlį ir abejingumą. 

— Neturiu nė vieno denjė, - pasakė jis. 

Kiekvienąsyk, kai juos išvesdavo iš kalėjimo, kad būtų nuim- 
tos grandinės, jie turėdavo duoti vieną denjė iš to solio, kuris 
jiems būdavo kasdien skiriamas ir kuriuo jie tariamai apsimo- 
kėdavo už savo koktų maistą, šiaudus gultui ir marškinių skal- 
bimą. Dar viena žiaurybė, nuostabiai atitinkanti formalisto No- 
garė stilių!.. Jie buvo kaltinamieji, bet ne nuteistieji; jiems 
priklausė kompensacija, bet taip tiksliai apskaičiuota, kad jie 
pasninkaudavo keturias dienas iš septynių, miegodavo ant pli- 
kų akmenų pūdami purve. 

Žofrua de Šarnė išsitraukė iš seno odinio kapšelio, kabančio 
prie diržo, du dar jam likusius denjė ir numetė juos ant žemės: 
vieną už savo, kitą — už didžiojo magistro grandines. 

— Broli mano! — šūktelėjo Žakas de Molė, protestuodamas 
rankos mostu. 

— Kam jie dabar man... - atsakė de Šarnė. — Neatsisakykite, 
broli; čia joks mano nuopelnas. 

— Jei mums nuima apkaustus, rasi, tai geras ženklas, — ištarė 
generalinis vizitatorius. — Rasi, popiežius nutarė mūsų pasigailėti. 

Burnoje jam barkšojo keli sutrupinti dantys, todėl kalbėda- 


mas jis švepliavo, o sutinusios rankos tirtėjo. 

Didysis magistras gūžtelėjo pečiais ir parodė į šimtą išsiri- 
kiavusių lankininkų. 

— Renkimės mirčiai, broli, - atsakė jis. 

— Pažiūrėkit, pažiūrėkit, ką jie man padarė, - sudejavo Ak- 
vitanijos komandoras, atraitydamas rankovę. 

— Mus visus kankino, - atitarė didysis magistras. 

Jis nusuko akis, kaip kiekvieną kartą, kai jam kas priminda- 
vo tortūras. Juk jis sugniužo, pasirašė po melagingais parody- 
mais ir negalėjo sau šito atleisti. 

Jis apžvelgė milžinišką tvirtovę, kadaise ordino galybės būs- 
tą ir simbolį. 

„Paskutinį kartą...“ — šmėstelėjo jam mintis. 

Paskutinį kartą žiūrėjo jis į šitą įspūdingą pastatų ansamblį — 
į donžoną, bažnyčią, rūmus, namus, kiemus ir sodus — tikrą 
miestą tvirtovę Paryžiaus širdyje“. 

Čia du šimtmečius gyveno tamplieriai, čia jie meldėsi, miego- 
jo, teisė, skaičiavo, planavo tolimus kryžiaus žygius; čia ilgą laiką 
buvo Prancūzijos karaliaus iždas, patikėtas jų globai ir valdymui; 
čia pargrįžo jie po pragaištingų Liudviko Šventojo kryžiaus žy- 
gių, praradę Palestiną ir Kiprą, lydimi ginklanešių, mulų, apkrau- 
tų auksu, raitininkų ant arabiškų žirgų, juodaodžių vergų... 

Žakui de Molė vėl stojo akyse šitas nugalėtųjų sugrįžimas, 
tebeišlaikęs epopėjos blizgesį. 

„Pasidarėme nebereikalingi ir šito nesupratome, — mąstė di- 
dysis magistras. — Kalbėjome apie naujus kryžiaus žygius ir apie 
prarastų žemių atkariavimą... Galbūt pernelyg puikavomės ir 
turėjome pernelyg daug privilegijų, kurių nebepateisinome“. 

Kadaise buvę pastovi krikščioniškojo pasaulio kariuomenė, 
ilgainiui jie virto visagaliais Bažnyčios ir karalių bankininkais. 


Kas turi daug skolininkų, tas įsigyja daug priešų. 


36 


GELEŽINIS KARALIUS 


Ak, žinoma, karalius vikriai saumanevravo! Iš teisybės trage- 
dijos pradžia galima laikyti tą dieną, kai Pilypas Gražusis papra- 
šė priimti jį į ordiną, aiškiai siekdamas tapti jo didžiuoju magist- 
ru. Kapitula išdidžiai ir neatšaukiamai jo norą atmetė. 

„Ar gerai aš pasielgiau? — svarstė Žakas de Molė šimtąjį kar- 
tą. —- Ar nepavydėjau savo valdžios? Ne, pasielgti kitaip negalė- 
jau. Mūsų taisyklės kategoriškai draudžia įsileisti į komandori- 
jas valdovus“. 

Karalius Pilypas niekad neužmiršo savo pralaimėjimo. Iš pra- 
džių jis gudravo, vis dar apipildamas Žaką de Molė malonėmis 
ir dėdamasis jam draugiškas. Argi didysis magistras ne jo duk- 
ters krikštatėvis? Argi didysis magistras ne karalystės atrama? 

Bet netrukus jo nurodymu karališkasis iždas buvo perkeltas 
iš Tamplio bokšto į Luvro bokštą. Kartu prieš tamplierius pra- 
dėta pasali, pikta šmeižto kampanija. Aikštėse ir turguose skli- 
do kalbos ir buvo leidžiami gandai, kad riteriai pelnąsi iš grūdų 
prekybos, kad jie kalti dėl badmečių krašte, kad jiems labiau 
rūpi praturtėti, negu atsiimti Kristaus karstą iš pagonių. O kad 
jų kalba, kaip ir dera kariams, buvo stačiokiška, jie tapo apkal- 
tinti piktžodžiavimu prieš Dievą. Atsirado posakis: „Keikiasi kaip 
tamplierius“. Nuo piktžodžiautojo iki eretiko — kelias trumpas. 
Žmonės teigė, kad jie laikąsi prigimčiai priešingų įpročių ir kad 
juodaodžiai jų vergai esą raganiai... 

„Žinoma, ne visi mūsų broliai buvo šventi, ir daugeliui dy- 
kystė neišėjo į gera“. 

Labiausiai buvo kartojama, kad per priėmimo į ordiną apei- 
gas neofitai verčiami išsižadėti Kristaus, spjauti ant kryžiaus ir 
užsiimti ištvirkavimu. 

Prasimetęs dingstimi, kad laikas nutildyti šitas paskalas, Pily- 


pas pasiūlė didžiajam magistrui dėl ordino garbės pradėti kvotą. 

„Ir aš sutikau... - mąstė Molė. — Mane šlykščiai suvedžiojo, 
apgavo . 

Mat vieną 1307 metų spalio mėnesio dieną... Ak, kaip pui- 
kiai Molė prisimena tą dieną... „Buvo penktadienis, spalio 13-oji 
„Iš vakaro jis dar mane bučiavo ir vadino savo broliu, pavedė 
man vadovauti eisenai per savo brolienės, Konstantinopolio im- 
peratorienės, laidotuves...“ 

Taigi 1307 metų spalio 13 dieną, penktadienį, auštant ka- 
ralius Pilypas inkvizicijos vardu įsakė policijai, iš anksto pasiren- 
gusiai didžiulėms gaudynėms, suimti visus Prancūzijos tamplie- 
rius, apkaltintus erezija. O Antspaudų saugotojas Nogarė pats 
atėjo į Tamplio rūmus areštuoti Žako de Molė ir šimto ketu- 
riasdešimt riterių... 

Nuaidėjo įsakymas; didysis magistras krūptelėjo. Lankininkai 
tankino gretas. Mesiras Alenas de Parejis užsivožė šalmą; vienas 
kareivis, turėdamas jo arklį, prilaikė jam kilpą. 

— Eime, - ištarė didysis magistras. 

Kalinius pastūmėjo vežimo link. Molė įlipo pirmasis. Akvita- 
nijos komandoras, žmogus, atmušęs turkus nuo Sen Žan d'Akro 
tvirtovės, atrodė visai apkvaišęs. Jį reikėjo kelte įkelti į vežimą. Ge- 
neralinis vizitatorius be paliovos krutino lūpas. Kai į ratus įsiropš- 
tė Žofrua de Šarnė, kažkur arklidžių pusėje sustaugė šuo. 

Paskui keturi arkliai, pakinkyti pratėgiui, trūktelėjo sunkų 
vežimą. Atsidarė didieji vartai, ir nuaidėjo griausmingas riks- 
mas. Sienas buvo apgulę šimtai žmonių — visi Tamplio ir gretu- 
tinių kvartalų gyventojai. Priekiniai lankininkai turėjo skintis 
kelią iečių kotais. 

— Kelią karaliaus teismui! - šaukė lankininkai. 

Sustingęs ant arklio, ledine ir kaip visada nuobodžiaujama 


mina Alenas de Parejis iš aukšto žvelgė į šį sąmyšį. 

Bet kai pasirodė tamplieriai, riksmas iš karto numalšo. Pa- 
matę šituos keturis sulysusius it skeletai senius, kurie, kratomi 
ratų be stipinų, griuvinėjo vienas ant kito, paryžiečiai akimirką 
nustėro, prarado žadą, staiga pagauti gailesčio. 

Paskui vėl pasikėlė šauksmai. „Mirtis! Mirtis eretikams!“ — 
taip šaukė karaliaus seržantai, įsimaišę į minią. Tada tie, kurie 
visados pasirengę pritarti valdžiai ir urmuliuoti, kai jiems nie- 
kas negresia, sutartinai paleido gerkles: 

— Mirus jiems! 

— Vagys! 

— Srabmeldžiai! 

— Pažiūrėkite! Šiandien šitie pagonys ne tokie pasipūtę! 
Mirtis jiems! 

Eiseną visu keliu lydėjo užgaulės, patyčios, grasinimai. Bet 
šitas įtūžis liko pakrikas. Minios didžiuma tebetylėjo, o ši tyla, 
nors ir atsargi, buvo vis dėlto iškalbinga. 

Mat per septynerius metus pasikeitė žmonių nuomonė. Jie 
dabar žinojo, kaip buvo vedama byla. Matė tamplierius, prie 
bažnyčių durų rodančius praeiviams kojų kaulus, atlaužtus per 
kankinimus. Matė daugelyje Prancūzijos miestų riterius, dešim- 
timis mirštančius ant laužų. Žinojo, jog kai kurios bažnytinės 
komisijos atsisakė skelbti ištarmę ir jog, norint pradėtą darbą 
užbaigti, reikia skirti naujus prelatus, pavyzdžiui, ministro pir- 
mininko Marinji brolį. Kalbėjo, esą net pats popiežius Klemen- 
sas V nusileidęs ne savo valia, nes, būdamas karaliaus rankose, 
pabijojęs, kad jo neištiktų toks pat likimas, kaip kad ištiko jo 
pirmtaką, popiežių Bonifacą, kuriam sėdint soste buvo skeltas 
antausis. Be to, per šituos septynerius metus grūdų nepadaugė- 
jo, duona dar pabrango, ir norom nenorom reikėjo pripažinti, 


kad kalti šįkart nebe tamplieriai... 

Dvidešimt penki lankininkai, persikabinę kilpinius ir su ie- 
timis ant peties, žingsniavo prieš vežimą, po dvidešimt penkis 
ėjo iš abiejų jo pusių ir tiek pat — eisenos gale. 

„Ak! Jei tebeturėtume nors truputėlį ankstesnės jėgos!“ — 
mąstė didysis magistras. Jeigu jam būtų buvę dvidešimt metų, 
jis būtų šokęs ant bet kurio kareivio, išplėšęs jam iš rankų ietį ir 
bandęs pabėgti arba kovęsis iki paskutinio atodūsio. 

Už jo nugaros brolis vizitatorius balbatavo pro išmuštus dantis: 

— Jie mūsų nepasmerks. Netikiu, kad jie mus pasmerktų. 
Mes nebepavojingi. 

O Akvitanijos komandoras, atsitokėjęs iš kvaišulio, pratarė: 

— Kaip gera lauke, kaip gera pakvėpuoti grynu oru. Ar ne, 
broli? 

Normandijos prioras prisilietė prie didžiojo magistro peties. 

— Mesire, broli mano, — šnabžtelėjo jis, - matau, minioje kai 
kas verkia, o kiti žegnojasi. Mes ne vieni savo kančių kelyje. 

— Šitie žmonės gali mūsų gailėtis, bet padėti išsigelbėti nega- 
li, - atsakė Žakas de Molė. - Norėčiau pamatyti čia kitokių veidų. 

Prioras suprato, į kokią paskutinę beprotišką viltį kabinasi 
didysis magistras. Jis nejučia taip pat įdėmiai įsižiūrėjo į minią. 

Juk per 1307 metų suėmimus daugumai tamplierių iš tų 
penkiolikos tūkstančių pavyko pasprukti. Vieni prisiglaudė vie- 
nuolynuose, kiti, metę abitą, slapta gyveno kaimuose ar mies- 
tuose; dar kiti išsikraustė į Ispaniją, kur Aragono karalius, ne- 
paisydamas Prancūzijos karaliaus ir popiežiaus įsakymų, paliko 
tamplieriams jų komandorijas ir įkūrė naują ordiną. Buvo taip 
pat tokių, kuriuos gailestingi teismai atidavė Hospitaljerų ordi- 
no apsaugai.. Daugelis šitų buvusių riterių, išlaikę tarpusavius 
ryšius, sudarė lyg ir kokį slaptą tinklą. 

Ir Žakas de Molė manė, kad galbūt... 

Galbūt užsimezgė sąmokslas... Galbūt kur nors kelyje, už 
Blan Manto ir Bretonri gatvių kampo ar prie Šv. Mederiko 
vienuolyno iššoks būrys vyrų ir, išsitraukę ginklus iš po skverno, 
puls ant lankininkų, tuo tarpu kiti sąmokslininkai pro langus 
ims svaidyti akmenis. Su vežėčiomis, pastatytomis skersai kelio, 
galima užtverti kelią ir sukelti dar didesnę paniką... 

„O kodėl mūsų buvusieji broliai turėtų tai daryti? — pama- 
nė Molėe. — Ar kad išvaduotų savo didįjį magistrą, kuris juos 
išdavė, išsižadėjo ordino, neištvėrė kankinamas?..“ 

Ir vis dėlto jis atidžiai stebėjo minią, kiek tik aprėpė žvilgs- 
nis, bet matė tik šeimos tėvus, užsisodinusius ant pečių vaikus, 
vaikus, kurie vėliau, išgirdę žodį „tamplieriai“, teprisimins ke- 
turis barzdotus tirtančius senius, apstotus kareivių, nelyginant 
piktadarius. 

Generalinis vizitatorius švebeldžiuodamas ir toliau burbėjo 
kažką sau po nosim, o Sen Žen d'Akro didvyris kartojo: „Kaip 
gera pasivaikščioti rytą. 

Didysis magistras pajuto, kaip jo sieloje kyla tas pusiau be- 
protiškas pyktis, kuris taip dažnai apimdavo jį kalėjime, versda- 
mas jį kaukti ir daužyti sienas. Taip, jis padarys ką nors nuož- 
maus ir baisaus... Ką — nežinojo... bet turi ką nors padaryti. 

Mirtis jam buvo bemaž išsigelbėjimas; bet mirti neteisingai, mirti 
praradęs gerą vardą jis nenorėjo. Ilgametis kovos įprotis paskutinį 
kartą išjudino seną kario kraują. Jis norėjo mirti kovodamas. 

Žakas de Molė užčiuopė Žofrua de Šarnė ranką — draugo, 
bendražygio, paskutinio šalia jo nepalūžusio žmogaus ranką — 
ir suspaudė ją. 

Normandijos prioras pamatė, kaip ant įkritusių didžiojo ma- 
gistro smilkinių tvinkčioja gyslos it mėlynos gyvatės. 


Eisena pasiekė Dievo Motinos tiltą. 

III 
Karaliaus marčios 


Ties prekydėže tvyrojo skanus miltų, lydyto sviesto ir medaus 
kvapas. 

— Karšti vafliai! Karšti vafliai! Skubėkite — visiems neužteks. 
Nagi, miestiečiai, skanaukite! Karšti vafliai! — šaukė prekiauto- 
jas, sukdamasis prie krosnies, stovinčios atvirame ore. 

Jis viską darė vienukart: kočiojo tešlą, traukė iš ugnies iškeptus 
papločius, davė grąžą, žiūrėjo, kad vaikigaliai ko nenudžiautų. 

— Karšti vafliai! 

Buvo toks užsiėmęs, jog nepamatė, kaip vienas pirkėjas, 1š- 
tiesęs baltą ranką, numetė varinę monetą, užsimokėdamas už 
auksinį treškantį paplotį, suvyniotą į tūtelę. Jis tik pamatė, kaip 
ta pati ranka padėjo vaflį atgal su atkąstu vienu kąsniu. 

— Matai, koks lepus, — pasakė prekiautojas, kurstydamas ug- 
nį. - Duodi jiems grynus kviečius ir Vožiraro sviestą... 

Jis atsitiesė ir apmirė išsižiojęs; paskutinis žodis strigo jam 
gerklėje, kai pamatė, į kokį pirkėją jis kreipiasi. Tas labai aukš- 
tas vyras didžiulėmis blyškiomis akimis su baltu šaperonu ant 
galvos ir tunika iki kelių... 

Nespėjo dar prekiautojas nusilenkti ir išmikčioti atsiprašymo, 
o žmogus su baltu šaperonu jau ėjo šalin. Nukoręs rankas ir 
užmiršęs, kad dega į krosnį įkišta keptuvė su vafliais, jis žiūrėjo, 
kaip tasai dingsta minioje. 

Jeigu tikėsime keliauninkais, apvažinėjusiais Afriką ir Ry- 
tus, prekybinės Sitė gatvės buvo panašios į arabų miestų turga- 
vietes. Toks pat nuolatinis knibždynas, tokios pat viena prie ki- 


tos prisispaudusios mažytės krautuvėlės, tokie pat čirškinamų 

riebalų, prieskonių ir odos kvapai, taip pat niekur neskubantys 
pirkėjai, užtvenkiantys kelią asilams ir krovėjams. Kiekviena gat- 
vė, skersgatvis turėjo savo specialistų, savo amatininkų: čia buvo 
įsikūrę audėjai, kurių stakles galėjai matyti kambarėliuose už 
krautuvėlių, ten ant geležinių kurpalių kaukšėjo kurpiai, tolėliau 
yla darbavosi balniai, o dar toliau suoleliams kojas tekino staliai. 

Buvo Paukščių garvė, Žolių ir Daržovių gatvė, Kalvių gatvė, 
per kurią aidėjo priekalai. Auksakaliai, įsikūrę išilgai krantinės, 
kuri ir vadinosi jų vardu, knybojo palinkę prie savo mažyčių tiglių. 

Tarp medinių ir iš molio drėbtų namų, kurių frontonai be- 
maž lietėsi, švietė siauros dangaus juostos. Žemę dengė dvo- 
kiantis purvas, per kurį žmonės klampojo basi, apsiavę medžio- 
kais arba odiniais batais — destis kokio buvo socialinio rango. 

Plačiapetis vyras baltu šaperonu, susidėjęs rankas už nugaros, 
lėtai yrėsi per minią, tarsi nejausdamas stumdymo. Beje, dau- 
gelis praeivių traukėsi iš kelio ir sveikino jį. Jis atsakinėjo į pa- 
sveikinimus galvos linktelėjimu. Buvo atletiško sudėjimo; jo rusvi 
šviesūs, švelnūs kaip šilkas, žemyn velenėliu riesti plaukai be- 
veik siekė apykaklę, įrėmindami taisyklingą reto grožio veidą. 

Paskui šį praeivį, laikydamiesi tam tikro atstumo, bet neiš- 
leisdami jo iš akių, ėjo trys karaliaus seržantai, mėlynai apsitaisę, 
turintys po pažastimi lazdą su lelijos žiedu gale; jie sustodavo, 
kai jis sustodavo, pajudėdavo irgi kartu su juo. 

Staiga vedinas už pavadžio trimis dideliais kurtais iš siauros 
gatvelės išpuolė jaunuolis ankštu kaptonu ir, nebesuvaldydamas 
jį tempiančių šunų, vos neparvertė praeivio. Šunys susipainio- 
jo, ėmė stūgauti. 

— Betgi žiūrėkit, kur einat! - šūktelėjo jaunuolis ryškia ita- 
liška tarsena. — Vos neužgriuvot ant mano šunų. Gaila, kad jie 


jūsų neįkando. 

Žemo ūgio, bet gražaus sudėjimo jaunuolis daugių daugiau- 
sia aštuoniolikos metų amžiaus, juodom akim ir smulkiu smak- 
ru kalbėjo pakeltu balsu, kad pasirodytų vyru. 

Narpliodamas pavadį, šaukė: 

— Non si puo vedere un cretino paggiore...* 

Bet jį jau apstojo tie trys seržantai; vienas paėmė jį už paran- 
kės ir sušnabždėjo kažką į ausį. Jaunuolis kaipmat nusiėmė ke- 
puraitę ir žemai su pagarba nusilenkė. 

Aplinkui susibūrę žiūrovai tylėjo. 

— Kokie gražūs medžiokliniai šunys. Kieno jie? — paklausė 
praeivis, įsmeigęs į vaikiną didžiules šaltas akis. 

— Mano dėdės, bankininko Tolomėjaus... jūsų paslaugoms, — 
atsakė jaunuolis, antrąkart nusilenkdamas. 

Neprataręs daugiau nė žodžio, vyras su baltu šaperonu pa- 
traukė toliau. Kai jis nutolo, o įkandin jo ir seržantai, žmonės 
aplink jaunąjį italą pratrūko juoktis. Vaikinas stovėjo kaip įbes- 
tas, sunku, matyt, buvo apsikęsti padarius tokią žioplystę; net ir 
šunys tylėjo pabrukę uodegas. 

— Na ką! Jau neberieti nosies! - juokėsi žmonės. 

— Ar matote šį vaikiną! Jis vos nepartrenkė karaliaus ir dar 
išplūdo jį. 

— Ruoškis nakvoti šiandien kalėjime, vaikinuk, kur gausi tris- 
dešimt rimbo kirčių. 

Italas nesidavė smalsuoliams. 

— Na ir kas! Aš jo niekad nesu matęs, iš ko galėjau pažinti? 
Be to, žinokite, gerbiamieji, kad esu kilęs iš šalies, kur nėra ka- 
raliaus, prieš kurį reikėtų plotis prie sienos. Mano gimtajame 
Sienos mieste kiekvienas pilietis gali būti karalium. O kas nori 


pasigalynėti su Guču Baljoniu, prašom! 


* Tokio kretino dar nesu matęs... (ž£.) ( Čia ir toliau — vert. past.) 

Jis tarsi iššūkį sviedė savo pavardę. Jo žvilgsnyje niauria ug- 
nimi degė įžeidi toskaniečių didybė. Prie šono jis turėjo raižytą 
durklą. Niekas neskubėjo atsiliepti; jaunuolis pliaukštelėjo pirš- 
tais, pakeldamas šunis, ir nuėjo savo keliu, bet buvo ne toks 
ramus, kaip stengėsi atrodyti svarstydamas, ar neturės jo kvailas 
išsišokimas nemalonių padarinių. 

Mat apstumdė jis iš tikrųjų patį karalių Pilypą Gražųjį. Tas 
valdovas, su kuriuo galybe negalėjo lygintis joks karalius, mėgo 
vaikštinėti po savo miestą kaip paprastas miestelėnas, teirautis 
kainų, ragauti vaisių, čiupinėti audinius, klausytis, ką kalba žmo- 
nės. Taip jis tikrino savo tautos gyvenimo pulsą. Kartais, klaus- 
damas kelio, į jį kreipdavosi svetimšalis. Vieną dieną jį sustabdė 
kareivis reikalaudamas, kad išmokėtų jam uždelstą algą. Toks 
pat šykštus žodžių kaip ir pinigų, jis retai kada per savo pasi- 
vaikščiojimus ištardavo daugiau kaip tris sakinius arba išleisda- 
vo daugiau kaip tris solius. 

Karaliui einant per mėsos prekyvietę, sugaudė Dievo Moti- 
nos katedros didysis varpas ir kilo baisus klegesys. 

— Štai jie! Štai jie! - šaukė žmonės gatvėje. 

Klegesys artėjo; kai kurie praeiviai šoko begti į tą pusę. 

Iš už savo prekystalio su kapokliu rankoje išlindo storas mė- 
sininkas ir subliovė: 

— Mirtis eretikams! 

Žmona peštelėjo jį už rankovės. 

— Eretikai? Ne didesni už tave, - pasakė ji. — Lik čia ir aptar- 
nauk pirkėjus, bus daugiau naudos, dykaduoni tu! 

Jie susikirto. Aplink juos tuoj prisirinko žioplių. 

— Jie patys prisipažino teisėjams! — nesiliovė mėsininkas. 

— Teisėjams? — atrėžė kažkas. - Žinom tuos teisėjus. Jie visi 
teisia, kaip liepia tie, kurie jiems moka. 


Kiekvienas tada šoko reikšti savo nuomonę. 

— Tamplieriai — šventi žmonės. Jie visada dosniai duodavo 
išmaldos. 

— Reikėjo paimti jų pinigus, bet jų nekankinti. 

— Karalius buvo jų didžiausias skolininkas. Nebus tamplie- 
rių, nebebus ir skolos. 

— Karalius gerai padarė. 

— Karalius ar tamplieriai, — įsiterpė vienas pameistrys, — tas 
pats velnias. Tegul šie vilkai ryja vienas kitą, tuo sykiu bent mums 
bus ramu. 

Šią akimirką kažkuri moteris atsigręžė, išbalo ir davė ženklą 
kitiems, kad nutiltų. Už jų stovėjo Pilypas Gražusis ir stebėjo 
visus savo lediniu žvilgsniu. Nejučia prisiartinę seržantai telau- 
kė įsakymo įsikišti. Būrelis vienu akies moju išsisklaidė, o žiop- 
liai leidosi bėgti visa gerkle šaukdami: 

— Tegyvuoja karalius! Mirtis eretikams! 

Galėjai pamanyti, jog karalius nieko negirdėjo. Nevirpte- 
lėjo jokia jo veido gyslelė, jame nieko negalima buvo įžvelgti. 
Jam gal buvo malonu netikėtai užklupti žmones, tačiau šį jaus- 
mą jis slėpė. 

Riksmas aidėjo vis garsiau ir garsiau. Tamplierių eisena pa- 
sirodė gatvės gale, ir tarp dviejų namų karalius spėjo pamatyti 
vežimą ir keturis jo keleivius. Didysis magistras sėdėjo tiesiai; 
panešėjo į kankinį, o ne į nugalėtąjį. 

Lenkdamasis minios, kuri veržėsi žiūrėti reginio, Pilypas Gra- 
žusis staiga ištuštėjusiomis gatvėmis ramiai patraukė rūmų link. 

Tepaburnoja liaudis, teištiesina savo seną iškankintą kūną 
didysis magistras. Po valandos viskas bus baigta, o nuosprendis 
apskritai palankiai sutiktas. Po valandos septynerių metų dar- 
bas bus atliktas, užbaigtas. Vyskupų teismas priėmė nuospren- 


dį; lankininkų netrūksta; seržantai saugo gatves. Po valandos 

tamplierių byla nebejaudins viešosios nuomonės, o karaliaus val- 
džia po šios istorijos išsiplės ir sustiprės. 

„Džiaugsis net mano duktė Izabelė. Atsižvelgiau į jos prašy- 
mą ir šitaip patenkinau visus. Ilgiau delsti nebuvo galima“, — 
svarstė karalius Pilypas. 

Jis grįžo į savo buveinę per Prekijų galeriją. 

Pilypas iš pagrindų atnaujino ir gerokai praplėtė rūmus, 
šimtmečiais tiek kartų perstatinėtus ant senų romėniškų pamatų. 

Tuo laikotarpiu žavėtasi statybomis, ir valdovai rungtyniavo 
tarp savęs. Vestminsteryje statybos darbai dar ėjo, Paryžiuje jau 
buvo užbaigti. 

Iš senųjų pastatų Pilypas paliko nelietęs tik Sent Šapelės, 
statytos jo senelio Liudviko Šventojo. Naujas architektūrinis Si- 
te salos ansamblis, kurio dideli balti bokštai atsispindėjo Seno- 
je, buvo didingas, masyvus, arogantiškas. 

Karalius Pilypas, labai taupus smulkioms išlaidoms, negailėjo 
pinigų, kai reikėdavo pabrėžti valstybės galybę. Tačiau niekada 
nepraleisdamas progos pasipelnyti, jis už metinį užmokestį su- 
teikė pirkliams privilegiją įsitaisyti krautuvėles didžiojoje rūmų 
galerijoje, todėl ji ir buvo vadinama Prekijų galerija, vėliau — 
Prekybine galerija“. 

Šis milžiniškas priebutis, aukštas ir erdvus kaip katedra su 
dviem navomis, žavėdavo atvykusius keliauninkus. Ant kolonų 
kapitelių stovėjo keturiasdešimt skulptūrų — keturiasdešimt ka- 
ralių, kurie, pradedant Faramonu ir Merovingu, vienas po kito 
valdė Frankų Karalystę. Priešais Pilypo Gražiojo statulą buvo 
pastatytas Angeranas de Marinji, karalystės koadjutorius ir rek- 
torius, šių statybos darbų įkvėpėjas ir vadovas“. 

Visiems atvira galerija tapo pasivaikščiojimų, sandėrių ir pa- 


simatymų vieta. Cia buvo galima apsipirkti ir kartu pasistum- 

dyti su kunigaikščiais. Čia kūrėsi mada. Tarp prekydėžių, po 
didžiulėmis karalių statulomis nuolat vilnijo minia. Krūvos siu- 
vinių, nėrinių, šilkų, aksomų ir Flandrijos gelumbių, galionų, 
papuošalų, smulkios bižuterijos tviskėjo, raibuliavo ant ąžuoli- 
nių prekystalių, kurių viršus būdavo atverčiamas vakarais. Pre- 
kės gulėjo ant skobnių, pritvirtintų prie stovų, arba kabėjo ant 
žalgų. Rūmų damos, miestelėnės, tarnaitės ėjo nuo prekystalio 
prie prekystalio. Čiupinėjo, derėjosi, svajojo, slampinėjo. Ert- 
mė skardėjo nuo ginčų, derybų, pokalbių, juoko, kuriuos per- 
rekdavo pardavėjai, girdami savo prekę ir kviesdami pirkėją. 
Buvo girdėti nemažai balsų svetimšalių akcentu, ypač italų ir 
flamandų. 

Kažkoks džiūsna piršo siuvinėtas nosinaites, išdėstytas ant 
kanapinės marškos tiesiog po kojų. 

— Argi neapmaudu, gražiosios ponios, - šaukė jis, — šnypšti 
į saują arba į rankovę, kai yra taip dailiai išdabintų nosinaičių, 
kuriomis galite žaviai apsirišti ranką ar kapšelį? 

Pora žingsnių toliau kitas pokštininkas žongliravo Malinos 
nėrinių juostomis ir svaidė jas taip aukštai, kad jų baltos įvijos 
pasiekdavo Liudviko Storojo akmeninius pentinus. 

— Kur rasite pigiau! Šeši denjė už uolektį! Kuri iš jūsų nesu- 
krapštys šešių denjė, kad gundomai atkištų savo krūtinėlę? 

Pilypas Gražusis perėjo išilgai visą galeriją. Dauguma vyrų, 
sutikę jį, žemai lenkdavosi; moterys sveikindavosi šiek tiek pri- 
tūpdamos. Karalius mėgo Prekijų galerijos bruzdesį ir jam ro- 
domą pagarbą, bet savo jausmų nerodė. 

Tebeskambino didysis Dievo Motinos katedros varpas; jo 
gausmas, atplaukęs iki čia, aidėjo kurčiai ir slopiai. 

Galerijos gale, netoli didžiųjų laiptų, stovėjo trejeto būre- 


lis — dvi labai jaunos moterys ir jaunuolis; jų grožio, apdaro, 

taip pat drąsios elgsenos sudominti, į juos paslapčiomis žvilg- 
čiojo praeiviai. 

Jaunosios moterys buvo karaliaus marčios, tos, kurias vadi- 
no „Burgundijos seserimis“. Panašumo tarp jų buvo nedaug. 
Vyresnioji, Žana, ištekėjusi už antrojo Pilypo Gražiojo sūnaus, 
grafo de Puatjė, turėjo vos dvidešimt vienus metus. Buvo aukš- 
ta, liekna, šiek tiek dirbtinių manierų, šviesiais pelenų atspalvio 
plaukais, pailgomis, įkypomis kaip kurto akimis. Rengėsi kuk- 
liai, bet tas kuklumas iš tikrųjų reiškė beveik įmantrumą. Tą 
dieną vilkėjo šviesiai pilko aksomo suknelę siauromis rankovė- 
mis, ant jos buvo užsimetusi siurkotą, vedžiotą šermuonėlio kai- 
liu, siekiantį iki klubų. 

Jos sesuo Blanša, jauniausiojo karaliaus sūnaus princo Karo- 
lio žmona, buvo mažesnė, apvalainesnė, rausvesnė, natūralesnė. 
Turėjo aštuoniolika metų ir skruostuose iš kūdikystės išlikusias 
duobutes. Jos šviesūs plaukai buvo aukso atspalvio, akys rusvos, 
labai blizgančios, dantys smulkūs, vaiskūs. Rengtis buvo jai dau- 
giau nei žaidimas — aistra. Ji nežinojo saiko šiai aistrai, ir jos eks- 
travagantiškumas pasižymėjo nebūtinai geru skoniu. Ji puošėsi 
kaktą, apykaklę, rankoves, diržą brangenybėmis, jomis taip apsi- 
kraudama, kaip tik įstengė. Suknelė buvo siuvinėta perlais ir aukso 
siūlais. Bet Blanša atrodė tokia žavi ir tokia patenkinta savimi, 
kad jai visi noromis atleido šitą naivų nesaikingumą. 

Jaunikaitis, stovintis šalia princesių, vilkėjo apdarą, kokį ir 
derėjo vilkėti valdovo rūmų dvariškiui. 

Mažasis būrelis aptarinėjo kažkokį reikalą, tolydžio minėda- 
mas penkias dienas, ir ginčijosi pusbalsiu, gyvai, bet santūriai. 

— Ar verta taip sukti galvą dėl penkių dienų? — pasakė gra- 
fienė de Puatjė. 


Iš kitapus kolonos, kuri slėpė jį iki šiol, išdygo karaliaus figūra. 

— Laba diena, dukrelės, — tarė jis. 

Jaunieji pašnekovai staiga nutilo. Gražuolis vaikinas labai 
žemai nusilenkė ir atsitraukė per žingsnį, besdamas akis į žemę. 
Jaunosios moterys, padariusios reveransą, liko stovėti be žado, 
išraudusios, truputį sumišusios. Visi trys atrodė lyg būtų užklupti 
darant nusikaltimą. 

— Nagi, dukrelės, - prabilo karalius, — atrodo, kad sutruk- 
džiau jums čiauškėti? Apie ką gi taip kalbėjotės? 

Jis nėmaž nenustebo šitaip sutiktas, nes buvo įpratęs, kad žmo- 
nės, net namiškiai ir artimiausieji giminaičiai, jo varžytųsi. Jį nuo 
žmonių skyrė lyg kokia ledo siena. Jis nebesistebėjo tuo, bet sielo- 
josi. Jo išmanymu, jis darė visa, kad atrodytų meilus ir lipšnus. 

Greičiausiai pusiausvyrą atgavo jaunutė Blanša. 

— Atleiskite, valdove, — tarė ji, — bet ne taip lengva pakarto- 
ti, ką mes sakėme! 

— Kodėl gi? 

— Nes... nes mes apkalbėjome jus. 

— Iš tiesų? — pasakė Pilypas nežinodamas, kaip suprasti šį 
pokštą. 

Jo žvilgsnis įsmigo į jaunuolį, stovintį atokiau, ir jis paklausė 
parodydamas į jį smakru: 

— Kas tas bajoraitis? 

— Mesiras Filipas d Onė, mūsų dėdės Valua ginklanešys?, — 
atsakė grafienė de Puatjė. 

Jaunuolis vėl nusilenkė. 

— Ar neturite jūs brolio? — kreipėsi karalius į jaunąjį bajoraitį. 

— Taip, valdove, turiu brolį, kuris priskirtas prie monsinjo- 
ro de Puatjė, - netvirtu balsu atsakė jaunasis d'Onė rausdamas. 

— Taip. Aš jus visada painioju, — ištarė karalius. 


Paskui vėl kreipėsi į Blanšą: 

— Tai ką bloga sakėte apie mane, dukrele? 

— Mudvi su Žana apmaudavome, kad dėl jūsų, valdove, mū- 
sų tėvė, štai jau penkios naktys iš eilės mūsų vyrai negali mums 
pasitarnauti — taip ilgai jūs išlaikote juos Tarybų posėdžiuose 
arba siunčiate dievažin kur karalystės reikalais. 

— Dukrelės, dukrelės, apie tokius dalykus nedera garsiai kal- 
bėti! — pasakė karalius. 

Jis iš prigimties buvo drovus, žmonės kalbėjo, kad karalius, 
jau devyneri metai našlaudamas, laikosi griežtai skaistaus gyve- 
nimo būdo. 

Bet rūstauti ant Blanšos jis, atrodo, negalėjo. Suminkštindavo 
jam širdį gyvas, linksmas jos būdas, drąsa viską drožti į akis. Jis ir 
pasipiktino, ir pralinksmėjo. Nusišypsojo, o tai atsitikdavo ne 
dažniau kaip kartą per mėnesį. 

— O ką sako trečioji? — pridūrė jis. 

Sakydamas „trečioji“, jis turėjo galvoje Margaritą Burgun- 
dę, Žanos ir Blanšos pusseserę, ištekėjusią už sosto įpėdinio Liud- 
viko, Navaros karaliaus. 

— Margarita? — šūktelėjo Blanša. — Ji užsidaro, niūroja ir 
sako, kad esate toks pat negeras kaip ir gražus. 

Ir vėl karalius nesiryžo, tarsi svarstydamas, ką manyti dėl šio 
paskutinio sąmojo. Bet Blanšos žvilgsnis buvo toks tyras, toks 
nekaltas! Tik ji viena drįso kalbėti su juo šitokiu tonu ir nedre- 
bėjo prieš jį. 

— Na ką gi, paguoskite Margaritą ir nusiraminkite pati, Blan- 
ša. Mano sūnūs Liudvikas ir Karolis galės praleisti šį vakarą su 
jumis. Šiandien karalystei laiminga diena, - pasakė Pilypas Gra- 
žusis. — Šį vakarą Tarybos nebus. O jūsų vyras, Žana, išvyko į 
Dolį ir Salenus jūsų grafystės reikalais. Nemanau, kad užtruktų 


ilgiau kaip savaitę. 

— Vadinasi, galiu ruoštis atšvęsti jo grįžimą, — nulenkdama 
savo gražų kaklą, ištarė Žana. 

Tokiam žmogui kaip karalius Pilypas šis pokalbis buvo ne- 
žmoniškai ilgas. Jis staiga apsigręžė nė neatsisveikinęs ir ėmė kopti 
didžiaisiais laiptais, vedančiais į jo apartamentus. 

— Garbė Dievui! — pasakė Blanša, prispaudusi prie krūtinės 
ranką ir žiūrėdama, kaip jis dingsta iš akių. — Šįsyk laimingai 
išsisukome. 

— Maniau, apalpsiu iš baimės, - pasakė Žana. 

Filipas d'Onė buvo raudonas kaip vėžys, dabar ne iš suglu- 
mimo, o iš pykčio. 

— Didžiai dėkingas, — sausai tarė jis Blanšai. - Malonių daly- 
kų išgirdau iš jūsų lūpų. 

— O ką, jūsų nuomone, aš turėjau daryti? — šūktelėjo Blan- 
ša. — Gal jūs pats ką geresnio sugalvojote? Stovėjote žado nete- 
kęs ir mikčiojote. Užklumpa mus iš pasalų. Ausylesnio žmogaus 
visoje karalystėje nerasi. Jeigu jis nugirdo mūsų pokalbį, tik ši- 
taip ir galima buvo jam akis apdumti. Užuot mane užsipuolęs, 
Filipai, verčiau man padėkotumėte. 

— Liaukitės, — tarė Žana. — Eime prie krautuvėlių. Užtenka 
šio sąmokslininkiško kuždesio. 

Jie patraukė pirmyn, atsakinėdami į pagarbius sveikinimus. 

— Mesire, — pridūrė pusbalsiu Žana, — turiu pasakyti, kad 
tik jūs per savo kvailą pavydą ir sukėlėte tiek triukšmo. Jei ne- 
būtumėte ėmęs taip garsiai aimanuoti dėl Margaritos, karalius 
nebūtų išgirdęs, ko nereikia. 

Filipas d'Onė žengė paniuręs. 

— Iš tiesų, — tarė Blanša, — jūsų brolis mielesnis negu jūs. 

— Tikriausiai todėl, kad su juo geriau elgiamasi, ir aš dėl to 


džiaugiuosi, — atrėžė jaunikaitis. — Iš tikrųjų esu paskutinis 

kvailys, kad leidžiuosi save niekinti moteriai, kuri elgiasi su ma- 
nim kaip su tarnu, kviečia mane į savo lovą, kai užeina noras, ir 
išveja, kai tas noras praeina, kuri kiauras dienas neduoda gyvy- 
bės ženklo ir susitikusi dedasi manęs nepažįstanti. Kokį, po pai- 
beliais, ji žaidžia žaidimą? 

Filipas d" Onė, monsinjoro de Valua ginklanešys, jau ketveri 
metai buvo Margaritos Burgundės, vyriausiosios Pilypo Gra- 
žiojo marčios, meilužis. Jis drįso šitaip kalbėti apie ją su Blanša 
Burgunde, Prancūzijos karaliaus sūnaus Karolio žmona, nes 
Blanša buvo jo brolio Gotjė d'Onė, grafo de Puatjė ginklane- 
šio, meilužė. O taip atvirai išsipasakoti Žanai Burgundei, gra- 
fienei de Puatjė, jis galėjo todėl, kad ši, nors dar neturėjo mei- 
lužio, iš dalies dėl silpnybės, iš dalies dėl pasismaginimo skatino 
kitų dviejų karaliaus marčių meilės nuotykius: sugalvodavo, kaip 
ir kur pasimatyti, padėdavo susitikti. 

Taigi šitą ankstyvą 1314 metų pavasarį, tą pačią dieną, kai 
turėjo būti teisiami tamplieriai ir kai ši rimta byla buvo svarbiau- 
sias sosto rūpestis, du Prancūzijos karaliaus sūnūs — vyresnysis Liud- 
vikas ir jaunėlis Karolis — vaikščiojo „pasipuošę ragais“ dviejų gin- 
klanešių malone: vienas buvo jų dėdės, kitas — brolio dvariškis, ir 
visa tai globojo jų brolienė Žana, ištikima žmona, bet savanorė 
sąvadautoja, liguistai mėgavusis kitų uždrausta meile. 

— Šiaip ar taip, šį vakarą Nelio bokštas atšaukiamas, — pa- 
reiškė Blanša. 

— Man šis vakaras niekuo nesiskirs nuo ankstesniųjų, — atrė- 
žė Filipas d' One. — Bet aš siuntu pamanęs, kad šią naktį Liudvi- 
ko Navariečio glėbyje Margarita tikriausiai šnabždės tuos pa- 
čius žodžius... 

— Ak, mielasis, per daug norite, - labai išdidžiai pasakė Ža- 


na. — Ką tik kaltinote Margaritą, beje, be jokio pagrindo, turint 

kitų meilužių. Dabar norėtumėte uždrausti turėti jai vyrą. Jums 
protą sumaišė jos palankumas, užmirštate, kas esate. Man ro- 
dos, rytoj aš patarsiu savo dėdei išsiųsti jus porai mėnesių į Va- 
lua grafystę, kur yra jūsų valdos. Ten jums atvės galva. 

Gražuolis Filipas iš karto apsiramino. 

— Ak, maloningoji ponia, - sušnabždėjo jis. —- Aš turbūt nu- 
mirčiau iš sielvarto. 

Dabar jis buvo kur kas žavesnis negu pykdamas. Verta buvo 
tyčiomis jį išgąsdinti vien tik tam, kad pamatytum, kaip nusilei- 
džia jo ilgos šilkinės blakstienos ir lengvai tirta baltas smakras. 
Jis pasirodė staiga toks nelaimingas, toks gailus, jog abi jauno- 
sios moterys, užmiršusios nuogąstavimus, neiškentė nenusišyp- 
SOjusIOs. 

— Pasakykite savo broliui Gotjė, kad šį vakarą aš ilgėsiuosi 
jo, — itin lipšniu balseliu pasakė Blanša. 

Sunku buvo suprasti, ar ji kalba nuoširdžiai. 

— Ar nereikėtų... — neryžtingai prabilo d'Onė, - įspėti 
Margaritą apie tai, ką mes sužinojome, jeigu šį vakarą ji būtų 
numačiusi... 

— Tesprendžia Blanša. Daugiau niekur nekišiu pirštų, — pa- 
sakė Žana. — Per daug išsigandau. Nebenoriu painiotis į jūsų 
reikalus. Vieną gražią dieną viskas baigsis blogai, aš iš tiesų be 
jokio pagrindo kompromituoju save dėl nieko. 

— Tiesa, — pasakė Blanša, — tau nekokia nauda iš tų progų. 
Iš mūsų trijų vyrų tavasis dažniausiai nebūna namie. Jei Mar- 
garita ir aš turėtume tokią laimę... 

— Neturiu potraukio prie tokių dalykų, — atšovė ana. 

— O gal drąsos, — paabejojo Blanša. 

— Tiesa, net norėdama nesugebėčiau taip apsukriai meluo- 


ti, sesute, ir tikrai iškart išsiduočiau. 

Tai pasakiusi, Žana valandėlę susimąstė. Ne, išties ji neturi 
noro apgaudinėti Pilypą de Puatjė, bet, kita vertus, jai įkyrėjo 
šita šventuolės reputacija... 

— Maloningoji ponia, - kreipėsi į ją Filipas, — ar negalėtumėte 
pasiųsti mane... su kokiu nors pavedimu pas savo kuziną? 

Žana pašnairavo į jaunikaitį sugrudusi ir atlaidžiai. 

— Vadinasi, jūs nebegalite gyventi be gražiosios Margaritos? — 
paklausė ji. - Na ką gi, pasistengsiu būti gera. Nupirksiu Mar- 
garitai kokią nors puošmeną, o jūs ją teiksite jai mano vardu. 
Bet tai paskutinis kartas. 

Jie priėjo prie vieno prekystalio. Kol abi jaunosios moterys 
tarėsi, o Blanša puolė tiesiog prie brangiausių daiktų, Filipas 
d'Onė prisiminė staigų karaliaus pasirodymą. 

„Kaskart, pamatęs mane, jis teiraujasi mano vardo. Šiandien 
tai buvo šeštas kartas. Ir visada užsimena apie mano brolį. 

Jį apėmė neaiški baimė, ir jis susimąstė, kodėl valdovo aki- 
vaizdoje jam visada pasidaro taip baisiai neramu. Tikriausiai dėl 
jo žvilgsnio, dėl jo pernelyg didelių, sustingusių akių ir jų keis- 
tos, sunkiai nusakomos spalvos — nei pilkos, nei blyškiai mėly- 
nos, — primenančios ledą ant tvenkinio žiemos rytais; akys, ku- 
rios vaidenosi dar valandų valandas susidūrusiam su jų žvilgsniu. 

Nė vienas iš trijų jaunuolių nepastebėjo milžiniško stoto di- 
džiūno raudonomis pušnimis, kuris, įpusėjęs lipti didžiaisiais 
laiptais ir sustojęs, jau kuris laikas juos stebėjo. 

— Mesire Filipai, aš nepasiėmiau užtektinai pinigų, būkite 
malonus, užmokėkite. 

Žanos žodžiai pažadino Filipą d'Onė iš apmąstymų. Ginkla- 
nešys paslaugiai įvykdė jos prašymą. Žana išrinko Margaritai 
aksominį diržą, ant kurio buvo išsiuvinėtas raštas sidabro siūlais. 


— Ir aš tokio norėčiau, - pasakė Blanša. 

Bet ji taip pat neturėjo pinigų, ir Filipas apmokėjo ir už jos 
pirkinį. 

Šitaip būdavo visados, kai jis jas lydėdavo. Jos tvirtindavo, 
kad skolą grąžinsiančios, bet kaipmat užmiršdavo, o jis buvo 
per daug prakilnus žmogus, kad primintų ją. 

„Būk atsargus, sūnau, - įspėjo jį kažkada mesiras Gorje d'O- 
nė, jo tėvas, — juo turtingesnė moteris, juo brangiau ji atsieina“. 

Filipas pats tuo įsitikino. Bet nė kiek dėl to nesijaudino. Bro- 
liai d Onė galėjo leisti sau pasišvaistyti pinigais; jų valdos — Ve- 
maras ir One les Bondi tarp Pontuazo ir Liuzaršo - laidavo jiems 
didžiules pajamas. 

Dabar Filipas d'Onė jau turėjo dingstį, kuria prasimetęs ga- 
lėjo lekti į Nelio rūmus, kitapus upės, kur gyveno Navaros ka- 
ralius ir karalienė. Patraukus per Sen Mišelio tiltą, ten galima 
buvo nukakti per keletą minučių. 

Jis nusilenkė princesėms ir pasuko Prekijų galerijos durų link. 

Didžiūnas raudonomis pušnimis nusekė jį žvilgsniu, medžio- 
tojo žvilgsniu. Tas didžiūnas buvo Roberas d Artua, prieš porą 
dienų grįžęs iš Anglijos. Jis, matyt, valandėlę kažką mąstė; pas- 
kui nusileido laiptais žemyn ir taip pat išėjo į gatvę. 

Dievo Motinos katedros varpas jau buvo nutilęs, ir Sitė sa- 
loje viešpatavo neįprasta, įspūdinga tyla. Kas gi vyko ten, prie 


Dievo Motinos katedros? 

IV 


Dievo Motinos katedra 
tada buvo balta 


Virtine išsirikiavę lankininkai tramdė minią, kuri veržėsi į siau- 
rą aikštę priešais bažnyčią. Prie visų langų spaudėsi smalsūs veidai. 

Migla išsisklaidė, ir blyškūs saulės spinduliai glostė baltus 
Paryžiaus katedros akmenis. Buvo praėję tik septyniasdešimt me- 
tų, kai ji baigta statyti, ir iki šiol vis dar buvo dailinama ir puo- 
šiama. Tebetviskėjo naujumu, o šviesoje aiškiai skyrėsi skliautų 
strėlės ir centrinės rozetės nėriniai, ryškėjo virš prieangių skulp- 
tūrinių figūrų skruzdėlynas. 

Sargybiniai nustūmė toliau prie namų sienų viščiukų prekei- 
vius, kurie kas rytas pardavinėdavo juos priešais bažnyčią. Šaižus 
narvuose dūstančių paukščių kudakavimas skrodė tylą, tą neįpras- 
tą tylą, kuri nustebino grafą d Artua, išeinantį iš Prekijų galerijos. 

Savo kareivių priešakyje sustingęs stovėjo kapitonas Alenas 
de Parejis. 

Ant pačių viršutinių pakopų, kylančių katedros link iš aikš- 
tes, keturi Tamplierių ordino dignitoriai stovėjo nugara į minią 
ir veidu į bažnytinį tribunolą, įsitaisiusį plačiai atverto didžiojo 
portalo tarpduryje. Vyskupai, kanauninkai, kunigai sėdėjo 
dviem eilėmis. 

Smalsios minios akys visų pirma krypo į tris kardinolus, spe- 
cialiai atsiųstus popiežiaus, norinčio aiškiai pabrėžti, kad nuo- 
sprendis negalės būti nei atšaukiamas, nei apskundžiamas Šven- 
tajam Sostui, taip pat į monsinjorą Žaną de Marinji, jaunąjį 
Sanso arkivyskupą, karališkojo valdytojo brolį, į tą, kuris su di- 


džiuoju Prancūzijos inkvizitorium vedė visą šią bylą. 

Už tribunolo narių nugarų bolavo ir rudavo kokių trijų de- 
šimčių vienuolių abitai. Vienintelis pasaulietis šiame susirinkime 
buvo Paryžiaus miesto prevo Žanas Pluabušas, kresnas penkių 
dešimčių metų vyras rūškanu veidu, matyt, nelabai patenkintas 
savo buvimu čia. Jis atstovavo karaliaus valdžiai ir buvo Pary- 
žiaus miesto galva — prevo. Akimis jis bėgiojo nuo minios prie 
lankininkų kapitono, nuo kapitono — prie Sanso arkivyskupo. 

Blanki saulės šviesa žaidė ant mitrų, vyskupų lazdų, purpuri- 
nių kardinolų sutanų, raudonų vyskupų mantijų, ant šermuonė- 
lių pelerinų, ant auksinių pektoralų, grandinių marškinių, šalmų 
ir ginklų plieno. T'as žėrėjimas, tos spalvos, tas tviskesys dar ryškiau 
pabrėžė kontrastą su kaltinamaisiais, dėl kurių šitos prašmatnios 
iškilmės buvo ištaisytos. Keturi seni skarmaloti tamplieriai stovėjo 
prisispaudę vienas prie kito tarsi skulptūrinė grupė iš pelenų. 

Monsinjoras Arno d'Ošas, Albano kardinolas, pirmasis po- 
piežiaus legatas, stovėdamas skaitė nuosprendžio motyvus. Skaitė 
lėtai ir iškilmingai, mėgaudamasis savo paties balsu, patenkin- 
tas savimi ir savo atliekamu vaidmeniu, kurį stebi prasčiokų au- 
ditorija. Tarpais vaizdavo žmogų, pasibaisėjusį didumu tų nu- 
sikaltimų, kuriuos turėjo išskaičiuoti, paskui, prabildamas saldžiai 
iškilniu tonu, vardijo naujas ydas, naujas piktadarystes. 

— ...Išklausyti parodymai brolių Žero diu Pasažo ir Žano de 
Kiunji, kurie, kaip ir daugelis kitų, prisipažino, kad per priėmi- 
mą į ordiną buvo verčiami spjauti ant kryžiaus, nes, kaip jiems 
sakė, tai tik medžio gabalas, o tikrasis Dievas yra danguje... Iš- 
klausyti parodymai brolio Gi Dofeno, kuris pareiškė, kad jam 
buvo įsakyta sutikti su viskuo, ko iš jo bus reikalaujama, jei kurį 
iš vyresniųjų brolių kamuos kūno geismai ir jis norės patenkinti 
juos su juo... Išklausyti parodymai didžiojo magistro Žako de 


Molė, kuris kankinamas patvirtino ir prisipažino... 

Minia klausėsi ištempusi ausis, kad sugautų žodžius, iškrai- 
pytus iškilmingos tarsenos. Legatas persistengė ir pernelyg vil- 
kino. Žmonės ėmė nekantrauti. 

Klausydamasis kaltinimų, melagingų liudijimų, prisi- 
pažinimų, išplėštų kankinimais, Žakas de Molė kuždėjo: 

— Melas... melas... melas... 

Pyktis, pašokęs tada, kai juos dar vežė gatvėmis, ne tik neiš- 
blėso, bet tolydžio augo. Kraujas vis stipriau tvinksėjo jo įdubu- 
siuose smilkiniuose. 

Kelyje nieko neįvyko, niekas nepertraukė košmaro. Iš mi- 
nios neišpuolė joks buvusių tamplierių būrys. 

— ...Išklausyti parodymai brolio Hiugo de Peiro, jis prisipa- 
žino reikalavęs iš naujokų tris kartus išsižadėti Kristaus... 

Generalinis vizitatorius atgręžė į Žaką de Molė savo sopu- 
lingą veidą ir ištarė: 

— Broli, broli mano, argi aš kada nors taip sakiau? 

Keturi ordino didžiūnai buvo vieni, apleisti dangaus ir žmo- 
nių, tarsi sugniaužti milžiniškų replių — kariuomenės būrių ir 
tribunolo, dviejų valdžių: karališkosios ir bažnytinės. Kiekvie- 
nas kardinolo legato žodis vis labiau veržė gniaužtuvus. 

Kodėl kvotos komisijos, nors joms šimtą kartų aiškinta, ne- 
norėjo pripažinti ir suprasti, jog šis tikėjimo išsižadėjimo išban- 
dymas buvo privalomas naujokams vien tam, kad jie įstengtų 
tvirtai laikytis, jei, patekę į nagus musulmonams, būtų verčiami 
išsižadėti tikėjimo? 

Didįjį magistrą apėmė pašėlęs noras griebti kardinolą už ger- 
klės, skelti jam antausį, pasmaugti jį. Paskersti jis troško ne vien 
tik legatą, bet ir jaunąjį Marinji, tą gražeivą su mitra ant galvos, 
pozomis rodantį savo nuobodulį. O labiausiai norėjo sudoroti 
tris tikruosius savo priešus, tuos, kurių čia nebuvo: karalių, 


Antspaudų saugotoją ir popiežių. 

Nuo bejėgio įtūžio prieš akis jam draikėsi lyg koks raudonas 
šydas. Turėjo kažkas įvykti... Į galvą jam mušė toks kvaitulys, 
jog jis išsigando nugriūsiąs ant akmeninio grindinio. Jis nema- 
tė, kad toks pat įniršis pagavo ir jo bendrą Žofrua de Šarnė, o 
randas ant raudonos Normandijos prioro kaktos pabalo. 

Popiežiaus legatas valandėlę atsikvėpė nutraukęs savo iškil- 
mingą skaitymą, nuleido ilgąjį pergamentą, linktelėjo galva į 
dešinę, į kairę, kur sėdėjo posėdininkai, vėl prisikišo jį arčiau 
veido, papūtė į jį tarsi nukratydamas dulkes. 

— „Atsižvelgdami į tai, kad kaltinamieji prisipažino ir pa- 
tvirtino nusikaltę, nuteisiame juos... visą likusį gyvenimą tylai 
tarp keturių sienų, idant atgailos ašaromis išpirktų savo nuodė- 
mes. /n nomine Patris“... 

Legatas lėtai persižegnojo ir išdidžiai atsisėdo; suvyniojęs per- 
gamentą, atidavė paskui jį vienam dvasininkui. 

Akimirką minia tylėjo. Suminėjus tokią daugybę nu- 
sikaltimų, kiekvienas taip aiškiai laukė mirties bausmės, jog nu- 
teisimas „kalėti tarp keturių sienų“ — tai yra iki gyvos galvos 
vienutėje, su grandinėmis ant kojų, maitinantis duona ir van- 
deniu — nustebino švelnumu. 

Pilypas Gražusis gerai apskaičiavo smūgį. Viešoji nuomonė 
be vargo, beveik niekšingai sutiks, kad šitaip baigtųsi tragedi- 
ja, kuri jaudino ją septynerius metus. Pirmasis legatas ir jau- 
nasis Sanso arkivyskupas vos pastebimai reikšmingai šyptelėjo 
vienas kitam. 

— Broliai mano, broliai mano, — sušvebeldžiavo generalinis 
vizitatorius, — ar gerai aš nugirdau? Mūsų nenužudys! Mūsų 


pasigailėjo! 


* Vardan Dievo Tėvo... (1t.) 

Akys jo pasruvo ašaromis, bedantė burna išsižiojo, tarsi tai- 
sydamasi juoktis. 

Šitas baisus džiaugsmas viską ir sukėlė. 

Staiga nuo laiptų viršaus sugriaudėjo balsas: 

— Aš nesutinku! 

Ir toks galingas buvo šitas balsas, jog pirmą akimirką niekas 
nepatikėjo, kad tai byloja didysis magistras. 

— Aš nesutinku su neteisingų nuosprendžiu ir skelbiu, kad 
nusikaltimai, kuriais mes kaltinami, išgalvoti! 

Atrodė, kad visa minia giliai atsiduso. Tribunolas sujudo. 
Kardinolai susižvalgė apstulbę. Niekas šito nesitikėjo. Žanas de 
Marinji pašoko. Dingo jo nuobodžiaujama poza; jis išblyško ir 
drebėjo iš pykčio. 

— Meluojate! — riktelėjo jis. — Jūs prisipažinote komisijai. 

Lankininkai, dar negavę įsakymo, savaime sutankino eiles. 

— Nusikaltau tik tuo, - atšovė Žakas de Molė, - kad neatsi- 
spyriau jūsų meilinimuisi, grasinimams ir kankinimams. Aki- 
vaizdoje Dievo, kuris mus girdi, pareiškiu, kad ordinas nekaltas 
ir šventas. 

Ir atrodė, kad Dievas iš tikrųjų klausosi didžiojo magistro, 
nes jo balsas, prasiskverbęs į katedros vidų ir atsimušęs nuo skliau- 
tų, aidu atsiliepė lauke, tarsi kažkieno kitas storesnis balsas būtų 
atkartojęs navos gilumoje kiekvieną žodį. 

— Jūs prisipažinote nusidėjęs ištvirkavimu, — pasakė Žanas 
de Marinji. 

— Kankinamas! — atsakė Molė. 

— ... kankinamas, — pakartojo balsas, kuris, rodos, plaukė iš 
tabernakulio. 

— Prisipažinote, kad esate eretikas! 


— Kankinamas! 

— ... kankinamas, — pakartojo tabernakulis. 

— Aš neigiu viską, — pasakė didysis magistras. 

— ... viską... — sugriaudė katedra. 

Į šį keistą dialogą įsiterpė naujas pašnekovas: Žofrua de Šar- 
nė taip pat užsipuolė Sanso arkivyskupą. 

— Jūs pasinaudojote mūsų nusilpimu, — pasakė jis. - Esame 
jūsų pinklių ir melagingų pažadų aukos. Mus pražudė jūsų ne- 
apykanta ir kerštas. Bet ir aš Dievo akivaizdoje pareiškiu: mes 
nekalti, ir meluoja lūpos tų, kurie sako kitaip. 

Čia vienuoliai, stovintys už teisėjų nugarų, ėmė šaukti: 

— Eretikai! Ant laužo juos! Ant laužo eretikus! 

Bet jų išpuolis nesulaukė pritarimo, kurio tikėtasi. Minios 
diduma stojo tamplierių pusėn, pagauta to kilniaširdiško pasi- 
piktinimo jausmo, kuris ją dažnai pastūmėja į pagalbą nelai- 
mingam drąsuoliui. 

Teisėjams imta grasinti kumščiais. Aikštėje iš visų pusių pra- 
sidėjo peštynės. Languose pasigirdo šauksmai. Reikalas galėjo 
baigtis maištu. 

Aleno de Parejo įsakymu viena lankininkų dalis, susiėmusi 
už rankų, sudarė grandinę, kad atlaikytų žmonių grūstį, kita, 
nuleidusi ietis, atsigręžė į juos veidu. 

Karaliaus seržantai lazdomis su lelijos žiedu švaistėsi be ato- 
dairos kairėn ir dešinėn. Buvo apversti viščiukų prekeivių nar- 
vai, ir į žmonių šauksmą įsimaišė trypiamų paukščių krykimas. 

Tribunolas atsistojo. Žanas de Marinji tarėsi su Paryžiaus prevo. 

— Spręskite, ką daryti, monsinjore, nesvarbu ką, bet spręs- 
kite, — sakė prevo, — tik negalima jų čia palikti. Jie mus visus 
sumals. Jūs nežinote, kokie esti įsiaudrinę paryžiečiai. 

Žanas de Marinji iškėlė vyskupo lazdą rodydamas, kad nori 


kalbėti. Bet niekas nenorėjo klausyti. Ant jo pabiro užgauliojimai: 

— Budelis! Vyskupas apsišaukėlis! Dievas tave nubaus! 

— Kalbėkite, monsinjore, kalbėkite, — ragino jį prevo. 

Jis drebėjo dėl savo padėties ir kailio; jo atmintyje gyvi tebe- 
buvo 1306 metų maištai, kai paryžiečiai nusiaubė miestelėnų 
namus. 

— Du iš nuteistųjų antrąkart puolė į klaidatikystę! — šaukė 
vyskupas, veltui keldamas balsą. — Jie vėl grįžo prie savo erezijų. 
Atmetė Bažnyčios teisingumą. Bažnyčia nusigręžia nuo jų ir ati- 
duoda juos į karaliaus teisingumo rankas. 

Šituos žodžius nustelbė minios šauksmai. Tuojau visas tri- 
bunolas, nelyginant išbaidytų pararškų pulkas, sulindo į Dievo 
Motinos katedrą, ir paskui juos tuoj pat užsivėrė bažnyčios durys. 

Prevo davus ženklą Alenui de Parejui, vienas lankininkų da- 
linys nuskubėjo prie laiptų; privažiavo ratai, į kuriuos iečių ko- 
tais buvo suvaryti nuteistieji. Jie pakluso kuo nuolankiausiai Di- 
džiajam magistrui ir Normandijos priorui išseko paskutinės 
jegos, bet drauge ir palengvėjo. Pagaliau jų sąžinė buvo rami. 
Du kiti tamplieriai nieko nebesuprato. 

Lankininkai skynė kelią vežimui, o prevo Pluabušas įsakė 
seržantams kuo greičiausiai išvaikyti žmones. Nežinodamas kur 
pulti, jis blaškėsi į visas puses. 

— Vežkite kalinius į Tamplį! — šūktelėjo jis Alenui de Pare- 
jui. — Aš bėgu įspėti karaliaus. 

V 


Margarita Burgundė, 
Navaros karalienė 


Tuo tarpu Filipas d One atkako į Nelio rūmus. Jį paprašė pa- 
laukti prieškambaryje, vedančiame į Navaros karalienės apar- 
tamentus. Minutės be galo prailgo. Filipas svarstė, ar Margari- 
tą užlaiko kokie įkyrūs lankytojai, ar ji paprasčiausiai smaginasi 
jį kankindama. Tokius pokštus krėsti ji gebėjo. Valandą trypęs, 
sėdęsis, kėlęsis, jis galbūt išgirs, kad šiandien jį negalinti jo pri- 
imti. Jis niršo. 

Prieš ketverius metus, kai prasidėjo jų romanas, ji nebūtų 
šitaip elgusis. O gal ir būtų. Jis nebeprisiminė. Tada susižavėjęs 
prasidedančiu nuotykiu, kuriame buvo tiek pat tuštybės, kiek 
meilės, jis mielai būtų išstypsojęs penkias valandas, kad tik pa- 
matytų savo mylimąją, palytėtų jos pirštus ar išgautų iš jos pa- 
kuždomis pažadą vėl pasimatyti. 

Laikai pasikeitė. Kliūtys, kurios teikia ypatingo žavesio bun- 
dančiai meilei, tampa nepakenčiama našta, kai tai meilei jau 
ketveri metai; ir aistrą dažnai nužudo tos pačios priežastys, ku- 
rios ją pagimdė. Amžinas netikrumas, ar susitikimas įvyks, skir- 
tų pasimatymų atšaukimas, dvaro pareigos, pagaliau Margari- 
tos aikštys privedė Filipą prie sudirgimo, besireiškiančio tik 
protestais ir pykčiu. 

Margarita, atrodo, lengviau taikstėsi su šia padėtimi. Ji gar- 
džiavosi dvigubu malonumu: apgaudinėti vyrą ir erzinti meilu- 
žį. Buvo iš tų moterų, kurių geismas vėl įsidega tik tada, kai jos 
mato dėl jų kaltės kenčiantį vyrą, kol pagaliau pačios neatsibo- 


di šių kančių reginiu. 

Filipas kaskart tvirtino pats sau, kad didelės meilės negali 
patenkinti svetimoterystė, ir prisiekinėjo, kad nutrauks ryšius, 
kurie jį taip žemina. 

Bet jis buvo silpnas, bailys, įsimylėjęs. Kaip ir lošėją vis giliau 
klampinanti pastatytoji suma, kurią jis nori atgauti, Filipą klam- 
pino jo ankstesnės svajonės, betikslės dovanos, veltui išeikvotas 
laikas, dingusi laimė. Jam trūko drąsos atsikelti nuo stalo ir pa- 
sakyti: „Aš jau ir taip prasilošiau“. 

Ir štai jis čia, graužiamas apmaudo ir susisielojęs, laukia, ka- 
da pagaliau ji teiksis jį įsileisti. 

Kad nebūtų taip nekantru, atsisėdo ant akmeninio suolo 
lango įduboje ir įsižiūrėjo, kaip po kiemą sukiojasi arklininkai, 
vesdami žirgus į mažąją Prė o Klero veją, o pro vartus eina vyrai, 
nešini skerdiena ir daržovių ryšuliais. 

Nelio rūmus sudarė du vienas prie kito prisiglaudę, bet 
skirtingi pastatai: rūmai tikrąja žodžio prasme, statyti neseniai, 
ir bokštas, statytas prieš gerą šimtmetį, Pilypo Augusto laikais, 
įėjęs kadaise į gynybinių sienų sistemą. Rūmus ir bokštą Pily- 
pas Gražusis nupirko prieš šešerius metus iš grafo Amori de 
Nelio ir atidavė juos kaip rezidenciją vyriausiajam sūnui, Na- 
varos karaliui'“. 

Anksčiau bokšte buvo kordegardija ir sandėlis. Tik Marga- 
rita neseniai įsakė įrengti čia gyvenamus kambarius, kad, kaip ji 
pareiškė, turetų kur pasišalinti ir pamąstyti su maldų knyga ran- 
koje. Tvirtino, kad jai būtina vienatvė. Žinodamas aikštingą 
Margaritos būdą, Liudvikas Navarietis nenustebo. O iš tikrųjų 
ji ėmėsi šio pertvarkymo, kad galėtų niekieno nekliudoma pri- 
iminėti gražuolį d'Onė. 

Šis pasikėlė į begalinę puikybę. Dėl jo karalienė tvirtovę pa- 


vertė meilės apartamentais! 

Paskui, kai jo vyresnysis brolis Gotjė tapo Blanšos mei- 
lužiu, bokštas priglaudė ir naująją porą. Rasti dingstį nebu- 
vo sunku: Blanša ateidavo aplankyti savo kuzinos ir svainės, 
o Margaritai buvo malonu ir daryti paslaugą, ir susirasti 
bendrininkę. 

Bet dabar, žiūrėdamas į didelį, niūrų pastatą dantytu stogu, 
siauromis, aukštomis, retai išdėstytomis angomis, Filipas neno- 
romis pamanė: o gal ir kiti vyrai praleidžia su jo meiluže tokias 
pačias audringas naktis... O šios paskutinės penkios dienos, be 
jokios žinios iš jos, nors vakarais niekas nebūtų kliudęs jiems 
susitikti — ar nepatvirtina visų jo abejonių? 

Atsidarė durys, ir pasirodžiusi kameristė pakvietė Filipą sek- 
ti įkandin jos. Šį sykį jis buvo nusistatęs nesileisti mulkinamas. 
Jie perėjo keletą salių; paskui kameristė pasišalino, o Filipas įžengė 
į žemą patalpą, gausiai apstatytą baldais, kurioje pleveno svaigi- 
nantis, gerai jam pažįstamas jazminų esencijos aromatas; šitą 
esenciją pirkliai gabeno iš Rytų. 

Praėjo minutė kita, kol Filipas apsiprato su prieblanda ir 
šiluma. Akmeniniame židinyje liepsnojo stambios pliauskos. 

— Maloningoji ponia... — ištarė Filipas. 

Kambario gilumoje nuskambėjo balsas, prikimęs, mieguistas. 

— Prieikite arčiau, mesire. 

Nejaugi Margarita drįsta priimti jį savo miegamajame be 
liudytojų? Filipas d Onė veikiai apsiramino ir nusivylė: Nava- 
ros karalienė buvo ne viena. Šalia jos, užlindusi už lovos užuo- 
laidos, sedėjo ir siuvinėjo rūmų dama; jos smakras ir plaukai 
buvo įsprausti į baltą našlės nuometą. O Margarita gulėjo lovo- 
je su kambarine suknele, pamušra kailiais, iš po kurios kyšojo 
nuogos, putlios jos kojytės. Priimti vyrą šitokiu apdaru ir šitokia 


poza jau buvo įžūlumas. 

Filipas žengė žingsnį artyn ir dvariškiui deramu tonu, ku- 
riam prieštaravo veido išraiška, pranešė, kad jį siunčianti grafie- 
nė de Puatjė: norinti sužinoti, kaip jaučiasi Navaros karalienė, 
perduodanti savo sveikinimus ir dovaną. 

Margarita klausėsi nejudėdama ir netgi neatsuko į jį akių. 

Ji buvo mažo ūgio, juodaplaukė ir gintarinės veido spalvos. 
Žmonės sakė, kad gražesnio kūno pasaulyje nesą, ir ji nevengė 
progos tai pabrėžti. 

Filipas žiūrėjo į jos apvalią, gašlią burną, trumpą smakrą su 
duobute viduryje, į kuplią krūtinę, pūpsančią suknelės iškirptė- 
je, sulenkrą, aukštai apnuogintą ranką, išlindusią iš plačios ranko- 
vės. Filipui šmėstelėjo mintis, ar Margarita ne nuoga po kailiais. 

— Padėkite dovaną ant stalo, — pasakė ji, — tuoj pažiūrėsiu. 

Ji pasirąžė, nusižiovavo, ir Filipas spėjo pamatyti jos trum- 
pus baltus dantis, smailą liežuvį, rausvą ruožuotą gomurį; žio- 
vavo Margarita kaip katė. 

Ji dar ne karto nežvilgtelėjo į jaunuolį. Priešingai, jis jautė, 
kad rūmų dama nenuleidžia nuo jo akių. Tarp Margaritos dvariš- 
kių jis dar nebuvo matęs šitos ilgaveidės našlės pernelyg arti susta- 
tytomis akimis. Jis sunkiai tvardė tolydžio augantį susierzinimą. 

— Ar privalau aš, — paklausė jis, — perduoti atsakymą grafie- 
nei de Puatjė? 

Margarita teikėsi pagaliau žvilgtelėti į Filipą. Jos akys bu- 
vo nuostabios — tamsios, aksominės; žvilgsnis glostė daiktus ir 
žmones. 

— Pasakykite mano svainei de Puatjė... — pradėjo ji. 

Filipas, žengtelėjęs pusę žingsnio, nervingai pakrutino pirš- 
tų galus, rodydamas Margaritai, kad išsiųstų našlę. Bet Marga- 
rita dėjosi nesupratusi; šypsojosi, bet ne Filipui; šypsojosi žiūrė- 


dama nieko nereginčiomis akimis. 

— Arba ne, — pasitaisė ji. — Aš pati parašysiu, o jūs įteiksite 
jai laišką. 

Paskui kreipėsi į rūmų damą: 

— Mieloji, man laikas rengtis. Eikite pažiūrėti, ar mano suk- 
nelė paruošta. 

Našlė išėjo į gretimą kambarį, bet durų neuždarė. 

Margarita atsikėlė, švystelėdama gražiu apvalainu keliu, ir, 
eidama pro Filipą, šnabžtelėjo vienu atodūsiu. 

— Myliu tave. 

— Kodėl mes nesimatėme penkias dienas? — paklausė jis taip 
pat pakuždomis. 

— O, kokia grožybė! — šūktelėjo ji, išvyniodama atneštąjį dir- 
žą. — Žanos tikrai geras skonis. Nuostabi dovana! 

— Kodėl mes nesimatėme? — tyliai pakartojo Filipas. 

— Prie jo nuostabiai tiks mano naujasis kapšelis, — garsiai 
ištarė Margarita. — Mesire d'Onė, ar turite laiko ir galite pa- 
laukti, kol parašysiu padėkos žodį? 

Ji atsisėdo prie stalo, paėmė žąsies plunksną, lapą popieriaus 
ir teparašė vieną žodį!!. Ženklu pakvietė Filipą prieiti, ir jis per- 
skaitė: „Atsargiai 

Paskui šūktelėjo atsigręžusi į gretimą kambarį: 

— Ponia de Komenž, eikite ir atveskite man dukterį. Aš dar 
nebučiavau jos šį rytą. 

Nuaidėjo išeinančios rūmų damos žingsniai. 

— Atsargumas, — pasakė Filipas, — gera dingstis atsikratyti 
meilužio ir priimti kitus vyrus. Žinau, kad meluojate. 

Jos veide atsimušė ir nuovargis, 1r susierzinimas. 

— O aš matau, kad jūs nieko nesuprantate, — atkirto ji. — 
Prašau būti atsargesnį su žodžiais ir net su žvilgsniais. Visada, 
kai įsimylėjėliai pradeda vaidytis arba bodėtis vienas kitu, 1š- 


duoda savo paslapų aplinkiniams. Valdykitės. 

Šitai sakydama, Margarita nejuokavo. Ji jautė, kad pastarą- 
sias kelias dienas ją supa kažkokia įtari atmosfera. Liudvikas Na- 
varietis jai girdint užsiminė apie jos pasisekimą, aistras, kurias 
įdega; vyras juokavo, bet jo juokas skambėjo nenuoširdžiai. O 
gal kas pastebėjo Filipą nekantraujant? Nelio bokšto durininkų 
ir kameriste — dviem tarnais, atsivežtais iš Burgundijos, kuriuos 
ji terorizavo ir kuriems tuo pat metu rieškučiom dalijo auksą, — 
Margarita galėjo pasikliauti kaip pati savimi. Bet kiekvienam 
gali išsprūsti neatsargus žodis. Be to, dar ta ponia de Komenž, 
kurią jai pristatė įsiteikdami monsinjorui dei Valua ir kuri šmi- 
rinėja visur su savo gedulingais apdarais... 

— Prisipažįstate, kad atsibodėjote manimi? — tarė Filipas d'Onė. 

— Ak, žinote, jūs įkyrus, — atšovė ji. - Esate mylimas, o nuo- 
lat bambate. 

— Na ką gi, šį vakarą neturėsiu progos įkyrėti, — atsakė Fili- 
pas. — Tarybos nebus - mums pasakė pats karalius. Galėsite, 
kiek širdis geidžia, maldyti savo vyro įtarimus. 

Jei Filipas nebūtų buvęs toks apakintas pykčio, iš jos nutai- 
sytos grimasos būtų supratęs, kad jo pavydas, bent jau iš šios 
pusės, nepagrįstas. 

— O aš eisiu pas kekšes! 

— Puiku! — pasakė Margarita. — Paskui papasakosite man, 
kaip jos myli. Su malonumu pasiklausysiu. 

Jos žvilgsnis plykstelėjo; liežuvio galiuku ji pašaipiai apsilaižė 
lūpas. 

„Pasileidėle! Pasileidėlė! Pasileidėlė!' — pamanė Filipas. Ne- 
žinojo, kaip ją pričiupti; viskas nuteka nuo jos kaip vanduo 
nuo vitražo. 

Ji priėjo prie atvožtos skrynios ir išsiėmė iš ten kapšelį, kurio 


Filipas dar nebuvo matęs. 

— Bus stebuklingai gražu, - pasakė Margarita, verdama dir- 
žą į kilpeles, ir atsistojo prieš didelį alavinį veidrodį su kapšeliu 
prie liemens. 

— Kas tau padovanojo šitą kapšelį? — paklausė Filipas. 

— Tai... 

Ji iš naivumo vos nepasakė teisybės. Bet pamačiusi, koks jis 
suirzęs ir įtarus, neatsispyrė norui pasišaipyti iš jo. 

— Padovanojo... 

— Kas? 

— Atspėkite. 

— Navaros karalius? 

— Mano vyras ne toks dosnus! 

— Tai kas? 

— Atspėkite. 

— Aš noriu žinoti, turiu teisę žinoti, - supyko Filipas. — Tai 
vyro, ir turtingo, be to, įsimylėjusio vyro dovana... manau, kad 
jis turi pagrindo būti įsimylėjęs. 

Margarita tebesisukinėjo prieš veidrodį, taikydamasi kapše- 
lį prie vieno klubo, prie kito, paskui perkėlė jį į diržo vidurį, o 
jos kailiu mušta suknelė įsisiūbavusi čia uždengdavo, čia atideng- 
davo jos koją. 

— Monsinjoras d Artua, —- pasakė Filipas. 

— O! Nejau mano toks prastas skonis, mesire! — šūktelėjo 
ji. - Tas drimba storžievis, kuris visada atsiduoda žvėriena... 

— Tada gal ponas de Fjenas, kuris sukasi apie jus, kaip ir 
apie visas moteris? — pridūrė Filipas. 

Margarita mąsliai palenkė galvutę į šoną. 

— Ponas de Fjenas? — pakartojo ji. — Nepastebėjau, kad jis 
domėtųsi manimi. Bet kadangi jūs tvirtinate... Ačiū, kad pasakėte. 


— Vis tiek sužinosiu. 

— Išvardijęs visą Prancūzijos karaliaus dvarą... 

Ji buvo bepridurianti: „Neužmirškite ir Anglijos dvaro“, bet 
ją pertraukė sugrįžusi ponia de Komenž, kuri stūmė priešais 
save princesę Žaną. Trejų metų mergytė žengė lėtai ir neran- 
giai su savo perlais siuvinėta suknele. Iš motinos ji buvo pavel- 
dėjusi tik iškilią, apskritą, atkaklią kaktą. Šiaip buvo geltonplau- 
kė, siaura nosyte, šviesias akis dengė ilgos blakstienos; ji galėjo 
būti ir Filipo d' One, ir Navaros karaliaus duktė. Bet ir šiuo 
atveju Filipas niekada nesužinojo teisybės; Margarita buvo per- 
nelyg apsukri, kad išsiduotų tokiu rimtu klausimu. 

Kiekvienąkart žiūrėdamas į mergytę Filipas pamanydavo: 
„Ar ji mano duktė?“ Stengėsi prisiminti datas, ieškojo požymių 
ir tarė, jog kada nors turės žemai lenktis prieš princesę, kuri 
galbūt yra jo paties duktė ir kuri galbūt taip pat sėdės dviejuose 
sostuose: Navaros ir Prancūzijos, kadangi Liudvikas ir Margari- 
ta tuo tarpu neturėjo daugiau palikuonių. 

Margarita pakėlė mažąją Žaną, pabučiavo į kaktą ir įsiti- 
kinusi, kad mergaitė žvaliai atrodo, atidavė ją rūmų damai 
sakydama: 

— Na štai, pabučiavau. Galite išsivesti. 

Ponios de Komenž akyse ji išskaitė, kad šioji puikiai viską 
permano. „Turiu šitos našlės atsikratyti, - pamanė Margarita. 

Įėjo kita rūmų dama ir pasiteiravo, ar Navaros karalius čia. 

— Tokiu metu paprastai jo niekad pas mane nėra, — atsakė 
Margarita. 

— Matot, jo visur ieško. Karalius įsakė tuoj pat jį iškviesti. 

— O ar žinoma kam? 

— Kaip supratau, maloningoji ponia, tamplieriai nesutiko 
su nuosprendžiu. Prie Dievo Motinos katedros bruzda žmo- 


nės, visur išstatyta dviguba sargyba. Karalius sukvietė Tarybą... 

Margarita ir Filipas susižvalgė. Į galvą jiems atėjo ta pati min- 
tis, neturinti nieko bendra su karalystės reikalais. Dėl šių įvykių 
Liudvikas Navarietis, galimas daiktas, turės praleisti dalį nakties 
rūmuose. 

— Diena, ko gera, baigsis ne taip, kaip buvo numatyta, — 
pasakė Filipas. 

Margarita žvilgtelėjo į jį ir nutarė, kad gana jau jį prikanki- 
no. Jis vėl stovėjo prieš ją pagarbus ir santūrus, bet žvilgsniu 
maldavo laimės. Ji susijaudino ir pajuto, kad geidžia jo. 

— Ko gera, mesire, — sutiko ji. 

Sutarimas tarp jų grįžo. 

Margarita čiupo popierių, ant kurio buvo užrašiusi žodį „at- 
sargiai , ir įmetė į ugnį. 

— Nebepatinka man šis laiškas. Nusiųsiu vėliau grafienei de 
Puatjė kitą; tikiuosi, galėsiu pranešti jai ką nors malonesnio. Su- 
diev, mesire. 

Iš Nelio rūmų išėjo ne tas Filipas d Onė, kuris žengė į juos 
prieš porą valandų. Užteko vieno viltingo žodžio, kad jis atgau- 
tų pasitikėjimą meiluže, savimi, visu gyvenimu; ir šitas besibai- 
giantis rytas dabar jau spindėte spindėjo. 

„Ji tebemyli mane. Be reikalo ją užsipuolu“, — mąstė jis. 

Eidamas per kordegardiją, susidūrė su Roberu d Artua. At- 
rodė, milžinas seka jaunojo ginklanešio pėdomis. Taip nebuvo. 
Šį sykį d'Artua turėjo kitų rūpesčių. 

— Ar Navaros karalius namie? — paklausė jis Filipą. 

— Žinau, kad jį kviečia į karališkąją Tarybą. 

— Jus atsiuntė jo įspėti? 

— Taip, — atsakė netikėtai užkluptas Filipas. 

Ir iškart pamanė, kad padarė kvailystę, nes šį melą pernelyg 
paprasta buvo patikrinti. 

— Ieškau jo dėl to paties, - pasakė d' Artua. — Monsinjoras 
de Valua!? norėtų su juo pasikalbėti prieš prasidedant Tarybai. 

Jie išsiskyrė. Bet šis atsitiktinis susidūrimas pažadino milžino 
budrumą. „Ar tik nebus jis?“ — spėjo Roberas, žingsniuodamas 
didžiojo kiemo grindiniu. Prieš valandą jis matė Filipą Prekijų 
galerijoje su Žana ir Blanša. Dabar susitiko prie Margaritos du- 
rų... „Ar šitas bajoraitis yra jų ryšininkas, ar vienos iš trijų mei- 
lužis? Jei taip, netrukus sužinosiu“. 

Ponia de Komenž tikrai jį painformuos. Be to, jis turi patiki- 
mą žmogų, kuriam pavesta naktį sergėti Nelio bokštą. Tinklai 
užmesti. Jei šitas dailus paukštelis paklius, pats bus kaltas! 


VI 
Karališkoji taryba 


Paryžiaus prevo, be kvapo atbėgęs pas karalių, rado jį puikiai 
nusiteikusį. Pilypas Gražusis gėrėjosi trimis dideliais kurtais, at- 
siųstais jam drauge su laišku, kuriame nesunku buvo atpažinti 


itališką plunksną: 


Didžiai mylimas ir visagali karaliau, 


mūsų valdove! 


Mano sūnėnas, dideliai apgailestaudamas savo padarytą 
prasižengimą, prisipažino man, kad šie trys kurtai, kuriuos 
Jis vedėsi už pasaito, drįso užkliudyti Jūsų viesybę. Nors ir 
kokie neverti šitie šunys, kad būtų jums padovanoti, jaučiuosi 
dar nevertesnis juos pasilaikyti po to, kai jie prisilytėjo prie 


tokio aukšto ir galingo asmens kaip Jūs. Esu neseniai gavęs 

juos iš Venecijos pirklių. Taigi maldauju Jūsų Šviesybę pri- 
imti juos ir laikyti tol, kol patiks, pagarbiausio mano nuo- 
lankumo ženklan. 

Spinelas Tolomėjus 


Sienietis 


— Apsukrus žmogus tas Tolomėjus! - pasakė Pilypas Gražusis. 

Nors šiaip dovanų jis nepriimdavo, pagundai priimti šunis 
neatsispirdavo. Jo šunidės buvo pačios gražiausios pasaulyje, 1r, 
dovanodamas tokius nuostabius medžioklinius šunis kaip šie, 
"Tolomėjus pameilikavo jo vienintelei aistrai. 

Kol prevo destė, kas įvyko prie Dievo Motinos katedros, Pi- 
lypas Gražusis toliau apžiūrinėjo tuos tris kurtus, atvėpinęs lū- 
pas, tikrino baltas jų iltis ir juodą gomurį, čiupinėjo galingą 
krūtinę, apžėlusią smėlio spalvos vilna. Buvo aišku, kad tai tie- 
siai iš Rytų atsiųsti šunys. 

Tarp karaliaus ir gyvulių, ypač šunų, užsimegzdavo kažkoks 
tiesioginis, slaptas, nebylus ryšys. Priešingai negu žmonės, šunys 
nė kiek jo nebijojo. Ir didžiausiasis iš kurtų jau pasidėjo galvą 
ant naujojo šeimininko kelių. 

— Buvili! - pašaukė Pilypas Gražusis. 

Pasirodė Hiugas de Buvilis, pirmasis dvaro šambelionas, ko- 
kių penkių dešimčių metų vyras, keistai pražilęs juodom ir bal- 
tom sruogom ir del to panašus į keršą arklį. 

— Buvili, tuoj pat sušaukite Mažąją tarybą. 

Paskui Pilypas Gražusis atleido prevo, davęs jam suprasti, 
kad jei mieste įvyks nors mažiausia sumaištis, jis atsakys savo gal- 
va, o pats liko su savo mintimis ir šunimis. 

— Na, ką darysim, Lombardai? — sušnabždėjo karalius, glosty- 


damas didžiajam kurtui galvą ir šitaip duodamas jam naują vardą. 


74 


GELEŽINIS KARALIUS 


Lombardais buvo be jokio skirtumo vadinami visi ban- 
kininkai arba pirkliai, kilę iš Italijos. O kadangi šitas šuo buvo 
vieno iš jų dovana, žodis pats savaime pasipiršo karaliui. 

Šį sykį Mažoji taryba susirinko ne erdvioje Teisingumo salė- 
je, kur tilpo daugiau kaip šimtas žmonių ir vyko Didžiosios ta- 
rybos posėdžiai, bet mažoje gretimoje patalpoje, kur židinyje 
liepsnojo ugnis. 

Šitos mažesnės Tarybos nariai jau buvo užėmę vietas ap- 
link ilgą stalą ir rengėsi spręsti tamplierių likimą. Karalius sė- 
dėjo garbingajame stalo gale, alkūne atsirėmęs į krėslo paran- 
kę, susiėmęs smakrą delnu. Jo dešinėje - Angeranas de Marinji, 
karalystės koadjutorius ir rektorius, toliau — Gijomas de No- 
garė, valstybės Antspaudų saugotojas, Raulis de Prelis, Tei- 
singumo parlamento pirmininkas, ir dar trys legistai'? — Gijo- 
mas Diubua, Mišelis de Burdenė ir Nikolis Le Loketjė; karaliaus 
kairėje — vyriausiasis sūnus, Navaros karalius, kurį pagaliau 
pavyko surasti, Hiugas de Buvilis, didysis šambelionas, ir as- 
meninis sekretorius Majaras. Tik dvi vietos buvo tuščios: gra- 
fo de Puatjė, išvykusio į Burgundiją, ir princo Karolio, jau- 
niausio karaliaus sūnaus, kuris rytą išjojo medžioklėn ir su 
kuriuo neįmanoma buvo susisiekti. Trūko dar monsinjoro de 
Valua, į kurio rūmus buvo nusiųstas žygūnas, bet jis, matyt, 
kaip paprastai prieš kiekvieną Tarybą, rezgė pinkles. Karalius 
nusprendė pradėti be jo. 

Pirmasis prašneko Angeranas de Marinji. Šis visagalis mi- 
nistras — visagalis todėl, kad nuostabiai sutarė su valdovu - bu- 
vo nebajoriškos kilmės. Prieš tapdamas siru de Marinji, buvo 
paprastas Normandijos miestelėnas ir vadinosi Le Portjė; jo stul- 
binama karjera vienodai žadino ir pavydą, ir pagarbą jam. Del 


koadjutoriaus titulo, sugalvoto būtent jam, jis tapo karaliaus 

alter ego*. Buvo keturiasdešimt devynerių metų; plačių pečių, 
masyvaus smakro, grublėtos odos; gyveno prabangiai iš didžiu- 
lio savo paties įsigyto turto. Buvo laikomas geriausiu oratorium 
karalystėje. Politine nuovoka smarkiai pranoko savo epochą. 

Per porą minučių jis nupiešė visą įvykių vaizdą: buvo ką tik 
išklausęs keletą ataskaitų, tarp jų ir savo brolio Sanso arkivyskupo. 

— Didįjį magistrą ir Normandijos priorą bažnytinė komisija 
atidavė į jūsų rankas, valdove, — pasakė jis. — Nuo šiol galite 
laisvai spręsti jų likimą, neatsiklausdamas nieko, net popiežiaus. 
Iš to, ko mes galėjome tikėtis, tokia išeitis pati geriausia. 

Jis neužbaigė; atsivėrė durys, ir į salę viesulu įlėkė monsinjo- 
ras de Valua, karaliaus brolis ir Konstantinopolio eksimperato- 
rius. Tik nežymiai linktelėjęs galva valdovo pusėn, nesiteikęs net 
pasiteirauti, apie ką kalbėta jam nesant, šūktelėjo: 

— Ką aš girdžiu, valdove, broli mano? Mesiro Le Portjė de 
Marinji (jis ryškiai pabrėžė „Le Portjė“) nuomone, viskas kuo 
geriausia. Na ką gi, broli mano, jūsų patarėjai neišrankūs. No- 
rėčiau žinoti, kurią dieną jie pastebės, kad viskas blogai? 

Karolis de Valua, dvejais metais jaunesnis už Pilypą Gražųjį, 
bet iš pažiūros vyresnis, toks pat judrus, koks jo brolis buvo ra- 
mus, stora nosim, nesveikai raudonais skruostais — gyvenimo 
karo stovyklose ir rajumo padarinys — vaikščiojo įžūliai atstatęs 
apskritą pilvuką ir rengėsi rytietiškai prabangiai, o tai, daroma 
kiekvieno kito, būtų atrodę juokingai. Kadaise jo būta gražaus. 

Gimęs taip arti Prancūzijos sosto, jis niekaip negalėjo susi- 
taikyti su mintimi, kad nepakliuvo į jį. Šitas karštakošis prin- 
cas išvažinėjo skersai ir išilgai pasaulį, ieškodamas kito sosto, į 


kurį galėtų atsisėsti. Jaunystėje jam atiteko Aragono karūna, 


* Antrasis aš (/ot.), 

bet jis jos neišsaugojo. Paskui dėl savo labo bandė atkurti Ar- 
lio Karalystę. Vėliau pretendavo į Vokietijos imperatoriaus ka- 
rūną, bet gėdingai pralaimėjo per rinkimus. Likęs našlys po 
Anžu-Sicilijos kunigaikštytės mirties, antrąkart vedė Katriną 
de Kurtenėe, Rytų Lotynų Imperijos įpėdinę, ir tapo 
Konstantinopolio imperatorium, bet tik vardiniu, nes tikruo- 
ju Bizantijos valdovu buvo tada Andronikas II Paleologas. 
Kadangi praėjusiais metais liko antrąsyk našlys, iš rankų jam 
išsprūdo net ir šis iliuzinis skeptras, atitekęs vienam iš jo žen- 
tų, Tarento kunigaikščiui. 

Šlovingiausią titulą Valua pelnė per savo žaibišką karo žygį į 
Giuijeną 1297 metais ir žygį į Toskaną 1301 metais, kai, stoda- 
mas už gvelfus prieš gibelinus, jis nusiaubė Florenciją ir ištrėmė 
iš jos poetą Dantę. Popiežius Bonifacas VIII jam už tai suteikė 
Romanijos grafo titulą. 

Gyveno Valua kaip karalius, turėjo savo dvarą ir savo kanc- 
lerį. Jis nekentė Angerano de Marinji dėl daugybės priežasčių: 
dėl plebėjiškos kilmės, dėl aukšto koadjutoriaus posto, kurį tas 
turėjo, dėl to, kad buvo pastatyta jo statula Prekijų galerijoje 
tarp Prancūzijos karalių, dėl jo vedamos politikos, priešiškos 
stambiesiems feodalams, — vienu žodžiu, dėl visko. Jis, Valua, 
Liudviko Šventojo vaikaitis, negalėjo išgyventi minties, kad kara- 
lystę valdo žmogus iš liaudies. 

Tą dieną Valua buvo visas apsitaisęs mėlynai ir švytėjo auksu. 

— Keturi leisgyviai seniai, — kalbėjo jis toliau, - kurių likimas, 
kaip mums buvo garantuota, yra išspręstas — deja, kaip išspręstas! 
— griauna karaliaus autoritetą, ir viskas ko geriausia. Liaudis spjau- 
na ant teismo... Kokio teismo! Sutinku, sudarytas jis bėdai pri- 
spyrus, bet pagaliau tai bažnytinė asamblėja... ir viskas ko geriau- 


sia. Minia reikalauja mirties, bet kam? Aukštiesiems dvasininkams, 

prevo, lankininkams, jums, mano broli!.. Ir viskas ko geriausia. 
Na ką gi, tebūnie, džiūgaukime, viskas ko geriausia. 

Jis kilstelėjo gražias, žiedais apmaustytas rankas, paskui atsi- 
sėdo, bet ne į jam skirtą vietą, o į pirmą pasitaikiusį krėslą, stalo 
gale, tarsi šitaip atsiskirdamas norėjo pabrėžti savo nepritarimą. 

Angeranas de Marinji stovėjo kaip stovėjęs, jo masyviame 
smakre įsirėžė pašaipi raukšlelė. 

— Monsinjoras de Valua, matyt, blogai informuotas, - pasa- 
kė jis ramiai. — Iš keturių senių, kuriuos jis mini, tik du nesutiko 
su nuosprendžiu. O liaudies nuomonė tikrai nevieninga, tai pa- 
tvirtino visos mano gautos žinios. 

— Nevieninga! - šūktelėjo Karolis de Valua. - O tai jau skan- 
dalas, kad ji gali būti nevieninga! Kas prašo liaudies reikšti savo 
nuomonę? Jūs, mesire de Marinji, ir mums aišku kodėl. Štai 
prie ko privedė jūsų nuostabi išmonė — šaukti miestelėnus, vals- 
tiečius ir kitokius prasčiokus, kad jie pritartų karaliaus nuosta- 
tams. Dabar liaudis jau savinasi teisę ištarmę skelbti. 

Visais laikais ir visose šalyse buvo dvi partijos: reakcinė ir 
pažangioji. Karališkojoje taryboje kovojo dvi pakraipos. Karolis 
de Valua tarėsi esąs, suprantama, didžiųjų baronų vadu; jis bu- 
vo feodalinės reakcijos įsikūnijimas. Jo politinė evangelija rė- 
mėsi keliais principais, kuriuos jis karštai gynė: didikų teise ka- 
riauti tarpusavio karus, didžiųjų vasalų teise kalti pinigus savo 
žemėse, riterių etikos kodekso ir teisių išlaikymu, paklusnumu 
Šventajam Sostui kaip aukščiausiai arbitražinei galybei. Visą šią 
sistemą ir papročius, paveldėtus iš praėjusių imtmečių, Pilypas 
Gražusis, įteigtas Marinji, panaikino arba ketino panaikinti. 

Angeranas de Marinji atstovavo pažangai. Jo svarbiausi tiks- 
lai buvo valdžios ir administracijos centralizavimas, monetų 


suvienodinimas, vyriausybės nepriklausomumas nuo Bažny- 

čios, taika su išorės pasauliu tvirtinant pagrindinius miestus ir 
įkurdinant nuolatines įgulas juose, taika viduje stiprinant ka- 
raliaus autoritetą, gamybos didinimas garantuojant mainų ir 
prekybos kelių saugumą. Šie jo įgyvendinti ar pasiūlyti po- 
tvarkiai buvo vadinami naujovėmis. Tačiau medalis turėjo ir 
kitą pusę. Brangiai atsiėjo tolydžio gausėjančios policijos išlai- 
kymas ir tvirtovių statymas. 

Feodalinės partijos puolamas Angeranas pasistengė, kad 
karalių remtų miestelėnai — klasė, kuri augdama jautė, jog da- 
rosi vis reikšmingesnė. Keliais sunkiais atvejais, ypač per kon- 
Aliktą su Šventuoju Sostu, jis šaukė į karaliaus rūmus Sitė saloje 
ne tik baronus ir aukštus dvasininkus, bet ir Paryžiaus miestelė- 
nus. Taip pat pasielgė jis ir provincijos miestuose. Pavyzdžiu jis 
ėmė Angliją, kur jau pusę šimtmečio reguliariai veikė Ben- 
druomenių Rūmai. 

Kol kas dar nebuvo galima ir kalbėti apie tai, kad prancūzų 
asamblėjos svarstytų karaliaus potvarkius, jos tik turėjo išklau- 
syti, dėl kokių priežasčių jie skelbiami, ir jiems pritarti!“. 

Nors Valua buvo nepataisomas karštakošis, bet kvailas jis 
anaiptol nebuvo. Nepraleisdavo nė vienos progos apjuodinti 
Marinji. Ilgai trukęs slaptas jų priešiškumas pastaraisiais mėne- 
siais virto atvira kova. 

— Jeigu kilmingieji baronai, tarp kurių jūs, monsinjore, esa- 
te kilmingiausias, — tarė Marinji, — noriau būtų paklusę kara- 
liaus ordonansams, mums nebūtų prireikę remtis liaudimi. 

— Iš tikrųjų nuostabi parama! — šūktelėjo Valua. — Nedaug 
jūs tepasimokėte iš 1306 metų riaušių, kai karalius ir jūs pats, 
išsigandę sukilusio Paryžiaus, turėjote slėptis Tamplyje... Taip, 
primenu jums, Tamplyje!.. spėju: jei ir toliau taip eis, miestelė- 


nai netrukus išsivers be karaliaus, o įsakus leis jūsų asamblėjos. 

Karalius tylėjo parėmęs smakrą delnu, plačiai atvertomis aki- 
mis žvelgdamas į priekį. Jis labai retai mirksėdavo, jo blakstie- 
nos nesukrutėdavo ištisas minutes, dėl to toks keistai sustingęs 
atrodė jo žvilgsnis, gąsdinantis žmones. 

Marinji atsigręžė į karalių, tarsi prašydamas, kad savo auto- 
ritetu sustabdytų ginčą, kuris krypo ne ta linkme. 

Pilypas Gražusis iš lengvo kilstelėjo galvą ir pasakė: 

— Broli mano, šiandien mes svarstome ne asamblėjų, bet tam- 
plierių klausimą. 

— Tebūnie, — ištarė Valua, pirštais barbendamas į stalą. — 
Svarstykime tamplierius. 

— Nogarė! — pusbalsiu tarė karalius. 

Antspaudų saugotojas atsistojo. Nuo pat Tarybos pradžios 
jis degė pykčiu, kurį vos įstengė tramdyti. Šis fanatiškas visuo- 
menės labo ir valstybės interesų gynėjas tamplierių bylą laikė 
savo reikalu ir ėmėsi jos su tokia aistra, kuriai nebuvo nei ribų, 
nei atvangos. Beje, į aukštą valstybės postą Gijomas de Nogarė 
ir iškilo per Tamplierių ordino bylą, 1307 metais, po Šventojo 
Mauricijaus dienos. 

Tą dieną per Mobiuisone vykusią Tarybą Narbono ar- 
kivyskupas Žilis Eslenas, tuomet karališkųjų Antspaudų sau- 
gotojas, dramatiškai atsisakė patvirtinti jais orderį tamplie- 
riams suimti. Pilypas Gražusis, netardamas nė žodžio, paėmė 
antspaudus iš arkivyskupo rankų ir padėjo juos prieš Noga- 
rė, tuo šį legistą padarydamas karaliaus administracijos ant- 
ruoju asmeniu. 

Nogarė buvo karštas, nuožmus ir negailestingas kaip mir- 
ties dalgis. Jis buvo prakaulus, juodbruvas, pailgo veido, be per- 
stojo maigė savo drabužį arba graužė vieną kurį savo plokščių 


pirštų nagą. 

— Valdove, įvyko siaubingas dalykas, dalykas, apie kurį krau- 
pu pagalvoti ir kurio baisu klausytis, - prabilo jis greitakalbe, bet 
pakiliai. — Tai liudija, jog kiekvienas atlaidumas, kiekvienas gai- 
lestingumas velnio sėbrams tėra silpnybė, kuri atsisuka prieš jus. 

— Iš tiesų, — pasakė Pilypas Gražusis, atsigręžęs į Valua, — 
gailestingumas, kurį rodyti raginote mane jūs, broli mano, ir 
kurio laiške prašė mano duktė, Anglijos karalienė, atrodo, do- 
rų vaisių neduoda... Kalbėkite toliau, Nogarė. 

— Šitiems šunims dovanojama gyvybė, kurios jie nenusipelnė. 
Užuot šlovinę teisėjus, jie naudojasi proga čia pat įžeisti Bažny- 
čią ir karalių. Tamplieriai yra eretikai... 

— Buvo, - burbtelėjo Karolis de Valua. 

— Ką teikėtės pasakyti, monsinjore? — nekantriai paklausė 
Nogarė. 

— Pasakiau 5w0, mesire, nes, jei gerai prisimenu, iš tų tūks- 
tančių tamplierių, gyvenusių Prancūzijoje, kuriuos jūs ištrėmė- 
te, uždarėte į kalėjimus, nukankinote ant rato arba iškepėte ant 
laužo, jūsų rankose liko tik keturi... Sutinku su jumis, rūpesčio 
jie sudaro nemaža, nes po septynerius metus trukusios bylos 
drįsta pareikšti, kad yra nekalti! Dar neseniai jums, regis, ge- 
riau sekdavosi darbas, mesire de Nogarė — juk sugebėjote vie- 
nu antausiu nublokšti nuo sosto popiežių. 

Nogarė suvirpėjo; jo veidas po melsvai želiančia barzda pa- 
tamsėjo. Mat jį visi prisiminė kaip žmogų, iki par Lacijaus šir- 
dies* nuvedusį kraupią ekspediciją, kuri turėjo pašalinti nuo 
sosto senąjį Bonifacą VIII, o baigėsi tuo, kad aštuoniasdešimt 
aštuonerių metų popiežiui su pontifikacine tiara ant galvos buvo 


tekštas antausis. Nogarė už tai buvo ekskomunikuotas, ir Pilypas 


* Romos miestas. 

Gražusis gavo panaudoti visą savo įtaką, kad Klemensas V, antra- 
sis iš eilės Bonifaco įpėdinis, šią ištarmę atšauktų. Šis nemalonus 
reikalas buvo palyginti nesenas — po tų įvykių buvo praėję tik 
vienuolika metų, ir Nogarė priešai niekada nepraleisdavo pro- 
gos jam tai priminti. 

— Mes žinome, monsinjore, — atkirto jis, — kad jūs visada 
remėte tamplierius. Tikriausiai tikėjotės jų pagalbos, kai mėgi- 
note atgauti, — kad ir visiškai dėl to būtų nuskurdusi Prancūzi- 
ja, - tą Konstantinopolio sostą, kuris tebuvo chimera ir į kurį 
jūs, regis, taip ir neįsėdote. 

Jis atsilygino už užgaulę užgaule, ir jo veido spalva atsigavo. 

— Perkūnai trenktų! — riktelėjo Valua pašokdamas ir apvers- 
damas krėslą. 

Po stalu staiga pasigirdo lojimas; Tarybos nariai, išskyrus Pi- 
lypą Gražųjį, krūptelėjo. Liudvikas Navarietis pratrūko nerviš- 
ku juoku. Sulojo didysis kurtas, kurį karalius buvo atsivedęs ir 
kuris dar nebuvo pratęs prie tokių triukšmingų scenų. 

— Liudvikai... nutilkite, — pasakė Pilypas Gražusis, įrėmęs į 
sūnų ledinį žvilgsnį. 

Paskui, spragtelėjęs pirštais, pašaukė: „Lombardai... ramiai“ 
ir prispaudė prie šlaunies šuns galvą. 

Liudvikas Navarietis, kurį jau tada pradėta pravardžiuoti 
Liudviku Peštuku, t. y. Vaidinguoju ir Iširėliu, taigi Liudvikas 
Peštukas nuleido nosį, slopindamas isterišką juoką. Jam buvo 
dvidešimt penkeri metai, bet protą jis turėjo penkiolikmečio. 
Bruožais šiek tiek priminė tėvą, bet žvilgsnis šmėsčiojo į šalis, o 
plaukai buvo dulsvi. 

— Valdove, - iškilmingai pratarė Karolis de Valua, kai didy- 
sis šambelionas pastatė jo krėslą, - valdove, broli mano, Dievas 


mato, kad man visada rūpėjo tik jūsų reikalai ir jūsų šlovė. 

Pilypas Gražusis pažvelgė į jį, ir Karolis de Valua pasijuto ne 
itin įsitikinęs tuo, ką sako. Vis delto pridūrė: 

— Ir vėlgi tik apie jus mąstau, broli mano, kai matau, kad 
tyčiomis griaunama visa, kas sudarė karalystės galią. Kai nebus 
Tamplierių ordino, riterystės prieglobsčio, kaip galėsite jūs pri- 
reikus kilti į naują kryžiaus žygį? 

Į Valua klausimą atsakė Marinji. 

— Išmintingai viešpataujant mūsų karaliui, į kryžiaus žygius 
mes nesileidome, nes riterija laikėsi ramiai, monsinjore, ir ne- 
buvo reikalo siųsti ją už jūrų marių savo įkarščio išlieti. 

— O tikėjimas, mesire? 

— Auksas, atimtas iš tamplierių, labiau praturtino iždą, mon- 
sinjore, negu visa ta plačioji prekyba, varoma su tikėjimo vėlia- 
vomis. O prekės eina gerai ir be kryžiaus karų. 

— Jūs kalbate kaip bedievis, mesire! 

— Aš kalbu kaip monarchijos tarnas, monsinjore. 

Karalius lengvai stuktelėjo delnu į stalą. 

— Broli mano, šiandien sprendžiamas tamplierių likimas... 
Prašau pareikšti savo nuomonę. 

— Savo nuomonę... savo nuomonę... — pakartojo netikėtai 
užkluptas Valua. 

Pertvarkyti pasaulį jis buvo visada pasirengęs, bet tikslią nuo- 
monę pareikšti — niekados. 

— Ką gi, broli mano, tegul tie, kurie taip puikiai vedė tam- 
plierių bylą (jis parodė į Nogarė ir Marinji), įkvepia jus, kaip ją 
užbaigti. O aš... 

Ir Karolis de Valua pakartojo Pontijaus Piloto gestą“. 


* Pontijus Pilotas - romėnų valdomos Judėjos prokuratorius (26-36 m.), pasak 
Naujojo Testamento, pasmerkęs nukryžiuoti Jėzų Kristų; patvirtinęs nuosp- 
rendį, senu judėjų papročiu, simbolizuojančiu savo nekaltumą del pralieto 
kraujo, minios akivaizdoje nusiplovęs rankas. 

— O jūsų nuomonė, Liudvikai? — paklausė karalius. 

Liudvikas Navarietis krūptelėjo ir atsakė ne iš karto. 

— O jei tamplieriai būtų perduoti popiežiui? — ištarė jis 
pagaliau. 

— Liudvikai... nutilkite, — pertarė jį karalius. 

Ir jis persimetė su Marinji pagailos žvilgsniu. 

Atiduoti didįjį magistrą popiežiaus teismui, vadinasi, viską 
pradėti iš pradžių, viską iš naujo svarstyti — ir bylos esmę, ir 
eigą, — atsisakyti visų nuolaidų, taip sunkiai išplėštų iš kelių Baž- 
nyčios susirinkimų, niekais paversti septynerių metų pastangas, 
atverti kelią vaidams. 

„Kodėl mano sostą turi paveldėti šitas kvailys, šis vargšas 
neiškepėlis, - mąstė Pilypas Gražusis. — Tikėkimės, kad iki to 
laiko subręs“. 

Į švinu įrėmintus stiklus staiga subarbeno kovo mėnesio 
liūtis. 

— Buvili? — paklausė karalius. 

Didysis šambelionas buvo įsikūnijęs atsidavimas, nuo- 
lankumas, ištikimybė, įteiklumas, bet jo gamta neapdovanojo 
gebėjimu savarankiškai mąstyti. Jis stengėsi įspėti, kokio atsaky- 
mo geidauja valdovas. 

— Galvoju, valdove, galvoju... — atsakė jis. 

— Nogarė... o jūsų nuomonė? 

— Tegul tie, kurie grįžo prie savo erezijos, sulaukia bausmės, 
taikomos eretikams, ir tuoj pat, - atsakė Antspaudų saugotojas. 

— O liaudis?.. — paklausė Pilypas Gražusis, žvilgsniu peršok- 
damas nuo Nogarė prie Marinji. 

— Liaudies bruzdėjimas, valdove, tuoj pat atlėgs, kai tik ne- 
liks tų, dėl kurių jis kilo, - pasakė koadjutorius. 

Karolis de Valua mėgino paskutinį kartą įsikišti. 

— Broli mano, - tarė jis, - turėkite mintyje, kad didysis magist- 
ras priklauso prie valdančių kunigaikščių rango ir prisiliesti prie 
jo galvos - tai pasikėsinti į pagarbą, kuri sergsti karališkas galvas... 

Nuo karaliaus žvilgsnio jam užsikirto balsas. 

Įsivyravo slogi tyla, paskui Pilypas Gražusis tarė: 

— Žakas de Molė ir Žofrua de Šarnė šiandien vakare bus 
sudeginti ant laužo Žydų saloje!?, priešais rūmų sodą. Maištas 
buvo viešas, bausmė taip pat bus vieša. Mesiras de Nogarė su- 
rašys nuosprendį. Aš viską pasakiau. 

Jis atsistojo, ir visi dalyviai pasekė jo pavyzdžiu. 

— Reikalauju, kad jūs visi, čia esantys kilnieji ponai, dalyvau- 
tumėte vykdant bausmę ir kad mūsų sūnus Karolis taip pat ten 
būtų. Įspėti jį, — pridūrė jis. Paskui pašaukė: — Lombardai! 

Ir išėjo. Šuo nusekė pridurmais. 

Taryba, kurioje dalyvavo du karaliai, vienas eksimperato- 
rius, vienas vicekaralius ir keletas aukštų pareigūnų, mirti ant 
laužo pasmerkė du aukštus didikus, priklausančius riterių ir dva- 
sininkų luomui. Bet niekam ir netoptelėjo į galvą, jog pakelta 
ranka prieš žmonių gyvybę ir kūnus; turėta galvoje tik principai. 

— Sūnėne, - kreipėsi Karolis de Valua į Liudviką Vaidingą- 


jį, - šiandien mes dalyvavome riterijos laidotuvėse. 


VII 
Meilės bokštas 


Buvo jau tamsu. Vėjelis skleidė drėgnos žemės, dumblo, tvink- 
sinčių syvų kvapą ir ginė per bežvaigždį dangų didelius juodus 
debesis. 

Senos upe, kurios vanduo blizgėjo kaip gerai riebalais įtep- 
tas skydas, slydo valtis, atsistūmusi nuo kranto prie Luvro bokšto. 

Valties gale sėdėjo du keleiviai, per pečius persimetę apsiaus- 
tų skvernus. 

— Na, ir oras šiandien. Tikras raganų kermošius, — pasakė 
valtininkas, užguldamas irklus. — Iš ryto pabundi — migla, per 
du sieksnius nieko nematyti. Paskui, žiūrėk, apie terciją!“ išlen- 
da saulė. Tada žmogus pamanai: nebetoli pavasaris. Nespėji pa- 
sakyti — užeina šlapdriba, ir taip visą vakarą. Dabar pakilo vėjas, 
ir jis, pamatysit, tikriausiai įsisiautės... Raganų kermošius. 

— Spausk, žmogau, — paragino vienas iš keleivių. 

— Stengiuosi kiek galėdamas. Esu senas, kaip matote: per 
Šventąjį Mykolą sueis penkiasdešimt treji. Kur man jėgomis su 
jumis lygintis, jaunieji ponai, — atsakė valtininkas. 

Jis buvo apsikarstęs skarmalais ir tarytum mėgaudamasis 
skundėsi savo likimu. 

Tolumoje, kairėje, buvo matyti, kaip Žydų saloje šokinėja 
švieselės, o toliau, Site saloje, švyti Karaliaus rūmų langai. Į tą 
pusę plaukė daugybė valčių. 

— Tai jūs, garbingieji ponai, nenorite matyti, kaip čirškins 
tamplierius? — paklausė valtininkas. — Sako, bus pats karalius su 
sūnumis. Ar teisybė? 

— Sako, — atitarė keleivis. 

— O princesės taip pat bus? 

— Nežinau... tilktiausiai — atsakė keleivis ir nusigręžė, tuo 
rodydamas, kad pokalbio tęsti nepageidauja. 

Paskui kreipėsi pašnibždomis į bendrakeleivį: 

— Nepatinka man tas žmogynas, per daug plepa. 

Antrasis keleivis abejingai gūžtelėjo pečiais. Paskui patylėjęs 


sukuždėjo: 

— Kas tave perspėjo? 

— Žana, kaip visuomet. 

- Brangioji grafienė Žana. Kaip mes turime būti jai dėkingi! 

Sulig kiekvienu irklo mostu artėjo Nelio bokštas, aukšta juoda 
siena, styranti juodo dangaus fone. 

— Gotjė, — vėl prabilo pirmasis keleivis, uždėdamas ranką 
kaimynui ant peties, — šį vakarą aš laimingas. O tu? 

— Aš taip pat, Filipai, patenkintas. 

Taip kalbėjo broliai d Onė, skubėdami į pasimatymą, kurį 
jiems paskyrė Blanša ir Margarita, vos tik sužinojusios, kad vyrų 
visą vakarą nebus namie. O tai pranešti jiems ėmėsi grafienė de 
Puatjė, dar kartą paslaugiai pasitarnaudama kitų meilei. 

Filipas d Onė su vargu tvardė savo džiaugsmą. Visi šio ry- 
to nuogąstavimai buvo užmiršti, visi įtarimai atrodė nepagrįs- 
ti. Margarita kvietė jį; Margarita laukia jo; po kelių minučių 
jis laikys Margaritą savo glėbyje. Ir jis davė sau žodį, kad ne- 
bus pasaulyje jausmingesnio, linksmesnio, aistringesnio mei- 
lužio už jį. 

Valtis priplaukė prie šlaito, kuriame buvo matyti bokšto pa- 
matai. Jį dengė paskutinio potvynio suneštas dumblo sluoksnis. 

Valtininkas padavė jaunikaičiams ranką, padėdamas iššokti 
ant kranto. 

— Vadinasi, sutarta, seni, - pasakė Gotjė d Onė, - lauki mūsų 
čia, niekur nenuplauk ir niekam nesirodyk. 

— Jei panorėsite, jaunasis pone, lauksiu ir visą gyvenimą, jei 
už tai mokate. 

— Užteks ir pusės nakties, — tarė Gotijė. 

Padavė jam sidabrinį solį, dvylika kartų daugiau, negu bu- 
vo mokama už perkėlimą, ir prižadėjo tiek pat grįžtant. Senis 


žemai nusilenkė. 

Atsargiai, kad nepaslystų ir neapsitaškytų, broliai nuėjo tuos 
keletą žingsnių, kurie skyrė juos nuo slaptų durelių, ir pasibel- 
dė į jas kaip sutarta. Durys prasiverė. Įleido juos kameristė su 
žvakigaliu rankoje; vėl užsklendusi duris, nusivedė įvijais laip- 
tais aukštyn. 

Didžiulis apskritas kambarys, į kurį juos įleido, tebuvo ap- 
šviestas ugnies, degančios židinyje su gobtuvu. Ir jos atšvaitai 
tirpo ten, kur kryžiavosi skliautuotų lubų briaunos. 

Čia, kaip ir Margaritos miegamajame, tvyrojo jazminų esen- 
cijos aromatas; viskas buvo jo persismelkę: ant sienų kabančios 
auksu ataustos medžiagos, kilimai, gausūs žvėrių kailiai, išmėty- 
ti ant žemų rytietiškos mados lovų. 

Princesių nebuvo. Kameristė išėjo pasakiusi, kad tuoj jas įspės. 

Abu jaunuoliai, nusimetę apsiaustus, priėjo prie židinio ir 
ištiesė rankas į liepsnojančią ugnį. 

Gorjė d'Onė, kokia dvidešimčia mėnesių vyresnis už savo 
brolį Filipą, buvo į jį labai panašus, tik kresnesnis, stipresnio 
sudėjimo ir šviesesnių plaukų. Kaklas jo buvo tvirtas, skruostai 
rausvi, ir į gyvenimą jis žiūrėjo linksmai. Neatrodė, kaip Filipas, 
tai aistros kankinamas, tai jos nešamas į padanges. Buvo vedęs — 
ir vykusiai vedęs — merginą iš Monmoransi giminės ir jau turė- 
jo tris vaikus. 

— Aš vis svarstau, — prabilo jis, šildydamasis prie ugnies, — 
kodel Blanša pasirinko mane meilužiu ir iš viso kam jai meilu- 
žis. Margarita — čia reikalas aiškus. Gana pamatyti Vaidingąjį, 
jo įbestą į žemę žvilgsnį, įdubusią krūtinę ir palyginti jį su ta- 
vim, kad suprastum. O paskui dar visa kita, ką žinome... 

Tai buvo užuomina į lovos paslaptis, į nepakankamai karštą 
jaunojo Navaros karaliaus temperamentą ir į slaptą sutuoktinių 


priešiškumą. 

— Ber Blanša — nesuprantu, — vėl prašneko Gotjė d'Onė. — 
Jos vyras gražus, daug gražesnis už mane... Ne, ne, broli, ne- 
priešgyniauk, Karolis gražesnis už mane, labai panašus į karalių 
Filipą. Jis myli Blanšą, ir esu įsitikinęs, kad ir ji myli jį, kad ir ką 
sakytų. Tai kodėl? Aš mėgaujuosi savo laime, bet priežasties ne- 
perprantu. Gal paprasčiausiai todėl, kad Blanša nori visu kuo 
mėgdžioti kuziną? 

Galerijoje, jungiančioje bokštą su rūmais, pasigirdo lengvi 
žingsniai ir šnabždesys; pasirodė abi princesės. 

Filipas puolė prie Margaritos, bet staiga sustojo kaip nu- 
diegtas. Prie mylimosios diržo pastebėjo kapšelį, kuris šį rytą jį 
taip suerzino. 

— Kas tau, mano gražusis Filipai? - paklausė Margarita, ištie- 
susi rankas ir atstačiusi bučiuoti lūpas. - Nejaugi nesi laimingas? 

— Esu, maloningoji ponia, — atsakė jis šaltai. 

— Tai kas vėl darosi? Kokia musė... 

— Norite iš manęs pasityčioti? — ištarė Filipas, rodydamas į 
kapšelį. 

Ji nusijuokė jaukiu, gražiu juoku. 

— Koks tu kvailas, koks pavydus, kaip tu man patinki. Ne- 
jaugi nesupranti, kad aš žaidžiu? Betgi aš dovanoju tau šitą kap- 
šelį, jeigu tave tai numaldys. 

Ji skubiai nusikabino nuo diržo kapšelį. Filipas mėgino prieš- 
tarauti. 

— Pažiūrėkite į šitą beprotį, — pridūrė ji, — užsiliepsnoja dėl 
mažiausio nieko. 

Ir storu balsu ėmė pamėgdžioti, kaip Filipas pyksta. 

— Vyras! Kas tas vyras? Turiu žinotu!.. Roberas d Artua... po- 
nas de Fjenas... 


Ir vėl nuskambėjo jos gražus juokas. 

— Jį man atsiuntė viena giminaitė, įtaringasis mesire, jeigu 
jau norite viską žinoti, — pasakė ji. — Tokį pat turi Blanša ir 
Žana. Ar ateitų man į galvą jį tau dovanoti, jei tai būtų mylimo- 
jo dovana? Dabar štai tau mylimosios dovana. 

Suglumęs ir podraug laimingas Filipas d' Onė grožėjosi kap- 
šeliu, kurį Margarita beveik prievarta įbruko jam į ranką. 

Atsigręžusi į kuziną, Margarita tarė: 

— Blanša, parodyk savo kapšelį Filipui. Aš atidaviau jam savąjį. 

Ir sušnabždėjo Filipui į ausį: 

— Lažinuosi, kad nereikės ilgai laukti, ir tavo brolis gaus to- 
kią pat dovaną. 

Blanša gulėjo ant žemos lovos, o Gotjė, priklaupęs ant kelio 
šalia jos, bučiavo jai krūtinę ir rankas. Pasikėlusi ant alkūnės, ji 
paklausė balsu, prislopusiu nuo laukiamo pomėgio: 

— Ar nesielgi tu neatsargiai, Margarita? 

— Ne, - atsiliepė Margarita. - Niekas nieko nežino, ir mes 
jų dar nenešiojome. Užteks perspėti Žaną. Be to, dovanoda- 
mos kapšelius, mes geriausiai atsidekosime kilniesiems ponams 
už paslaugas mums. 

— Jei taip, —- šūktelėjo Blanša, — aš nenoriu, kad mano gra- 
žuolis mylimasis būtų mažiau mylimas ir mažiau išsipuošęs ne- 
gu tavasis. 

Ir ji atsirišo kapšelį, o Gotjė paėmė jį nesipriešindamas ir 
nesivaržydamas, kadangi brolis jau buvo tokį pat paėmęs. 

Margarita metė į Filipą žvilgsnį, reiškiantį: „Ar nesakiau?“ 

Filipas nusišypsojo. Jis niekad neįmins, ką ji galvoja, ir nega- 
lės jos perprasti. Ar tai toji pati moteris, kuri šį rytą kaip žiauri ir 
klastinga kokete kiek įmanydama žudė jį pavydu, o dabar do- 
vanoja dvidešimt livrų vertės dovaną ir glaudžiasi jo glėbyje nuo- 


lanki, meili, beveik virpanti. 

— Aš labai labai myliu tave, - sušnabždėjo jis, — turbūt to- 
dėl, kad nesuprantu tavęs. 

Joks komplimentas negalėjo labiau sujaudinti Margaritos. 
Ji padėkojo Filipui, įsisiurbdama lūpomis jam į kaklą. Paskui, 
išsivadavusi iš jo glėbio ir staiga suklususi, sušuko: 

— Girdite? Tamplieriai... Juos veda ant laužo. 

Žvilgančiomis akimis ir pagyvėjusiu nuo nesveiko smalsu- 
mo veidu ji nusitempė Filipą prie lango — aukštos angos, įkypai 
išpjautos sienoje, ir atvėrė siaurą vitražą. Į vidų siūbtelėjo garsus 
minios klegesys. 

— Blanša, Gotjė, ateikit pažiūrėti! - pašaukė Margarita. 

Bet Blanša atsiliepė iš laimės sudejuodama. 

— O, ne, nenoriu. Man taip gera. 

Jau seniai abi princesės ir jų meilužiai nebepaisė drovumo ir 
buvo įpratę vieni kitų akyse atsiduoti visiems meilės žaidimams. 
Blanša dar kartais nusigręždavo ir slėpdavo savo nuogumą tam- 
sesniuose menės kampuose, o Margarita, priešingai, kur kas la- 
biau mėgaudavosi žiūrėdama, kaip mylisi anie du, arba pati my- 
lėdavosi nesislėpdama nuo jų žvilgsnių. 

Bet šiuo metu, prigludusi prie lango, ji susidomėjo tuo, kas 
vyko Senos vidury. Ten, Žydų saloje, išsirikiavę ratu stovėjo šimtas 
lankininkų su rankose iškeltais liepsnojančiais deglais, ir visų 
šitų deglų liepsna, siūbuojama vėjo, atrodė lyg kokia apšviesta 
ola, kurioje aiškiai buvo matyti didžiulis laužas; budelio paran- 
kiniai ropštėsi ant rietuvėmis sukrautų rąstų. Šiapus lankininkų 
salelė, paprasta lanka, kur ganydavosi karvės ir ožkos, buvo pri- 
sigrūdusi atskubėjusių smalsuolių, o upe plaukė aibės valčių, 
prisėdusių žmonių, irgi norinčių pasižiūrėti mirties bausmės. 

Į salelę, atsistūmusi nuo dešinio Senos kranto, pristojusi gin- 


kluotų kareivių, ką tik atsiyrė valtis, sunkesnė už kitas. Iš jos 

išlipo dvi aukštos pilkos figūros su keistomis kepurėmis ant gal- 
vų. Prieš juos ryškėjo kryžiaus kontūrai. Minia garsiau suklego, 
ėmė šaukti. 

Beveik tą pačią akimirką bokšte, vadinamame Vandens bokš- 
tu, pastatytame Rūmų sodo kyšulyje, nušvito lodža. Netrukus 
šitoje lodžoje pasirodė šešėliai. Tai karalius ir jo Taryba užėmė 
savo vietas. 

Margarita nusikvatojo ilgu, nesuvaldomu, siautulingu 
juoku. 

— Ko juokiesi? — paklausė Filipas. 

— Ten yra Liudvikas, — atsakė ji, — ir jei būtų šviesu, jis mane 
matytų. 

Jos akys blizgėjo; juodos garbanos šokinėjo ant iškilios kak- 
tos. Umiu judesiu ji išnėrė iš suknelės savo nuostabius gintari- 
nius pečius, paskui leido drabužiui nuslysti ant grindų, tarsi 
būtų norėjusi per atstumą ir tamsą pasityčioti iš nekenčiamo 
vyro. Prisitraukė ant klubų Filipo rankas. 

Menėje atokiau vienas kito glėbyje gulėjo Blanša ir Gorjė, ir 
Blanšos kūnas švysčiojo perlamutru. 

Ten, vidury upės, vis garsiau šaukė, tamplierius rišo prie 
stulpų ant laužo, kurį turėjo netrukus uždegti. 

Pro langą veržėsi nakties vėsa; Margarita suvirpėjo, priėjo 
prie židinio. Valandėlę ji, įsmeigusi akis, žiūrėjo į ugniakurą, 
mėgaudamasi žarijų skleidžiama kaitra, kol pagaliau ugnies gla- 
monė pasidarė nebepakenčiama. Liepsnos liežuviai raibino jos 
odą virpančiais atšvaitais. 

— Jie degs, keps, — ištarė ji pridususiu, kimiu balsu, — o mes 
tuo tarpu... 

Jos akys skverbėsi į pačią ugnies kaitrą ir ieškojo ten pragaro 


reginių, kurie pakurstytų jos geidulį. 

Staiga ji apsigręžė ir, susidūrusi akis į akį su Filipu, atsidavė 
jam stačia, kaip legendose atsiduodavo faunams nimfos. 
Ant sienos nutįso milžiniškas jų šešėlis, siekdamas lubų 


skliautus. 


VIII 
„Aš pašauksiu jus į Dievo teismą...“ 


Rūmų sodą nuo Žydų salos teskyrė siauras upės pratakas. Lau- 
žas buvo sukrautas taip, kad kiltų tiesiai priešais karališkąją Io- 
džą Vandens bokšte. 

Smalsuoliai be perstojo plūdo abiem pažliugusiais Senos 
krantais, ir pati salelė juodavo nuo ją trypiančios minios. Valti- 
ninkai tą vakarą gerokai susižėrė pinigo. 

Bet lankininkai stovėjo nesuardoma eile; tarp susibūrusių 
žmonių maišėsi seržantai; ant tiltų ir gale gatvių, išeinančių prie 
upės, buvo išstatyti ginkluotų kareivių būreliai. 

— Marinji, galėsite pagirti prevo, — pasakė karalius savo ko- 
adjutoriui. 

Bruzdesys, kuris rytą grėsė virsti maištu, baigėsi liaudies šven- 
te, džiugiu šurmuliu, tragiška pramoga, kuria karalius vaišino 
savo sostinę. Nuotaika buvo kaip mugėje. Tarp miestelėnų, su- 
plaukusių čia ištisomis šeimomis, stumdėsi valkatos; iš gatvelių 
anapus Dievo Motinos katedros, kur užsiima savo verslu, čia 
susibėgo „linksmosios merginos“, išsiraudoninusios, dažytais 
plaukais. Žmonėms tarp kojų landžiojo vaikėzai, sprausdamiesi 
į pirmąsias eiles. Žydai su geltonu skritulėliu ant apsiaustų, 


baikščiai susispietę į negausius būrelius, atėjo pasižiūrėti mirties 

bausmės, kurios aukomis šį sykį buvo ne jie. Gražuolės damos 
kailiu muštais siurkotais, ieškančios stiprių išgyvenimų, glaudė- 
si prie savo kavalierių, tarpais nerviškai šūkčiodamos. 

Naktis buvo šaltoka; vėjas pūtė trumpais gūsiais. Deglų lieps- 
na, atsimušusi upėje, raibuliavo raudonomis gyslelėmis. 

Mesiras Alenas de Parejis su geležiniu šalmu, nuobodžiau- 
jamu kaip visada veidu sėdėjo ant arklio savo lankininkų prie- 
šakyje. 

Aplink laužą, pranokstantį suaugusio vyro ūgį, su raudo- 
nom vaurom ant galvų triūsė budeliai ir jų parankiniai, tikrino, 
ar lygiai sukrauti rąstai, ruošė atsargai žabų ryšulėlius, stengda- 
miesi kuo geiausiai atlikti savo darbą. 

Laužo viršuje, jau pririšti prie stulpų, vienas šalia kito stovė- 
jo tamplierių didysis magistras ir Normandijos prioras. Dėl di- 
desnio pažeminimo ant galvos jiems buvo užmautos popierinės 
mitros kaip visiems eretikams. 

Kažkoks vienuolis, ištiesęs jiems krucifiksą, pritvirtintą ant 
ilgo koto, kreipėsi į juos su paskutiniais žodžiais. Minia nuščiu- 
vo, kad išgirstų, ką sako vienuolis. 

— Netrukus jūs stosite prieš Dievą. Dar laikas išpažinti nuo- 
dėmes ir atgailauti... Viešpaties vardu prašau jus paskutinį kartą... 

Ten aukštai, tarp dangaus ir žemės, pasmerktieji stovėjo su- 
stingę, vėjo plaikstomomis barzdomis, bet nieko neatsakė. 

— Jie nenori išpažinti savo nuodėmių, nenori atgailauti, m 
šnabždėjosi minia. 

Stojo dar sunkesnė, dar gūdesnė tyla. Vienuolis atsiklaupė 
laužo apačioje ir lotyniškai kalbėjo maldas. Vyriausiasis budelis 
paėmė iš vieno parankinio degančių pakulų deglą ir pamosavo 
juo keletą kartų, kad geriau įsidegtų. 


Kažkur pravirko vaikas, pasigirdo skambus antausis. 

Alenas de Parejis atsigręžė į karališkąją lodžą, tarsi laukda- 
mas įsakymo; visi žvilgsniai, visos galvos pasisuko į tą pačią pusę. 
Minia sulaikė kvapą. 

Pilypas Gražusis stovėjo prie baliustrados su savo Tarybos 
nariais, išsirikiavusiais jam iš kairės ir dešinės. Deglų šviesoje jie 
atrodė tarsi koks bokšto sienos bareljefas. 

Net ir pasmerktieji pakėlė akis į lodžą. Karaliaus ir didžio- 
jo magistro žvilgsniai susidūrė, išmatavo vienas kitą, susikibo 
ir sustingo. 

Niekas nežinojo, kokios mintys, kokie jausmai, kokie prisimi- 
nimai sukilo abiejų priešininkų galvose. Bet minia instinktyviai 
suvokė, jog šią akimirką tarp dviejų šios žemės valdovų — vieno 
šiandien visagalio, kito kadaise buvusio visagalio — vyksta nebylios 
grumtynės, didingos, baisios, pranokstančios žmogaus nuovoką. 

Ar nusižemins pagaliau didysis Tamplierių ordino magistras 
ir paprašys pasigailėti? O karalius Pilypas Gražusis, paskutinę 
minutę apimtas gailiaširdiškumo, dovanos bausmę? 

Karalius mostelėjo ranka, ir ant jo piršto sublykčiojo žiedas. 
Alenas de Parejis pakartojo tą mostą budelio pusėn, ir šisai įkišo 
pakulų deglą tarp žabų. Iš tūkstančių krūtinių išsiveržė griaus- 
mingas atodūsis, atodūsis, kuris reiškė palengvėjimą ir pasibai- 
sėjimą, nesveiką džiaugsmą ir išgąstį, baimę, gašlų pasišlykštėjimą. 

Keletas moterų sukliko. Vienas kitas vaikas įsikniaubė tė- 
vams į drabužius. Kažkoks vyras riktelėjo: 

— Sakiau, kad neitum! 

Tiršti dūmai raitydamiesi pakilo į viršų. Vėjo gūsis bloškė 
juos lodžos link. 

Monsinjoras de Valua užsikosėjo ir kosėjo kiek galėdamas 
pabrėžtiniau. Jis žengtelėjo atgal ir, atsistojęs tarp Gijomo de 


Nogarė ir Marinji, pasakė: 

— Jei ir toliau taip eis, mes uždusime pirmiau, negu sudegs 
jūsų tamplieriai. Galėjote bent jau įsakyti parūpinti sausų malkų. 

Niekas neatsiliepė į jo pastabą. Nogarė įsitempęs, de- 
gančiomis akimis gardžiavosi savo aitria pergale. Šituo laužu buvo 
apvainikuota septynerių metų kova, alsinančios kelionės, tūks- 
tančiai žodžių, ištartų įtikinėjant, tūkstančiai puslapių, prirašy- 
tų įrodinėjant. 

„Nagi kepkite, dekite, — galvojo jis. — Ir taip ilgai priešino- 
tes. Aš buvau teisus, jūs — nugalėti“. 

Angeranas de Marinji, mėgdžiodamas karaliaus laikyseną, 
stengėsi kiek galėdamas atrodyti ramus ir žiūrėti į šią mirties 
bausmę kaip į būtinybę valstybės interesų labui. „Taip reikėjo, 
taip reikėjo“, - kartojo jis sau. Bet, matydamas mirštančius žmo- 
nes, negalėjo apsiginti nuo minties apie mirtį, apie s4v0 mirtį. 
Tie du nuteistieji pagaliau liovėsi buvę politinės abstrakcijos. 

Hiugas de Buvilis slapčia meldėsi. 

Vėjas pasisuko, ir dūmai, tolydžio tirštėdami ir vis aukščiau 
kildami, apgaubė nuteistuosius, beveik paslėpė juos nuo minios 
akių. Buvo girdėti, kaip kosti ir žagsi abu prie stulpų pririšti seniai. 

Liudvikas Navarietis kvailai nusijuokė, trindamasis parau- 
dusias akis. 

Jo brolis Karolis, jaunėlis karaliaus sūnus, nusigręžė. Regi- 
niu jis aiškiai bjaurėjosi. Jis turėjo dvidešimt metų; buvo laibas, 
šviesiaplaukis, rausvaveidis; tie, kurie pažino jo tėvą, kai jis buvo 
tokio pat amžiaus, sakė, kad jis stulbinamai panašus į jį, tik ne 
toks tvirtas, taip pat ne toks iškilnus, tarsi kokia neryški didingo 
originalo kopija. Išvaizdos buvo tokios pat, tik neturėjo tėvo 
ištvermės ir minties lakumo. 

— Aš ką tik pastebėjau tavo Nelio bokšte žiburius, — pasakė 
jis Liudvikui pusbalsiu. 

— Sargai tikriausiai taip pat nori paganyti akis. 

— Mielai užleisčiau jiems savo vietą, - burbtelėjo Karolis. 

— Ką? Tau neįdomu pažiūrėt, kaip ant laužo čirškės Izabe- 
lės krikštatėvis? — paklausė Liudvikas Navarietis. 

— Iš tikrųjų, juk mesiras Žakas buvo mūsų sesers krikštatė- 
vis... — sušnibždėjo Karolis. 

— Liudvikai, nutilkite, — tarė karalius. 

Jaunasis princas Karolis, norėdamas įveikti kylantį maudulį, 
stengėsi nukreipti mintis į raminančius dalykus. Ėmė galvoti 
apie savo žmoną Blanšą; įsivaizdavo įstabią Blanšos šypseną, leng- 
vutes Blanšos rankas, kurių apglėbtas netrukus mėgins užmiršti 
šį siaubingą reginį. Bet jam įkyriai lindo į galvą nelaimingas pri- 
siminimas, prisiminimas dviejų vaikų, kuriuos jam pagimdė 
Blanša ir kurie mirė ką tik atėję į šį pasaulį; jis matė tuos du 
padarėlius negyvus, išsiuvinėtuose vystykluose. Ar lems jam li- 
kimas susilaukti su Blanša daugiau vaikų ir ar išgyvens jie?... 

Jį pažadino minios riksmas — Karolis suvirpėjo. Laužas užsi- 
plieskė. Aleno de Parejo įsakyti lankininkai užgesino žolėje savo 
deglus, ir dabar tamsoje švietė tik žaižaruojantis laužas. 

Pirmąjį ugnis pasiekė Normandijos priorą. Kai liepsna pri- 
bėgo prie jo, jis kažkaip patetiškai atsilošė ir plačiai atvėrė lū- 
pas, tarsi gaudytų nepagaudamas orą. Kūnas, nors pririštas 
virve, perlinko vos ne pusiau; popierinė mitra nukrito ir bere- 
gint sudegė. Ugnis šokinėjo aplink jį. Paskui jį apgaubė dūmų 
šydas. Kai jis išsisklaidė, Žofrua de Šarnė buvo visas liepsnų 
apimtas, rėkė ir duso, norėjo atsiplėšti nuo stulpo, svyruojan- 
čio iš pamatų. Didysis magistras, atsigręžęs veidu į draugą, kaž- 
ką jam sakė, bet minia dabar taip garsiai ūžė, stengdamasi 
nustelbti savo baisėjimąsi, jog tepasigirdo žodis „broli“, kurį 


jis šūktelėjo du sykius. 

Budelio parankiniai stumdydamiesi bėgiojo aplink laužą — 
traukė atsargines pliauskas ir kurstė jį ilgais geležiniais kabliais. 
Liudvikas Navarietis, kurio mintis veikė letokai, paklausė brolį: 

— Ar tu tikrai matei žiburius Nelio bokšte? Aš nieko neįžiūriu. 

Ir valandėlę jis atrodė susirūpinęs. Angeranas de Marinji 
prisidengė akis ranka, tarytum saugodamas jas nuo blykčiojan- 
čių liepsnų. 

— Nuostabų pragaro reginį surengėte mums, mesire de No- 
garė! — pasakė grafas de Valua. — Ar tik ne apie savo būsimą 
gyvenimą galvojate? 

Gijomas de Nogarė nieko neatsakė. 

Iš Žofrua de Šarnė teliko juoduojantis pavidalas, kuris treš- 
kėjo, kėlėsi pūslėmis, iš lėto biro į pelenus, virto pelenais. 

Kai kurios moterys apalpo. Kitos, nubėgusios prie upės, vėmė 
į vandenį, beveik karaliaus panosėje. Minia, pavargusi nuo rėki- 
mo, nusiramino, ir jau buvo girdėti šauksmų, jog įvyko stebuk- 
las, nes vėjas atkakliai pūtė ta pačia kryptimi, guldydamas lieps- 
nas prie didžiojo magistro kojų; ugnis jo dar nesiekė. Kaip jis galėjo 
taip ilgai ištverti? Laužas iš jo pusės atrodė ugnies nepaliestas. 

Paskui ugniakuras staiga smuktelėjo, ir liepsnos, atsigavusios, 
pašoko aukštyn prieš nuteistąjį. 

— Galų gale ir jis! - šūktelėjo Liudvikas Navarietis. 

Plačiai atvertos šaltos Pilypo Gražiojo akys net ir dabar ne- 
sumirksėjo. 

Staiga pro ugnies uždangą prasiveržė didžiojo magistro bal- 
sas ir, tarsi kreipdamasis į kiekvieną atskirai, skaudžiai kirto kiek- 
vienam į veidą. Kaip prieš Dievo Motinos katedrą, Žakas de 
Molė stebinamai stipriu balsu šaukė: 

— Gėda! Gėda! Žiūrėkite, kaip miršta nekalti žmonės! Gėda 


jums visiems! Dievas jus teis! 

Jį lyžtelėjo liepsna, nudegė barzda, vienu akies mirksniu an- 
glimi virto popierinė mitra, ir užsiliepsnojo žili jo plaukai. 

Siaubo apimta minia nuščiuvo. Jai rodėsi, kad deginamas 
išprotėjęs pranašas. 

Šitas liepsnojantis veidas baisiu balsu skelbė: 

— Popiežiau Klemensai!.. Riteri Gijomai!.. Karaliau Pilypai!.. 
Nepraeis nė metai, ir aš pašauksiu jus į Dievo teismą, kur jūs 
sulauksite pelnytos bausmės! Būkite prakeikti! Būkite prakeik- 
ti! Prakeikti iki tryliktos savo giminės kartos!.. 

Liepsnos įsiveržė į didžiojo magistro burną ir nustelbė pas- 
kutinį jo šauksmą. Paskui valandėlę, kuri, rodės, niekad nesi- 
baigs, jis kovojo su mirtimi. 

Pagaliau jo kūnas perlinko perpus. Virvė nutrūko, ir didysis 
magistras griuvo į žaizdrą, iš liepsnų teliko kyšoti jo iškelta plaš- 
taka. Ir taip styrojo, kol visai pajuodo. 

Minia nejudėjo, tik apstulbusi, sunerimusi kuždėjosi, lūku- 
riavo nežinia ko. Ją prislėgė nakties tamsa ir siaubas; ji krūpčio- 
jo klausydamasi, kaip spragsi paskutinės žarijos. Tamsa įveikė 
gęstančio laužo blyksnius. 

Lankininkai mėgino vaikyti minią, bet žmonės nesiryžo eiti 
namo. Jie kuždėjosi: 

— Jis ne mus prakeikė, o karalių, ar ne?.. Popiežių, Nogarė... 

Žvilgsniai krypo į lodžą. Karalius stovėjo kaip stovėjęs prie 
baliustrados. Žiūrėjo į didžiojo magistro plaštaką, juoduojan- 
čią raudonose plėnyse. Sudegusi plaštaka — štai visa, kas liko iš 
garsingo Tamplierių ordino. Bet šios sustingusios rankos gestas 
reiškė atskyrimą nuo Bažnyčios. 

— Na ką gi, broli, — tarė monsinjoras de Valua, kreivai šypte- 
lėjęs, — jūs, manau, patenkintas? 


Pilypas Gražusis atsigręžė. 

— Ne, broli, — atitarė jis, — nepatenkintas. Padariau klaidą. 

Valua pasipūtė, jau pasiruošęs džiūgauti. 

— Iš tikrųjų, prisipažįstate? 

— Taip, — pridūrė karalius. — Prieš sudegindamas turėjau 
įsakyti išplėšti jiems liežuvius. 

Ir, lydimas Nogarė, Marinji ir Buvilio, nusileido bokšto laip- 
tais žemyn ir pasuko į savo apartamentus. 

Dabar laužas buvo pilkas, tebešokinėjo viena kita ugnies 
žvaigždelė, bet ir jos kaipmat blėso. Lodžoje tebetvyrojo aitrus 
sudegusios žmogaus mėsos kvapas. 

— Smirdi, - pasakė Liudvikas Navarietis, — iš tikrųjų baisiai 
smirdi. Eime iš čia. 

Jaunasis princas Karolis mąstė, ar įstengs jis visa tai užmiršti 


net ir Blanšos glėbyje. 


IX 
Plėšikai 


Išėję iš Nelio bokšto, broliai d Onė trypčiojo dumble, žvilgsniu 
varstydami tamsą. Jų valtininkas buvo dingęs. 

— Taip ir maniau. Tas senis man nepatiko, — pasakė Fili- 
pas. — Nereikėjo pasikliauti pirmu sutiktuoju. 

— Daviau jam per daug pinigų, — atsakė Gorjė. - Tas suk- 
čius, matyt, nutarė, kad dienos uždarbis kišenėje, ir nuėjo pasi- 
žiūrėti mirties bausmės. 

— Dieve, duok, jei tik taip būtų. 


— O kas dar, tavo nuomone, galėtų būti? 

— Nežinau... Tas žmogynas pats pasisiūlė mus perkelti ir ai- 
manavo, kad nieko neuždirbęs per visą dieną. O kai liepėme 
palaukti, ėmė ir nuplaukė. 

— O ką mes galėjome daryti? Pasirinkimo nebuvo. Be jo, 
nieko daugiau nesimatė. 

— Būtent taip, - pasakė Filipas. - Be to, jis per daug klausinėjo. 

Jis pastatė ausis, bene išgirs irklų pliaukšėjimą, bet tebuvo 
girdėti, kaip teliūškuoja upė ir tolumoje klega į Paryžių namo 
grįžtantys žmonės. Ten, Žydų saloje, kuri nuo rytojaus bus pra- 
dėta vadinti Tamplierių sala, viskas užgeso. Prėskas Senos kva- 
pas atsimiešė dūmų kvapu. 

— Nieko kito nelieka, kaip eiti pėsčiom, — tarė Gotje. — Išsi- 
purvinsim iki ausų. Bet už tokį didelį malonumą verta truputį 
pakentėti. 

Jie nužingsniavo išilgai Nelio griovių, susiėmę už rankų, kad 
nepaslystų. 

— O aš vis suku galvą, kas joms juos davanojo? — staiga pra- 
bilo Filipas. 

— Ką? 

— Kapšelius. 

— Tau vis dar tie kapšeliai neišeina iš galvos? — atsiliepė Got- 
je. - Man, prisipažinsiu, jie nė motais. Koks mano reikalas, iš 
kur imta dovana, jeigu ji man patinka? 

Kalbėdamas jis glostė kapšelį, kabantį prie diržo, ir pirštais 
užčiuopė pūpsančius brangakmenius. 

— Giminaitė... Kas nors iš dvariškių? Kažin, — svarstė Fili- 
pas. — Margarita ir Blanša negalėjo rizikuoti, kad kas nors juos 
atpažintų prie mūsų šono. Nebent... nebent jos tik apsimetė 


gavusios, o iš tikrųjų užmokėjo iš savo pačių skrynelės. 

Jis buvo dabar linkęs priskirti Margaritai visokiausias dvasi- 
nes subtilybes. 

— O kas tau geriau? — paklausė Gorjė. - Žinoti ar turėti? 

Šią akimirką netoliese kažkas sušvilpė. Jie krūptelėjo ir abu 
drauge griebėsi už durklų. Kiekvienas susitikimas tokią valandą 
šitoje vietoje galėjo blogai baigtis. 

— Kas ten? — šūktelėjo Gotjė. 

Vėl nuaidėjo švilptelėjimas, ir jie net nespėjo pasiruošti gintis. 

Iš tamsos išnirę puolė juos šeši vyrai. Trys iš tų plėšikų pri- 
spaudė Filipą prie sienos ir taip stipriai laikė jį sugriebę už ran- 
kų, kad jis negalėjo išsitraukti ginklo. Kitiems trims ne taip leng- 
vai sekėsi dorotis su Gotjė. Šis partrenkė ant žemės vieną savo 
užpuoliką, arba tikriau — tas užpuolikas pats griuvo norėdamas 
išvengti durklo smūgio. Bet du kiti, nutvėrę Gorjė, ėmė sukti 
jam riešą, kad jis išmestų iš rankos durklą. 

Filipas pajuto, kad plėšikai kėsinasi į jo kapšelį. 

Šauktis pagalbos nebuvo įmanoma. Paspara galėjo ateiti tik 
iš Nelio rūmų. Abiem broliams instinktas liepė tylėti. Arba jie 
išsipinklios savo pačių jėgomis, arba iš viso neišsipinklios. 

Priremtas prie sienos, Filipas gynėsi nirtingai. Kapšelio ati- 
duoti jis nenorėjo. Šis daiktelis staiga tapo jam brangiausias už 
viską pasaulyje, ir jis buvo pasiryžęs žūtbūt jį išgelbėti. Gotjė 
buvo labiau linkęs derėtis. Tegul jie ima tuos kapšelius, kad tik 
juos paliktų gyvus. Klausimas tik, ar paliks, ar apiplėšę nesumes 
jų lavonų į Seną. 

Šią akimirką iš tamsos išniro dar vienas šešėlis. 

Vienas užpuolikas riktelėjo: 

— Saugokitės, vyrai, saugokitės! 

Naujasis atvykėlis įsimaišė į peštynes, blykstelėjo trumpo ka- 


lavijo ašmenys. 

— Ak, niekšai! Šunsnukiai! Akiplėšos! — sušuko jis galingu 
balsu, tvodamas į kairę ir į dešinę. 

Nuo jo mojų grobikai išsisklaidė kaip musės. Vieną, bėgantį 
pro šalį, jis čiupo už apykaklės ir trenkė į sieną. Visa gauja spru- 
ko nė nepyptelėjusi, tebuvo girdėti skubus, pamažu tilstantis 
kojų trypsmas išilgai griovių. Paskui įsivyravo tyla. 

Filipas d'Onė, sunkiai alsuodamas, priėjo prie brolio. 

— Sužeistas? — paklausė jis. 

— Ne, - atsakė Gotjė, taip pat gaudydamas kvapą ir trinda- 
masis petį. — O tu? 

— Taip pat ne. Bet mes per stebuklą išsigelbėjome. 

Jie kartu atsigręžė į savo gelbėtoją, kuris ėjo prie jų, kišda- 
masis kalaviją į makštis. Tai buvo aukštas, plačiapetis, stiprus 
vyras; jis garsiai švokštė. 

— Mesire, — sušuko Gotjė, - mes būtinai pastatysime už jūsų 
sveikatą didžiulę žvakę. Jei ne jūs, mudu plūduriuotume upėje 
pilvais į viršų. Kam turime būti dėkingi... 

Vyras nusikvatojo garsiu, drūtu, šiek tiek dirbtiniu juoku. 
Vėjas ginė debesis ir, draikydamas juos, atidengė mėnulį. Bro- 
liai atpažino grafą Roberą d Artua. 

— Betgi, po kelmų, tai jūs, monsinjore! - šūktelėjo Filipas. 

— Po velnių, kavalieraičiai, ir aš jus pažįstu! Broliai d Onė! — 
šūktelėjo Roberas. — Gražiausi rūmų vaikinai. Velniai rautų, ar 
galėjau aš tikėtis... Einu pakrante, girdžiu triukšmą, sakau: „Tik- 
rų tikriausiai kokį taikų miestelėną kuopia“. Tiesą sakant, Pary- 
žių siaubia galvažudžiai, o tas mūsų prevo Pluabušas ... iš tikrų- 
jų reikėtų jį vadinti Pluakiuliu*... ne tiek savo miestu rūpinasi, 


kiek Marinji kojas laižo. 


* Žodžių žaismas: pranc. Pluabuš - Riestaburnis, Pluakiu - Riestadugnis. 

— Monsinjore, — tarė Filipas, - nežinome, kaip jums ir at- 
sidėkoti... 

— Niekai! — atšovė Roberas d'Artua taip trenkdamas letena 
Filipui per petį, jog tasai susvyravo. — Man tik malonumas. At- 
skubėti į pagalbą užpultam žmogui — tai, suprantama, kiekvieno 
bajoro pareiga. Bet malonumas yra kur kas didesnis, kai tas už- 
pultasis — pažįstamas didikas, ir aš labai laimingas, kad išgelbėjau 
savo kuzenų Valua ir Puatjė geriausius ginklanešius. Apgailes- 
tauju tik dėl vieno — kad buvo taip tamsu. Ak, jei mėnulis būtų 
išlindęs anksčiau, mielai būčiau perrėžęs pilvą keliems iš tų vagi- 
šių. Nedrįsau iš peties durti, nes bijojau jus persmeigti... Bet saky- 
kite, kavalieraičiai, ko jūs bastėtės po šitą dumbliną užkampį? 

— Mes... mes vaikščiojome, — sumišęs atsakė Filipas d Onė. 

Milžinas nusikvatojo. 

— Vaikščiojote! Puiki vieta ir puiki valanda pasivaikščioti! 
Ak, jūs išėjote pasivaikščioti... o purvo iki pasturgalio. Na ir pa- 
sakotojai! Ir dar norit, kad tikėčiau! Ak, jaunimas, jaunimas! — 
pasakė jis linksmai, vėl prislėgdamas Filipui petį. — Vis meilės 
vaikotės, net kelnės rūksta! Gera būti jūsų metų. 

Staiga jis pastebėjo švytinčius jų kapšelius. 

— Po šimt pypkių! - šūktelėjo jis. - Kelnės tai rūksta, bet jos ir 
dailiai išdabintos! Puikus pašvaitas, kavalieraičiai, puikus pašvaitas! 

Jis pakilėjo ant delno Gorjė kapšelį. 

— Šmaikštus darbas... brangi medžiaga. Ir naujut naujutė- 
lis... Ne iš ginklanešio algelės tokias piniginėles įsitaisysi. Plėši- 
kai būtų neblogai pasipelnę. 

Jis skėtriojo rankomis, žargėsi, visas rudas prieblandoje, mil- 
žiniškas, griausmingas, palaidliežuvis. Broliams jis ėmė rimtai 
nervus dirginti. Bet kaip pasakysi žmogui, kuris ką tik išgelbėjo 
tau gyvybę, kad nekištų nosies ne į savo reikalus? 

— Už meilę atlyginama, mielieji, — vis vogravo jis, žingsniuo- 
damas tarp jų. — Reikia manyti, jūsų mylimosios itin aukštos 
kilmės ir labai dosnios damos. Ak, jaunieji d'One! Kas būtų 
galėjęs manyti!.. 

— Monsinjoras klystate, - šaltokai atsakė Gorjė. — Šituos kap- 
šelius mes esame paveldėję iš savo šeimos. 

— Tikrai taip aš ir maniau, — atrėžė d'Artua. — Paveldėjote iš 
tos šeimos, kurią lankote vidunakčiais Nelio bokšto sienų papėdė- 
je... Gerai, gerai, laikysime liežuvį už dantų. Del jūsų gražuolių 
gero vardo. Pritariu jums, mielieji. Reikia ginti garbę moterų, su 
kuriomis myluojiesi. Tepadeda jums Dievas, kavalieraičiai. Ir ne- 
vaikščiokite daugiau naktimis su visomis savo brangenybėmis. 

Jis vėl nusikvatojo, plačiu mostu apkabino abu brolius, su- 
daužė juos vienas į kitą kaktomis ir paliko sunerimusius, ap- 
maudaujančius, nelaukdamas, kad jie dar kartą imtų dėkoti. 
Perėjo tiltelį, permestą per griovius, ir nutolo laukais, Sen Žer- 
men de Prė kryptimi. Broliai d'Onė patraukė Biusi vartų link. 

— Būtų, žinoma, geriau, kad jis neišsiplepėtų dvare, kur mus 
sutiko, — pasakė Filipas. — Kaip manai, ar įstengs jis laikyti už- 
čiauptus savo didžiulius nasrus? 

— Manau, kad taip, — atsakė Gotjė. - Tai nepiktas bernas. 
Jei ne jo didžiuliai nasrai, kaip tu sakai, ir didžiulės letenos, jau 
nebūtume gyvi. Nepasirodykime nedėkingi, bent jau tuo tarpu. 

— Beje, mes irgi galėjome paklausti, ką jis pats veikė šitame 
užkampyje. 

— Galėčiau prisiekti, ieškojo mergšių. O dabar tikriausiai 
traukia į kokį kekšyną, — tarė Filipas. 

Jis klydo. Roberas d'Artua tik apsuko ratą per Prė O Klerą 
ir vėl grįžo į pakrantę, netoli bokšto. Švilptelėjo. Toks pat ne- 


garsus švilptelėjimas buvo nuaidėjęs ir prieš peštynes. 

Kaip ir prieš tai, iš tamsos išniro šeši šešėliai, prie jų prisidėjo 
dar septintas, pakilęs iš valties dugno, bet šįsyk šešėliai elgėsi 
pagarbiai. 

— Puiku, darbą atlikote gerai, - pasakė d' Artua. — Viskas 
vyko taip, kaip norėjau. Še, Karlai Ansai! — pašaukė jis piktada- 
rių vadą. — Pasidalykite. 

Ir numetė jam kapšelį. 

— Jūs man smarkiai trenkėte per petį, monsinjore, - pasakė 
plėšikas. 

— Baisus dalykas! Taip buvo susitarta, — nusijuokė d' Artua. — 
O dabar išnykite. Jei man kada jūsų prisireiks, įspėsiu. 

Paskui įlipo į upės ir griovio sandūroje stovinčią valtį, ši nuo 
jo svorio gerokai nugrimzdo į vandenį. Žmogus, paėmęs į ran- 
kas irklus, buvo tas pats senis, kuris perkėlė brolius d'One. 

— Jūs patenkintas, monsinjore? — paklausė jis. 

Dabar jis nebeverkšleno, regis, pajaunėjo dešimčia metų ir 
užgulė irklus iš visų jėgų. 

— Labai patenkintas, mano šaunusis Lormė! Nuostabiai juos 
apmovei, - pasakė galiūnas. - Dabar jau žinau, ką norėjau žinoti. 

Atsilošė valtyje, ištiesė savo milžiniškas kojas ir pamerkė į juo- 


dą Senos vandenį savo didžiulę leteną. 


Antra dalis 


PRINCESĖS SVETIMAUTOJOS 


Tolomėjaus bankas 


Meseras Spinelas Tolomėjus su labai susimąsčiusio žmogaus iš- 
raiška veide pasėdėjo, paskui nuleido balsą, tarsi baimindama- 
sis, kad kas neišgirstų už durų, ir pasakė: 

— Du tūkstančiai livrų avanso. Jums tinka ši suma, monsinjore? 

Kairioji jo akis buvo užmerkta; dešinė blizgėjo nekaltai ir 
ramiai žvelgdama. 

Nors meseras Tolomėjus jau kadai kadės gyveno Pran- 
cūzijoje, itališkas akcentas taip ir išliko. Tai buvo storas vyras 
dvigubu pagurkliu, tamsaus gymio. Žilstantys, rūpestingai ap- 
kirpti jo plaukai krito ant mantijos apykaklės; šitas plonos ge- 
lumbės rūbas buvo apvedžiotas kailiu ir per juosmenį apsitem- 
pęs ant pūpsančio kriaušės pavidalo pilvuko. Kalbėdamas jis 
kilnojo riebias smailais pirštais rankas ir švelniai trynė delnus. 
Jo priešai tvirtino, kad atmerktoji Tolomėjaus akis meluoja, o 
teisybė slepiasi užmerktoje akyje. 

Šitas bankininkas, vienas iš galingiausių Paryžiuje, savo ma- 
nieromis buvo panašus į vyskupą. Bent jau šią valandėlę, kai 


kreipėsi į aukštą dvasininką. 

O aukštasis dvasininkas buvo ne kas kitas, kaip Žanas de 
Marinji, jaunas, liesas, elegantiškas vyras, tas pats, kuris vakar 
bažnyčios tribunole, priešais Dievo Motinos katedros portalą, 
atkreipė į save akis nuobodžiaujama poza, o paskui su tokiu 
įniršiu šoko ant didžiojo magistro. Jam, Sanso arkivyskupui, val- 
dančiam Paryžiaus dieceziją, ir Angerano de Marinji broliui, 
buvo patikimi visi karalystės reikalai!". 

— Du tūkstančiai livrų? — pakartojo jis. Norėdamas nuslėpti 
malonią staigmeną, kurią padarė jam bankininko paminėtoji 
suma, jis dėjosi lyginąs ant kelio savo susiraukšlėjusią violetinę 
sutaną iš brangios medžiagos. 

— Iš tikrųjų ši suma, ko gera, patenkina mane, — atsakė jis 
dirbtinai abejingu tonu. — Taigi norėčiau, kad reikalas būtų 
kuo greičiausiai sutvarkytas. 

Bankininkas stebėjo jį, kaip riebus katinas stebi gražų 
paukštelį. 

— Kodel ne? Galime sutvarkyti jį iš karto, — atsakė jis. 

— Puiku, — tarė jaunasis arkivyskupas. - O kada jūs norite, 
kad būtų atnešti... 

Sakinio jis neužbaigė, nes jam pasirodė, kad už durų kažkas 
subrazdėjo. Ne. Visur vyravo tyla. Iš Lombardų garvės sklido 
tik įprastinis ryto gausmas — ašmenų pustytojų, vandens, žolių, 
svogūnų, kartenės, balto sūrio ir medžio anglių prekijų šauks- 
mai. „Pienas, kūmutės, pienas... Turiu gero Šampanės sūrio... 
Anglys! Už vieną denjė — visas maišas...“ Pro langus — pagal 
sienietišką stilių su trimis strėlinėmis arkomis — ant turtingų 
drapiruočių, ąžuolinių indaujų, didelės geležim kaustytos skry- 
nios krito švelni šviesa. 

— Tie... daiktai? — užbaigė arkivyskupo sakinį Tolomėjus. — 


Jūsų nuožiūra, monsinjore, jūsų nuožiūra. 

Jis atidarė skrynią, išėmė du maišelius, padėjo juos ant pul- 
to, ant kurio be tvarkos mėtėsi žąsies plunksnos, pergamentai, 
lentelės ir stiliai. 

— Po tūkstantį kiekviename, — pasakė jis. - Imkite dabar, jei 
norite. Jie buvo jums paruošti. Teikitės, monsinjore, pasirašyti 
šį kvitą... 

Ir jis ištiesė Žanui de Marinji lapą popieriaus ir žąsies plunksną. 

— Su mielu noru, - pasakė arkivyskupas, imdamas plunks- 
ną, bet nenusimaudamas pirštinės. 

Ir buvo jau bepasirašąs, bet staiga sudvejojo. Kvite buvo su- 
minėti „daiktai“, kuriuos jis turėjo įteikti Tolomėjui, kad šis pa- 
dėtų juos parduoti: bažnyčios reikmenys, auksinės monstranci- 
jos, brangūs kryžiai, reti ginklai — visi lobiai, neseniai atimti iš 
tamplierių jų komandorijose ir saugomi arkidiecezijoje. O juk 
dalis šių lobių turėjo būti perduota karaliaus iždui, dalis — Hos- 
pitaljerų ordinui. Tai buvo tikrų tikriausias išeikvojimas, grobs- 
tymas, ir jaunasis arkivyskupas ryžosi jį daryti negaišdamas lai- 
ko. Pasirašyti po šituo sąrašu, kai didysis magistras vos tik šią 
naktį buvo sudegintas ant laužo... 

— Aš norėčiau... — pradėjo jis. 

— Kad daiktai nebūtų pardavinėjami Prancūzijoje? — užbai- 
ge Tolomėjus. — Savaime aišku, monsinjore. Non sono pazzo, 
kaip sakoma mano tėvynėje: nesu beprotis. 

— Norėjau pasakyti... šitas kvitas... 

— Niekas, išskyrus mane, niekados jo nematys. Tuo aš suin- 
teresuotas lygiai taip pat, kaip ir jūs. Mes, bankininkai, šiek tiek 
panašūs į kunigus, monsinjore. Jums išpažintį atlieka sielos, 
mums — kapšeliai, ir mes taip pat privalome saugoti paslaptį. 
Neprasitarsiu nė žodeliu, nors žinau, kad šios lėšos bus panau- 
dotos jūsų neišsenkamam gailestingumui skleisti. Tik tuo atve- 


ju... neduok, Dieve, jei mus — vieną ar kitą — ištiktų nelaimė... 

Jis persižegnojo, o paskui greitai po stalu dviem kairės ran- 
kos pirštais pastatė ragučius. 

— Ar nebus per sunku? — pridūrė jis, rodydamas į aukso 
maišelius, tarsi apie sandėrį daugiau neverta buvo kalbėti. 

— Apačioje laukia mano tarnai, — atsakė arkivyskupas. 

— Tada... prašom štai čia, - pasakė Tolomėjus, pirštu baks- 
telėdamas lape į tą vietą, kur turėjo pasirašyti arkivyskupas. 

Trauktis jau buvo vėlu. Kas priverstas ieškoti nusikaltimo 
bendrų, nori nenori turi jais pasikliauti... 

— Beje, monsinjore, jūs pats matote, — vėl prabilo bankinin- 
kas, — vargiai galiu tikėtis, kad, davęs tokią sumą, sulauksiu ko- 
kio pelno. Turėsiu tik nemalonumų, ir nebus jokios naudos. 
Bet aš noriu jums padėti todel, kad jūs galingas žmogus, o ga- 
lingų žmonių draugystė brangesnė už auksą. 

Jis pasakė tai geraširdišku tonu, bet kairioji akis tebebuvo 
užmerkta. 

„Šiaip ar taip, žmogėnas sako tiesą“, — pamanė Žanas de 
Marinji. 

Ir pasirašė kvitą. 

— Beje, monsinjore, — prabilo Tolomėjus, - ar žinote, kaip 
karalius... tesaugo jį Dievas... priėmė tuos medžioklinius šunis, 
kuriuos vakar jam pasiunčiau? 

— Ak, kaip? Tai iš jūsų jis gavo tą didįjį kurtą, kuris nė žings- 
nio nuo jo nesitraukia ir kurį jis vadina Lombardu? 

— Jis pavadino jį Lombardu? Džiaugiuosi tai sužinojęs. Ka- 
ralius, mūsų valdovas, labai sąmojingas, — nusijuokė Tolomė- 
jus. — Įsivaizduokite, monsinjore, vakar rytą... 

Jis buvo bepradedąs pasakoti visą istoriją, bet kažkas pasi- 
beldė į duris. Įėjo tarnautojas ir pranešė, kad prašosi priimamas 


grafas Roberas d'Artua. 

— Gerai. Tuoj priimsiu, - pasakė Tolomėjus, rankos mostu 
išsiųsdamas tarnautoją. 

Žanas de Marinji apniuko. 

— Nenorėčiau... su juo susitikti, — tarė jis. 

— Žinoma, žinoma, — lipšniai atsakė bankininkas. - Mon- 
sinjoras d' Artua — didelis plepys. 

Jis paskambino varpeliu. Tuoj pat prasiskleidė portjera, ir į 
kambarį įžengė jaunas vyras su smaugtu kaptonu. Tai buvo tas 
pats vaikinas, kuris vakar vos neparvertė Prancūzijos karaliaus. 

— Sūnėne, - kreipėsi į jį bankininkas, - palydėk monsinjorą, 
tik neik per galeriją, žiūrėk, kad jo niekas nepamatytų. Ir išnešk 
jam va šituos į gatvę, — pridūrė jis, duodamas jam du aukso 
maišelius. — Iki pasimatymo, monsinjore! 

Meseras Spinelas Tolomėjus žemai nusilenkė ir pabučiavo 
ametistą ant arkivyskupo piršto. Paskui kilstelėjo portjerą. 

Kai Žanas de Marinji išėjo, sienietis grįžo prie stalo, paėmė 
pasirašytą kvitą, rūpestingai jį sulenkė: 

— Coglione! — burbtelėjo jis. — Vanesio, ladro, ma sopratutto 
coglione“. 

Kairioji akis minutėlę atsimerkė. Įdėjęs dokumentą į skry- 
nią, bankininkas taip pat išėjo iš kambario, skubėdamas pasvei- 
kinti naująjį lankytoją. 

Nusileido į pirmą aukštą, perėjo didžiąją galeriją, apšviestą 
šešių langų, kurioje stovėjo prekystaliai; mat Tolomėjus ne tik 
buvo bankininkas, bet importavo ir pardavinėjo retas prekes — 
pradedant prieskoniais ir Kordobos oda ir baigiant Flandrijos 
gelumbe, auksu siuvinėtais Kipro kilimais ir kvapiosiomis esen- 


cijomis iš Arabijos. 
* Kvailys... Tuščiagarbis, vagis, bet pirmiausia kvailys (zr.). 

Kokia dešimtis pardavėjų aptarnavo klientus, vis einančius 
ir išeinančius pro duris; sąskaitininkai vedė apyskaitas pagal spe- 
cialias šachmatų lentas, kurių langeliuose krūvelėmis dėliojo va- 
rinius žetonus; ir visoj galerijoj aidėjo duslus komercinis gausmas. 

Sparčiai žengdamas toliau, storulis sienietis čia su kuo nors 
pasisveikindavo, čia pataisydavo skaitmenį, čia subardavo kurį 
nors pardavėją arba pro dantis iškoštu 77e2:e* įsakydavo atmes- 
ti prašomą kreditą. 

Roberas d Artua stovėjo palinkęs ties prekystaliu su ginklais 
iš Levanto ir kilnojo ant delno sunkų Damasko durklą. 

Kai bankininkas padėjo jam ant peties ranką, milžinas stai- 
ga atsigręžė, ir jo veide pasirodė įprastinė jam stačiokiška ir links- 
ma išraiška. 

— Tai ką gi, monsinjore, - kreipėsi į jį Tolomėjus, — vėl ma- 
nęs reikia? 

— Taip... - atsiliepė milžinas, - noriu paprašyti dviejų dalykų. 

— Pirmasis, kaip įsivaizduoju, bus pinigai? 

— Tyliau! — suniurnėjo d' Artua. — Argi kiekvienas turi čia 
žinoti, kad siurbiate mano kraują ir aš jums skolingas ištisą lobį? 
Eime pasikalbėti pas jus. 

Jie išėjo iš galerijos. Uždaręs savo kabineto duris, Tolomė- 
jus tarė: 

— Monsinjore, jeigu jūs dėl naujos paskolos, bijau, kad bus 
neįmanoma. 

— Kodel? 

— Brangusis grafe Roberai, — lėtai atsakė Tolomėjus, — kai 
jūs bylinėjotės su savo tetule Mao dėl Artua Grafystės paliki- 
mo, išlaidas padengiau aš. Tą bylą jūs pralaimėjote. 


* Ne(+t.). 

— Bergi jūs puikiai žinote, pralaimėjau aš ją dėl žmonių niek- 
šybės! — šūktelėjo d' Artua. — Pralaimėjau dėl tos kalės Mao in- 
trigų... kad ji nustiptų!.. Artua jai atiduotas tam, kad Franš Kon- 
te, kaip jos dukters kraitis, atitektų Prancūzijos karūnai. Niekšų 
sanderis. Bet jei šioje žemėje būtų tikras teisingumas, aš turė- 
čiau būti Prancūzijos peras ir turtingiausias iš visų baronų Pran- 
cūzijoje. Ir būsiu, girdite, Tolomėjau, būsiu! 

Ir smogė didžiuliu kumščiu į stalą. 

— Linkiu sėkmės, - vis taip pat ramiai atsakė Tolomėjus. — 
Bet kol kas bylą jūs pralaimėjote. 

Jis metė šalin šventeiviškas manieras ir elgėsi su Roberu 
d'Artua daug familiariau negu su arkivyskupu. 

— Vis dėlto aš gavau Konšų pilį ir žemes, ir man pažadėta 
Bomono le Rožė grafystė, o ji duoda penkis tūkstančius livrų 
pajamų, — atrėžė milžinas. 

— Bet jūsų grafystės valdos vis dar nesudarytos, ir jūs negrą- 
žinote man nė skatiko. Dargi priešingai... 

— Niekaip negaliu išreikalauti, kad išmokėtų man pajamas. 
Iždas skolingas man už kelerius metus... 

— ... O jūs įkeitėte man didžiausią dalį tos skolos. Jums rei- 
kėjo pinigų, kai taisėte Konšuose stogus ir arklides... 

— Jos sudegė, — pertarė jį Roberas. 

— Tebūnie. Paskui jums vėl prireikė pinigų apmokėti savo 
šalininkams Artua... 

— O ką daryčiau be jų? Šitie ištikimi draugai - Fjenas, Suast- 
ras, Komonas ir kiti - padės man vieną gražią dieną laimėti by- 
I, net su ginklu rankoje, jei reikės... Be to, pasakykite man, 
mesere bankininke... 

Ir milžinas pakeitė toną, tarsi jam būtų nusibodę žaisti mo- 
kinuką, kurį bara dėdė. Nykščiu ir smilium jis sugriebė ban- 


kininką už skverno ir ėmė pamažu kelti aukštyn. 

— Pamanykite... apmokėjote mano bylą, arklides, alininkus, 
sutinku. Bet ar neįplaukė jums šiek tiek pajamėlių per mane? 
Kas prieš septynerius metus pranešė, kad tamplieriai bus su- 
gaudyti kaip triušiai draustinyje, kas patarė skolintis iš jų pini- 
gų, kurių jums nereikia grąžinti? Kas įspėjo, kad bus apkarpyta 
moneta? Šitaip jūs galėjote visą savo auksą iškeisti į prekes, ku- 
rias paskui pardavėte ir uždirbote trečią dalį jų vertės? Kas? 

Finansų pasaulio tradicijos amžinos, ir didieji bankai visada 
turėjo valdžioje žmones, kurie teikė jiems žinias. Svarbiausias me- 
sero Spinelo Tolomėjaus žinių tiekėjas buvo grafas Roberas d'Ar- 
tua, nes šis draugavo ir lėbavo su Karoliu de Valua, karaliaus bro- 
liu, kuris buvo Mažosios tarybos narys ir viską jam papasakodavo. 

Tolomėjus išsivadavo iš Robero gniaužtų, išsilygino man- 
tijos raukšles, nusišypsojo ir pasakė vis taip pat užmerkęs kairią- 
ją akį: 

— Pripažįstu, monsinjore, pripažįstu. Kartais jūs man suteik- 
davote itin naudingų žinių. Bet, deja... 

— Kas deja? 

— Deja! Pelnas, gautas dėl tų jūsų žinių, toli gražu nepaden- 
gia jums paskolintos sumos. 

— Iš tikrųjų? 

— Iš tikrųjų, monsinjore, - atsakė Tolomėjus, nutaisęs ne- 
kalčiausią ir labai nusiminusią veido išraišką. 

Jis melavo ir žinojo, kad gali meluoti kiek tinkamas, be jo- 
kios baimės, nes Roberas d'Artua, taip apsukriai gebantis regzti 
intrigas, apie pinigines apyskaitas ne ką teišmanė. 

— A! - apmaudžiai ištarė Roberas. 

Jis pasikrapštė žiauną, pakraipė smakrą. 

— Šiaip ar taip, tamplieriai... Jūs tikriausiai patenkintas šį 


rytą? — paklausė jis. 

— Ir taip, ir ne, monsinjore, ir taip, ir ne. Kadai kadžių jie 
nebetrukdė mums varyti prekybos. O dabar ką stvers? Mus, 
kaip jie sako, lombardus... Aukso pirklių amatas — anaiptol ne 
juokai. Tačiau, jei ne mes, viskas apmirtų... Beje, — pridūrė 
Tolomėjus, — ar nesakė jums monsinjoras de Valua, kad turi 
netrukus ir vėl būti keičiamas Paryžiaus livro kursas, kaip kad 
tvirtinama? 

— Ne, ne, nieko panašaus nebus... Bet šį sykį, - atsakė d'Ar- 
tua, užsiėmęs savo mintimis, — Mao mano rankose. Ji mano 
rankose todėl, kad mano rankose jos dukterys ir jos kuzina. Ir 
aš nusuksiu joms sprandą... trach... kaip toms pragaištingoms 
žebenkštims! 

Neapykanta pagriežtino jo bruožus, jis atrodė dabar beveik 
gražus. Vėl pasilenkė prie Tolomėjaus. Šis pamanė: „Tas žmo- 
gus gali iš keršto bet ką ištaisyti... Ar šiaip, ar kitaip, paskolinsiu 
jam dar penkis šimtus livrų...“ Paskui tarė: 

— Koks čia reikalas? 

Roberas d Artua nuleido balsą. Jo akys blizgėjo. 

— Mūsų kekšytės turi meilužius, ir šią naktį sužinojau, kas 
jie. Bet apie tai nė šnipšt! Nenoriu sukelti šunų... dar ne laikas. 

Sienietis susimąstė. Šias kalbas jis jau buvo girdėjęs, bet 
nepatikėjo. 

— O jums kokia iš to nauda? — paklausė jis. 

— Kokia nauda man? - šūktelėjo d' Artua. — Betgi bankinin- 
ke, jūs įsivaizduojate, koks akibrokštas? Būsimoji Prancūzijos ka- 
ralienė ir jos svainės sučiuptos kaip gatvinės mergšės su savo 
dabišiais... Negirdėtas skandalas! Abi Burgundijos šeimos iki au- 
sų įsitupia į mėšlą; Mao praranda visą įtaką dvare; vedybos iš- 
yra; karūnai žūsta viltis gauti palikimą; tada aš reikalausiu at- 


naujinti bylą ir laimėsiu! 

Jis žingsniavo pirmyn ir atgal, ir nuo jo žingsnių drebėjo 
grindys, baldai ir visi daiktai. 

— Ir apie tą gėdą paskelbsite jūs? — paklausė Tolomėjus. — 
Pats eisite pas karalių... 

— Ne, mesere, ne. Kas manęs klausytų! Kas nors kitas... daug 
tinkamesnis atliks šį darbą... Bet šito asmens nėra Prancūzijo- 
je... Štai tas antras reikalas, dėl kurio kreipiuosi į jus. Man rei- 
kėtų patikimo, paprasto, niekuo ypatingu nepasižyminčio žmo- 
gaus, kuris galėtų nugabenti į Angliją laišką. 

— Kam, monsinjore? 

— Karalienei Izabelei. 

— Ak, šitaip!.. - sumurmėjo bankininkas. 

Paskui stojo tyla, ją trikdė tik iš gatvės sklindantis triukšmas. 

— Iš tiesų, sako, karalienė Izabelė nelabai mylinti savo bro- 
lienes, — ištarė pagaliau Tolomėjus, kuriam užteko to, ką išgir- 
do, kad suprastų, kaip d'Artua surengė šį sąmokslą. — Man re- 
gis, jūs didelis jos bičiulis. Neseniai ten buvote? 

— Grįžau praėjusią savaitę ir laiko veltui neleidau. 

— Bet kodėl nesiunčiate pas karalienę Izabelę savo žmogaus 
arba monsinjoro de Valua žygūno? 

— Šitoje šalyje, kur kiekvienas seka kiekvieną, mano žmones 
visi pažįsta, taip pat ir monsinjoro de Valua; reikalas beregint 
sužlugtų. Pamaniau, kad geriau tiktų koks pirklys, — žinoma, 
pirklys, kuriuo galima pasikliauti. O jūs turite daugybę žmo- 
nių, kurie nuolat keliauja jūsų reikalais... Beje, laiške nebus nie- 
ko, kas galėtų pakenkti perdavėjui... 

Tolomėjus pažiūrėjo milžinui į akis, valandėlę pagalvojo, pa- 
galiau paskambino bronziniu varpeliu. 

— Mėginsiu dar kartą jums pasitarnauti, — pasakė jis. 

Portjera prasiskleidė, ir pasirodė tas pats jaunuolis, kuris nu- 


lydėjo arkivyskupą. Bankininkas pristatė jį. 

— Gučas Baljonis, mano sūnėnas, neseniai atvykęs iš Sienos. 
Nemanau, kad jį jau būtų spėję pažinti mūsų draugo Marinji 
prevo ir seržantai... Nors vakar rytą, — pusbalsiu pridūrė Tolo- 
mėjus, su apsimestiniu griežtumu žiūrėdamas į jaunuolį, — jis 
pasižymėjo gražiu žygdarbiu Prancūzijos karaliaus akyse... Kaip 
jis jums patinka? 

Roberas d'Artua apžvelgė Gučą nuo galvos iki kojų. 

— Dailus vaikinukas, — nusijuokė jis, — gražiai nuaugęs, ko- 
jos laibos, liemuo lieknas, akys kaip trubadūro. Tai jį rengiatės 
siųsti, mesire Tolomėjau? 

— Tai mano antrasis aš, - atsakė bankininkas, — tik liesesnis 
ir jaunesnis. Įsivaizduokite, buvau ir aš toks kaip jis, bet tik aš 
vienas tai ir beatmenu. 

— Jeigu jį pamatys toks šelmis kaip karalius Eduardas, šitas 
jaunikaitis gali, ko gera, niekad pas jus nesugrįžti. 

Ir šitaip tardamas, milžinas nusikvatojo, o kartu dėdė ir sū- 
nėnas. 

— Gučai, — tarė Tolomėjus, — tau taikosi proga susipažinti 
su Anglija. Išvyksi rytoj auštant, nusigausi į Londoną pas mūsų 
kuzeną Albicį... 

— Albicis! Šis vardas man girdėtas, — pertarė jį d'Artua. — 
Ak, tiesa, juk tai karalienės Izabelės tiekėjas... 

— Matote, monsinjore... Taigi nusigausi į Londoną pas Al- 
bicį ir ten jo padedamas pateksi į Vestmutjė rūmus, kur įteiksi 
karalienei — ir tik jai - į rankas laišką, kurį tuoj parašys monsin- 
joras. Aš tau netrukus smulkiau paaiškinsiu, ką turėsi daryti. 

— Aš mieliau laišką padiktuočiau, - pasakė d'Artua, - man 
geriau sekasi valdyti ietį negu jūsų prakeiktas žąsies plunksnas. 

Tolomėjus pamanė: „Mūsų šaunuolis dar ir nepatiklus; 
nenori pėdsakų palikti“. 


— Jei tokia jūsų valia, monsinjore. Klausau. 

Maloningoji ponia, 


Tai, ką mes speliojome, pasitvirtino, ir netgi gėdingiau, 
negu galima buvo laukti. Žinau visus asmenis, ir mano viskas 
taip tiksliai susekta, kad, jei paskubėsime, pasprukti jie ne- 
įstengs. Bet tik jūs viena turite ganėtinai galios įvykdyti tai, 
ką mes esame numatę, ir savo atvykimu padaryti galą niekšy- 
bei, kuri dideliai teršia jūsų giminių garbę. Tetrokštu vieno — 


visada tarnaut jums kūnu ir siela. 


— O parašas, monsinjore? — paklausė Tolomėjus. 

— Štai jis, - atsakė d'Artua, ištraukdamas iš piniginės didžiulį 
sidabrinį žiedą ir tiesdamas jį jaunuoliui. 

Tokį patį jis mūvėjo ant nykščio, tik auksinį. 

— Atiduosi jos Malonybei karalienei Izabelei. Ji supras... Bet 
ar tu įsitikinęs, trubadūre, kad iš karto gausi audienciją? 

— Ką jūs, monsinjore, - pasakė Tolomėjus, - mūsų santykiai 
su Anglijos valdovais ne tokie blogi. Kai pernai karalius Eduar- 
das su karaliene Izabele lankėsi Prancūzijoj, jis pasiskolino iš 
mūsų kompanijų dvidešimt tūkstančių livrų: juos mes susidėję 
surinkome ir jų jis iki šiol negrąžino. 

— Jis taip pat? — šūktelėjo Roberas d' Artua. — Beje, banki- 
ninke, o tas pirmas... pirmas mano prašymas? 

— Ak, aš niekad neįstengiu jums atsispirti, monsinjore, — at- 
siduso Tolomėjus. 

Ir nuėjęs išėmė iš skrynios maišelį. Padavė jį Roberui d'Ar- 
tua pridurdamas: 

— Penki šimtai livrų. Daugiau negaliu. Įrašysime į jūsų są- 


skaitą, taip pat jūsų pasiuntinio kelionės išlaidas. 


118 


GELEŽINIS KARALIUS 


— Ak, bankininke, bankininke! — šūktelėjo d' Artua, ir plati 
šypsena nutvieskė jo veidą. — Tu ištikimas draugas. Kai atgau- 
siu grafystę, paskirsiu tave savo iždininku. 

— Lauksiu su viltimi, monsinjore, - atsakė Tolomėjus nusi- 
lenkdamas. 

— O jei ne, nusitempsiu su savim į pragarą, ten tu man pa- 
pirksi velnio malonę. 

Ir milžinas išėjo vos tilpdamas duryse ir mėtydamas kaip svie- 
dinį aukso maišelį saujoje. 

— Vėl davėte jam pinigų, dėde? - paklausė Gučas, priekaiš- 
tingai kinkuodamas galva. — O juk sakėte... 

— Guccio mio, Guccio mio“, — lipšniai atsakė bankininkas 
(dabar abi jo akys buvo atmerktos), - visada atsimink štai ką: šio 
pasaulio didžiūnų paslaptys yra palūkanos už tuos pinigus, ku- 
riuos jiems skoliname. Šį rytą iš monsinjoro Žano de Marinji ir 
monsinjoro d'Artua gavau akredityvus, kurie brangesni už auksą 
ir kuriuos mes sugebėsime ilgainiui paleisti į apyvartą. Na, o 
auksas... po truputį atgausime ir jį. 

Valandėlę pamąstęs, pridūrė: 

— Grįždamas iš Anglijos, padarysi užuolanką ir užsuksi į Notlį 
le Vie. 

— Gerai, dėde, — be ypatingo entuziazmo atsakė Gučas. 

— Mūsų tenykštis įgaliotinis nesugeba atgauti iš Kresė pilies 
savininkų pinigų, kuriuos mums skolingi. Tėvas neseniai mirė, 
įpėdiniai atsisako mokėti. Atrodo, jie nieko nebeturi. 

— O ką daryti, jeigu jie nieko nebeturi? 

— Et! Yra sienos, žemė, galbūt giminės. Tegul pasiskolina iš 


ko nors ir grąžina mums. Jei negalės, nueik pas Montforo prevo, 


* Gučai, mano Gučai (/t.). 

liepk aprašyti turtą, išparduoti. Jokios pagailos smulkiems klien- 
tams, antraip negalėtume aptarnauti stambiųjų. Apie ką galvo- 
ji, figlio mio?* 

— Apie Angliją, dėde, — atsakė Gučas. 

Grįžti per Noflį jam atrodė tikra baudžiava, bet jis noro- 
mis sutiko su ja; visą jo smalsumą, visas jaunatviškas godas jau 
buvo užvaldęs Londonas. Jis pirmą kartą plauks per jūrą... 
Lombardo pirklio gyvenimas tikrai malonus ir žada nuosta- 
bių staigmenų. Važiuoti, keliauti, gabenti valdovams slaptus 
laiškus... 

Senis su didžiai jausminga išraiška veide žvelgė į sūnėną. 
Gučas buvo vienintelė šios klastingos ir susidėvėjusios širdies 
meilė. 

— Tavęs laukia nuostabi kelionė, ir aš tau pavydžiu, — tarė 
jis. - Nedaugeliui tavo amžiaus žmonių tenka laimė aplankyti 
tiek kraštų. Mokykis, šniukštinėk, visur kišk nosį, viską stebėk, 
kalbink kitus, bet pats laikyk liežuvį už dantų. Saugokis to, ku- 
ris tau stato gerti, neduok merginoms daugiau pinigų negu jos 
vertos ir, žiūrėk, nusiimk kepurę procesijai einant... O jei tau 
kelyje pasipainios karalius, elkis taip, kad šį sykį man tas susi- 
tikimas neatsieitų arklio ar dramblio. 

— Ar teisybė, dėde, - nusišypsojo Gučas, — kad jos Malony- 
bė Izabelė tokia graži, kaip žmonės kalba? 


* Sūnau mano (/t.). 

II 
Keliu į Londoną 


Yra žmonių, kurie nuolat svajoja apie keliones ir nuotykius, kad 
kitų ir savo akyse pasirodytų didvyriai. Paskui, kai atsiduria įvykių 
verpete ir staiga iškyla pavojus, susimąsto: „Kokia kvailystė paaki- 
no mane ir kokio galo aš čia lindau?“ Taip lygiai buvo ir jauna- 
jam Gučui. Nieko jis taip netroško, kaip pažinti jūrą. Bet dabar, 
kai plaukė ja, būtų brangiai užmokėjęs, kad rastųsi kur kitur. 

Buvo saulės grąža, patys potvyniai ir atoslūgiai, ir tą dieną 
tik nedaugelis laivų ryžosi pakelti inkarą. Gučas, pasipūtęs it 
povas, ilgai vaikštinėjo Kalė krantine su durklu prie šono ir ap- 
siaustu, permestu per petį, kol pagaliau rado savininką, sutin- 
kantį priimti jį į savo laivą. Išplaukė jie vakare, ir audra kilo vos 
tik laivui išėjus iš uosto. Uždarytas sandėliuke po deniu, prie 
didžiojo stiebo („ten mažiausiai supa“, — pasakė kapitonas) 
gulėdamas ant lentos, kuri turėjo atstoti jam lovą, Gučas pra- 
leido bjauriausią savo gyvenime naktų. 

Bangos daužė laivą kaip taranas, ir Gučui atrodė, kad pa- 
saulis griūva aplink jį. Jis tolydžio riedėjo nuo savo lentos ant 
grindų ir ilgai jos ieškojo visiškoje tamsoje, čia atsitrenkdamas į 
medines briaunas, čia į lynus, sukietėjusius nuo vandens. Ro- 
dėsi, kad tuoj pat sprogs laivo korpusas. Tarp dviejų audros 
atodūsių Gučas girdėdavo, kaip plakasi burės ir virsta ant de- 
nio vandenys. Manė, ar nenušlavė jie visos įgulos ir ar nėra jis 
vienintelis gyvas žmogus sulūžusiame laive, kurį bangos čia me- 
ta į viršų, čia tuoj pat sviedžia atgal į prarają. 

„Tikriausiai žūsiu, - manė Gučas. — Kaip kvaila mirti mano 


metų ir tokia mirtimi — prasmegti jūros bangose. Nepamatysiu 

daugiau Paryžiaus, Sienos, savo šeimos, nepamatysiu saulės. Kad 
būčiau palaukęs Kalė dieną kitą! Kokia kvailystė! Jei laimingai 
išsisuksiu, prisiekiu Madona, liksiu Londone, tapsiu krovėju, 
vagišium, bet kuo, tiktai kaip gyvas nekelsiu kojos į laivą“. 

Pagaliau jis apglėbė rankomis didžiojo stiebo apačią ir, įsiki- 
bęs į jį, ant kelių, tamsoje, drebėdamas, tąsomas vemti ir per- 
mirkusiais drabužiais, laukė, kada ateis galas, ir žadėjo eksvotus 
Šv. Marijai dėle Nevi, Šv. Marijai dela Skala, Šv. Marijai dei 
Servi, Šv. Marijai del Karmine, žodžiu, visoms bažnyčioms, ko- 
kias tik žinojo Sienoje. 

Auštant audra nurimo. Gučas, visai nusilpęs, apsidairė: dė- 
žės, burės, brezentai, inkarai ir lynai — viskas riogsojo krūvomis, 
baisiausiai suversti; laivo apačioje po prasižiojusiomis grindimis 
pliuškeno vandens bala. 

Atsidarė denio liukas, ir kažkieno šiurkštus balsas šūktelėjo: 

— Ei, sinjore! Ar miegojote? 

— Miegojau? — apmaudžiai atsakė Gučas. — O juk galėjote 
rasti Mane ir negyvą. 

Jam nuleido virvines kopėčias ir padėjo išsiropšti ant denio. 
Jį nuo galvos iki kojų persmelkė smarkus šaltas vėjas, ir Gučas 
sudrebėjo po savo permirkusiais drabužiais. 

— Ar negalėjote įspėti manęs, kad bus audra? — pasakė Gu- 
čas laivo savininkui. 

— Niekai, bajore, tiesa, naktis buvo bjauri. Bet jūs, mačiau, 
taip skubėjote... O mums, žinot, įprastas dalykas, — atsakė savi- 
ninkas. —- Dabar jau krantas čia pat. 

Šis senas, tvirtas, žilstelėjęs žmogus žiūrėjo į Gučą truputį su 
pašaipa. 

Ištiesęs ranką į balzganą juostą, išnyrančią iš miglos, pridūrė: 


— Ten jau Duvras. 

Gučas atsiduso ir glaudžiau susisupo į apsiaustą. 

— Kada priplauksime? 

Anas gūžtelėjo pečiais ir atsakė: 

— Po dviejų trijų valandų, ne vėliau, vėjas pučia iš rytų. 

Ant denio, nuovargio pakirsti, gulėjo trys jūreiviai. Ketvir- 
tas, įsitvėręs vairo koto, kramsnojo sūdytos mėsos gabalą, nepa- 
leisdamas iš akių laivo pirmagalio ir Anglijos kranto. 

Gučas prisėdo šalia senojo jūreivio už žemos lentinės per- 
tvaros, kuri užstojo vėją, ir, nors buvo šviesu, šalta ir jūra tebe- 
vilnijo, krito ir užmigo. 

Kai pabudo, prieš akis plytėjo Duvro uostas su stačiakampiu 
reidu ir eilėmis žemų, grubiai nudrėbtų namų, kurių stogai buvo 
apkrauti akmenimis. Farvaterio dešinėje skyrėsi šerifo namas, 
saugomas ginkluotų vyrų. Krantinėje, užverstoje po stogelių at- 
brailom sukrautomis prekėmis, kirbėjo rėksminga minia. Leng- 
vas vėjelis nešiojo žuvų, dervos ir supuvusio medžio kvapą. Žengė 
žvejai, vilkdami tinklus, su sunkiais irklais ant pečių. Vaikai tem- 
pė per grindinį už save didesnius maišus. 

Laivas nuleido bures ir įplaukė į reidą. 

Jaunimui greitai grįžta ne tik jėgos, bet ir iliuzijos. Įveikti pa- 
vojai vien tik įkvepia didesnį pasitikėjimą savimi ir skatina nau- 
jiems nuotykiams. Gučui ganėjo pamiegoti dvi valandas, ir jis 
užmiršo naktines baimes. Buvo beveik linkęs sau priskirti nuo- 
pelną už audros sutramdymą; laikė tai savo gerosios žvaigždės žen- 
klu. Srovėdamas denyje nugalėtojo poza, įsitvėręs ranka lyno, jis 
su aistringu smalsumu žvelgė, kaip artėja prie jo Izabelės karalystė. 

Robero d Artua laiškas, įsiūtas į jo apdarą, ir sidabrinis žie- 
das kapšelyje rodėsi jam esą didžios ateities laidai. Jis suartės su 
valdžia, pažins karalius ir karalienes, sužinos, kas surašyta slap- 


čiausiose sutartyse. Apsvaigęs skubėjo užbėgti įvykiams už akių: 

štai jis jau žymus pasiuntinys, patikėtinis, kurio klauso šios žemės 
viešpačiai, prieš kurį lankstosi aukščiausi asmenys. Be jo neapsieis 
valdovų tarybos... Juk turėjo jis pavyzdį savo tautiečių — Bičo ir 
Mušato Gvardžių — dviejų garsių toskaniečių bankininkų, tų, 
kuriuos prancūzai vadino tiesiog Biš ir Muš* ir kurie daugiau 
kaip dešimt metų buvo rūsčiojo Pilypo Gražiojo iždininkai, 
pasiuntiniai ir patikėtiniai. Jis padarys daugiau negu jie, ir vieną 
dieną žmonės pasakos apie žymųjį Gučą Baljonį, kuris pradėjo 
karjerą tuo, kad gatvės posūkyje vos neapvertė Prancūzijos kara- 
liaus... Uosto gausmas jam jau rodėsi minios sveikinimo šūksniai. 

Senasis jūreivis permetė nuo laivo į krantinę lentą. Gučas 
užsimokėjo už kelionę ir išlipo į sausumą. 

Kadangi prekių jis neturėjo, praeiti pro „apmokestinimą“, 
tai yra muitinę, jam nereikėjo. Pirmą sutiktą berniūkštį paprašė 
nuvesti jį pas čionykšų lombardą. 

Tuo metu italų bankininkai ir pirkliai turėjo susiorganizavę 
savo paštą ir transportą. Susibūrę į „kompanijas“, kurios vadi- 
nosi steigėjo vardu, jie turėjo kontoras visuose svarbiausiuose 
miestuose ir uostuose; šitos kontoros buvo vienusyk ir banko 
filialas, ir privatus pašto skyrius, ir kelionių agentūra. 

Duvro lombardas priklausė Albicio kompanijai. Jis buvo lai- 
mingas, kad gali priimti Tolomėjaus kompanijos galvos sūnė- 
ną, ir sutiko jį kaip įmanydamas geriau. Pas jį Gučas gavo nusi- 
prausti; jam išdžiovino ir išlygino drabužius; jis išsikeitė savo 
prancūzišką auksą į anglišką ir, kol tarnai balnojo arklį, pasi- 
stiprino gerais pusryčiais. 

Už stalo Gučas papasakojo apie išgyventą audrą, pa- 


vaizduodamas save kuo palankiausiai. 


* Pranc. „biš“ (biche)- stirna „muš“ (mouche)-— musė. 

Buvo ten dar vienas žmogus, atvykęs į Duvrą vakar, vardu 
Bokačas ar Bokasas, keliaująs Bardžio kompanijos reikalais. Jis 
taip pat atkako iš Paryžiaus, kur prieš išvykdamas matė Žakui 
de Molė įvykdytą mirties bausmę; savo ausimis girdėjo pra- 
keikimą; šią tragediją jis apsakinėjo su tokia raiškia ir niauria 
ironija, kad jo stalo bendrai italai susižavėjo. Tai buvo kokių 
trijų dešimčių metų vyras protingo, gyvo veido, siauromis lū- 
pomis ir žvilgsniu, kuriam, atrodo, viskas buvo pramoga. Ka- 
dangi jis taip pat traukė į Londoną, Gučas ir jis susitarė keliauti 
drauge. 

Iškilo jie vidudienį. 

Prisimindamas dėdės pamokymus, Gučas šnekino savo ben- 
drakeleivį, kuriam, beje, tik to ir reikėjo. Sinjoras Bokačas, at- 
rodė, daug buvo matęs gyvenime. Kur jo nebūta: Sicilijoje, Ve- 
necijoje, Ispanijoje, Flandrijoje, Vokietijoje, net Rytuose, ir 
mitriai išsisukta iš daugybės nuotykių; jis pažinojo visų tų šalių 
papročius, turėjo susidaręs savo nuomonę apie lyginamąją tikė- 
jimų vertę, su panieka žiūrėjo į vienuolius ir nekentė inkvizici- 
jos. Matyt, domėjosi ir moterimis; davė suprasti, kad nemaža jų 
perleidęs per rankas, ir žinojo apie daugybę jų — garsių ir nie- 
kam nežinomų - įdomių istorijų. Nieku vertė jų dorybę ir savo 
kalbą šia tema skanino tokiais riebiais vaizdais, kad Gučas užsi- 
svajojo. Ak, ir laisvamintis tas sinjoras Bokačas, visa galva pra- 
nokstąs kitus mirtinguosius! 

— Jei būčiau turėjęs laiko, — pasakė jis Gučui, — mielai bū- 
čiau surašęs visą šitą gausų per keliones surinktų istorijų ir min- 
čių derlių. 

— Tai kodėl nesurašote, sinjore? — pasiteiravo Gučas. 

Tasai atsiduso kaip žmogus, prisipažįstąs, kad jo svajonei ne- 


lemta išsipildyti. 

— Per vėlu... Sunku pasidaryti raštininku sulaukus mano me- 
tų, — tarė jis. — Kai žmogaus amatas — kalti pinigą, tai po trisde- 
šimties metų jis jau nieko kito veikti nebegali. Be to, jei surašy- 
čiau visa, ką Žinau, mane sudegintų ant laužo. 

Gučas susižavėjo šita kelione per gražius žaliuojančius lau- 
kus greta tokio įdomaus palydovo. Su pasimėgavimu traukė į 
plaučius pavasarišką orą; arklių pasagos aidėjo jam ausyse it 
džiaugsminga daina; ir jis buvo tokios puikios nuomonės apie 
save, tarsi būtų dalyvavęs visuose nuotykiuose kartu su savo ben- 
drakeleiviu. 

Vakare jie prijojo užeigą. Žmogus, sustojęs kelionėje poil- 
sio, linkęs atverti širdį. Kai jiedu sėdėjo prieš ugnį ir gėrė iš ne- 
didelių ąsočių godalą — stiprų alų, užtaisytą kadugiais, raudo- 
naisiais pipirais ir gvazdikais, sinjoras Bokačas papasakojo Gučui, 
kad turįs meilužę prancūzę, pernai pagimdžiusią jam berniu- 
ką, jam per krikštą duotas Džovanio vardas. 

— Sako, kad nesantuokiniai vaikai esą guvesni ir stipresni 
negu gimę susituokus, — pamokomai pasakė Gučas, turįs atsar- 
gos keletą banalybių pokalbiui palaikyti. 

— Tikriausiai Dievas juos apdovanoja proto ir kūno privalu- 
mais, idant atlygintų už tai, kad atėmė iš jų palikimą ir žmonių 
pagarbą. 

— Jūsų sūnus, šiaip ar taip, turės tėvą, kuris galės daug ko jį 
išmokyti. 

— Jei tik jis atleis tėvui, kad pašaukė jį į šį pasaulį tokiomis 
aplinkybėmis, - atsakė Bardžio kompanijos galiotinis. 

Jie miegojo viename kambaryje. Anksti rytą leidosi toliau. 
Kai kur miglos kuokštai tebesiglaustė prie žemės. Sinjoras Bo- 
kačas tylėjo, nesigirdėjo ir ankstyvųjų paukščių. 

Oras buvo vėsus, ir dangus netrukus prašviesėjo. Prieš Gučo 


akis atsivėrė žavinga vietovė. Medžiai dar buvo nuogi, bet oras 

kvepėjo syvais, o žemė jau žėlė jauna švelnia žolele. Laukus ir 
kalvas raižė begalė gyvatvorių. Kalvotas gamtovaizdis, juosiamas 
miškų, žaliai ir mėlynai tviskanti Temzė, pasirodžiusi nuo vieno 
kauburio viršūnės, gauja šunų, lekianti per pievas, ir paskui ją 
šuoliuojantys raiteliai — viskas kerėjo Gučą. „Kokia nuostabi ka- 
ralienės Izabelės karalystė“, — mąstė jis. 

Jojant mylią po mylios, Gučo mintys vis labiau sukosi apie 
karalienę. Kodėl, atliekant misiją, nepamėginus jai patikti? Val- 
dovų ir imperijų istorija teikia ne vieną dar įstabesnį pavyzdį. 
„Tegul ji ir karalienė, bet vis tiek moteris; jai dvidešimt dveji 
metai, ir vyras jos nemyli. Anglų didžiūnai tikriausiai nedrįsta 
jai meilintis, bijo, kad nepatiks karaliui. Tuo tarpu aš esu atvy- 
kėlis, slaptas pasiuntinys; kad prisikasčiau iki čia, nepabūgau 
audros... Priklaupiu, pasveikinu ją plačiu kepurės mostu, pa- 
bučiuoju suknelės apačią...“ 

Jis jau smailino žodžius, kuriais ketino atiduoti širdį jaunai 
šviesiaplaukei valdovei... „Maloningoji ponia, nesu kilmingas, 
bet esu laisvas Sienos pilietis ir prilygstu bet kuriam bajorui. 
Man aštuoniolika metų, o mano karščiausias troškimas — gėrė- 
tis jūsų grožiu ir paaukoti jums savo sielą ir kraują...“ 

— Jau netoli, — pasakė sinjoras Bokačas. 

Gučas nė nepastebėjo, kaip jie prijojo Londono priemiesčius. 
Namai pagal kelią rikiavosi ištisine linija; gardus miško kvapas 
dingo; oras pakvipo degančiom durpėm. 

(Gučas dairėsi nustebęs. Dėdė Tolomėjus pripasakojo jam 
stebuklų apie miestą, o jis tematė nesibaigiančią virtinę kaimų: 
trobeles pajuodusiomis sienomis, purvinas gatveles, kuriomis ėjo 
moterys su sunkiomis naštomis ant pečių, bėgiojo skarmaloti 
vaikai ir žingsniavo grėsmingos išvaizdos kareiviai. 

Staiga su didele žmonių, arklių ir vežimų spūstimi ke- 


liauninkai atsidūrė prie Londono tilto. Kelią į miestą saugojo 

du keturkampiai bokštai, tarp kurių vakarais ištempdavo gran- 
dines ir uždarydavo didžiulius vartus. Pirmas dalykas, kritęs Gu- 
čui į akis, buvo kruvina žmogaus galva, užmauta ant vienos iš tų 
iečių, kurios stirksojo viršum vartų. Aplink veidą iškapotomis 
akimis sukiojosi varnai. 

— Šį rytą suveikė Anglijos karaliaus teisingumas, — pasakė 
sinjoras Bokačas. — Šitaip baigia čionai gyvenimą nusikaltėliai 
arba tie, kurie apšaukiami tokiais, kai norima jais nusikratyti. 

— Savotiška iškaba čia sutinkami svetimšaliai, - pasakė Gučas. 

— Tegul žino, kad atvyko į miestą, kur jų anaiptol nelaukia 
malonūs žodžiai ir glamonės. 

Tais laikais šis tiltas buvo vienintelis per Temzę: tai buvo 
tikra virš vandens nutiesta gatvė, kurios mediniuose, ankštai vie- 
nas prie kito prisispaudusiuose namuose vyko įvairiausia prekyba. 

Šitas nuostabus statinys laikėsi ant dvidešimties arkų po še- 
šiasdešimt pėdų aukščio. Jį statė beveik šimtą metų, ir londo- 
niečiai labai juo didžiavosi. 

Aplink arkas kunkuliavo drumzlinas vanduo; languose džiū- 
vo baltiniai; moterys pylė kibirus tiesiai į upę. 

Palyginti su Londono tiltu, Florencijos Ponte Vekjo tiltas 
atrodė tik žaisliukas, ir Arnas šalia Temzės — tik upeliukas. Gu- 
čas atkreipė į tai savo bendrakeleivio dėmesį. 

— Tačiau iš mūsų visko mokosi kitos tautos, — atsakė šisai. 

Kol jie nusigavo į kitą upės pusę, praėjo beveik trečdalis va- 
landos — taip tiršta buvo žmonių ir tokie atkaklūs buvo elgetos, 
kabinęsi jiems į pušnis. 

Kitame upės krante Gučas pastebėjo po dešinei Londono 
bokštą, kurio didžiulis baltas masyvas ryškėjo pilko dangaus fo- 
ne; paskui, įkandin sinjoro Bokačo, įsuko į Sitį. Gatvės triukš- 


mas ir sambrūzdis, svetimų ausiai balsų lalesys, švininis dangus, 

slogus dūmų kvapas, kurio buvo prisisunkęs miestas, šauksmai, 
sklindantys iš smuklių, begėdžių mergšių įžūlumas, gvėraujan- 
čių kareivių šiurkšti elgsena — visa tai nustebino Gučą. 

Nujoję tris šimtus žingsnių, keliautojai pasuko į kairę, į Lom- 
bard Stryrą, kur savo kontoras turėjo visi italų bankai. Neišvaiz- 
džios išorės namai buvo dviejų, daugiausia trijų aukštų, bet la- 
bai švarūs, vaškuotomis durimis ir su grotelėmis ant langų. 
Sinjoras Bokačas paliko Gučą prie Albicio banko. Bendrakelei- 
viai labai nuoširdžiai atsisveikino, abu pareiškė esą patenkinti 
užsimezgusia draugyste ir pasižadėjo kuo greičiausiai susitikti 


Paryžiuje. 


III 
Vestminsteris 


Meseras Albicis buvo aukštas, sausas vyras ilgu tamsiu veidu, 
plačiais antakiais. Iš po kepuraitės kyšojo juodų plaukų kuokš- 
tai. Priėmė jis svečią lipšniai, bet ramiai ir didingai. Albicis sto- 
vėjo padėjęs ranką ant pulto ir su savo siaura tamsiai mėlyno 
aksomo mantija panėšėjo į Toskanijos kunigaikštį. 

Kol buvo keičiamasi įprastinėmis mandagumo formulėmis, 
Gučo akys bėgiojo nuo aukštų ąžuolinių krėslų prie Damasko 
šilko apmušalų ant sienų, nuo kėdučių su dramblio kaulo in- 
krustacijomis prie brangių kilimų, dengiančių aslą, nuo monu- 
mentalaus židinio prie masyvių sidabro žvakidžių. Ir jaunikaitis 
neiškentė skubomis visko neįvertinęs mintyse: „Kilimai... ke- 
turiasdešimt livrų, žvakidės... tikriausiai dvigubai... Visas namas, 


jei kiekvienas kambarys prilygsta šitam, atsieina tris kartus 

daugiau negu mano dėdės“. Mat Gučas, nors svajodamas vaiz- 
davosi esąs slaptas pasiuntinys ir ištikimas karalienės riteris, te- 
bebuvo pirklys, pirklio sūnus, vaikaitis ir provaikaitis. 

— Jums reikėjo sėsti į bet kurį mano laivą... mes esame taip 
pat ir armatoriai... ir vykti per Boloniją, kuzene, - pasakė mese- 
ras Albicis, —- būtumėte perplaukęs jūrą kur kas patogiau. 

Jis liepė paduoti hipokraso, aromatingo vyno, kuris geria- 
mas užsikandant cukruje skrudintais migdolais. Gučas paaiški- 
no, ko atkeliavęs. 

— Jūsų dėdė Tolomėjus, kurį aš labai gerbiu, nesuklydo at- 
siuntęs jus pas mane, — atsakė Albicis, žaisdamas didžiuliu rubi- 
no žiedu, kurį nešiojo ant dešinės rankos. - Hju Le Despenseris 
yra vienas mano pagrindinių klientų, žmogus, kuriam daug esu 
pasitarnavęs. Per jį mes ir gausime pasimatymą. 

— Tai jis karaliaus Eduardo širdies išrinktasis? — pasiteiravo 
Gučas. 

— Jūs norite pasakyti — karaliaus meilužis, favoritas! Ne. Tu- 
riu galvoje Hju Le Despenserį tėvą. Jo įtaka reiškiasi slapčiau, 
bet ji didžiulė. Jis sumaniai naudojasi sūnaus niekšiškumu ir, jei 
reikalai eis kaip ėję, tvarkys netrukus visą karalystę. 

— Bet aš turiu pasimatyti su karaliene, o ne su karalium, — 
nustebo Gučas. 

— Mano jaunasis kuzene, — nusišypsojo Albicis, — čia, kaip ir 
kitur, yra žmonių, kurie, nepriklausydami nei tai, nei kitai partijai, 
pelnosi iš abiejų, siundydami jas vieną prieš kitą. Žinau, ką darau. 

Jis pašaukė sekretorių, brūkštelėjo popieriuje porą eilučių 
ir laišką užantspaudavo. 

— Šiandien po pietų, kuzene, jūs nueisite į Vestmutjė, — pa- 
sakė jis, Išsiuntęs sekretorių su laišku. — Manau, kad karalienė 


paskirs jums audienciją. Visų kitų akyse jūs būsite mano reko- 

menduotas pirklys, prekiaująs brangakmeniais ir aukso dirbi- 
niais ir specialiai atvykęs iš Italijos. Laišką karalienei įteiksite ro- 
dydamas brangenybes. 

Jis priėjo prie skrynios, atvožė ją ir išėmė didelę, plokščią 
brangaus medžio variu kaustytą dėžutę. 

— Štai jūsų įgaliojamieji raštai, — pridūrė jis. 

Gučas pakėlė dangtelį. Ant aksominio dėžutės dugno gulėjo 
žiedai, kabės ir segės, perliniai kulonai, smaragdų ir rubinų vėrinys. 

— O jei karalienė panorės įsigyti vieną iš šių papuošalų, ką 
man daryti? 

Albicis nusišypsojo. 

— Karalienė nieko nepirks iš jūsų tiesiai, nes oficialiai taria- 
ma, kad ji neturinti pinigų, visos jos išlaidos griežtai sekamos. 
Jei ką nors ir nusižiūrės, praneš man. Praeitą mėnesį aš parūpi- 
nau jai tris kapšelius, už kuriuos dar man neatlyginta. 

Po pietų, už kurių kuklius patiekalus Albicis jautė pareigą 
atsiprašyti, nors nebūtų gėda buvę paduoti juos ir į didikų stalą, 
Gučas patraukė į Vestminsterį. Jį lydėjo vienas banko tarnas, lyg 
ir koks asmens sargybinis, stiprus kaip jautis; skrynelę su brange- - 
nybėmis jis nešėsi pritvirtintą prie diržo geležine grandinėle. 

Gučas žengė atstatęs smakrą ir išdidžiai apžiūrinėjo miestą, 
tarsi šisai turėtų rytojaus dieną tapti jo nuosavybe. 

Rūmai imponavo savo milžiniškais mastais, bet buvo perkrauti 
puošmenomis ir pasirodė jam prastoko skonio, palyginti su tais, 
kurie buvo tais metais statomi Toskanoje ir ypač Sienoje. „Žmo- 
nėms čia ir taip maža saulės, o jie, kaip atrodo, daro ką išmanyda- 
mi, kad neįsileistų ir to trupinėlio, kurį turi“, - pamanė jis. 

Jis įėjo pro paradinius vartus. Karaliaus rūmų sargybiniai 
šildėsi aplink didžiules liepsnojančias pliauskas. Prie jo priėjo 


ginklanešys. 

— Sinjoras Baljonis? Jūsų laukia. Aš jus nuvesiu, — pasakė jis 
prancūziškai. 

Tebelydimas tarno, kuris nešė dėžutę su brangenybėmis, Gu- 
čas nusekė įkandin ginklanešio. Jie perėjo vieną kiemą su arka- 
domis aplink, paskui kitą, paskui ėmė kopti plačiais akmeniniais 
laiptais ir įžengė į apartamentus. Skliautai buvo labai aukšti ir 
keistai aidūs. Žengdamas per šaltų ir tamsių salių anfiladą, Gučas 
stengėsi neprarasti pasitikėjimo savimi, bet juto, kad tarsi mažėja. 
Pastebėjo būrį jaunuolių, į akis jam krito jų turtingai siuvinėtas 
apdaras, kailiu papuošti palaidiniai; prie kairio šono jiems blizgė- 
jo kalavijo rankena. Tai buvo karalienės sargyba. 

Ginklanešys paprašė Gučą palaukti ir nuėjo palikęs jį tarp 
dvariškių, kurie su pašaipa apžiūrinėjo jį ir patyliukais svaidėsi 
pastabomis. 

Staiga Gučą pagavo miglotas nerimas. O jei nutiks kažkas 
nenumatyta? O jei šitame dvare, kurį, kaip jis žinojo, drasko 
intrigos, jis pasirodys įtartinas? O jeigu, jam nesuspėjus pasima- 
tyti su karaliene, jį sučiups, apieškos, ras laišką? 

Kai ginklanešys, grįžęs jo pakviesti, prisilytėjo prie jo ranko- 
vės, Gučas krūptelėjo. Imdamas dėžutę iš Albicio tarno rankų, 
per skubą užmiršo, kad skrynelė pritvirtinta tarnui prie diržo, 
ir timptelėjo staiga jį podraug su skrynele. Grandinėlė susipai- 
niojo. Nuskambėjo juokas, ir Gučas suirzo, kad apsijuokė. Žo- 
džiu, pas karalienę jis įėjo pažemintas, sumišęs, suglumęs ir, net 
nesuspėjęs jos pamatyti, pasijuto stovįs jos akivaizdoje. 

Izabelė sėdėjo. Šalia jos pastirusi stovėjo jauna moteris siau- 
ru veidu. Gučas priklaupė ant vieno kelio, veltui stengdamasis 
prisiminti pasveikinimo žodžius. Čia atsiradęs pašalinis asmuo 
dar labiau jį sutrikdė. Ir kokia kvaila viltis įkvėpė jam mintį, 


kad karalienė priims jį viena? 

Pirmoji prabilo karalienė. 

— Ledi Le Despenser, apžiūrėkime brangenybes, kurias 
mums atnešė šitas jaunas italas, ar tikrai jos tokios stebuklingos, 
kaip sako? 

Ši pavardė galutinai suglumino Gučą. Koks buvo tos Des- 
penser vaidmuo šalia karalienės? 

Izabelei mostelėjus, jis atsikėlė, atidarė dėžutę ir parodė da- 
moms brangenybes. Ledi Le Despenser, vos užmetusi akį, trum- 
pai sausai pasakė: 

— Brangenybės iš tiesų nuostabios, bet mums jos nereika- 
lingos. Pirkti jų negalime, maloningoji ponia. 

Karalienė su nepasitenkinimu atitarė: 

— Tai kam jūsų šešuras primygtinai įkalbinėjo mane priimti 
šį pirklį? 

— Manau, tam, kad pasitarnautų Albiciui; bet mes ir taip 
pernelyg daug skolingi jam ir pirkti daugiau nieko negalime. 

— Žinau, ponia, - pasakė tada karalienė, - kad jūs, jūsų 
vyras ir visa jūsų giminė taip uoliai rūpinatės karalystės pinigais, 
lyg jie būtų jūsų nuosavybė. Bet šįsyk leiskite man tvarkyti as- 
menines savo lėšas arba bent tas, kurios dar man paliktos... Be- 
je, ponia, žiūriu ir stebiuosi — kai rūmuose pasirodo koks sve- 
timšalis ar pirklys, visada, tarsi netyčiomis, iš apartamentų 
pašalinamos mano rūmų damos prancūzės, o su manim liekate 
jūs ar jūsų anyta, ir tai jau panašiau į sargybą. Įsivaizduoju, jei 
šitos brangenybės bus parodytos mano ar jūsų vyrui, jie tikriau- 
siai nepraleis progos papuošti jomis vienas kitą, ko nedrįstų pa- 
daryti moterys. 

Izabelė kalbėjo vienodu šaltu tonu, bet iš kiekvieno jos žo- 
džio veržėsi pagieža tai šeimai, kuri, teršdama Anglijos karūną, 


plėšė dar ir iždą. Mat iš karaliaus meilės jų sūnui lobo ne tik 

Despenseriai — tėvas ir motina, bet ir pati žmona pritarė tam 
skandalingam ryšiui, nesibodėdama prikišti savo rankų. 

Įžeista šio išpuolio, Eleonora Le Despenser pasitraukė ir at- 
sisėdo didžiulės menės kertėje, bet akių nuo karalienės ir jau- 
nojo sieniečio nenuleido. 

Gučas, atgavęs šiek tiek įprastinio pasitikėjimo savimi, kuris 
buvo būdingas jo būdo bruožas, šiandien taip nevykusiai jį ap- 
vylęs, išdrįso pagaliau žvilgtelėti į karalienę. Arba dabar, arba 
niekados. Jis turi duoti jai suprasti, kad užjaučia jos nelaimes ir 
nori jai tarnauti. Bet kai pamatė šaltą ir abejingą veidą, jam 
apmirė širdis. Mėlynos Izabelės akys žvelgė tokiu pat įdėmiu 
sustingusiu žvilgsniu kaip Pilypo Gražiojo. Pamėgink pareikšti 
tokiai moteriai: „Maloningoji ponia, jūs taip kenčiate, o aš no- 
riu jus mylėti“. 

Gučas teįstengė viena — parodyti didžiulį sidabrinį žiedą, 
kuris buvo dėžutės kampe, ir pasakyti: 

— Maloningoji ponia, teikitės žvilgtelėti į šį antspaudą žiede 
ir atkreipti dėmesį, kaip jis išraižytas. 

Karalienė paėmė žiedą, atpažino tris Artua pilis, išrėžtas me- 
tale, ir pakėlė akis į Gučą. 

— Jis man patinka, — tarė ji. — Ar turite ir daugiau daiktų tų 
pačių rankų darbo? 

Gučas išsitraukė iš užančio laišką ir pasake: 

— Čia nurodytos kainos. 

— Eikime arčiau šviesos, bus geriau matyti, — atsakė Izabelė. 

Ji pakilo ir, Gučo lydima, priėjo prie lango įdubos, kur ra- 
miai galėjo skaityti laišką. 

— Jūs grįžtate į Paryžių? — sušnabždėjo ji. 

— Kai tik malonėsite įsakyti, ponia, — atsakė Gučas taip pat 


tylomis. 

— Tad pasakykite monsinjorui d'Artua, kad atvyksiu į Pran- 
cūziją artimiausiomis savaitėmis ir viskas bus taip, kaip su juo 
susitarta. 

Jos veidas šiek tiek pagyvėjo, bet visą savo dėmesį ji skyrė 
laiškui, anaiptol ne pasiuntiniui. 

Tačiau, akinama grynai karališko rūpesčio dosniai atlyginti 
žmogui, padariusiam paslaugą, pridūrė:. 

— Pasakysiu monsinjorui d'Artua, kad atsidėkotų už jūsų 
vargą, jis tai padarys geriau, negu aš galiu šiuo metu. 

— Gražiausias atlygis man yra garbė jus matyti ir jums pa- 
klusti, maloningoji ponia. 

Izabelė padėkojo lengvu galvos linktelėjimu, ir Gučas su- 
prato, kad tarp Liudviko Šventojo provaikaitės ir Toskanos ban- 
kininko sūnėno - tokia bedugnė, kurios neįveiksi. 

Garsiai, kad išgirstų ledi Le Despenser, Izabelė ištarė: 

— Pranešiu jums per Albicį, ką nuspręsiu dėl šitos segės. Su- 
diev, mesere. 


Ir rankos mostu parodė, kad jis gali eiti. 


IV 


Paskola 


Nors ir kaip mandagiai kvietė Albicis Gučą pasisvečiuoti dar 
porą dienų, šis, gerokai nepatenkintas savimi, jau rytojaus die- 
ną išvyko iš Londono. Tačiau savo misiją jis atliko puikiai ir šiuo 
atžvilgiu užsitarnavo tik pagyrų. Bet Gučas negalėjo atleisti sau, 
kad jis, laisvas Sienos pilietis, vadinasi, prilygstantis kiekvienam 


bajorui šioje žemėje, taip sutriko karalienės akivaizdoje. Kad ir 

kaip norėdamas, jis niekados neužmirš, jog užėmė jam žadą, kai 
jis atsistojo prieš Anglijos karalienę, kuri net nesiteikė jam nusi- 
šypsoti. „Galų gale ji tokia pat moteris kaip ir kiekviena kita! Ko 
aš taip išsigandau?“ — piktai kartojo pats sau. Bet kalbėjo jis ši- 
taip, atsidūręs jau toli nuo Vestminsterio. 

Šį sykį bendrakeleivio jis nesutiko, kaip kad kelyje į Londo- 
ną, ir jojo vienas, nesitverdamas apmaudu. Šios nuotaikos neat- 
sikratė visą kelią ir mylia po mylios dar labiau irzo. 

Kadangi Anglijos dvare jis nebuvo priimtas, kaip tikėjosi, ir 
kadangi jam vien dėl jo išvaizdos nebuvo parodyta pagarba kaip 
princui, jis, vos tik pastatęs koją Prancūzijos žemėje, priėjo išva- 
dą, kad anglai — laukinė tauta. O karalienė Izabelė - jeigu ji 
nelaiminga, jeigu vyras leidžia iš jos šaipytis — to ir nusipelniusi. 
„Kaip? Žmogus plaukia per jūrą, nepaiso pavojų savo gyvybei, 
o ji atsidėkoja taip, tarsi jis būtų koks tarnas! Šitie žmonės išmo- 
kę riesti nosį, bet širdies kilnumo jie neturi ir atstumia labiau- 
siai jiems atsidavusius žmones. Tegul tad nesistebi, kad juos taip 
mažai myli ir dažnai išduoda“. 

Jaunystė ne taip lengvai išsižada savo garbėtroškiškų siekių. 
Traukdamas tais pačiais keliais, kur prieš keturias dienas jau vaiz- 
davosi esąs karalienės pasiuntinys ir meilužis, Gučas piktai karto- 
jo sau: „Aš atkeršysiu“. Kaip? Kam? Jis nežinojo. Bet troško keršto. 

O visų pirma, jei likimas ir karalių panieka nori, kad jis liktų 
tik lombardas, jis pasirodys esąs toks lombardas, kokio dar nie- 
kas nematė. Galingas, drąsus ir klastingas bankininkas; skolin- 
tojas, nežinąs gailestingumo. Dėdė pavedė jam užvažiuoti į Nof- 
lio kontorą ir atgauti vieną paskolą? Puiku! Skolininkai nežino, 
koks perkūnas trenks jiems per galvą! 

Patraukęs per Pontuazą, o paskui skersai II de Fransą, Gu- 
čas atvyko į Noflį le Vjė Šventojo Hiugo dieną. 

Tolomėjaus kontora buvo įsikūrusi name turgaus aikštėje, 
netoli bažnyčios. Gučas įžengė į ją kaip šeimininkas, liepė paro- 
dyti sąskaitybos knygas, apibarė tarnautojus. Ką veikiąs vyriau- 
siasis agentas? Ar turėsiąs jis, Gučas Baljonis, paties kompanijos 
vadovo sūnėnas, vargintis dėl kiekvienos negrąžintos paskolos? 
Visų pirma: kas tie Kresė pilies savininkai, kurie skolingi tris 
šimtus livrų? Jam paaiškino. Tėvas miręs; taip, Gučas tai žinąs. 
O daugiau? Yra du sūnūs, dvidešimties ir dvidešimt dvejų me- 
tų. Ką jie veikią? Medžioja... Aišku, tinginiai. Yra dar duktė, 
šešiolikos metų... Tikriausiai bjauri, nutarė Gučas. Ir motina, 
kuri, mirus ponui de Kresė, tvarkanti visus reikalus. Žmonės — 
senos bajoriškos kilmės, bet tuščia kišene... Kiek įvertinta pilis? 
Laukai? Aštuoni, devyni imtai livrų. Turį dar ir malūną ir apie 
trisdešimt baudžiauninkų savo žemėse. 

— Ir jūs neišreikalaujate iš jų skolos? — šūktelėjo Gučas. — 
Pamatysite, delsti aš neketinu! Kaip Montoro prevo pavardė?!* 
Portefriui? Labai gerai. Jei iki šio vakaro skola nebus grąžinta, 
susirasiu prevo ir liepsiu turtą areštuoti. Štai ir viskas. 

(Gučas šoko ant arklio ir smarkia risčia pasileido į Kresė, tarsi 
būtų pasirengęs pats vienas paimti tvirtovę. „Arba mano auk- 
sas, arba turto apyrašas... arba mano auksas, arba turto apyra- 
šas. O jie tegul šaukiasi Dievo ar jo šventųjų pagalbos“. 

Kresė kaimas, už pusės mylios kelio nuo Netlio, driekėsi slė- 
nio šlaite prie Modros upės, kurią buvo galima peršokti vienu 
arklio šuoliu. 

Pilis, kurią pamatė Gučas, iš tikrųjų buvo tik mažas gerokai 
apgriuvęs dvarelis su žemais bokšteliais, patižusiu privažiuoja- 
muoju keliu, be griovio aplink, kadangi jo vaidmenį atliko upė. 
Visur akis badė skurdas ir apsileidimas. Stogas buvo keliose vie- 
tose įkritęs; karvelidė apytuštė; apsamanojusios sienos suplei- 


šėjusios, o gretimuose miškuose švytėjo gilūs skynimai. 

„Juo blogiau. Mano auksas arba turto apyrašas , — kartojo 
pats sau Gučas, jodamas pro vartus. 

Bet kažkam ta pati mintis buvo atėjusi į galvą anksčiau negu 
jam, ir būtent prevo Portefriui. 

Kieme vyravo didžiausias sąmyšis. Trys karaliaus seržantai, 
mosikuodami lazdomis su lelijos žiedu, įsakinėjo keliems dris- 
kiams baudžiauninkams, kurie, pametę galvas, varinėjo galvi- 
jus, rišo poromis jaučius, nešė iš malūno grūdų maišus ir mėtė 
juos į prevo vežimą. Seržantų šauksmai, persigandusių valstie- 
čių trypimas, kokių dviejų dešimčių avių bliovimas, vištų kuda- 
kavimas susiliejo į kurtinamą triukšmą. 

Niekas nekreipė dėmesio į Gučą; niekas nepasirūpino jo ar- 
kliu ir jis pats turėjo prisirišti jį prie stulpo. Tik kažkoks senukas 
valstietis, eidamas pro šalį, paprasčiausiai pasakė: 

— Nelaimė užgulė šiuos namus. Jei būtų gyvas šeimininkas, 
antrą kartą kojas pakratytų. Nėra teisybės! 

Namo durys buvo atviros, ir iš ten sklido audringai besigin- 
čijančiųjų šauksmai. 

„Atrodo, pataikiau negerą valandą“, - pamanė Gučas, vis 
labiau irzdamas. 

Jis užkopė laipteliais į priebutį ir, eidamas ten, kur girdėjosi 
šauksmai, įžengė į tamsią menę akmens sienomis ir sijų lubomis. 

Jį pasitiko jauna mergina, bet į ją jis net nesiteikė žvilgtelėti. 

— Atvykstu su reikalais ir norėčiau pasimatyti su Kresė šei- 
mininkais, — tarė jis. 

— Aš esu Mari de Kresė. Ten mano broliai ir motina, — ne- 
ryžtingai atsakė mergina ir parodė į menės gilumą. — Bet jie 
šiuo metu labai užsiėmę... 

— Nesvarbu, palauksiu, — atsakė Gučas. 

Patvirtindamas žodžius, jis atsistojo priešais židinį ir ištiesė 


koją į ugnį. 

Menės gilumoje rėksmas buvo baisus. Ponia de Kresė su sū- 
numis, aukštais raudonveidžiais vaikinais — vienas buvo barzdo- 
tas, kitas bebarzdis, — stovinčiais iš abiejų jos šonų, spyriojosi prieš 
ketvirtą asmenį; Gučas netrukus suprato, kad tai pats prevo. 

Ponia de Kresė, kaimynų vadinama ponia Eliabele, buvo 
blizgančių akių, putnios krūtinės, apkūni keturiasdešimtmetė 
moteris našlės apdaru"?. 

— Mesire prevo, - klykė ji, - mano vyras įlindo į skolas, kai 
reikėjo rengtis į karaliaus sumanytą karo žygį, ir parsinešė iš ten 
daugiau žaizdų negu laimikio. Tuo tarpu ūkis be vyriškų rankų 
vertėsi kaip Dievas davė. Mes visados mokėjome pagalvės mo- 
kestį, rinkliavas ir dėjome aukas Bažnyčiai. Nagi sakykite, kas 
visoje provincijoje buvo stropesnis už mus. Ir štai mes apiplėšia- 
mi, kad tuktų tokie kaip jūs, mesire Portefriui, kurių protėviai 
basi braidė po latakus! 

Gučas apsidairė. Pora kaimiškų suolelių, dvi kėdės su atlo- 
šais, pora suolų, pritvirtintų prie sienos, viena kita skrynia ir 
didelė pertvara su užuolaida, už kurios matėsi čiužinys — štai ir 
visa apystata. Virš židinio kabojo senas nutrintas skydas, velio- 
nio siro de Kresė kovos skydas. 

— Aš skųsiuosi grafui de Drė, — rėkė ponia Eliabelė. 

— Grafas de Dre ne karalius, o aš vykdau karaliaus įsaky- 
mus, — atšovė prevo. 

— Netikiu, mesire. Nenoriu tikėti, kad karalius įsakytų elgtis 
kaip su piktadariais su žmonėmis, kurių bajorystė siekia du šim- 
tus metų. Nebent pačioje karalystėje viskas aukštyn kojom bū- 
tų apvirtę? 

— Palaukite dar truputį! — tarė barzdotas sūnus. — Išsimokė- 
sime dalimis. 

— Gana burnas aušinti. Laiko buvo, o jūs nesumokėjote nė 


skatiko, — nutraukė jį prevo. 

Rankos jo buvo trumpos, veidas apskritas, kalbėjo jis šaižiu 
balsu. 

— Mano darbas išieškoti skolas, o ne klausytis jūsų skundų, — 
varė jis. — Jūs dar skolingi iždui tris šimtus trisdešimt livrų. Jei 
tiek neturite, juo blogiau jums: aprašau jūsų turtą ir skelbiu 
išpardavimą. 

Gučas pamanė: „Tas žmogėnas kalba lygiai taip, kaip aš ke- 
tinau kalbėti, ir kai jis išsidangins, nebus ko imti. Iš tiesų nevy- 
kusi kelionė. Ar ne laikas man įsikišti?“ 

Ir jis pajuto pyktį tam prevo, ne laiku čia pasirodžiusiam ir 
jam iš panosės viską besiglemžiančiam. 

Jaunoji mergina, kuri jį sutiko, tebestovėjo šalimais. Jis įsi- 
žiūrėjo į ją. Buvo šviesiaplaukė, gražiai banguojančiais plaukais, 
išlindusiais iš po kyko, skaistaveidė, liauno, tiesaus ir gražaus 
kūno. Gučas turėjo prisipažinti per greitai ją supeikęs. 

Mari de Kresė savo ruožtu atrodė sutrikusi, kad šitos sce- 
nos klausosi svetimas žmogus. Ne kasdien jų kaime atsiranda 
jaunas, dailus raitelis su prabangiu apdaru; iš tikrųjų kokia 
nelaimė, kad tai nutinka tada, kai šeima pasirodo nepalan- 
kiausioje šviesoje. 

Ten, menės gilumoje, ginčas netilo. 

— Ar maža to, kad praradau vyrą! Dabar dar turiu užmokėti 
šešis šimtus livrų, jei noriu išsaugoti stogą virš galvos? Skųsiuosi 
grafui de Drė, — šaukė ponia Eliabelė. 

— Mes jau išmokėjome du šimtus septyniasdešimt, pasiskoli- 
nę juos iš kitų, — įsiterpė barzdotasis sūnus. 

— Aprašyti turtą — vadinasi, pasmerkti mus badui, o išpar- 
duoti jį - linkėti mums mirties, — pasigavo antrasis sūnus. 

— Įsakymas yra įsakymas, — atrėžė prevo, — žinau savo teises: 


aprašau turtą ir išparduodu iš varžytinių. 

Įsižeidęs kaip aktorius, iš kurio atimamas vaidmuo, Gučas 
kreipėsi į merginą: 

— Koks bjaurus tas prevo. Ko jis iš jūsų nori? 

— Nežinau, broliai taip pat ne ką daugiau žino. Mes menkai 
teišmanome tuos reikalus, — atsakė ji. - Turima galvoje mokes- 
tis už paveldėjimą po tėvo mirties. 

— Ir del to jis reikalauja šešių šimtų livrų? — suraukęs kaktą, 
pasakė Gučas. 

— Ak, mesire, mus persekioja nelaimė, — sukuždėjo ji. 

Jų žvilgsniai susitiko, minutėlę stabtelėjo susidūrę, ir Gučui 
pasirodė, kad mergina tuoj pravirks. Bet ne; ji narsiai laikėsi 
prieš nedalią ir savo gražias tamsiai mėlynas akis nukreipė į šalį 
tik iš drovumo. 

Gučas mąstė. Staiga, liuoktelėjęs per menę, įsirėžė prieš val- 
džios atstovą ir riktelėjo: 

— Atleiskite, mesire prevo! Ar kartais neapvaginėjate žmonių? 

Apstulbęs prevo atsigręžė į jį ir paklausė, kas jis toks. 

— Nesvarbu, - atšovė Gučas, — nesistenkite per greit sužino- 
ti, jei, neduok, Dieve, jūsų apyskaitos pasirodys neteisingos. Aš 
taip pat turiu tam tikrų priežasčių pasidomėti pono de Kresė 
įpėdiniais. Malonėkite pasakyti, kiek jūs įvertinote šitą dvarą? 

Kadangi prevo bandė kalbėti iš aukšto ir grasino pašauksiąs 
seržantus, Gučas pridūrė: 

— Atsargiau! Jūs kalbate su žmogum, kuris prieš penkias die- 
nas buvo jos Malonybės Anglijos karalienės svečias ir kuris gali 
rytoj pranešti mesirui Angeranui de Marinji, kaip elgiasi jo pre- 
vo. Taigi atsakykite, mesire: kiek vertas šis dvaras? 

Šie žodžiai padarė didelį įspūdį. Išgirdęs Marinji pavardę, 
prevo sumišo; šeima tylėjo nustebusi ir susidomėjusi; Gučas tarsi 


ūgtelėjo per du colius. 

— Teismas įvertino Kresė trimis tūkstančiais livrų, — atsakė 
pagaliau prevo. 

— Trimis tūkstančiais, iš tikrųjų? — šūktelėjo Gučas. — Tri- 
mis tūkstančiais šitą kaimo dvarą, tuo tarpu Nelio rūmai, vieni 
iš gražiausių Paryžiuje ir Navaros karaliaus rezidencija, įrašyti į 
mokesčių knygas penkių tūkstančių livrų verte! Brangiai verti- 
namas žmonių geras jūsų teismui priklausančioje srityje. 

— Įskaitomos ir žemės. 

— Viskas, kartu paėmus, atsieina daugių daugiausia devynis 
šimtus, ir aš Žinau tai iš patikimų šaltinių. 

Aplink kairę prevo akį, kaktoje, buvo nuo užgimimo didelė 
violetinė dėmė. Gučas kalbėdamas nenuleido akių nuo šio ap- 
gamo ir galutinai sutrikdė prevo. 

— Prašome dar pasakyti, — vėl prabilo Gučas, - kokio dydžio 
yra mokesčiai už paveldėjimą? 

— Mūsų teismo nustatyta keturi soliai už livrą. 

— Smarkiai meluojate, mesire Portefriui. Visų teismų nusta- 
tytas mokestis kilmingiesiems yra du soliai. Jūs ne vienas žinote 
įstatymą, mudu čia dviese... Šitas žmogus naudojasi jūsų neiš- 
manymu, kad apiplėštų jus kaip niekšas, - kreipėsi Gučas į Kresė 
šeimą. — Jis gąsdina jus, kalbėdamas karaliaus vardu, bet nesa- 
ko, kad iš surinktų mokesčių ir pagalvių jis atiduos iždui tiek, 
kiek nurodyta įstatymuose, o tai, ką paims viršaus, susidės sau į 
kišenę. O jei išparduos jus iš varžytinių, kas pirks Kresė pilį? 
Žinoma, ne už tris tūkstančius, bet už devynis šimtus ar penkis 
šimtus arba net už pačią skolą? Ar tik ne jūs pats ketinate taip 
kilniai pasielgti, mesire prevo? 

Visas Gučo susierzinimas, visas jo apmaudas, pyktis rado kur 
išsilieti. Kalbėdamas jis vis labiau karščiavosi. Pagaliau turėjo 


progą pasirodyti reikšmingas, pareikalauti pagarbos sau, suvai- 

dinti žmogų, turintį galios. Jis lengva širdimi perėjo į stovyklą 
tų, kuriuos pats ketino pulti, stojo už silpnesniuosius ir dėjosi 
dabar svieto lygintoju. 

O prevo riebus apskritas veidas išbalo, tamsia dėme skyrėsi 
tik jo violetinis apgamas virš akies. Jis mosikavo trumpomis ran- 
kutėmis kaip antis. Prisiekinėjo savo sąžiningumu. Juk ne jis 
vedąs sąskaitybą. Galėjusi įsivelti klaida... suklydę jo ar teismo 
tarnautojai. 

— Na ką gi, perskaičiuosime patys tas jūsų sąskaitas, — pasakė 
Gučas. 

Per porą minučių jis įrodė, kad Kresė šeima, sudėjus vis- 
ką — pačią sumą ir procentus, — skolinga tik šimtą livrų ir kelis 
solius. 

— O dabar įsakykite seržantams atrišti jaučius, sunešti atgal 
javus į malūną ir palikti ramybėje padorius žmones! 

Ir, nutvėręs prevo už rankovės, nuvedė jį iki durų. Tasai 
nuolankiai pakluso ir riktelėjo seržantams, kad įvykusi klaida, 
kad reikią patikrinti, kad atvažiuosiąs čia kitą kartą ir kad tuo 
tarpu viską grąžintų į savo vietą. Mane, kad reikalas baigtas, bet 
Gučas vėl atsivedė jį į menės vidurį ir pasakė: 

— O dabar grąžinkite mums šimtą septyniasdešimt livrų. 

Iš tiesų Gučas taip įsigyveno į Kresė užtarėjo vaidmenį, kad, 
gindamas jų reikalus, pradėjo sakyti „mes“. 

Čia prevo vos nepaspringo iš piktumo, bet Gučas beregint 
jį nuramino. 

— Ar gerai ką tik nugirdau, - pasakė jis, - kad jūs esate gavęs 
du šimtus septyniasdešimt livrų? 

Abu broliai linktelėjo galvą. 

— Taigi, mesire prevo... šimtą septyniasdešimt, — tarė Gu- 


čas, tiesdamas ranką. 

Storulis Portefriui buvo bešokąs ginčytis. Kas įmokėta — įmo- 
kėta. Reikėsią peržiūrėti sąskaitas. Beje, tiek pinigų jis su savim 
ir neturįs. Kitą kartą atvažiuosiąs. 

— Geriau paieškokite šito aukso savo maiše. Ar tikrai nieko 
šiandien nesurinkote?.. Mesiro de Marinji tikrintojai veikia grei- 
tai, — pareiškė Gučas. — O jums pačiam kur kas naudingiau šį 
reikalą užbaigti negaištant. 

Prevo valandėlę svyravo. Šauktis seržantus? Bet jaunuolis, ma- 
tyt, itin karštas ir turi aštrų durklą prie šono. Be to, dar tie du 
broliai Kresė, stipruoliai, kurių medžiokliniai strypai guli čia pat 
po ranka, ant skrynios. Kaimiečiai tikriausiai stos už šeimininkus. 
Bjauri istorija, geriau nesipainioti, ypač jeigu ji gali pasiekti Ma- 
rinji ausis... Todėl prevo nusileido ir, išsitraukęs storą kapšelį iš 
užančio, atskaičiavo permoką. Tik tada Gučas jį paleido. 

— Neužmiršime jūsų vardo, mesire prevo, - šūktelėjo jis jau 
nuo slenksčio. 

Ir grįžo plačiai šypsodamasis ir rodydamas savo gražius, bal- 
tus, tankius dantis. 

Šeima tuoj pat apsupo Gučą, vienas per kitą jį garbstydami, 
vadindami savo gelbėtoju. Visuotinio entuziazmo pagauta gra- 
žioji Mari de Kresė sugriebė Gučo ranką ir prisilietė prie jos 
lūpomis, paskui, matyt, išsigando savo drąsos. 

Gučas, susižavėjęs savimi, nuostabiai įsijautė į vaidmenį. Pa- 
sielgė, kaip dera tikram karžygiui; štai jis, keliaujantis riteris, 
atvyksta į nepažįstamą pilį gelbėti nelaimės ištiktos jaunos mer- 
gaitės ir išvaduoti iš piktų žmonių našlės ir našlaičių. 

— Betgi pasakykite galų gale, kas jūs, mesire, kam mes turime 
būti dėkingi? - paklausė Žanas de Kresė, tas, kuris buvo su barzda. 

— Vadinuosi Gučas Baljonis, esu bankininko Tolomėjaus 


sūnėnas ir atvykau čia dėl paskolos. 

Menėje stojo tyla. Apstulbusi šeima baimingai susižvalgė. Ir 
Gučui pasirodė, kad nuo jo plėšiami gražūs šarvai. 

Pirmoji atitoko ponia Eliabelė. Ji skubiai susižėrė auksą, pa- 
liktą prevo, ir, nutaisiusi dirbtinę šypseną, žaismingai pareiškė, 
jog pirmiausia norinti, kad jų geradarys su jais papietautų. 

Ji pradėjo triūsti, išsiuntė vaikus su įvairiais pavedimais, pas- 
kui, susišaukusi juos į virtuvę, tarė: | 

— Būkite atsargūs, tai vis delto lombardas. Niekados nerei- 
kia pasikliauti tais žmonėmis, ypač kai jie jums padaro paslau- 
gą. Iš tiesų apgailėtina, kad jūsų vargšas tėvas gavo į juos kreiptis. 
Duokime suprasti šitam jaunam lombardui, kuris, beje, atrodo 
labai malonus, kad neturime ne skatiko, bet parodykime visa 
šita taip, kad jis neužmirštų turįs reikalo su kilmingaisiais. 

Laimė, vakar vakare abu sūnūs parsinešė iš medžioklės ne- 
maža žverienos; nusukus kaklą keliems paukščiams galima bu- 
vo sutaisyti du kompleksus iš keturių patiekalų kiekvieną, kaip 
to reikalavo bajoro namų etiketas. Pirmąjį kompleksą sudarė 
vokiška sriuba su keptais kiaušiniais, žąsis, triušienos troškinys ir 
kiškio kepsnys; antrąjį — šerno uodega su padažu, keptas kaplū- 
nas, piene virti lašiniai ir migdolų drebučiai. 

Kuklūs pietūs, bet jie, šiaip ar taip, smarkiai skyrėsi nuo 
įprastinės miltų ir lęšių košės su taukais, kuria dažniausiai tenki- 
nosi šeima. 

Pietums paruošti reikėjo laiko. Iš rūsio buvo atnešta midaus, 
sidro ir net paskutiniai rūgtelėjusio vyno buteliai. Stalas ant kry- 
žiokų buvo pastatytas didžiojoje menėje priešais vieną suolą. Bal- 
ta staltiesė siekė žemę, kad svečiai, pasitiesę ją ant kelių, turėtų 
kur nusišluostyti rankas. Buvo padėta po vieną alavinį dubenelį 
dviem asmenims. Pusdubeniai su patiekalais stovėjo vidury sta- 


lo, ir kiekvienas siekė iš jų valgį ranka. 

Pietums patarnauti buvo pašaukti trys kaimiečiai, kurie šiaip 
jau prižiūrėjo paukštyną. Jie atsidavė kiaulide ir triušiais. 

— Mūsų duonriekys! — lyg atsiprašydama, lyg pašiepdama 
pasakė ponia Eliabelė ir parodė į šlubį, raikantį duoną grieži- 
niais sulig girnakmeniu storumo, ant kurių buvo dedami mė- 
sos gabalai. - Turiu pasakyti, mesire Baljoni, kad jis itin gerai 
skaldo malkas. Taigi aišku, kodėl... 

Gučas daug valgė ir gėrė. Vyno pilstytojo ranka buvo tokia 
pat negrabi, ir atrodė, kad jis pila gerti arkliams. 

Šeima šnekino Gučą, o jis nesispyriojo. Apie audrą Laman- 
še nupasakojo taip vaizdingai, jog šeimininkams iš rankų į pa- 
dažą sudribo šerno uodegos gabalai. Dėstė apie viską — apie 
paskutinius įvykius, kelių būklę, tamplierius, Londono tiltą, Ita- 
liją, Marinji valdymo sistemą. Jo žodžiais tariant, jis esąs savas 
žmogus Anglijos karalienei, o slaptą savo misijos pobūdį jis pa- 
brėžė taip įsakmiai, jog galėjai pamanyti, kad tarp abiejų šalių 
tuoj prasidėsiąs karas. „Daugiau pasakyti negaliu, tai karalystės 
paslaptis, ir aš neturiu teisės jos išduoti . Besipuikaudamas prieš 
kitus, žmogus lengvai pats savimi patiki; ir Gučas, žiūrėdamas į 
įvykius kitomis akimis negu rytą, laikė dabar savo kelionę di- 
džiai pavykusią. 

Broliai Kresė, šaunūs vaikinai, bet ne per daug supratingi ir 
niekad toliau Drė nenukeliavę, su pavydu ir susižavėję žiūrėjo į 
šį jaunesnį už juos bernioką, kuris jau tiek visko buvo matęs ir 
nuveikęs. | 

Ponia Eliabelė, sunkokai išsitenkanti savo suknelėje, meiliai 
žvilgčiojo į jaunąjį toskanietį ir, nors buvo nusistačiusi prieš lom- 
bardus, turėjo prisipažinti, kad Gučo garbanoti plaukai, akina- 
mai balti dantys, juodos akys ir net šveplenanti tartis labai ža- 


vūs. Ji apsukriai vaišino jį komplimentais. 

„Saugokis pataikūniškų kalbų, — dažnąsyk kartojo sūnėnui 
Tolomėjus. — Pataikūniškos kalbos — didžiausias pavojus banki- 
ninkui. Žmogus sunkiai atsispiria tam, kuris jį giria, mums ge- 
riau turėti reikalų su vagim negu su pataikūnu“. 

Bet Gučą svaigino pagyros, kaip ir midus, kurį gėrė. Iš tiesų 
kalbėjo jis visų pirma Mari de Kresė, tai jaunai merginai, kuri 
nenuleido nuo jo akių, pakėlusi į viršų savo nuostabias auksines 
blakstienas. Klausėsi ji pusiau praviromis tarsi nunokęs grana- 
tas lūpomis, ir Gučas norėjo kalbėti ir kalbėti. 

Mes lengvai sukilniname žmones, kai jie toli nuo mūsų. Mari 
akyse Gučas buvo tikriausias svetimšalis princas, keliaująs po jų 
kraštą. Pasirodė jis nelauktai ir netikėtai, kaip dažnai tave lan- 
kanti, neužčiuopiama svaja, kuri staiga pasibeldžia į duris ir įei- 
na: ir tu išvysti, kad ji turi veidą, kalba žmogaus balsu, yra gra- 
žiai apsitaisiusi. 

Gučas Mari žvilgsnyje regėjo tokį susižavėjimą juo, jog ne- 
trukus nusprendė ją esant gražiausią ir patraukliausią merginą 
pasaulyje. Šalia jos Anglijos karalienė atrodė jam šalta kaip ant- 
kapio akmuo. „Jeigu ji pasirodytų dvare deramai apsitaisiusi, — 
manė jis, — per savaitę užtemdytų žymiausias gražuoles 

Kai įkaušę šeimininkai ir svečias nusiplovė rankas, jau temo. 

Ponia Eliabelė nusprendė, kad jaunuoliui per vėlu leistis 
kelionėn, ir pakvietė jį pernakvoti pas juos, nors ir labai kuklus 
esąs jų būstas. 

Ji taip pat užtikrino jį, kad jo žirgu tinkamai pasirūpinta ir 
kad jis nuvestas į arklidę. Riterio nuotykiai vyko toliau, ir Gu- 
čui toksai gyvenimas rodėsi žavingas. 

Ponia Eliabelė ir duktė netrukus išėjo. Broliai Kresė palydė- 
jo keliauninką į kambarį, skirtą pravažiuojantiems svečiams, 


kuris, atrodė, jau seniai nebebuvo naudojamas. Vos atsigulęs 

Gučas užmigo su mintim apie lūpas, panašias į nunokusį gra- 


natą, iš kurių jis gėrė visą pasaulio meilę. 


V 
Keliu į Noflį 


Jį pažadino ranka, švelniai nusileidusi jam ant peties. Jis vos 
nesugriebė šios rankos ir neprispaudė sau prie veido... Pravėręs 
akis, išvydo virš savęs ponios Eliabelės vešlią krūtinę ir besišyp- 
santį veidą. 

— Ar gerai miegojote, mesire? 

Buvo jau šviesi diena. Mažumą suglumęs, Gučas užtikrino 
šeimininkę, kad nuostabiai išsimiegojęs ir kad norįs dabar sku- 
biai apsitaisyti. 

— Kokia gėda, kad jūs mane tokį matote, — tarė jis. 

Ponia Eliabelė pašaukė raišąjį kaimietį, kuris vakar patarna- 
vo prie stalo, liepė įkurti ugnį, taip pat atnešti dubenį šilto van- 
dens ir „drobules“, kitaip tariant, rankšluosčius. 

— Kadaise turėjome pilyje gerą pirtį, kurioje ir maudydavo- 
mės, ir kaitindavomės. Bet viskas suguro, nes pirtis statyta dar 
mano velionio vyro senelio, o mes niekada neturėjome tiek pi- 
nigų, kad ją aplopytume. Šiandien laikome ten malkas. Ak, ne- 
lengvas mūsų, kaimo žmonių, gyvenimas! 

„Pradės kalbą apie paskolą“, — toptelėjo Gučui. 

Galva jo buvo apsunkusi nuo vakarykščių gėrimų. Jis paklau- 
sė, ką veikią Pjeras ir Žanas de Kresė; jie vos prašvitus išjoję medžio- 
ti. Kiek neryžtingiau jis pasiteiravo apie Mari. Ponia Eliabelė at- 


sakė, kad duktė turėjusi išvykti į Noflį šio to nupirkti namų ūkiui. 

— Ir aš tuoj pat ten joju, — atsakė Gučas. — Jei būčiau žino- 
jęs, būčiau užsisodinęs ją ant arklio, ir jai nebūtų reikėję pėsčiai 
plūktis. 

Jam kilo mintis, ar neišsiuntė šeimininkė tyčia visos šeimy- 
nos, kad pasiliktų viena su juo. Juoba kad, šlubiui atnešus du- 
benį, kurio gerą ketvirtį jis išlaistė ant žemės, ponia Eliabelė 
liko šildyti drobulių prieš ugnį. Gučas laukė, kad ji išeitų. 

— Prauskitės, prauskitės, jaunasis mesire, — tarė ji. - Mūsų 
tarnaitės baisios nevėkšlos, šluostydamos subraižytų jums odą. 
Tad jumis pasirūpinsiu aš pati. 

Išlemenęs padėkos žodžius, Gučas ryžosi pagaliau ap- 
sinuoginti iki juosmens; stengdamasis nežiūrėti į damą, apsipy- 
lė drungnu vandeniu galvą ir liemenį. Buvo liesokas, kaip visi 
jo amžiaus jaunuoliai, bet, nors ir nedidukas, gražaus sudėjimo. 
„Dar gerai, kad neliepė atnešti kubilo ir kad nereikia nusireng- 
ti plikam jos akyse. Keisti papročiai tų kaimo žmonių 

Kai jis nusiprausė, su pašildytais rankšluosčiais priėjo ponia 
Eliabelė ir ėmė jį šluostyti. Gučas mąstė, kad, jei tuoj pat sės ant 
arklio ir leis jį šuoliu, gal dar pavys Mari kelyje į Noflį arba ras 
ją miestelyje. 

— Kokia graži jūsų oda, mesire, — pasakė staiga ponia Elia- 
belė truputį virpančiu balsu. — Kiekviena moteris galėtų jums 
tokios švelnios odos pavydėti... Įsivaizduoju, kad ne viena jų var- 
vina seilę. Šita nuostabi tamsi oda tikriausiai jas vilioja. 

Šitaip bylodama, ji glostė jam nugarą, pirštų galiukais ve- 
džiodama per visus nugarkaulio slankstelius. Gučas kutenamas 
atsigręžė į ją ir nusijuokė. 

Ponia Eliabelė žiūrėjo į jį drumstomis akimis, jos krūtinė 
kilnojosi, kažkokia keista šypsena neatpažįstamai pakeitė jos vei- 


dą. Gučas mikliai įlindo į marškinius. 

— Ak, koks nuostabus daiktas jaunystė! — vėl prašneko ponia 
Eliabelė. — Žiūriu štai į jus ir lažinuosi, kad mokate ja mėgautis 
ir panaudoti visus jos teikiamus privalumus. 

Minutėlę patylėjo, paskui tuo pačiu tonu pridūrė: 

— Taigi, kilnusis mesire, ką nusprendėte daryti su mūsų 
paskola? 

„Prasideda“, - pamanė Gučas. 

— Galite reikalauti iš mūsų, kas tik jums patinka, — kalbėjo 
ji. - Jūs mūsų geradarys, ir mes laiminame jūsų vardą. Norite, 
imkite ir neškitės tą auksą, kurį mums grąžino tas niekšas prevo, 
jūsų įsakytas; jis jūsų; šimtą livrų, jei norite. Bet jūs pats matot, 
kokia mūsų padėtis, o mes įsitikinome, kad jūs turite širdį. 

Kalbėdama ji žiūrėjo, kaip Gučas varstosi savo mautes. Gu- 
čui pasirodė, kad dabar ne metas kalbėti apie reikalus. 

— Nejaugi tas, kurs mus išgelbėjo, mus ir pražudys? — kalbė- 
jo ji. — Jūs, miesto žmonės, net neįsivaizduojate, koks sunkus 
mūsų gyvenimas. Jūsų bankui dar neišsimokėjome todėl, kad 
neįstengėme. Karaliaus žmonės mus apvagia. Jūs pats matėte. 
Baudžiauninkai nebedirba kaip seniau. Išėjus karaliaus Pilipo 
ordonansams, raginantiems juos išsipirkti, jie tik ir galvoja, kaip 
išsilaisvinti; iš jų nieko nebeišspaudi, tie prasčiokai tuoj ims įsi- 
vaizduoti esą tos pačios kilmės kaip jūs ar aš. 

Ji trumpam nutilo, kad jaunasis lombardas galėtų įvertinti, 
koks vis delto malonus turi būti jo savimeilei šitas „jūs ar aš“. 

— Negalima pamiršti, jog dar išgyvenome dvejus nederliaus 
metus. Bet jei Dievas duos ir būsimasis derlius bus geras... 

Gučas, kuris tegalvojo, kaip pasivyti Mari, bandė išsisukti. 

— Tai priklauso ne nuo manęs. Viską sprendžia mano dė- 
dė, — tarė jis. 


Bet jis jau žinojo pralaimėjęs. 

saugioje vietoje. Linkiu, kad ir kiti jo skolininkai būtų tokie pat 
sąžiningi žmonės. Atidėkite mūsų skolą dar metams. Procentus 
apmokėsime. Padarykite tai dėl manęs, būsiu jums be galo dė- 
kinga, — užbaigė ponia Eliabelė, sugriebusi jį už rankų. 

Paskui truputį sumišusi pridūrė: 

— Ar žinote, kilnusis mesire, kad, vos jums vakar pasirodžius... 
galbūt dama neturėtų šito sakyti... pajutau jums simpatiją ir, jei 
priklausytų nuo manęs, padaryčiau viską, kad tik jūs būtumėte 
patenkintas. | 

Gučui pritrūko nuovokos atsakyti: „Puiku! Tai apmokėkite 
skolą, ir aš būsiu patenkintas“. 

Buvo aiškiai matyti, kad našlė greičiau pasirengusi apmokėti 
pačia savimi; teliko pasvarstyti, ar ji ketina aukotis, kad būtų 
atidėta paskola, ar ta paskola yra proga aukotis. 

Gučas, kaip tikras italas, pamanė, kad būtų linksma suve- 
džioti tuo pat metu ir dukterį, ir motiną. Ponia Eliabelė nesto- 
kojo žavų: jos putlios rankos buvo švelnios, o krūtys, kad ir didžiu- 
lės, matyt, tebėra stangrios. Bet tai būtų buvusi tik papildoma 
pramoga, ir dėl jos nevertėjo pražiopsoti ano grobio. 

Gučas išsisuko iš ponios Eliabelės meilių pasiūlų, nu- 
ramindamas ją, kad pasistengsiąs reikalą sutvarkyti, bet dabar 
turįs skubėti į Noflį ir pasitarti su tarnautojais. 

Išėjo į kiemą, liepė šlubiui kuo greičiausiai pabalnoti arklį ir 
nurūko į miestelį. Kelyje Mari nesutiko. Varydamas arklį šuo- 
liais, Gučas mąstė, ar tikrai jaunoji mergina tokia graži, kokia 
atrodė jam vakar, ar neapsiriko jis, įžvelgęs jos akyse pažadą. O 
gal visa tai tik apgaulė po sočių pietų, ir ar verta dėl to taip 
skubėti? Iš tiesų yra motetų, kurios, žiūrėdamos į jus, rodos, 


atsiduoda jums pačią pirmą akimirką; bet toks iš prigimties jų 

žvilgsnis, su tokia pačia išraiška žiūri jos į baldą, į medį, ir galų 
gale nieko iš jų nepeši... 

Gučas nerado Mari ir miestelio aikštėje. Užmetė akį į gre- 
timas gatves, įėjo į bažnyčią, bet užtruko čia tiek, kiek reikėjo 
persižegnoti, paskui nukako į kontorą. Ten užsipuolė tarnau- 
tojus, kad blogai jį painformavę. Kresė šeima — žmonės kil- 
mingi, garbingi ir visiškai pajėgūs išsimokėti. Reikią paskolą 
pratęsti. Užtat prevo — tikras niekšas... Kalbėdamas Gučas ne- 
atitraukė akių nuo lango. Tarnautojai kinkavo galvomis, žiū- 
rėdami į šitą jauną apkvaišėlį, kuris rytą neatsimena, ką žadėjo 
vakare, ir manė, kokia didelė būtų nelaimė, jei bankas visiškai 
pereitų jam į rankas. 

— Turėsiu, matyt, čia dažnokai sugrįžti. Šiai kontorai reikia 
priežiūros, — pasakė jis atsisveikindamas. 

Šoko į balną, ir iš po arklio kanopų pažiro akmenukai. „Ji 
tikriausiai pasuko trumpiausiu keliuku, — svarstė jis. — Rasiu ją 
pilyje, bet ten bus nelengva su ja viena susitikti... 

Vos išjojęs iš miestelio, pastebėjo figūrą, skubančią Kresė lin- 
kui, ir atpažino Mari. Ir staiga jis išgirdo, kaip gieda paukščiai, 
suvokė, kad šviečia saulė, kad dabar balandis, kad medžiai apsi- 
kaišę švelniais lapeliais. Pavasaris, kurį Gučas paskutines tris die- 
nas buvo pamiršęs, apsireiškė jam visa savo grožybe su šita suk- 
nele, šmėsčiojančia pievų takeliu. 

Pasivijęs Mari, perėjo į žinginę. Ji pakėlė į jį akis, ne per 
daug nustebinta jo pasirodymo, bet taip, tarsi būtų gavusi gra- 
žiausią pasaulyje dovaną. Nuo ėjimo jos skruostai buvo įraudę, 
ir Gučas nusprendė, kad ji dar gražesnė negu vakar. 

Jis pasiūlė mergaitei sėsti ant arklio. Ji šypsena atsakė sutin- 
kanti, ir jos lūpos vėl prasivėrė kaip vaisius. Gučas pavarė arklį 


prie atšlaitės ir, pasilenkęs nuo balno, atkišo Mari ranką ir petį. 

Mergaitė buvo lengvutė; ji vikriai užšoko ant arklio, ir jie paju- 
dėjo žingine. Kurį laiką jojo tylėdami. Gučui užėmė amą. Tas 
pagyrūnas ūmiai nerado ką sakyti. 

Jautė, kad Mari nedrįsta stipriau į jį įsitverti. Paklausė, ar 
yra kada nors taip jojusi. 

— Tik su tėvu... ir su broliais, — atsakė ji. 

Pirmą kartą gyvenime jojanti taip su svetimu žmogumi, pri- 
sispaudusi jam prie nugaros. Šiek tiek įsidrąsinusi, stipriau pri- 
siglaudė. 

— Labai skubate namo? — paklausė jis. 

Ji neatsakė, ir jis pavarė arklį šoniniu takeliu. 

— Gražus jūsų kraštas, — prabilo jis, nutraukdamas vėl įsivy- 
ravusią tylą. — Toks gražus kaip manoji Toskana. 

Buvo tai ne tik įsimylėjėlio komplimentas. Prieš susižavėjusias 
Gučo akis atsiskleidė švelnus II de Franso grožis: miškais pasi- 
puošusios kalvos, melsvas akiratis, tuopų eilės, kertančios vešlias 
pievas, ir balzganesnė, trapesnė neseniai sužėlusių rugių žalu- 
ma, gudobelių gyvatvorės su sprogstančiais lipniais pumpurais. 

Kokie bokštai matyti ten toli, vakarų pusėje, skendintys leng- 
voje migloje? Mari vos įstengė ištarti, kad tai Monforo I! Amori 
bokštai. 

Ji išgyveno su nerimu sumišusį laimės jausmą, kuris trukdė 
jai kalbėti, trukdė galvoti. Kur link eina šis takelis? Nežinojo. 
Kur ją gabena šis raitelis? Ir to nežinojo. Pakluso kažkam, kas 
dar neturėjo vardo, kas buvo stipresnis už nežinomybės baimę, 
stipresnis už pamokymus, skiepijamus iš vaikystės, ir nuodėm- 
klausių perspėjimus. Ją visą užvaldė svetima valia. Rankos mėš- 
lungiškai vis stipriau laikėsi įsitvėrusios į šį apsiaustą, į šio vyriš- 
kio nugarą, kuri šią akimirką, kai aplinkui viskas griuvo, buvo 


vienintelė patikima atrama pasaulyje. 

Arklys, nejausdamas pavadžio, sustojo ir ėmė skabyti jauną 
ūglį. 

Gučas nušoko nuo arklio, suėmė Mari į glėbį ir pastatė ant 
žemės. Bet nepaleido ir laikė ją apėmęs per juosmenį, stebėda- 
masis, kad ji tokia plona ir gležna. Mergina stovėjo nejudėda- 
ma, bejėgė, sunerimusi, bet paklusni suspaudusioms ją rankoms. 
Gučas jautė, kad reikia kažką sakyti, ir iš jo lūpų išsiveržė šie 
itališkai tariami meilės žodžiai: 

— Ii voglio bene, ti voglio tanto bene“. 

Ji, atrodo, suprato — taip raiškiai perteikė jų prasmę Gučo 
balsas. 

Žvelgdamas į Mari, stovinčią saulėje, Gučas pastebėjo, kad 
merginos blakstienos ne auksinės, kaip jam atrodė vakar, ir plau- 
kai visai ne šviesūs; Mari buvo šatenė su rusvu atspindžiu, blon- 
dinėms būdinga veido spalva ir didelėm tamsiai mėlynom pla- 
taus kirpimo akim po antakių lankais. Kodel tada iš jos sklido 
šis aukso tviskesys? Mari paveikslas Gučo akyse kaskart darėsi 
ryškesnis, realesnis ir, toks realus būdamas, buvo įstabiai gra- 
žus. Jis dar stipriau ją suspaudė, ir lėtai, švelniai jo rankos nusly- 
do jos klubais, paglostė krūtis, tarsi jis būtų norėjęs sužinoti, 
koks iš tikrųjų jos kūnas. 

— Ne... — sukuždėjo Mari, atstumdama jo ranką. 

Bet tarytum bijodama jį apvilti, lengvai atlošė galvą ir atsta- 
te veidelį. Pravėrė lūpas, užsimerkė. Gučas palinko prie šitos 
burnos, šito gražaus vaisiaus, kurio taip geidė. Ir jie prastovėjo 
šitaip porą be galo ilgų sekundžių. Aplinkui čiulbėjo paukščiai, 
kažkur toli lojo šunys, ir nuo galingo gamtos alsavimo, regis, 


kilnojosi žemė jiems po kojų. 


* Myliu tave, taip labai myliu tave (/4.). 


154 


GELEŽINIS KARALIUS 


Kai jų lūpos atsiskyrė, Gučas pastebėjo žalsvą, sukumpusį 
didelės netoliese augančios obels kamieną, ir jam atrodė, kad 
nebuvo iki šiol matęs tokio įstabiai gražaus ir gyvastingo me- 
džio. Rugių želmenyse šokinėjo arka, ir jaunuolis miestietis ne- 
galėjo atsitokėti nuo šio pabučiavimo vidury laukų. 

— Jūs atėjote, pagaliau jūs atėjote, - kuždėjo Mari. 

Galėjai pamanyti, kad ji laukė jo amžių amžius, naktų glū- 
dumoje. Nenuleido nuo jo akių. 

Jis vėl palinko prie jos lūpų, bet šį sykį ji nusigręžė. 

— Nes man reikia namo, — tarė ji. 

Buvo įsitikinusi, kad į jos gyvenimą atėjo meilė, ir šią akimir- 
ką buvo laiminga. Nieko daugiau netroško. 

Vel užsėdusi ant arklio Gučui už nugaros, ji apglėbė jauno- 
jo sieniečio krūtinę, prigludo galvute jam prie peties ir jojo sū- 
puojama arklio žingsnių, amžiams susijusi su žmogumi, kurį jai 
atsiuntė Dievas. 

Buvo linkusi tikėti stebuklais ir amžinuoju pradu. Nė aki- 
mirką neįsivaizdavo, kad Gučas gali būti kitaip negu ji nusitei- 
kęs, nei skirti mažesnę svarbą, negu ji kad skyrė jų bučiniui. 

Ji išsitiesė ir atsisėdo kaip dera tik tada, kai slėnyje pasirodė 
Kresė stogai. 

Broliai buvo grįžę iš medžioklės. Ponia Eliabelė ne itin pa- 
tenkinta žiūrėjo į Mari, grįžtančią kartu su Guču. Kad ir kaip 
stengėsi jaunuoliai nuslėpti savo laimę, jų veidai spindėte spin- 
dėjo, ir riebiajai Kresė pilies savininkei pašoko apmaudas ir no- 
ras išbarti dukterį. Bet nedrįso jos graudenti jaunojo bankinin- 
ko akyse. 

— Sutikau panelę Mari ir paprašiau ją parodyti man jūsų 
pilies apylinkes, — paaiškino Gučas. —- Gražios jūsų žemės. 


Ir pridūrė: 

— Įsakiau atidėti jūsų skolos išmokėjimą kitiems metams, 
tikiuosi, dėdė sutiks. Argi įmanoma ką nors atsakyti tokiai kil- 
niai damai! 

Ponia Eliabelė kažką sukvaksėjo ir nutaisė kuklią, bet džiū- 
gaujančią miną. 

Pasipylė padėkos Gučui žodžiai; tačiau kai jis pasakė ketinąs 
išvykti, niekas per daug nedraudė likti. Žinoma, jaunasis lom- 
bardas — žavus kavalierius, ir jo suteikta paslauga didžiulė... bet 
galų gale jie jo nepažįsta. Skola atidėta, o tai svarbiausia. Ponia 
Eliabelė be vargo įtikins save, kad nemažą vaidmenį čia suvaidi- 
no jos Žžavai. 

Vienintelis asmuo, kuris tikrai troško, kad Gučas pasiliktų, 
nei galėjo, nei drįso ką nors sakyti. 

Stojo kažkokia nejauki tyla; kad ją išsklaidytų, šeimininkai įsiūlė 
Gučui ketvirtį stirnos, kurią buvo sumedžioję rytą, ir išgavo paža- 
dą, kad jis vel juos aplankys. Jis pažadėjo įsmeigęs akis į Mari. 

— Būkite tikri, kad grįšiu atsiimti skolos procentų, - pasakė 
linksmu balsu, kad išsklaidytų įtarimus. 

Prisirišęs ryšulį prie balno, užsėdo ant arklio. 

Žiūrėdama į tolstantį žemyn Modros krantų link raitelį, po- 
nia de Krese giliai atsiduso ir pareiškė sūnums — ne tiek jiems, 
kiek sau, kad neišblėstų iliuzijos: 

— Na, vaikai, jūsų mama dar moka kalbėti su jaunais dabito- 
mis. Su šituo aš pasirinkau vykusią taktiką. Jei nebūčiau pasi- 
šnekėjusi su juo akis į akį, nebūtų buvęs toks sukalbamas. 

Bijodama išsiduoti, Mari jau buvo įėjusi į vidų. 

Šuoliuodamas keliu į Paryžių, Gučas manė esąs neįveikiamas 
suvedžiotojas, kuris, vos tik pasirodęs pilyse, pavergia širdis. Prieš 
akis jam stovėjo Mari obelų aptvare, prie upės. Ir jis davė sau 


žodį, kad grįš į Noflį kuo greičiausiai, gal net po kelių dienų... 

Parsigavo jis į Lombardų garvę vakarienės metu ir iki vėly- 
vos nakties kalbėjosi su dėde Tolomėjum. Šis be jokio vargo 
sutiko su visais Gučo išvedžiojimais dėl paskolos; galvą banki- 
ninkui šiuo metu kvaršino kiti rūpesčiai. Bet jį, atrodo, ypatin- 
gai sudomino prevo Portefriui machinacijos. 

Visą naktį Gučas sapne matė tik Mari. Rytojaus dieną jau 
mažiau apie ją galvojo. 

Paryžiuje jis pažinojo dvi pirklių žmonas, gražias dvi- 
dešimtmetes miestelėnes, kurios ne per daug kankino jį prie- 
šindamosi. Po kelių dienų savo pergalę Noflyje jis užmiršo. 

Bet žmogaus likimas klostosi pamažu, ir niekas nežino, ku- 
rie iš mūsų atsitiktinių veiksmų išleis daigus, suvešės ir virs me- 
džiais. Niekam negalėjo ir į galvą ateiti, kad bučinys ant Mod- 
ros krantų atves gražiąją Mari iki karaliaus lopšio. 

O Kresė pilyje Mari ėmė laukti. 


VI 
Keliu į Klermoną 


Praėjus dvidešimčiai dienų po aprašytų įvykių, mažame Kler- 
"mono prie Uazės miestelyje buvo neįprastas sujudimas. Minios 
žmonių plūdo nuo miesto vartų prie karaliaus pilies, nuo baž- 
nyčios prevo buveinės link. Linksmai lalėdami, gyventojai stum- 
dėsi gatvėse ir smuklėse, o languose kaip per procesiją plevėsa- 
vo kilimai. Anksti rytą šaukliai pranešė, kad monsinjoras de 
Puatjė, antrasis iš eilės karaliaus sūnus, ir jo dėdė monsinjoras 
de Valua atvyksta valdovo vardu sutikti sesers ir dukterėčios, 


Anglijos karalienės Izabelės. 

Izabelė, prieš tris dienas išlipusi Prancūzijos žemėje, traukė 
Pikardijos keliais. Rytą ji išvyko iš Amjeno, ir jei viskas eis sklan- 
džiai, pavakare įžengs į Klermoną. Čia ji pernakvos ir kitą die- 
ną, lydima anglų svitos, kuri prisijungs prie prancūzų palydos, 
leisis į Mobiuisono pilį prie Pontuazo, kur jos laukia tėvas Pily- 
pas Gražusis. 

Prieš mišparus prevo, miesto kapitonas ir miesto tarėjai, įspėti, 
jog greit pasirodys Prancūzijos princai, išjojo pro Paryžiaus var- 
tus įteikti jiems miesto raktų. Pilypas de Puatjė ir Karolis de 
Valua, joję svitos priešakyje, išklausė jų pasveikinimą ir įžengė į 
Klermoną. 

Paskui juos arklių sukeltame dulkių debesyje traukė dau- 
giau kaip šimtas bajorų, ginklanešių, tarnų ir karių. 

Virš visų raitelių galvų kyšojo Robero d'Artua galva. Milži- 
nas raitelis ant milžino arklio. Šis gigantiškas senjoras, jojantis 
ant didžiulio sarto peršerono, raudonom pušnim, raudonu ap- 
siaustu, raudono šilko palaidiniu ant šarvų, savaime supranta- 
ma, kreipė į save visų žvilgsnius. Daugelis raitelių buvo: išvargę, 
o jis sėdėjo balne tiesiai, tarsi ką tik į jį įsėdęs. 

Iš tiesų nuo Pontuazo Roberą d Artua palaikė ir teikė jam 
jėgų stiprus keršto jausmas. Jis vienas žinojo, koks yra tikrasis jau- 
nosios Anglijos karalienės kelionės tikslas, jis vienas numatė, kaip 
klostysis įvykiai, ir iš anksto mėgavosi gaižiu slaptu džiaugsmu. 

Visą kelią jis nenuleido akių nuo Gotjė ir Filipo d'Onė, ku- 
rie taip pat buvo palydoje, — pirmasis kaip Puatjė, o jaunesnysis 
kaip Valua rūmų ginklanešys. Abu jaunuoliai džiaugėsi kelione 
ir visa šita karaliaus svitos prabanga. Norėdami atrodyti praš- 
matniau, jie iš naivumo ir tuštybės prie savo iškilmingo apdaro 
prisikabino gražiuosius kapšelius, padovanotus meilužių. Išvy- 


dęs šiuos daiktelius, švytinčius prie jų diržų, Roberas d'Artua 

pajuto, kaip jo krūtinę užliejo didžiulio žiauraus džiaugsmo vil- 
nis, ir vos susivaldė nenusijuokęs. „Na, jūs mano meilučiai, gel- 
tonsnapiai, jūs kvaišeliai, — mąstė jis, — šypsokitės prisimindami 
gražiąsias savo damų krūteles. Gerai jas įsiminkite, nes daugiau 
jų nelytėsite, ir džiaukitės šia diena, nes man dingoja — ne tiek 
daug beskirta jums jų turėti“. 

Ir kartu it riebus tigras, kuris, įtraukęs nagus, žaidžia su gro- 
biu, jis tolydžio nuoširdžiai linksėjo broliams d'Onė arba svaidė 
jiems skambias blevyzgas. 

Nuo tos dienos, kai jis išgelbėjo juos nuo tariamo apiplėšimo 
prie Nelio bokšto, abu vaikinai manė esą jo skolininkai ir jautė 
pareigą rodyti savo draugiškumą. Kai palyda sustojo, jie pakvietė 
d Artua išgerti su jais vienoje užeigoje ąsotį rausvojo vyno. 

— Už jūsų meilę, — tarė jis, pakėlęs taurę. — Ir nepamirškite 
šito vyno skonio. 

Didžiąja gatve plūdo minia, ir raiteliai negalėjo joti risčia. 
Vėjelis pleveno margaspalvius audinius, kuriais buvo išpuošti 
langai. Šuoliais atlėkęs žygūnas pranešė, kad jau pasirodžiusi 
Anglijos karalienės svita; beregint kilo didžiulis sąmyšis. 

— Paskubinkite mūsų žmones, — riktelėjo Pilypas de Puatjė, 
kreipdamasis į Gotjė d'Onė. 

Paskui atsigręžė į Karolį de Valua: 

— Atvykome laiku, dėde. 

Karolis de Valua, nuo galvos iki kojų mėlynai apsitaisęs ir 
mažumą išraudęs nuo nuovargio, tik galvą linktelėjo. Jis puikiau- 
siai būtų apsiėjęs be šito pasijodinėjimo; jo nuotaika buvo niauri. 

Kortežas judėjo Amjeno keliu. 

Roberas d Artua prisiartino prie princų ir risnojo dabar ša- 
lia Valua. Nors iš Robero ir buvo atimtos teisės į Artua paliki- 


mą, vis dėlto jis buvo karaliaus kuzenas ir jam priklausė vieta 

šalia karūnuotųjų Prancūzijos galvų. Žiūrėdamas į pirštinėtą 
Pilypo de Puatjė ranką, laikančią juodo žirgo pavadžius, Robe- 
ras mąstė: „Tik per tave, mano liesasis kuzene, ir dėl to, kad tau 
atitektų Franš Kontė, iš manęs buvo atimta Artua Grafystė. Bet 
dar nespės sutemti rytojaus diena, kai tu būsi sužeistas, o nuo 
tokios žaizdos ne taip lengvai atsitaiso žmogaus garbė ir likimas“. 

Pilypas, grafas de Puarjė ir Žanos Burgundės vyras, buvo 
dvidešimt vienų metų amžiaus. Išore ir charakteriu jis skyrėsi 
nuo kitų karaliaus šeimos narių. Nei turėjo didingo ir šalto tėvo 
grožio, nei buvo toks nusipenėjęs nerimaila kaip dėdė. Atsigi- 
mė į motiną Žaną Navarietę. Buvo labai aukštas, ilgo veido ir 
liemens, ilgų rankų ir kojų, laikėsi visada santūriai, kalbėjo raiš- 
kiu, sausoku balsu; visa kas — žvilgsnis, apdaro paprastumas, 
mandagi sąvaldi kalba — bylojo apie protingą, ryžtingą prigim- 
tį, kai galva tvarko širdies polėkius. Karalystėje jis jau buvo jėga, 
su kuria reikėjo skaitytis. 

Abi svitos susitiko pusė mylios nuo Klermono. Keturi Pran- 
cūzijos karaliaus dvaro šaukliai, išsirikiavę vidury kelio, iškėlė 
savo ilgus trimitus ir iškilmingai lėtai porą kartų užtrimitavo. 
Anglų trimitininkai atsakė jiems panašiais instrumentais, bet šai- 
žesne tonacija. Tada į priekį išjojo princai, o karalienė Izabelė, 
liauna ir tiesi ant savo balto ristūno, išklausė trumpą savo brolio 
Pilypo de Puarjė pasveikinimo žodį. Paskui dukterėčiai ranką 
pabučiavo Karolis de Valua; tada iš eilės grafas d' Artua, žemai 
nulenkdamas galvą ir žvelgdamas į jaunąją karalienę, šiuo jude- 
siu ir žvilgsniu garantavo, kad jokia kliūtis, joks nenumatytas 
įvykis nesutrukdys jų planų. 

Kol buvo keičiamasi sveikinimo žodžiais, klausimais ir nau- 
jienomis, abi palydos laukė ir stebėjo viena kitą. Prancūzų rite- 


riai kritiškai apžiūrinėjo anglų apdarą. O šie, sustingę ir orūs, 

stovėdami prieš saulę, išdidžiai puikavosi Anglijos herbais, iš- 
siuvinėtais ant jų palaidinių; nors diduma jų buvo kilę iš Pran- 
cūzijos ir turėjo prancūziškus vardus, buvo justi, kad jiems svar- 
bu šauniai atrodyti svečioje žemėje“. 

Iš didelio, mėlyno, auksu papuošto palankino, sekančio įkan- 
din karalienės, pasigirdo vaiko verksmas. 

— Sesute, — tarė Pilypas, - jūs ir vėl pasiėmėte kelionėn mū- 
sų sūnėną? Ar ne per sunki ji tokiam mažam vaikui? 

— Man ir į galvą neateitų palikti jį vieną Londone, - atsakė 
Izabelė. 

Pilypas de Puatjė ir Karolis de Valua pasiteiravo karalienę, 
koks jos apsilankymo tikslas; ji jiems trumpai atsakė, kad norin- 
ti aplankyti tėvą, ir jie suprato, kad bent šiuo sykiu nieko dau- 
giau iš jos neišpeš. 

Mažumą išvarginta ilgos kelionės, ji nulipo nuo savo baltos 
kumelės ir persėdo į didįjį palankiną, kurį nešė du mulai, ap- 
dengti aksomo gūniomis. Abi svitos patraukė Klermono link. 

Pasinaudodamas tuo, kad Puarjė ir Valua vėl joja kortežo 
priešakyje, Roberas, pavaręs žirgą, prijojo prie palankino. 

— Jūs, kuzina, kiekvieną kartą vis gražesnė, — kreipėsi jis į 
Izabelę. 

— Neteisybė. Aš tikriausiai negaliu būti graži visą savaitę ke- 
liavusi, ir dar per tokias dulkes, — atsakė karalienė. 

— Kas ilgas savaites mėgavosi jumis tik prisiminimuose, tas 
nemato dulkių, tik jūsų akis. 

Izabelė arsišliejo į pagalvėles. Ją ir vėl apėmė ta keista nega- 
lia, kurią buvo patyrusi Vestminsteryje Robero akivaizdoje. „Ar 
jis iš tiesų mane myli, - galvojo ji, - ar gal tik kalba man meilius 
žodžius, kaip turbūt kiekvienai moteriai?“ Pro palankino užuolai- 


dėlės plyšį ji matė prie obuolmušio žirgo šono didžiulę raudoną 

pušnį ir paauksuotą pentiną, matė milžino šlaunį su išsišovu- 
siais raumenimis prie balno gugos ir svarstė, ar kiekvieną kartą, 
susitikusi su šituo žmogumi, ji išgyvens tą patį sutrikimą, tą patį 
troškimą atsiduoti... Ji prisivertė susitvardyti. Juk ne savo reika- 
lais ji čia atvyko. 

— Kuzene, - prabilo ji, - naudokimės proga, kai galime lais- 
vai pasišnekėti, ir pasakykite man, ką dar pavyko sužinoti. 

Dėdamasis rodąs ir aiškinąs karalienei gamtovaizdį, Robe- 
ras skubiai apsakė jai, ką sužinojo ir nuveikė, kaip apstatė prin- 
ceses sekliais, kokią pasalą užtaisė prie Nelio bokšto. 

— Kas tie žmonės, kurie teršia Prancūzijos karūnos garbę? — 
paklausė Izabelė. 

— Jie joja už keliolikos žingsnių nuo jūsų. Priklauso jus ly- 
dinčiam eskortui. 

Ir jis trumpai apibūdino brolius d'Onė, jų valdas, šeimos 
narius ir kitus giminaičius. 

— Noriu juos pamatyti, — tarė Izabelė. 

Plačiai mosikuodamas rankomis, Roberas d'Artua pakvietė 
abu jaunuolius. 

— Karalienė teikėsi jus pastebėti, — pasakė jis, vylingai jiems 
mirktelėdamas. 

Vaikinų veidai nušvito pasididžiavimu ir pasitenkinimu. 

D'Artua stumtelėjo juos arčiau palankino, tarsi koks jų ge- 
radarys, o kai jie sveikindamiesi nusilenkė dar žemiau, negu lei- 
do žirgų kaklai, jis pasakė dirbtinai linksmu balsu: 

— Maloningoji ponia, štai mesirai Gorjė ir Filipas d' One, 
ištikimiausi jūsų brolio ir dėdės ginklanešiai. Prašau jus būti jiems 
prielankią. Jie tam tikru atžvilgiu mano globotiniai. 

Izabelė abejingai apžiūrėjo abu jaunuolius, klausdama pati 


save, kuo jų veidai ir išvaizda ypatingi, kad pastūmėjo karaliaus 

marčias nusikalsti pareigai. Jie, žinoma, gražūs, o vyriškas grožis 
visados šiek tiek trikdydavo Izabelę. Staiga ji pastebėjo prie rai- 
telių diržų kapšelius, ir jos akys tuoj pat susirado Robero akis. 
Šisai nežymiai šyptelėjo. 

Dabar jis jau galėjo pasitraukti į šalį. Jam net nereikės dva- 
riškių akyse atlikti nemalonaus skundiko vaidmens. „Gražiai pa- 
sidarbavai, Roberai, gražiai pasidarbavai“, — kartojo jis pats sau. 

Broliai d'Onė, kupini svajonių, vėl grįžo į savo vietas eisenoje. 

Skambino įsisiūbavę visų Klermono bažnyčių, visų koply- 
čių, visų vienuolynų varpai, o džiūgaujančiame mieste jau aidė- 
jo ilgi sveikinimo šūksniai tai dvidešimt dvejų metų karalienei, 


kuri nešė Prancūzijos Karalystei pačią netikėčiausią nelaimę. 


VII 
Koks tėvas, tokia ir duktė 


Sidabrinėje, juodu emaliu inkrustuotoje žvakidėje degė stora 
vaškinė žvakė su vainiku žvakučių aplinkui; jos šviesa krito ant 
stalo, ant pluošto pergamentų, kuriuos karalius ką tik buvo per- 
žiūrėjęs. Anapus langų, prieblandoje, tirpo parkas; Izabelė, veidu 
atsigręžusi į tamsą, matė, kaip vieną po kito medžius ryja nak- 
ties šešėlis. 

Nuo Blanšos Kastiljietės laikų Mobiuisono pilis netoli Pon- 
tuazo tebebuvo karaliaus buveinė. Pilypas Gražusis padarė ją 
viena savo rezidencijų. Jam patiko šita tyli tėvonija, supama aukš- 
tų sienų, jos parkas ir vienuolynas, kur seserys benediktinės gy- 
veno ramų, pamaldų ritmu matuojamą gyvenimą. Pati pilis buvo 


nedidelė, bet Pilypas Gražusis brangino ją dėl jos ramybės. 

— Čia aš tariuosi pats su savim, — pareiškė jis vieną dieną. 

Jis gyvendavo čia su šeima ir kai kuriais dvariškiais. 

Izabelė pasiekė savo kelionės tikslą po pietų. Su nepriekaiš- 
tingai spindinčia šypsena veide ji susitiko čia su savo trimis bro- 
lienėmis — Margarita, Žana ir Blanša — ir atitinkamu tonu atsa- 
kė į jų pasveikinimą. 

Vakarienė neužtruko. O dabar Izabelė sėdėjo viena su tėvu 
kambaryje, kuriame jis, atsiskyręs nuo visų, mėgdavo užsidary- 
ti. Karalius Pilypas stebėjo ją tuo lediniu žvilgsniu, kuriuo jis 
žiūrėdavo į kiekvieną žmogišką būtybę, net ir į savo paties vai- 
ką. Laukė, kada ji prabils; ji nedrįso. „Kaip aš jį įskaudinsiu“, — 
manė ji. Ir staiga — kaltas čia buvo šalimais esantis jos tėvas, šitas 
parkas, šitie medžiai, šita tyla — Izabelę užplūdo vaikystės prisi- 
minimai ir gailestis pačiai sau. 

— Tėve, — tarė ji, — tėve, aš nelaiminga. Ak, kokia tolima 
atrodo man Prancūzija dabar, kai esu Anglijos karalienė! Ir kaip 
gailauju praėjusių dienų! 

Ji turėjo tvardytis, kad nepravirktų. 

— Nejaugi į tokią ilgą kelionę, Izabele, jūs leidotės tik šitai 
man pasakyti? — šaltai paklausė karalius. 

— Kam, jei ne savo tėvui, pasakysiu aš, kad neradau gyveni- 
me laimės? 

Karalius žvilgtelėjo į langą, dabar jau tamsų, į stiklus, ku- 
riuos klebeno vėjas, paskui į žvakes, į ugnį. 

— Laimės... — pakartojo jis lėtai. — Kas tai yra laimė, dukra 
mano? Ne kas kita, kaip atlikti lemties mums skirtą vaidmenį. 

Jie sėdėjo vienas prieš kitą ąžuoliniuose krėsluose. 

— Tiesa, aš karalienė, — tyliai tarė ji. — Bet kas ten elgiasi su 
manim kaip su karaliene? 


— Jus skriaudžia? 

Balse, kuriuo jis užklausė, nebuvo girdėti nuostabos, nes jis 
puikiai žinojo, ką ji atsakys. 

— Nejaugi jūs nežinote, už ko mane išleidote? — atsakė ji. — 
Ar gali būti vadinamas vyru žmogus, kuris pačią pirmą dieną 
pabėga iš žmonos lovos? Tas, kuris į mano rūpestį, dėmesį, šyp- 
seną neatsiliepia nė vienu žodžiu? Kuris šalinasi manęs tarsi raup- 
suotosios ir net ne favoritėms, o vyrams, tėve, taip, vyrams, dali- 
ja glamones, kurios turėjo būti skirtos man? 

Pilypas Gražusis seniai visa tai žinojo ir seniai buvo pasiren- 
gęs atsakyti: 

— Išleidau jus, Izabele, ne už vyro, bet už karaliaus. Paauko- 
jau jus anaiptol ne per klaidą. Nejaugi jums, Izabele, turiu pri- 
minti, ko iš mūsų laukia mūsų valdos ir jog į šį pasaulį mes atėjo- 
me ne tam, kad širdį mums sopėtų dėl asmeninių išgyvenimų? 
Gyvename ne savo, bet karalystės gyvenimą ir tik šitaip gyven- 
dami rasime pasitenkinimą... jei atliksime lemties mums skirtą 
vaidmenį. 

Kalbėdamas jis prisistūmė arčiau žvakidės. Šviesa suteikė jo 
gražiam veidui dramblio kaulo skulptūros reljefą. 

„Būčiau galėjusi pamilti tik tokį vyrą kaip jis, - pamanė Iza- 
belė. — Ir niekad nieko nepamilsiu, nes niekad nesutiksiu vyro, 
panašaus į jį . 

Paskui garsiai pasakė: 

— Į Prancūziją atvykau ne savo skausmų apraudoti, tėve. Bet 
džiaugiuosi, kad priminėte man pagarbą, kurią turi jausti sau 
karališkos kilmės asmenys, ir tai, kad laimė nėra tikslas, kurio 
privalome siekti. Aš tik norėčiau, kad šitaip manytų visi tie, ku- 
rie jus supa. 

— Ko jūs atvykote? 

Ji giliai atsikvėpė. 

— Atvykau, nes mano broliai vedė pasileidėles, nes tai suži- 
nojau, o be to, kai reikia ginti šeimos garbę, esu tokia pat griež- 
ta kaip ir jūs, tėve. 

Pilypas Gražusis atsiduso. 

— Žinau, kad nemylite savo brolienių. Bet jus nuo jų skiria... 

— Mane nuo jų skiria padorumas. Man žinomi tokie daly- 
kai, kurie nuo jūsų slepiami. Išklausykite, nes aš turiu ne tik 
žodinių įrodymų. Ar pažįstate jaunąjį mesirą Gotjė d' One? 

— Jų yra du broliai, visada juos painioju. Jų tėvas buvo su 
manim Flandrijoje. Tas, kurį minite, vedęs panelę Monmoran- 
si, ar ne? Jis priklauso mano sūnaus grafo de Puatjė dvarui — tai 
jo ginklanešys... 

— Jis lygiai taip pat priklauso ir jūsų marčiai Blanšai, tik šiek 
tiek kitu atžvilgiu. Jo jaunesnysis brolis Filipas — dėdės Valua 
ginklanešys... 

— Taip, taip... — patvirtino karalius. 

Jo paprastai lygią kaktą išvagojo negili išilginė raukšlė. 

— „Tai štai! Šis priklauso Margaritai, tai, kurią jūs nu- 
sprendėte padaryti Prancūzijos karaliene. Žanos meilužis neži- 
nomas, nors aišku, kad ji dangsto sesers ir pusseserės pramogas, 
skatina jų pasimatymus su kavalieriais Nelio bokšte ir puikiai 
susidoroja su amatu, kuris turi labai seną vardą... Žinokit, kad 
apie tai kalba visas dvaras, tik ne su jumis. 

Pilypas Gražusis pakėlė ranką. 

— O įrodymai, Izabele? 

— Juos nešiojasi broliai d'Onė prie diržų. Tai kapšeliai, ku- 
riuos atsiunčiau brolienėms dovanų praėjusį mėnesį. Atpaži- 
nau juos vakar prie tų bajoraičių šono, nes jiedu jojo su mane 
lydėjusia svita. Neįsižeidžiu dėl to, kad jūsų marčios niekina ma- 


no dovanas. Bet šitokios brangenybės, padovanotos ginklane- 

šiams, tegali būti užmokestis už tam tikrą paslaugą. Pats pagal- 
vokite, kokia tai galėtų būti paslauga. Jei jums reikia daugiau 
faktų, manau, man nesunku bus juos pateikti. 

Pilypas Gražusis žiūrėjo į dukterį. 

Ji metė kaltinimą nedvejodama, tvirtai, o jos žvilgsnis buvo 
ryžtingas, nepalenkiamas; šitame žvilgsnyje jis atpažino save. Ji 
buvo jo verta duktė. 

Karalius pakilo ir ilgai stovėjo priešais langą. 

— Eime, — ištarė jis pagaliau. — Eime pas jas. 

Jis atidarė duris, perėjo per tamsią menę, stumtelėjo antras 
duris, vedančias į sargybinių taką bokšto viršuje. Į juos papūtė 
nakties vėjas, plakdamas ir sklezdendamas plačias jų mantijas. 
Trumpi, staigūs vėjo gūsiai purtė stogo dangą. Iš apačios kilo 
drėgnas žemės kvapas. Išgirdę karaliaus ir jo dukters žingsnius, 
vienas po kito pašoko sargybą ant kuoro einantys lankininkai. 

Visų trijų marčių apartamentai buvo kitame Mobiuisono 
pilies sparne. Prie princesių durų Pilypas Gražusis stabtelėjo. 
Sukluso. Pro dvivėres ąžuolines duris buvo girdėti juokas ir džiu- 
gūs šūkavimai. Jis metė akį į Izabelę. 

— Taip reikia, — ištarė jis. 

Izabelė, nieko neatsakydama, linktelėjo galva. Karalius at- 
verė duris. 

Margarita, Žana ir Blanša šūktelėjo iš nuostabos, ir jų juo- 
kas staiga nutrūko. 

Jos žaidė su marionetėmis; mėgino atkurti savo pačių suma- 
nytą sceną, kurią kadaise Vensene padėjo suvaidinti vienas žon- 
glierius ir kuri jas smarkiai pralinksmino, bet supykdė karalių. 

Marionečių modeliai buvo žymiausi dvaro asmenys. Ma- 
žytės dekoracijos vaizdavo karaliaus miegamąjį, kuriame jis ilsisi 


lovoje, užtiestoje auksu ataustu apklotu. Į duris beldžiasi monsin- 

joras de Valua ir sako norįs pasikalbėti su karalium. Hiugas de 
Buvilis, didysis šambelionas, jam atsako, kad karalius nenorįs su 
niekuo kalbėtis ir uždraudęs jį trukdyti. Monsinjoras de Valua 
nueina baisiai perpykęs. Ateina paskui ir stuksena į duris Liud- 
viko Navariečio ir princo Karolio marionetės. Karaliaus sūnūs 
išgirsta iš Buvilio tą patį atsakymą. Pagaliau paskui tris seržan- 
tus su kuokomis pasirodo Angeranas de Marinji; prieš jį tuč- 
tuojau plačiai atsiveria durys ir jam sakoma: „Būkite pasveikin- 
tas, monsinjore. Karalius laukia jūsų “. 

Šita satyra Pilypui Gražiajam atrodė netaktiška; jis uždrau- 
dė ją statyti. Bet jaunosios princesės įsakymo nepaisė ir slapta 
vaidino šią sceną juo maloniau, kad pramoga buvo uždrausta. 

Jos kaitaliojo tekstą, papildydamos jį visokiausiomis išmo- 
nėmis ir patyčiomis, ypač kai tampė marionetės, vaizduojančias 
jų vyrus. 

Kai įėjo karalius ir Izabelė, jos atrodė lyg, trys nusikaltimo 
vietoj užkluptos mokinukės. Margarita skubiai čiupo ant krės- 
lo numestą siurkotą ir apsisiautė juo, prisidengdama per daug 
apnuogintą krūtinę. Blanša užsikėlė aukštyn kasas, kurias buvo 
išleidusi mėgdžiodama dėdės Valua rūstį. 

Žana, geriausiai mokanti tvardytis, gyvai pasakė: 

— Mes baigėme, valdove, jau baigėme. Bet jeigu būtumėte 
viską išgirdęs, tikrai nebūtumėte turėjęs už ką pykti. Mes tuoj 
viską sutvarkysime. 

Ji suplojo delnais. 

— Ei! Bomon, Komenž, mielosios... 

— Rūmų damų kviesti nereikia, — trumpai pasakė karalius. 

Jis beveik nė nepažvelgė į jų žaidimą; žiūrėjo į jas, savo 
marčias. Jauniausiajai, Blanšai, buvo aštuoniolika metų, kitom 


dviem — dvidešimt vieni. Jos išaugo, išgražėjo jo akyse, o atvy- 


168 


GELEŽINIS KARALIUS 


ko į rūmus maždaug dvylikos trylikos metų, kad vėliau taptų 
jo sūnų žmonomis. Bet proto tarsi daugiau neįgijo, negu tu- 
rėjo tada. Dar žaidžia su marionetėmis... Nejau Izabelė sakė 
tiesą? Nejau tiek daug moteriškos klastos slypi šitose būtybėse, 
kurias jis vis dar laike vaikais? „Matyt, visai nepažįstu mote- 
rų , — pamanė jis. 

— Kur jūsų vyrai? — pasiteiravo jis. 

— Fechtavimo salėje, valdove, mano tėve, - atsakė Žana. 

— Matot, atėjau aš ne vienas, — pridūrė jis. — Vis skundžia- 
tes, kad jūsų svainė nemyli jūsų. O štai sužinojau, kad ji kiekvie- 
nai iš jūsų atsiuntė po labai gražią dovaną... 

Izabelė pastebėjo, kad lig tol švitėjusios Margaritos ir Blan- 
šos akys prigeso. 

— Ar negalėtumėte, — toliau lėtai kalbėjo Pilypas Gražusis, — 
parodyti man tų kapšelių, kuriuos gavote iš Anglijos? 

Tyla po jo žodžių tarsi padalijo pasaulį į dvi dalis. Vienoje 
pusėje buvo Prancūzijos karalius, Anglijos karalienė, dvaras, ba- 
ronai, karalystės, o kitoje — trys užkluptos nusidėjėlės, kurių laukė 
ilgas košmaras. 

— Nagi, dukrelės, — tarė karalius, - kodėl tylite? 

Jis nenuleido nuo jų savo įdėmaus žvilgsnio, ir jo didžiulės 
akys nemirksėjo. 

— Aš savo kapšelį palikau Paryžiuje, - pasakė Žana. 

— Aš taip pat, aš taip pat, — tučtuojau atkartojo anos dvi. 

Pilypas Gražusis lėtai pasuko durų link. Jo marčios perbalu- 
sios sekė kiekvieną jo judesį. 

Karalienė Izabelė atsirėmė į sieną, tankiai kvėpuodama. 

Karalius neatsigręždamas pasakė: 

— Kadangi tie kapšeliai Paryžiuje, mes beregint pasiųsime 
du ginklanešius jų atgabenti. 


169 


Maurice Druon 


Jis atidarė duris, pašaukė sargybinį ir liepė jam atvesti bro- 
lius d Onė. 

Blanša neištvėrė. Ji susmuko ant taburetės, jos veidas išbalo, 
širdis apmirė, galva nusviro į šalį, ji vos neapalpo. Žana papurtė 
ją už rankos, kad atsipeikėtų. 

Margarita savo rusvais piršteliais be perstojo sukinėjo kaklą 
vienai mMarionetei. 

Izabelė nejudėjo. Ji jautė į save nukreiptus Margaritos ir 
Žanos žvilgsnius, ir ją gniuždė skundikės vaidmuo. Sraiga ji 
pasijuto baisiai nuvargusi. „Dabar jau turiu eiti iki galo“, — 
pamanė ji. 

Broliai d One atskubėjo sumišę ir vos nesusistumdė tarpdu- 
ry, kad tik geriau pasitarnautų karaliui ir būtų pagirti. 

Izabelė ištiesė ranką. 

— Šitie bajorai, tėve, — tarė ji, — matyt, įspėjo jūsų norą, nes 
atneša prie diržų pasikabinę kapšelius, kuriuos geidavote išvysti. 

Pilypas Gražusis atsigręžė į marčias. 

— Ar galite paaiškinti, kaip šiems ginklanešiams atiteko do- 
vanos, kurias jums atsiuntė jūsų svainė? 

Nė viena neatsakė. 

Filipas d'Onėe žvilgtelėjo nustebęs į Izabelę it šuo, ne- 
suprantantis, už ką jį muša, paskui akis nukreipė į vyresnįjį bro- 
lį, ieškodamas paramos. Gotjė stovėjo prasižiojęs. 

— Sargyba! Pas karalių! - šūktelėjo Pilypas Gražusis. 

Jo balsas persmelkė visus šalčiu ir kažkaip keistai, kraupiai 
nuaidėjo per pilį ir nakties tamsą. Jau daugiau kaip dešimt me- 
tų, nuo Mon an Pevelio mūšio dienos, kai jis subūrė savo išsi- 
sklaidžiusius pulkus ir iškovojo pergalę, niekas nebuvo girdėjęs, 
kad jis šauktų, ir visi seniai jau buvo užmiršę turint jį tokią ga- 
lingą gerklę. Beje, tik šituos žodžius jis taip ir ištarė. 

, 

— Pakvieskite savo kapitoną, — įsakė jis vienam iš atskubėju- 
sių kareivių. 

Kitiems liepė stovėti prie durų. Pasigirdo sunkūs sargybos 
taku šuoliais lekiančio žmogaus žingsniai, ir po valandėlės du- 
ryse pasirodė Alenas de Parejis — vienplaukis, net nespėjęs prisi- 
segti kalavijo. 

— Mesire Alenai, - kreipėsi į jį karalius, — suimkite šituos du 
bajoraičius. Įmeskite juos į požemį su grandinėm ant kojų! Tu- 
rės atsakyti prieš mano teismą. 

Gorjė d'Onė buvo bepuoląs karaliui į kojas. 

— Valdove, - sulemeno jis, — valdove... 

— Gana, - pertarė jį Pilypas Gražusis. — Nuo šiol jūs kalbėsite 
su mesiru de Nogarė... Mesire Alenai, — pridūrė jis, — princesės 
liks čia, jūsų karių saugomos iki kito nurodymo. Draudžiu joms 
išeiti. Draudžiu bet kam — jų tarnaitėms, giminaičiams, netgi jų 
vyrams — Čia įeiti, taip pat kalbėtis su jomis. Už viską atsakote jūs. 

Kad ir koks keistas buvo šis įsakymas, Alenas de Parejis 1š- 
klausė jį nė nemirktelėjęs. Niekas negalėjo nustebinti žmogaus, 
suėmusio didįjį tamplierių magistrą. Karaliaus valia buvo jam 
vienintelis įstatymas. 

— Prašom, mesirai, — kreipėsi jis į abu brolius, rodydamas 
jiems duris. 

Gotjė, pakilęs eiti, sušnabždėjo: 

— Melskimės, Filipai, viskas baigta... 

Jų žingsniai, stelbiami kareivių trypsmo, nutolo akmenų 
grindiniu. 

Margarita ir Blanša klausėsi šito kaukšėjimo, kuris negrįž- 
tamai nusinešė jų meilę, garbę, laimę, visą gyvenimą. Žana mąstė, 
ar pavyks jai išsiteisinti. Margarita staiga metė į ugnį sutaršytą 


marionetę. Blanša vėl vos neapalpo. 

— Eikš, Izabele, — pasakė karalius. 

Jie išėjo. Jaunoji Anglijos karalienė nugalėjo, bet jautėsi pa- 
vargusi, ją pagavo keistas susijaudinimas, kai tėvas pasakė: „Eikš, 
Izabele“. Pirmą kartą po daugelio metų vėl kaip vaikystėje jis 
sakė jai „tu“. 

Jie grįžo eidami vienas paskui kitą tuo pačiu sargybinių ta- 
ku. Rytų vėjas ginė dangumi milžiniškus tamsius debesis. Kara- 
lius užsuko į savo kambarį, paėmė sidabrinę žvakidę ir nuėjo 
ieškoti sūnų. Jo didelis šešėlis išnyko įvijuose laiptuose. Širdį jam 
tarsi užgulė sunkus akmuo, ir jis nejautė, kaip ant pirštų jam 


laša vaškas. 


VIII 
Mao Burgundė 


Tą patį vidunaktį iš Mobiuisono pilies išjojo du raiteliai, pasiti- 
kę ir atlydėję Izabelę. Buvo tai Roberas d Artua ir jo tarnas Lor- 
mė - sykiu ir jo kamerdineris, ir patikėtinis, ir ginklo draugas, 
ir bendrakeleivis, ir ištikimas visokių užduočių vykdytojas. 

Lormė buvo kilęs iš Dolio. Pabėgęs dėl kažkokio poelgio, grė- 
susio jam kartuvėm, iš Burgundijos grafų dvaro, jis stojo tarnauti 
pas Roberą ir, kaip sakoma, nė per žingsnį nuo jo nesitraukė. Iš 
tiesų nuostabu buvo žiūrėti, kaip šitas mažas, apskritas, kresnas ir 
jau žilstelėjęs žmogelis visur kur rūpinasi savo jaunu ponu milži- 
nu, neatstoja nuo jo nė per pėdą, padeda jam visuose žygiuose, 
kaip kad visai neseniai, taisant pasalą broliams d'Onė. 

Jau švito, kai abu raiteliai pasiekė Paryžiaus vartus. Jie palei- 


do žingine arklius, nuo kurių kamuoliais vertėsi garas. Lormė 

gal dešimtį kartų nusižiovavo. Perkopęs penktą dešimtį, jis dar 
geriau negu koks jaunas ginklanešys pakeldavo ilgiausius žy- 
gius raitomis, bet negavęs išsimiegoti, leipte leipdavo. 

Grevos aikštėje, kaip visada, rinkosi darbininkai, ieškantys 
darbo. Tarp jų sukiojosi dešimtininkai, vadovaujantys karališ- 
koms statyboms, ir upeiviai, laivų savininkai; jie samdė pameist- 
rius, krovėjus ir nešikus. Roberas d'Artua perėjo aikštę ir įsuko 
į Mokonsėjo gatvę, kur gyveno jo teta Mao d'Artua. 

— Matai, Lormė, - tarė milžinas, — aš noriu, kad šita nusipe- 
nėjusi kalė išgirstų apie savo negandą iš mano paties lūpų. Ar- 
tėja maloniausia mano gyvenimo akimirka. Noriu pamatyti, kaip 
atrodys bjaurusis tetulės snukis, kai papasakosiu jai, kas dedasi 
Mobiuisone. Tegu dabar lekia į Pontuazą ir, bliaudama kara- 
liaus akyse, tedidina savo pražūtį ir testimpa iš apmaudo. 

Lormė plačiai nusižiovavo. 

— Nustips, monsinjore, nustips, būkite tikras — darote visa, 
kas reikia, — pasakė jis. 

Jie prijojo įspūdingą Artua grafų rūmą. 

— Ar ne kiaulystė, kad ji kaip Dievo ausyje gyvena šitame 
dideliame name, kurį pastatydino dar mano senelis! — pasakė 
Roberas. — Čia gyventi turėčiau aš! 

— Gyvensite, monsinjore, gyvensit. 

— O taveaš paskirsiu rūmininku su šimtu livrų algos per metus. 

— Ačiū, monsinjore, — atsakė Lormė, tarsi jau turėdamas tas 
aukštas pareigas ir susipylęs pinigus į kišenę. 

D'Artua nušoko nuo savo peršerono, metė vadžias Lormė, 
čiupo plaktuką ir taip stipriai kelis kartus juo trinktelėjo į duris, 
jog vos jų neišlaužė. 

Atsidarė vinimis apkaustytos durys, ir ant slenksčio pasirodė 


aukšto ūgio, žvalus durininkas su stora kuoka rankose. 

— Kas ten? — paklausė jis, pasipiktinęs tokiu bildesiu. 

Bet Roberas d'Artua nustūmė jį šalin ir įžengė į rūmus. Ko- 
kia dešimtis tarnų ir tarnaičių ėjo rytinę ruošą: kuopė kiemus, 
koridorius ir laiptus. Visus ssumdydamas, Roberas užlipo į an- 
trą aukštą, kur buvo grafienės apartamentai. 

— Ei! 

Arbėgo išsigandęs tarnas su kibiru rankoje. 

— Kur teta, Pikarai? Turiu tučtuojau pamatyti tetą! 

Pikaras, priplotu kiaušu, apyplikis, pastatė kibirą ir atsakė: 

— Ji valgo, monsinjore. 

— Puiku! Man tas nekliudo! Įspėk, kad atvykau, tik vikriau! 

Skubiai nutaisęs skausmingą ir susisielojusią miną, Roberas 
d'Artua nusekė pridurmui tarno iki grafienės miegamojo. 

Mao, grafienė d'Artua, turinti Prancūzijos pero titulą, bu- 
vusi Franš Kontė regentė, buvo stambi, maždaug keturiasdešimt, 
gal keturiasdešimt penkerių metų amžiaus, aukšta, tvirtų kau- 
lų, plačių strėnų moteriškė. Jos aptukęs veidas alsavo jėga ir ryž- 
tu. Kakta buvo plati ir iškili, plaukai tamsūs, dar nepražilę, lū- 
pos raudonos, virš jų pernelyg ryškiai juodavo ūseliai. 

Viskas šios moters buvo didu: veido bruožai, kojos, rankos, 
apetitas, pykčio priepuoliai, gobšumas, garbės troškimas, val- 
džios siekimas. Ji tvarkė savo dvarą Arase — kaip kadaise dvarą 
Dolyje - energingai it karys ir atkakliai it legistas. Prižiūrėjo 
savo žemių administravimą, reikalavo vasalų paklusnumo, tau- 
sojo kitų jėgą, bet priešui smogdavo be gailesčio. 

Dvylika merų kovodama su sūnėnu, turėjo progą gerai jį 
pažinti. Kiekvieną kartą, kai iškildavo kokių sunkumų, kiekvie- 
ną kartą, kai Artua didikai stodavo piestu, kiekvieną kartą, kai 
kuris nors miestas atsisakydavo mokėti mokesčius, Mao netruk- 


davo atskleisti užkulisinę Robero veiklą. 

— Tai laukinis vilkas, didelis, žiaurus ir klastingas vilkas, — 
sakydavo ji apie jį. - Bet mano sprandas kietesnis, ir jis galų gale 
pats nusisuks savąjį, nes per daug sau leidžia. 

Teta ir sūnėnas jau daug mėnesių vienas su kitu beveik ne- 
sikalbėjo ir tik iš pareigos susitikdavo karaliaus dvare. 

Tą rytą grafienė Mao sėdėjo prie mažo stalelio, pastatyto 
lovos kojūgalyje, ir kramsnojo riekę po riekės kiškio paštetą, ku- 
riuo paprastai prasidėdavo jos pusryčiai. 

Kaip Roberas dėjosi esąs susijaudinęs ir susisielojęs, taip ir ji, 
jam įėjus, dėjosi esanti rami ir abejinga. 

— A, sūnėnas, su aušra pakirdęs. Įsiveržėte kaip viesulas! Ko 
taip skubate? 

— Maloningoji teta, - šūktelėjo Roberas, — viskas žuvę! 

Net nepajudėjusi Mao ramiai susipylė į gerklę pilną taurę nuo- 
stabiai raudonos rubino spalvos Artua vyno, kurį mėgo labiausiai. 

— Kas žuvę, Roberai? Pralaimėjote dar vieną bylą? — pasi- 
teiravo ji. 

— Tetule, prisiekiu jums, ne metas dabar gelti vienas kitą. 
Negalima juoktis iš nelaimės, kuri užgriuvo mūsų giminę. 

— Kokia gi vieno mūsų nelaimė galėtų būti ir kito nelai- 
me? — ramiu ir cinišku tonu paklausė Mao. 

— Tetule, mes karaliaus rankose. 

Mao žvilgsnyje šmėstelėjo nerimo šešėlis. Ji galvojo, kokie 
spąstai jai spendžiami ir ką reiškia visa ši įžanga. 

Įprastiniu gestu ji atsiraitojo rankoves iki alkūnių; išlindo 
jos riebios ir mėsingos rankos. Paskui pliaukštelėjo delnu į stalą 
ir pašaukė: 

— Tjeri! 

— Negaliu kalbėti prie pašalinių, mudu turime būti dvie- 
se, — šūktelėjo Roberas. — Tai, ką turiu pranešti, liečia mūsų 


giminės garbę. 

— Et! Gali viską sakyti mano kanclerio akivaizdoje. 

Ji nepasitikėjo sūnėnu ir norėjo turėti liudytojų. 

Jie permetė vienas kitą akimis: ji — įdėmiai, jis - mėgauda- 
masis savo vaidinama komedija. „Kvieskis savo žmones, - manė 
jis. - Kvieskis, tegul girdi“. 

Keistos atrodė šios dvi ypatos, stovinčios viena prieš kitą, ty- 
rinėjančios ir vertinančios viena kitos jėgas; jie turėjo tiek ben- 
drų bruožų, šitie du tos pačios veislės ir to paties kraujo jaučiai, 
buvo tokie panašūs, bet taip baisiai nekentė vienas kito. 

Atsivėrė durys, ir pasirodė Tjeri d'Irsonas, Araso katedros 
kapitulos kanauninkas, Mao kancleris, o kartu truputį ir jos 
meilužis; šitas mažas ir papurtęs žmogelis apskritu veidu, smailia 
balta nosim nestokojo nei pasitikėjimo savimi, nei valdingumo. 

Jis pasisveikino su Roberu ir pasakė žvelgdamas iš po vokų 
ir dėl to smarkiai atmetęs galvą atgal: 

— Retas jūs pas mus svečias, monsinjore. 

— Mano sūnėnas, kaip jis sako, atvyko pranešti man apie 
didelę nelaimę. 

— Deja! — atsiduso Roberas ir sudribo ant krėslo. 

Jis patylėjo; Mao aiškiai pradėjo nekantrauti. 

— Tarp mūsų, tetule, buvo nesutarimų... — pradėjo jis. 

— Dar blogiau, sūnėne, — labai bjaurių ginčų, užsibaigusių 
ne jūsų naudai. 

— Taigi, taigi. Ir Dievas mate, kad aš linkėjau jums visokiau- 
sio blogio. 

Jis griebėsi savo mėgstamos gudrybės — šiurkštaus nuo- 
širdumo, prisipažinimo turėjus piktų užmačių, o tuo tarpu tik 
slėpė ginklą, kurį jau turėjo rankoje. 

— Bet niekados šito nebūčiau jums linkėjęs, — varė jis. - Kaip 


žinote, esu tikras riteris ir griežtas, kai užkliudoma garbė. 

— Betgi galų gale kas yra? Sakyk greičiau! - šūktelėjo Mao. 

— Jūsų dukterys, mano kuzinos, pagautos svetimaujant ir 
suimtos karaliaus įsakymu, Margarita taip pat. 

Smūgis, atrodo, nepataikė į tikslą: Mao nepatikėjo. 

— Kas tau paporino šitą pasaką? 

— Pats sužinojau, tetule. Visas Mobiuisono dvaras jau tai Ži- 
no. Viskas įvyko vakar vakare. 

Jis smaginosi tampydamas Mao nervus, varvindamas nau- 
jienas lašas po lašo, bent jau tiek, kiek pats norėjo pasakoti. 

— Oarjos prisipažino? — paklausė Tjeri d'Irsonas, tebežvelg- 
damas į jį iš po vokų. 

— Nežinau, - atsakė Roberas. — Bet jaunieji d'Onė šiuo me- 
tu prisipažįsta už jas — jie jūsų draugo Nogarė rankose. 

— Mano draugo Nogarė... - lėtai pakartojo Tjeri d'Irsonas. — 
Net ir nekaltos būdamos, iš jo nagų jos išeis juodesnės už dervą. 

— Tetule, — vėl prašneko Roberas, - gilią nakų lėkiau de- 
šimt mylių nuo Pontuazo iki Paryžiaus, kad perspėčiau jus, nes 
niekam neatėjo į galvą tai padaryti. Ar jūs vis dar manote, kad 
mane pas jus atvedė blogos užmačios? 

Mao valandėlę žiūrėjo į sūnėną; padėtis iš tikrųjų buvo tra- 
giška, ir ji pamanė: „O gal kartais ir jis geba būti geras?“ 

Paskui burbtelėjo: 

— Nori valgyti? 

Iš šitų žodžių Roberas suprato, kad pataikė į pačią širdį. 

Jis griebė nuo stalo atšalusį fazaną, rankomis jį perplėšė pu- 
siau ir suleido dantis. Staiga pastebėjo, kad teta keistai persi- 
mainė. Pirmiausia raudonos dėmės išmušė krūtinę virš sukne- 
lės iškirptės, apvedžiotos šermuonėliu, paskui kaklą ir smakrą. 
Kraujas plūstelėjo į veidą, pasiekė kaktą ir užliejo ją tamsiu rau- 


doniu. Grafienė Mao pakėlė rankas prie krūtinės. 

„Pasiekiau savo, - pamanė Roberas. — Atrodo, jau dvesia. 
Tuoj padvės'. 

Bet iškart nusivylė, nes grafienė atsitiesė plačiu rankos mos- 
tu nušluodama nuo stalo kiškio paštetą, taures ir sidabrinius 
dubenis, šie tratėdami nusirito ant žemės. 

— Ištvirkelės! — sustaugė ji. — Po viso to, ką aš dėl jų pada- 
riau, po to, kai tokius vyrus suradau... Įkliuvo kaip kekšės. Ir 
gerai! Tegul viską praranda! Tegul jas įmeta į kalėjimą, pamau- 
na ant mietų, pakaria! 

Kanauninkas kancleris stovėjo nejudėdamas. Buvo pripratęs 
prie grafienės įniršio priepuolių. 

— Taigi, lygiai tą pat ir aš manau, tetule, - pasakė Roberas 
pilna burna. — Šitaip jums atsidėkoti už visą jūsų vargą... 

— Turiu kaipmat vykti į Pontuazą, — ištarė Mao nesiklau- 
sydama, ką jis sako. — Privalau jas pamatyti ir pamokyti, ką turi 
atsakyti kamantinėjamos. 

— Abejoju, ar pavyks, tetule. Jos uždarytos, ir niekas neturi 
teisės... 

— Tuomet pasikalbėsiu su karalium. Beatrise! Beatrise! - pa- 
šaukė ji. 

Prasiskleidė portjera, ir į kambarį neskubėdama įėjo aukšta 
kokių dvidešimties metų mergina, tamsbruvė, ilgakojė, apskri- 
tom stangriom krūtim, išsišovusiais klubais. Vos ją pamatęs, Ro- 
beras d'Artua nurijo seilę. 

— Beatrise, viską girdėjai, ar ne? — paklausė Mao. 

— Taip... maloningoji ponia... — atsakė mergina truputį pa- 
šaipiu balsu, pratęsdama žodžius. — Stovėjau už durų... kaip 
visada... 

Tas ypatingas balso ir gestų lėtumas aikštėjo ir jos eisenoje, 


žvilgsnyje. Atrodė, kad jos suglebęs kūnas banguoja, o ji pati 

dvelkia neįprasta ramybe; bet po ilgom juodom blakstienom 
blizgėjo pašaipios akys. Ją neabejotinai džiugino kitų negan- 
dos, vaidai ir tragedijos. 

— Tai Tjeri dukterėčia, - rodydama į ją, paaiškino Mao Ro- 
berui. — Ji mano pirmoji rūmų dama. 

Beatrisė d'Irson žiūrėjo į Roberą d'Artua iš pasalų ir įžū- 
liai. Jai aiškiai smalsu buvo pažinti tą milžiną, apie kurį girdė- 
jo tiek pikto. 

— Beatrise, — tarė Mao, - liepk paruošti man palankiną ir 
pabalnoti šešis arklius. Vykstame į Pontuazą. 

Beatrisė žiūrėjo kaip žiūrėjusi Roberui tiesiai į akis, tarsi nie- 
ko nebūtų išgirdusi. Šita graži mergina kažkuo erzino ir jaudi- 
no. Tarp jos ir vyrų iš pirmo žvilgsnio užsimegzdavo kažkoks 
intymus ryšys, tarsi ji neketintų rodyti jiems jokio pasipriešini- 
mo. Bet, žiūrėdami į ją, jie tuo pat metu svarstydavo, ar ji ne 
neprasčiausia kvaišė, o gal ramiausiai tyčiojasi iš jų. 

„Graži valiūkė... Mielai pasilinksminčiau su ja vieną vaka- 
rą“, — pamanė Roberas žiūrėdamas, kaip ji neskubėdama eina 
pro duris. 

Iš fazano teliko kauliukai, ir Roberas sviedė juos į ugnį. Da- 
bar jis panorėjo gerti. Paėmė nuo indaujos ąsotį, iš kurio jau 
buvo pylusis Mao, ir šliūkštelėjo sau visą likusį vyną į gerklę. 

Grafienė vaikščiojo pirmyn ir atgal, raitodamasi rankoves. 

— Nepaliksiu šiandien jūsų vienos, tetule, — pasakė d Ar- 
tua. — Palydėsiu. Tai šeimos pareiga. 

Mao vis dar įtariai pakėlė į jį akis. Pagaliau ryžosi ir ištiesė 
jam ranką. 

— Tu man dažnai kenkdavai, Roberai, ir lažinuosi, kad ir vėl 


kenksi. Bet šiandien, turiu pripažinti, elgiesi kaip šaunuolis. 


179 


Maurice Druon 


IX 
Karališkasis kraujas 


Į ilgą ir žemą rūsį po senąja Pontuazo pilimi, kur Nogarė ką tik 
buvo baigęs tardyti brolius d Onė, pamažu skverbėsi pirmoji 
aušra. Kažkur užgiedojo gaidys, paskui kitas, praskrido pulkas 
žvirblių pro pat langelius, kuriuos prireikė atidaryti, kad įeitų 
oro. Spragsėjo prie sienos pritvirtintas deglas, ir jo aitrus kvapas 
maišėsi su nukankintų kūnų kvapu. Gijomas de Nogarė nuvar- 
gusiu balsu paliepė: 

— Deglą! 

Vienas budelis žengė nuo sienos, į kurią ilsėdamasis buvo 
atsirėmęs, nuėjo į rūsio kampą ir paėmė naują deglą; uždegė jį 
nuo žarijų po trikoju, kur raudonavo dabar jau nereikalingos 
geležinės kankinimo replės. Nuėmė sudegus; deglą, užgesino ir 
pakeitė jį nauju. Paskui grįžo į savo vietą, šalia savo amato drau- 
go. Abiejų budelių — kankintojų, kaip juos tada vadino — akis 
nuovargis apvedžiojo raudonais ratilais. Krauju iki alkūnių ap- 
taškytos rankos, raumeningos ir apžėlusios plaukais, karojo išil- 
gai odinių prijuosčių. Abu stipriai trenkė prakaitu. 

Nogare atsikėlė nuo taburetės, ant kurios sėdėjo, kol vyko 
tardymas, ir nuo jo liesos figūros per pilkšvus akmenis tirtėda- 
mas nutįso jo šešėlis. 

Iš rūsio gilumos sklido sunkus alsavimas, pertraukiamas gaikš- 
čiojimo; broliai d'One dejavo kaip vienas žmogus. 

Nogarė pasilenkė ties jais. Abiejų veidai keistai supanėšėjo. 
Oda su ašarų ruožais buvo tokio paties pilkšvo atspalvio, o pro 
plaukus, sulipusius nuo prakaito ir kraujo, ryškėjo kiaušo forma. 


Iš suplėšytų lūpų sklido tolydi aimana, kurią lydėjo traukuliai. 

Kadaise Gorjė ir Filipas d'/Onė buvo nerūpestingi vaikai, 
paskui laimingi jaunuoliai. Gyveno tenkindami savo norus ir 
pomėgius, garbėtrošką, tuštybę. Kaip visi jų luomo vaikinai, mo- 
kėsi valdyti ginklą. Iki šiol juos kankino tik nežymūs arba taria- 
mi negalavimai. Dar vakar jie priklausė galiūnų svitai, ir visos jų 
viltys atrodė įgyvendinamos. Praėjo tik viena naktis; dabar jie 
tebuvo mirtinai sužeisti žvėreliai ir jei dar galėjo ko nors gei- 
dauti, tai tik nebūties. 

Nogarė valandėlę žiūrėjo į abu jaunuolius; jo veide neatsi- 
spindėjo nei gailestis, nei bjaurėjimasis. Jis atsitiesė. Kitų kančia, 
kitų kraujas, jo aukų užgaulūs žodžiai, neapykanta ar neviltis jo 
neveikė. Šitas nejautrumas buvo įgimtas jo būdo bruožas, leidęs 
jam aukotis aukščiausiems karalystės interesams. Jo pašaukimas 
buvo visuomenės labas, kaip kitų žmonių pašaukimas — meilė. 

Pašaukimas — taip vadinama aistra, kai ji sukilninama. Šis 
švininės ir geležinės sielos žmogus nežinojo, nei kas yra abejo- 
nės, nei kas yra ribos, kai reikėdavo tenkinti valstybės interesų 
keliamus reikalavimus. Atskiras žmogus jo akyse nieko nereiš- 
kė, ir jis pats save laikė nieku. 

Per istoriją eina savotiška, tolydžio atsinaujinanti visuome- 
ninės tvarkos fanatikų padermė. Jie atsidavę tam tikrai abst- 
rakčiai ir absoliučiai dievybei, ir žmogaus, besikėsinančio į so- 
cialinių institucijų dogmą, gyvybė jiems yra bevertė; jie tarytum 
užmiršta, kad bendruomenė, kuriai jie tarnauja, sudaryta iš 
žmonių. 

Kankindamas brolius d Onė, Nogarė negirdėjo jų dejonių; 
jis tiesiog šalino visuomeninės netvarkos priežastis. 

— Tamplieriai laikėsi kiečiau, - tepasakė jis. 

O juk talkininkavo jam šįsyk tik vietiniai, o ne Paryžiaus ink- 


vizicijos budeliai. 

Strėnos jam buvo apsunkusios, nugarą pjovė skausmai. „Tik- 
riausiai nuo šalčio“, — pamanė jis. 

Liepė uždaryti langelius ir priėjo prie trikojo, kur dar blėsa- 
vo žarijos. Ištiesė rankas, pasitrynė jas, paskui niurzgėdamas ėmė 
brūžuoti strėnas. 

Nuo siauro stalo, kur visą naktį rašė, — mat karalius nenorė- 
jo, kad būtų sekretorius ar raštininkas, - Nogarė surinko lapus, 
kuriuose buvo surašytas tardymas, ir sukišo juos į veleninį ap- 
lanką. Paskui atsidusęs pasuko prie durų ir išėjo. 

Tada budeliai priėjo prie Gotjė ir Filipo d'Onė ir pamėgi- 
no pastatyti juos ant kojų. Kadangi jiems tai nepavyko, paėmė 
juos ant rankų, kaip sergančius vaikus, ir nešte nunešė savo pa- 
čių nukankintus kūnus į gretimą kamerą. 

Senoji Pontuazo pilis, virtusi nūnai tik srities valdytojo bu- 
veine ir kalėjimu, buvo už kokios pusės mylios kelio nuo kara- 
liškosios Mobiuisono rezidencijos. Nogarė šį atstumą nuėjo pės- 
čiomis, lydimas dviejų vietinių seržantų. Jis žengė sparčiai, šaltas 
ryto oras dvelkė miško drėgme. 

Neatsakydamas į lankininkų pasveikinimus, jis perėjo Mo- 
biuisono kiemą ir įžengė į pilį, nekreipdamas dėmesio nei į ki- 
lusį kordegardijoje šnabždesį jam pasirodžius, nei į šermenišką 
šambelionų ir dvariškių veidų išraišką. 

— Pas karalių, — pareiškė jis. 

Prie jo prišokęs ginklanešys nuvedė jį į karaliaus apar- 
tamentus, kur Antspaudų saugotojas rado visą karaliaus šeimą. 

Pilypas Gražusis sėdėjo krėsle, ranka parėmęs smakrą. Pa- 
akiuose ryškėjo mėlyni odos maišeliai. Šalia jo sėdėjo Izabelė; 
auksinės jos kasos, įrėminančios veidą, pabrėžė griežtus jo 
bruožus. Tai ji buvo nelaimės kaltininkė. Tai ji, kitų akimis 


žiūrint, buvo atsakinga už šią tragediją ir dėl tų ryšių, kurie 

keisčiausiu būdu susieja įskundėją su kaltinamuoju, jautėsi 
esanti vos ne nusikaltėlė. 

Monsinjoras de Valua nervingai barškino į stalą ir muistė 
galvą, tartum jam veržtų apykaklė. Čia buvo ir kitas karaliaus 
brolis, tiksliau — netikras brolis, monsinjoras Liudvikas Prancū- 
zas, grafas d' Evrė, žmogus santūrus, kukliu apdaru. 

Pagaliau čia buvo atėję ir bendros nedalios ištikti pagrindiniai 
tragedijos dalyviai, trys karaliaus sūnūs, trys apgauti vyrai, ku- 
riuos užgriuvo ir neganda, ir pajuoka kartu: Liudvikas Nava- 
rietis, purtomas nervinio kosulio; Pilypas de Puatjė, visas pasti- 
ręs — taip sunku jam buvo apsimesti ramiu; pagaliau Karolis, 
kurio gražų jaunatvišką veidą buvo iškreipusi pirmoji gyveni- 
mo širdgėla. 

— Na kaip, prisipažino? — paklausė Pilypas Nogarė. 

— Deja, valdove, tai gėdinga ir baisi tiesa. 

— Skaitykite. 

Nogarė atvertė veleninį aplanką ir pradėjo: 

— Mes, Gijomas de Nogarė, mūsų mylimo valdovo, kara- 
liaus Pilypo IV malone riteris, generalinis karalystės sekretorius 
ir Prancūzijos antspaudų saugotojas, 1314 metų balandžio 25 
dieną jo Didybės įsakymu tarp vidunakčio ir pirmos Pontuazo 
pilyje ištardėme, naudodami kankinimą su anksčiau minėto 
miesto budelių pagalba, ponus Gorjė d'Onė, monsinjoro Pily- 
po, grafo de Puatjė, vyresnįjį ginklanešį, ir Filipą d Onė, mon- 
sinjoro Karolio, grafo de Valua, ginklanešį... 

Nogarė mėgo, kad darbas būtų gerai atliktas. Žinoma, abu 
broliai d Onė iš pradžių viską neigė, bet Antspaudų saugotojas 
per tardymą naudodavo tokį metodą, prieš kurį riteriški skru- 
pulai ilgai neišlaikydavo. Jis privertė jaunuolius viską kuo smul- 


kiausiai prisipažinti. Laikas, kada prasidėjo princesių nuotykiai, 

pasimatymų datos, naktys, praleistos Nelio bokšte, tarnų bendri- 
ninkų vardai ir viskas, kas nusikaltėliams reiškė aistrą, meilės įkaršųį, 
malonumą, buvo surašyta, išvardyta, pateikta tardymo akte. 

Izabelė nedrįso pakelti akių į brolius, o ir jie patys gręžė 
žvilgsnį vienas nuo kito. Mažne ketverius metus jie buvo šitaip 
mulkinami, kvailinami, vedžiojami už nosies. Sulig kiekvienu 
Nogarė žodžiu virto ant jų neganda ir gėda. 

Girdint visas datas, Liudvikui Navariečiui kilo baisus klausi- 
mas: „Per pirmuosius šešerius vedybų metus mes neturėjome 
vaikų. Duktė mums gimė tik tada, kai tas d'Onė atsirado Mar- 
garitos lovoje... Vadinasi, mažoji ana...“ Ir jis daugiau nieko ne- 
girdėjo, nes, kraujui tvinksint ausyse, tekartojo „Žana ne mano 
duktė... Žana ne mano duktė...“ 

Grafas de Puatjė stengėsi nepraleisti nė vieno protokolo žo- 
džio. Nogarė neįstengė išgauti iš brolių d'Onė, kad grafienė de 
Puatjė būtų turėjusi meilužį, juo labiau išpešti iš jų kokį nors 
vardą. O juk po viso to, ką jie prisipažino, galima buvo neabe- 
joti, kad būtų išdavę ir tą vardą, jeigu būtų žinoję, ir tą meilužį, 
jei toksai būtų buvęs. Kad grafienė Žana suvaidino tikrai niek- 
šišką bendrininkės vaidmenį, abejonių nebuvo... Pilypas de Pu- 
atjė mąstė. 

— „Kadangi tarėme reikalą ganėtinai išaiškinę ir sunku bu- 
vo išgirsti, ką sako kaliniai, nusprendėme tardymą nutraukti ir 
pranešti apie jį karaliui, mūsų valdovui. 

Antspaudų saugotojas baigė. Susidėjo lapus ir laukė. 

Valandėlę parylėjęs, Pilypas Gražusis pakėlė smakrą nuo delno. 

— Mesire Gijomai, — tarė jis, - jūs labai aiškiai išdėstėte skau- 
džius mums dalykus. Kai paskelbsime ištarmę, jūs visa šita su- 
naikinsite... — jis parodė į veleninį aplanką — ... idant pėdsakas 


apie tai liktų tik mūsų atmintyje. 

Nogarė nusilenkė ir išėjo. 

Stojo ilga tyla, paskui kažkas staiga suriko: 

— Ne! 

Tai šaukė princas Karolis. Jis atsistojo. Pakartojo: „Ne!“, tar- 
si nenorėdamas sutikti su tiesa. Jo rankos tirtėjo; skruostus iš- 
mušė rausvos dėmės, akys paplūdo ašaromis. 

— Tamplieriai... — suvapėjo jis paklaikęs. 

— Ką sakote, Karoli? — paklausė Pilypas Gražusis. 

Jis nemėgo, kad kas primintų šį pernelyg šviežią vykį. Ausy- 
se jam tebeskambėjo, kaip ir kiekvienam čia, išskyrus Izabelę, 
didžiojo magistro balsas... „Prakeikti iki tryliktos savo giminės 
kartos...“ 

Bet Karolis mąstė ne apie prakeikimą. 

— Tą naktį, - pralemeno jis, - tą naktį jie buvo kartu. 

— Karoli, — tarė karalius, - jūs pasirodėte esąs silpnas vyras, 
pasistenkite bent tvirtai laikytis, kaip dera princui. 

Daugiau paguodos žodžių jaunuolis iš tėvo neišgirdo. 

Monsinjoras de Valua iki šiol dar nebuvo pravėręs burnos, 
o šitaip ilgai tylėti jam buvo tikra bausmė. Pasinaudojęs šia aki- 
mirka, jis prapliupo. 

— Prisiekiu Dievo krauju, - šūktelėjo jis, — keisti dalykai de- 
dasi mūsų karalystėje, ir dar po paties karaliaus stogu! Merdi 
riterija, valdove, broli mano, o kartu su ja ir garbė... 

Tada jis įsileido į ilgą kritiką, nestokojančią padriko patoso 
ir klastos. Monsinjorui de Valua viskas siejosi tarpusavyje. Ka- 
raliaus patarėjai, vedami Marinji, užsigeidę panaikinti riterių 
ordinus, bet kartu sugriovę tikrąją dorovę. „Neaiškios kilmės“ 
legistai sugalvoję dievažin kokią naują teisę, pasiskolintą iš romė- 
nų institucijų“!, ir ja pakeitę gerąją senąją feodalinę teisę. Pada- 
rinių neilgai tekę laukti. Per kryžiaus karus moterys daugelį metų 

išbūdavusios vienos, bet mokėdavusios išsaugoti garbę, ir nė vie- 
nas vasalas nebūtų drįsęs joms ją nuplėšti. Dabar visur begėdys- 
te ir pasileidimas. Tik pamanykite! Du ginklanešiai... 

— Vienas iš tų ginklanešių priklauso jūsų dvarui, broli ma- 
no, — sausai pasakė karalius. 

— Lygiai kaip kitas, broli mano, yra jūsų sūnaus vyresnysis 
ginklanešys, — atkirto Valua, rodydamas į grafą de Puatjė. 

Šis skėstelėjo savo ilgom rankom. 

— Kiekvienas iš mūsų, — pasakė jis, — gali būti apmulkintas 
tų, kuriais pasitikėjo. 

— Štai dėl ko, - šūktelėjo Valua, kuris mokėjo iš visko pasi- 
daryti argumentą, - štai dėl ko didžiausias vasalo nusikaltimas — 
suvilioti ir nuplėšti šlovę savo senjoro žmonai. Broliai d Onė 
nusižengė... 

— Laikykite juos mirusiais, broli mano, — nutraukė jį karalius. 

Jis mostelėjo ranka, ir šis atsainus, bet drauge ir griežtas mostas 
buvo iškalbingesnis už ilgiausią ištarmę; paskui pridūrė: 

— Svarbiausia mums nuspręsti princesių svetimautojų liki- 
mą... Leiskite man, broli, visų pirma pateikti kelis klausimus 
sūnums... Kalbėkite, Liudvikai. 

Liudvikas Navarietis buvo beprasižiojąs, bet jį ištiko kosulio 
priepuolis, ir ant skruostų pasirodė dvi raudonos dėmės. Visi 
pagarbiai tylėjo, kol jį smaugė dusulys. Atgavęs kvapą, jis sušuko: 

— Žmonės tuoj ims šnekėti, kad mano duktė pavainikė. Štai 
ką sakys žmonės! Pavainikė! 

— Jeigu jūs pats pirmas tai viešinate, Liudvikai, — atsakė ka- 
ralius, — kiti, žinoma, būtinai pakartos. 

— Iš tikrųjų... — pasakė Karolis de Valua, kuriam ši mintis 
dar nebuvo atėjusi į galvą, ir jo didelėse mėlynose akyse staiga 


įsižiebė keista ugnelė. 

— O kodėl neviešinti, jei tai tiesa? — atsikirto Liudvikas, visai 
praradęs savitvardą. 

— Nutilkite, Liudvikai... — įsakė Prancūzijos karalius, trink- 
telėdamas į krėslo ranktūrį. — Teikitės geriau pasakyti, kokią 
bausmę, jūsų nuomone, reikia skirti jūsų sutuoktinei? 

— Atimti gyvybę! — atsakė Vaidingasis. - Jai ir abiem kitoms. 
Visoms trims. Mirtis, mirtis, mirtis! 

Žodį „mirtis“ jis košte iškošė pro dantis ir sušėrė ranka per 
orą, tarsi kirsdamas galvas. 

Tada Pilypas de Puatjė, žvilgsniu paprašęs tėvą žodžio, prabilo: 

— Skausmas sudrumstė jums protą, Liudvikai. Žanos sąžinės 
neslegia tokia didžiulė nuodėmė kaip Margaritos ir Blanšos. Ži- 
noma, ji didžiai nusikalto, kad pritarė anų dviejų aistroms, ir 
šituo smarkiai susitepė. Bet mesiras de Nogarė neišgavo įrody- 
mo, kad ji būtų sulaužiusi moterystę. 

— Tegul jis ją gerai pakankina, ir pamatysite, ar ji neprisipa- 
žins! — šūktelėjo Liudvikas. — Ji prisidėjo prie mano ir Karolio 
šlovės suteršimo. Jei mylite mus, taikykite jai tą pačią bausmę 
kaip ir anoms dviem klastūnėms. 

Pilypas de Puarjė valandėlę patylėjo, paskui tarė: 

— Jūsų garbė man brangi, Liudvikai, bet ne mažiau brangi 
man ir Franš Kontė. 

Dalyviai susižvalgė, o Pilypas dėstė toliau: 

— Jums, Liudvikai, kaip nuosavybė priklauso Navara, kurią 
paveldėjote po mūsų motinos mirties. Jūs jau karalius ir gausi- 
te, — duok, Dieve, kuo vėliau, — valdyti Prancūziją. Man pri- 
klauso tik Puatjė, kurią malonėjo man padovanoti tėvas, ir aš 
net nesu Prancūzijos peras. Bet per Žaną, savo žmoną, aš gavau 
Burgundijos pfalcgrafo ir Saleno siro titulą. Saleno druskos ka- 
syklos sudaro didžiausią mano pajamų dalį. Taigi teuždaro Žaną 

į vienuolyną iki tol, kol viskas bus užmiršta, arba visiems lai- 
kams, jei to reikalauja jūsų garbė. Štai mano pasiūlymas, bet aš 
neleisiu kėsintis į jos gyvybę. 

Monsinjoras Liudvikas d'Evrė, iki šiol nepasakęs nė žodžio, 
pritarė Pilypui. 

— Mano sūnėnas teisus ir prieš Dievą, ir prieš karalystę, — 
ištarė jis sujaudintu balsu, bet be patoso. — Mirtis yra rimtas 
dalykas, ir mus visus kankina mintis apie ją, tad ne mums smerkti 
myriop kitus pykčio valandėlę. 

Liudvikas Navarietis metė į jį piktą žvilgsnį. 

Nuo seno šeimoje buvo du klanai. Prie dėdės Valua šliejosi 
jo sūnėnai Liudvikas ir Karolis, silpni, kitų įtakai pasiduodantys 
jaunuoliai, kurie prasižioję žavėjosi jo gražbylyste, nuotykių ku- 
pinu gyvenimu ir prarastais sostais. Pilypas de Puatjė, priešin- 
gai, laikėsi dėdės d'Evrė, kuris buvo ramus, tiesus, protingas 
žmogus, nevargino epochos savo garbėtroškiškais siekiais ir ten- 
kinosi savo Normandijos žemėmis, išmintingai jas valdydamas. 

Todėl čia susirinkusieji nenustebo, kad jis palaiko savo my- 
limą sūnėną; visiems buvo žinomas jų dvasinis artumas. 

Kur kas netikėtesnė buvo Valua laikysena. Ką tik išdrožęs 
karštą kalbą, jis atsimetė nuo Liudviko Navariečio ir taip pat 
paprieštaravo mirties bausmei. Vienuolynas, jo nuomone, per 
švelni bausmė nusikaltėlėms; todėl jis siūląs kalėjimą, tvirtovę 
iki gyvos galvos — ir jis pabrėžė šiuos paskutinius žodžius. 

Toks vardinio Konstantinopolio eksimperatoriaus gerašir- 
diškumas nebuvo įgimtas jo būdo bruožas. Jį galėjo sužadinti 
tik išskaičiavimas, išskaičiavimas, jo sumestas tuoj pat, kai tik 
Liudvikas Navarietis ištarė žodį „pavainikė“. Iš tikrųjų... 

Iš tikrųjų, kokia dabar buvo karaliaus palikuonių būklė? 
Liudvikas Navarietis turi tik vieną įpėdinę - mažąją Žaną, ką 

tik suteptą sunkiu įtarimu — kad ji nesantuokinis vaikas, o tai 
gali jai ateityje sukliudyti įžengti į sostą. Karolis palikuonių ne- 
turi: visi jo žmonos Blanšos vaikai gimė negyvi. Pilypas de Puat- 
jė turi tris dukteris, bet skandalas gali ir joms pakenkti... Taigi, 
jei nusikaltusios žmonos bus nubaustos mirtimi, visi trys princai 
pasiskubins antrąsyk vesti ir, žinoma, susilauks vaikų. O uždarius 
jas iki gyvos galvos, jie tebebus vedę ir negalės susisaistyti nau- 
jais moterystės saitais, vadinasi, neužtikrins dinastijos tolydumo. 

Grafas Karolis de Valua turėjo lakią vaizduotę. Kaip vadai, 
kurie, vykdami į karą, tikisi, kad už juos rangu aukštesni kari- 
ninkai žus ir kad jie bus paskirti vadovauti kariuomenei, taip ir 
karaliaus brolis, žiūrėdamas į įdubusią savo sūnėno Liudviko 
Vaidingojo krūtinę ir į liesą savo sūnėno Pilypo de Puatjė tigū- 
rą, mane, kad liga gali pridaryti netikėtų eibių. Būna taip pat 
nelaimingų nutikimų per medžioklę, lūžta ietys per turnyrus, 
griūva arkliai; o kiek dėdžių pragyvena savo sūnėnus... 

— Karoli! — ištarė žmogus sustingusiais vokais, kuris kol kas 
buvo vienintelis ir tikrasis Prancūzijos karalius. 

Valua krūptelėjo, tarsi išsigandęs, kad Pilypas perprato jo 
mintis. Bet ne į jį, o į savo trečią sūnų kreipėsi Pilypas Gražusis. 

Jaunasis princas atitraukė nuo veido rankas. Jis verkė. 

— Blanša! Blanša! Ar tai galimas daiktas, tėve? Kaip ji galė- 
jo?.. - sudejavo jis. - Tvirtino, kad myli mane, ir taip nuostabiai 
tai įrodydavo... 

Izabelė nekantriai ir su panieka gūžtelėjo pečiais. „Ak, ta 
vyrų meilė! Kaip jie myli kūną, kuris jiems priklausė, - pama- 
nė ji, — ir kaip lengvai jie patiki melu, kad tik gautų tą, kurios 
geidžia! 

— Karoli!.. — neatlyžo karalius, tarsi kreipdamasis į puspro- 


tį. — Kaip jūs siūlote pasielgti su jūsų žmona? 

— Nežinau, tėve, nežinau. Noriu pasislėpti nuo žmonių, kur 
nors išvykti ar įstoti į vienuolyną. 

Nedaug betrūko, ir jis būtų paprašęs bausmės sau už tai, 
kad žmona jį apgavo. 

Pilypas Gražusis suprato, kad nieko daugiau iš jo neišpeš. 
Žiūrėjo į savo vaikus, tarytum niekad jų nebūtų matęs; mąstė 
apie pirmagimystės dėsnį, apie tai, kad gamta kartais prastai 
pasitarnauja sostui. Kokių kvailysčių gali pridaryti valdydamas 
karalystę Liudvikas, jo vyriausiasis sūnus, neprotingas, karštas ir 
žiaurus? O kokia parama bus jam jaunėlis, sugniužęs nuo pat 
pirmos išgyventos tragedijos? Tinkamiausias karaliauti yra, ži- 
noma, Pilypas de Puarjė. Bet aiškiai matyti, kad Liudvikas jo 
neklausys. 

— Kokia tavo nuomonė, Izabele? — paklausė jis dukterį pus- 
balsiu, pasilenkęs į ją. 

— Moteriai, kuri nusižengė, — atsakė ji, — turi būti visiems 
laikams atimta teisė perteikti karališką kraują. Ir bausmė turi 
būti paskelbta žmonėms, kad visi žinotų, jog už nusikaltimą, 
kurį padarė karaliaus žmona ar duktė, baudžiama griežčiau ne- 
gu už tą patį nusikaltimą, vykdytą baudžiauninko žmonos. 

— Puiki mintis, - pasakė karalius. 

Iš visų jo vaikų iš tiesų ji būtų buvusi geriausia valdovė. 

— Ištarmė bus paskelbta prieš mišparus, — pasakė karalius 
atsistodamas. 

Ir jis išėjo, kad, kaip visados, galėtų pasitarti dėl savo pasku- 


tinio nuosprendžio su Marinji ir Nogarė. 

X 
Teismas 


Visą kelią iš Paryžiaus į Pontuazą grafienė Mao savo palankine 
galvojo, kokie argumentai galėtų numaldyti karaliaus rūsų. Bet 
susikaupti jai nesisekė. Į galvą brovėsi pernelyg daug minčių, 
pernelyg daug nuogąstavimų, taip pat eme pernelyg didelis pyk- 
tis ant dukterų už beprotystę, ant jų vyrų — už kvailumą, ant 
meilužių — už neatsargumą, ant visų tų, per kurių lengvabūdiš- 
kumą, aklumą ir geidulių tenkinimą grėsė sugriūti sunkiai pas- 
tatytas jos galybės rūmas. Kas dabar laukia Mao, pasmerktųjų 
princesių motinos? Ji buvo pasirengusi, kiek tik įmanoma, ap- 
juodinti Navaros karalienę ir jai suversti visą kaltę. Margarita — 
ne jos duktė. Savo dukteris Mao gins aiškindama jų nusikalti- 
mą gundymu, blogu pavyzdžiu... 

Roberas d Artua vedė pulkelį smarkia risčia, tarsi norėdamas 
pabrėžti savo uolumą. Jam buvo malonu žiūrėti, kaip šokinėja 
ant balno kanauninkas kancleris, o ypač malonu girdėti, kaip 
dejuoja jo tetule. Kiekvieną kartą, kai mulai supurtydavo palan- 
kiną ir iš jo nuaidėdavo aimana, Roberas tarsi netyčiomis paspaus- 
davo žirgą uoliais. Todėl grafienė su palengvėjimu sušniokštavo, 
kai pagaliau virš medžių viršūnių išlindo Mobiuisono bokšteliai. 

Netrukus būrys įžengė į pilies kiemą. Čia vyravo gili tyla, 
kurią trikdė tik lankininkų žingsniai. 

Mao išlipo iš palankino ir, kreipdamasi į sargybos viršininką, 
paklausė, kur yra karalius. 

— Jis teisia, maloningoji ponia, kapitulos salėje. 

Mao pasuko į abatiją, įkandin jos - Roberas, Tjeri d Irsonas 


ir Beatrisė. Nors pavargusi, ji žengė sparčiai ir tvirtai. 

Kapitulos salė tą dieną atrodė neįprastai. Po šaltais skliautais, 
po kuriais paprastai rinkdavosi vienuolės, dabar prieš savo val- 
dovą buvo sustingęs ir nebylus visas Prancūzijos karaliaus dvaras. 

Įėjus grafienei Mao, į ją atsigręžė kelios galvų eilės, ir per 
salę perbėgo šnabždesys. Kažkoks balsas — kaip vėliau paaiškė- 
jo, Nogarė balsas — sustojo skaitęs. 

Mao išvydo karalių - suakmenėjusį, su karūna ant galvos ir 
skeptru rankoje, plačiai atvertomis akimis. 

Vykdydamas baisias teisingumo pareigas, Pilypas Gražusis, 
atrodė, buvo atitrūkęs nuo šio pasaulio, arba tiksliau — bend- 
ravo su kažkokiu kitu pasauliu, pranokstančiu dydžiu šį regimą 
pasaulį. 

Šalia jo sėdėjo karalienė Izabelė, Marinji, Karolis de Valua, 
Liudvikas d'Evrė, taip pat visi trys princai ir keliolika aukštų 
baronų. Prieš pakylą ant akmeninių plokščių klūpojo trys nedi- 
dukai vienuoliai, nulenkę žemyn nuskustus pakaušius. Šiek tiek 
atokiau stovėjo Alenas de Parejis, sukryžiavęs rankas ant kalavijo. 

„Garbė Dievui, - pamanė Mao. — Atvykau laiku. Teisiami 
kažkokie vienuoliai už raganystę ar sodomiją . Ji buvo bežengianti 
ant pakylos, kur jai, kaip Prancūzijos Karalystės perei, priklausė 
sėdėti. Staiga pajuto, kad jai pakirto kojas. Vienas iš klūpančiųjų 
atgailautojų pakėlė galvą; Mao atpažino savo dukterį Blanšą. Vi- 
soms trims princesėms buvo nuskustos galvos, o jos pačios ap- 
vilktos ašutinėmis. Mao, neatlaikiusi smūgio, susvyravo ir kurčiai 
riktelėjo, tarsi jai kas būtų dūręs į pilvą. Nieko negalvodama, įsi- 
kibo į ranką savo sūnėnui, nes ši ranka buvo arčiausia. 

— Pavelavome, tetule! Deja! Pavėlavome, — pasakė Roberas 
d Artua, visapusiškai gardžiuodamasis savo kerštu. 

Karalius mostelėjo Antspaudų saugotojui, ir šis toliau ėmė 


skaityti nuosprendį. 

— ...ir kadangi anksčiau minėti liudijimai ir pačių kaltinamų- 
jų prisipažinimai patvirtino jas esant svetimautojomis, anksčiau 
minėtos ponios: Margarita, monsinjoro Navaros karaliaus žmona, 
ir Blanša, monsinjoro Karolio žmona, bus uždarytos į Šato Gajaro 
tvirtovę ir laikomos ten tol, kol malonės pasišaukti jas Ponas Dievas. 

— Iki gyvos galvos, - sukuždėjo Mao, - jos pasmerktos kalėti 
iki gyvos galvos. 

— Taip pat ponia Žana, Burgundijos grafienė ir monsinjoro 
de Puatjė žmona, atsižvelgiant į tai, kad neįrodyta, jog ji sulau- 
Žiusi moterystę, ir todelei negalima jos tuo apkaltinti, bet nusta- 
čius, jog ji teikusi nusikalstamas paslaugas, uždaryta bus į Dur- 
dano pilies bokštą tokiam laikui, koks bus reikalingas jos atgailai 
ir kiek malonės karalius. 

Stojo tyla. Mao, žiūrėdama į Nogarė, pamanė: „Tai jis, tai 
šitas šuo del visko kaltas. Jam tik sekti, išdavinėti ir kankinti. 
Užmokės jis man už tai. Užmokės savo kailiu“. Bet Antspaudų 
saugotojas dar nebuvo baigęs skaityti. 

— Taip pat ponai Gorjė ir Filipas d Onė, sutepę garbę ir 
sutrypę feodalinį ryšį per svetimoterystę su karališkojo kraujo 
asmenimis, bus laužomi ant rato, nudirti, išromyti, nukirsdinti 
ir viešai pakarti Pontuazo kartuvėse kitą rytą po šios dienos. Ši- 
taip nusprendė mūsų išmintingiausias, galingiausias ir mylimiau- 
sias karalius, mūsų valdovas. 

Princesių nugaros nuėjo pagaugais, kai jos išgirdo skaičiuo- 
jant kankinimus, kurie laukia jų meilužių. Nogarė suvyniojo 
pergamentą, o karalius atsistojo. Salė pamažu tuštėjo, tik nesi- 
baigiantis balsų gaudesys aidėjo tarp akmeninių sienų, įpratu- 
sių klausytis maldos žodžių. Grafienė Mao pastebėjo, kad žmo- 
nės jos šalinasi ir vengia jos žvilgsnio. Buvo bežengianti prie 


dukterų, bet kelią jai pastojo Alenas de Parejis. 

— Ne, maloningoji ponia, - pasakė jis. — Karalius leido tik 
savo sūnums, jeigu jie panorės, išklausyti savo žmonų atsisveiki- 
nimo ir atgailos žodžius. 

Ji norėjo tuoj pat kreiptis į karalių, bet šis buvo jau išėjęs, su 
juo Liudvikas Navarietis ir Pilypas de Puatjė. 

Iš trijų vyrų buvo likęs tik Karolis. Jis priėjo prie Blanšos. 

— Aš nežinojau... Nenorėjau... Karoli! - raudodama ištarė ji. 

Nuo skutimo ant jos plikos galvos raudonavo dėmelės. 

Mao, kanclerio ir savo dvariškės prilaikoma, stovėjo už po- 
ros žingsnių. 

— Motule, — sušuko Blanša, — pasakykite Karoliui, kad aš 
nežinojau, tegul jis pasigaili manęs! 

Žana de Puatjė glostė savo mažumą atsikišusias ausis, tarsi 
negalėdama apsiprasti su jų plikumu. 

Atsirėmęs į piliorių prie durų, Roberas d' Artua, susikryžiavęs 
rankas, stebėjo savo darbo vaisius. 

— Karoli! Karoli! — kartojo Blanša. 

Tą par akimirką nuaidėjo griežtas Izabelės, Anglijos karalie- 
nės, balsas. 

— Nepasiduokite silpnybei, Karoli. Atsiminkite, kad esate 
princas, — tarė ji. 

Išgirdusi šiuos žodžius, piktai pašoko trečioji nuteistoji Mar- 
garita Burgundė. 

— Nepasiduokite silpnybei, Karoli! Nepasiduokite gailes- 
čiui! — šūktelėjo ji. — Sekite pavyzdžiu savo sesers Izabelės, kuri 
nepajėgia suprasti, kas tai yra meilės polėkis. Jos širdyje tik ne- 
apykanta ir tulžis. Jei ne ji, jūs niekad nieko nebūtumėte suži- 
nojęs. Bet ji nekenčia manęs, nekenčia jūsų, nekenčia mūsų visų. 

Izabelė žiūrėjo į Margaritą šaltu, piktu žvilgsniu. 


— Teatleidžia jums Dievas jūsų nusikaltimus, — pasakė ji. 

— Jis greičiau man atleis mano nusikaltimus, negu padarys 
tave laiminga moterimi, — sviedė Margarita. 

— Aš karalienė, — atšovė Izabelė. — Jei ir neturiu laimės, tai 
bent turiu skeptrą ir karalystę, kuriuos gerbiu. 

— Oaš, jei ir nepažinau laimės, tai bent pažinau tokį džiaugs- 
mą, koks atstoja visas pasaulio karūnas, ir dėl to nesigailiu. 

Stovėdama priešais savo diadema karūnuotą svainę, Marga- 
rita, tiesi, plikai nuskusta galva, nerimo ir ašarų iškankintu vei- 
du, tebeturėjo jėgų įžeidinėti, užgaulioti ir ginti save. 

— Buvo pavasaris, - skubiai kalbėjo ji dusdama, — buvo vyro 
meilė, vyro šiluma ir jėga, džiaugsmas imti ir atsiduoti... visa tai, 
ko tu nepažįsti, miršti iš noro pažinti, bet niekada nepažinsi. 
Ak, tu, matyt, ne per daug patraukli lovoje, jei tavo vyras linkęs 
smagintis su vaikinais! 

Izabelė išbalo ir, neįstengdama atsakyti, mostelėjo Alenui 
de Parejui. 

— Ne! - riktelėjo Margarita. - Nedrįsk įsakinėti mesirui de 
Parejui. Aš jam įsakinėjau ir galbūt vieną gražią dieną vėl įsaki- 
nėsiu. Jis malonės dar kartą išeiti gavęs tik mano įsakymą. 

Ji atsuko nugarą Izabelei ir linktelėjo lankininkų vadui, kad 
pasirengusi eiti. Trys pasmerktosios išėjo lydimos sargybinių, 
perkirto Mobiuisono pilies kiemą ir grįžo į kambarį, kuris buvo 
dabar jų kalėjimas. 

Kai Alenas de Parejis uždarė duris, Margarita puolė ant lo- 
vos ir suleido dantis į paklotą. 

— Kur mano plaukai, mano nuostabūs plaukai? — raudojo 
Blanša. 

Žana de Puarjė stengėsi prisiminti, kaip atrodo Durdano 


pilies donžonas. 

XI 
Mirties bausmė 


Lėtai aušo rytas tiems, kuriems naktis nesuteikė nei poilsio, nei 
vilties, nei užmaršties. 

Gulėdami vienas šalia kito ant šiaudų pakrato Pontuazo ka- 
lėjime, broliai d Onė laukė mirties. Antspaudų saugotojo įsa- 
kymu jais buvo pasirūpinta: žaizdos nebekraujavo, širdys plakė 
stipriau, ir nuniokoti jų kūnai šiek tiek atsigavo, kad jautriau 
reaguotų į būsimus kankinimus. 

Niekas nesumerkė akių Mobiuisone: nei pasmerktosios prin- 
cesės, nei jų vyrai, nei Mao, nei pats karalius. Nemiegojo ir Iza- 
belė, kuriai iš galvos neišėjo Margaritos žodžiai. 

Užtat Roberas d Artua, sukoręs dvi dešimtis mylių raitomis, 
nė pušnų nenusiavęs, griuvo į pirmą pasitaikiusį guolį užeigos 
namuose. Lormė prieš primą turėjo verste išversti savo poną iš 
lovos, kad tasai nepraleistų malonumo pamatyti, kaip vežamos 
jo aukos. 

Abatijos kieme, nutviekstame rausvos ankstyvo ryto šviesos, 
jau stovėjo trys dideli juodai dengti vežimai, ir mesiras Alenas 
de Parejis rikiavo šešiasdešimt raitelių odinėmis striukėmis, gran- 
diniais marškiniais ir geležiniais šalmais; jie turėjo lydėti vilksti- 
nę, vykstančią pirmiausia į Durdaną, paskui į Normandiją. 

Prie vieno iš pilies langų stovėjo grafienė Mao, kakta priglu- 
dusi prie stiklo; jos platūs pečiai krūpčiojo. 

— Jūs verkiate... maloningoji ponia? - paklausė Beatrisė d Ir- 
son, kaip visada lėtai tęsdama žodžius. 

— Galiu juk ir aš kai kada paverkti, — šiurkščiai atitarė Mao. 

Paskui pamačiusi, kad Beatrisė apsitaisiusi — su suknia, kyku 


ir skraiste — paklausė: 

— Išeini? 

— Taip, ponia. Einu pažiūrėti mirties bausmės... jei leisite... 

Kai Beatrisė nusigavo į Pontuazą, Martrua aikštė, kur turė- 
jo būti vykdoma mirties bausmė broliams d'Onė, jau buvo pri- 
sigrūdusi žmonių. Miestelėnai, kaimiečiai ir kareiviai plūdo čia 
nuo pat aušros. Savininkai namų su fasadais į aikštę išnuomojo 
už nemažą kainą langus, prie kurių keliomis eilėmis galva prie 
galvos spaudėsi žiūrovai. 

Vakar šaukliai paskelbė ištarmę visose miesto pusėse: „...bus 
laužomi ant rato, nudirti, išromyti, nukirsdinti...“ Ta aplinky- 
bė, kad pasmerktieji jauni, aukštos kilmės ir turtingi, o ypač tai, 
kad jų nusikaltimas — didelis meilės skandalas karaliaus šeimo- 
je, kurstė smalsumą ir kaitino vaizduotę. 

Ešafotas buvo sukaltas naktį. Jis buvo per sieksnį nuo žemės, 
ant jo paguldyti du ratai, taip pat pastatyta ąžuolinė trinka. Už 
jų stūksojo kartuvės. 

Du budeliai, tie patys, kurie kankino brolius d Onė, tik da- 
bar raudonais siurkotais ir kepuraitėmis, užlipo mažomis kopė- 
telėmis ant ešafoto. Įkandin jų sekė du parankiniai, tempdami 
juodas skrynias su įnagiais. Vienas iš budelių pasuko ratus, ir jie 
sugirgždėjo. Minia nusijuokė, tarsi fokusininko pokšto pralinks- 
minta. Pasipylė linksmos pastabos; kaimynai kumšėjosi viens ki- 
tą; kažkas iš rankų į rankas paleido vyno ąsotį, jį padavė bude- 
liams. Jie išgėrė miniai plojant. 

Pasirodžius lankininkų apsuptam vežimui su broliais d'O- 
nė, aikštėje kilo didelis klegesys, jis dar sustiprėjo, kai minia aiš- 
kiau galėjo įžiūrėti nuteistuosius. Nei Gotjė, nei Filipas nejudė- 
jo. Jie buvo virvėmis pririšti prie vežimo, kitaip nebūtų išsilaikę 
ant kojų. Prie diržų ant suplėšytų maučių švytėjo kapšeliai. 

Juos lydėjo kunigas, turįs išklausyti jų vargais negalais iš- 


lementą išpažintį ir paskutinę valią. Nusikamavę, tirtantys, 

apkvaišę jie, matyt, iš tiesų nebesusigaudė, kas vyksta. Budelių 
parankiniai tempte užtempė juos ant ešafoto ir nurengė. 

Pamačiusi juos nuogus budelių rankose, minia pagyvėjo ir 
ėmė klykti. Per visą aikštę skambėjo apjuokos ir nešvankios pa- 
stabos. Abu bajorai buvo paguldyti ir pririšti ant ratų, veidu į 
dangų. Paskui imta laukti. 

Praėjo kelios ilgos minutės. Vienas iš budelių atsisėdo ant 
trinkos; kitas nykščiu bandė kirvio ašmenis. Minia nekantravo, 
bėrė klausimus, bangavo. 

Staiga visiems paaiškėjo, ko laukiama. Didžiosios gatvės gale 
pasirodė trejos vežėčios su praskleista juoda marška. Vykdyda- 
mas itin rafinuotą savo sumanymą, su kuriuo sutiko karalius, 
Nogarė įsakė, kad bausmės vykdymą matytų ir princesės. 

Žiūrovų smalsumas pasiskirstė: vienus domino du nuogi nu- 
teistieji po atviru dangum, kitus — karaliaus šeimos princesės — 
belaisvės nuskustom galvom. Minia siūbtelėjo, ir lankininkai 
turėjo ją sulaikyti. 

Pamačiusi ešafotą, Blanša apalpo. 

Žana, įsikibusi į vežimo gardis, šaukė žmonėms: 

— Pasakykite mano vyrui, monsinjorui de Puatjė, kad aš 
nekalta! 

Iki šiolei ji laikėsi narsiai, bet dabar jos ištvermė sugniužo. 
Smalsuoliai juokdamiesi rodė į ją pirštais, lyg į kokį žvėrį narve. 
Bobos laidė į ją užgaulius žodžius. 

Tik Margaritai Burgundei užteko drąsos pakelti akis, ir tiems, 
kurie stebėjo ją iš arčiau, galėjo kilti klausimas, ar neišgyvena ji 
žiauraus, baisaus malonumo, matydama visų akyse išstatytą kū- 
ną to, kuris turi mirti, nes buvo jos meilužis. 

Kai budeliai užsimojo kuokom laužyti nuteistiesiems kau- 


lus, ji suklykė: „Filipai!“, bet jos balse nebuvo nė ženklo sopulio. 

Pasigirdo traškesys, ir dangus virš brolių d'Onė aptemo. Pir- 
miausia jiems buvo sutriuškintos kojos per blauzdas ir šlaunis; 
tada budeliai pasuko ratus per pusę apsisukimo, ir kuokos trink- 
telėjo pasmerktiesiems per rankų dilbius ir žastus. Smūgių gar- 
są atkartojo ratų stipinai ir stebulės; medis traškėjo ne mažiau 
už jų kaulus. 

Paskui, pagal nustatytą tvarką, budeliai, nusitvėrę geležinius 
kablius, nudyrė dideliais diržais odą nuo abiejų kūnų. 

Kraujas tryško, tekėjo ešafotu; vienas iš budelių nusibraukė 
akis. Šitokia bausmė aiškiai rodė, kad raudona budelio drabu- 
žių spalva būtina. 

„„.. bus laužomi ant rato, nudirti, išromyti, nukirsdinti...“ 
Jei gyvybė dar teberuseno brolių d'Onė kūne, tai jautą ir są- 
monę jie buvo praradę. 

Žiūrovai isteriškai klykė, kai budeliai ilgais mėsininkų pei- 
liais, kuriuos jiems padavė parankiniai, apipjaustė abu svetimau- 
tojus. Žmonės stumdėsi, kad geriau pamatytų. Moterys šaukė 
savo vyrams: 

— Ir tau taip reikėtų padaryti, riebus ištvirkėli! 

— Matai, kas tavęs laukia, jei mane apgaudinėsi! 

Budeliams retai pasitaikydavo proga taip pasipuikauti savo 
sugebėjimais ir dar prieš tokius azartiškus žiūrovus. Jie persime- 
te žvilgsniais ir abu kartu, darniu mostu kaip žonglieriai sviedė 
į orą nuodėmės padargus. 

Kažkuris pokštininkas, rodydamas pirštu į princeses, riktelėjo: 

— Joms reikėtų atiduoti! 

Minia nusikvatojo. 

Nukankintuosius nuėmė nuo ratų ir nuvilko prie trinkos. 
Du kartus blykstelėjo kirvis. Paskui budelių parankiniai nune- 
še iki kartuvių tai, kas buvo likę iš Gorjė ir Filipo d'Onė, tų 

dviejų gražuolių ginklanešių, kurie dar užvakar mūdravo ant 
žirgų keliu į Klermoną - du sulaužyti, kruvini kūnai be galvų ir 
lyties organų buvo užtraukti į viršų ir už pažastų pakabinti ant 
kartuvių spyrių. 

Tada, Alenui de Parejui įsakius, pajudėjo tie trys juodi veži- 
mai, apsupti raitelių geležiniais šalmais; ir seržantai ėmė vaikyti 
žmones iš aikštės. 

Minia skirstėsi lėtai, kiekvienam rūpėjo praeiti kuo arčiau- 
siai pro ešafotą ir paskutinį kartą mesti į jį akį. Paskui žmonės 
mažais būreliais, aptarinėdami matytą reginį, ramiai grįžo kas į 
kalvę, kas į mėsinę, kas į krautuvėlę, kas į daržą prie savo kasdie- 
nio darbo. 

Tais laikais, kai pusė gimdyvių mirdavo gimdydamos, o du 
trečdaliai vaikų — lopšyje, kai epidemijos nuolat niokojo žmoni- 
ją, kai Bažnyčios mokslas visų pirma rengė žmogų skirtis su šiuo 
gyvenimu ir net kai meno kūriniai — prikalimas prie kryžiaus, 
kankinimas, paguldymas į kapą, paskutinis teismas — nuolat by- 
lojo apie mirtį, žmogaus protas buvo susigyvenęs su mintim apie 
ją, ir jį sujaudinti trumpą akimirką galėjo tik ypatinga agonija. 

Parankiniams mazgojant kankinimo įnagius, abu budeliai 
keleto atkaklių smalsuolių akivaizdoje dalijosi savo aukų turtu. 
Iš tiesų to meto papročiu jie turėjo teisę pasiimti visa, ką turė- 
davo prie savęs nuteistieji. Tai sudarė dalį jų pareigų pelno. 

Taigi kapšeliai, Anglijos karalienės dovanos — retas laimi- 
kis, — atiteko Pontuazo budeliams. 

Prie jų priėjo tamsbruvė graži mergina, sprendžiant iš ap- 
daro — aukštos kilmės, ir pusbalsiu, tęsdama žodžius, paprašė 
vieno iš nukankintųjų liežuvio. 

— Sako, tai padedą nuo moteriškų skausmų... — paaiškino 


ji. - Katro — man vis tiek. 

Budeliai įtariai pažiūrėjo į ją. Ar neslypi čia kokia raganystė? 
Kiekvienam žinoma, kad pakaruoklio, ypač pakarto penktadienį, 
liežuviu galima iškviesti velnią. Bet ar tinka tam pačiam reikalui 
nukirsdintojo liežuvis? 

Kadangi Beatrisės d Irson delne sublizgo graži auksinė mo- 
neta, jie sutiko ir, apsimetę norį geriau pritvirtinti vieną iš gal- 
vų, pasmeigtų ant kartuvių, išpildė prašymą. 

— Jums reikia tik liežuvio? — pašaipiai paklausė apkūnusis 
budelis. — Už tokią kainą galėtume jums atiduoti ir visa kita. 

Iš tikrųjų šita egzekucija viskuo buvo nekasdieniška... 

Keliu į Puasi lėtai riedėjo trys juodi vežimai. Kiekvienąsyk, 
važiuojant pro kokį nors kaimą, iš paskutinio vežimo moteris 
nuskusta galva atkakliai šaukė kaimiečiams, stovintiems ant 
slenksčio: 

— Pasakykite monsinjorui Pilypui, kad aš nekalta! Pasakyki- 


te, kad neužtraukiau jam gėdos! 


XII 
Nakties žygūnas 


Brolių d'Onė kraujas dar tebedžiūvo Martrua aikštėje, kur gels- 
vą žemę urgzdami uostinėjo šunys, o Mobiuisonas jau paleng- 
vėle gaivėjosi iš baisaus košmaro. 

Trys karaliaus sūnūs visai dienai užsidarė savo apartamen- 
tuose. Niekas pas juos nėjo, išskyrus jiems patarnaujančius 
bajorus. 

Mao veltui mėgino gauti audienciją pas Pilypą Gražųjį. 


Nogarė atėjęs pranešė, kad karalius užsiėmęs ir nepageidaująs, 

jog jį trukdytų. „Tai jis, tai šitas buldogas, - pamanė Mao, — 
viską sumanė, o dabar neprileidžia manęs prie savo šeiminin- 
ko“. Viskas piršo grafienei minų, kad Antspaudų saugotojas 
yra svarbiausias jos dukterų žūties ir jos asmeninės nemalonės 
kaltininkas. 

— Dievas gailestingas, mesire de Nogarė, Dievas gailestin- 
gas, — pagrasino ji jam, prieš įlipdama į palankiną, kuriuo turė- 
jo grįžti į Paryžių. 

Mobiuisonas virė kitom aistrom, kitais interesais. Ištremtų- 
jų princesių bičiuliai skubino vėl suregzti nematomus įtakų ir 
intrigų siūlus, net išsižadėdami draugų, kuriais dar vakar di- 
džiavosi. Supoškėjo baimės, tuštybės ir garbėtroškos šaudyklės, 
skubedamos užausti grubiai sudraskytą audinį jau nauju raštu. 

Roberas d' Artua buvo toks nuovokus, kad apie savo perga- 
lę viešai netrimitavo, laukė, kada galės skinti jos vaisius. Bet jau 
ir dabar ta pagarba, kuri paprastai atitekdavo Burgundijos kla- 
nui, krypo į jį. 

Vakare jis buvo pakviestas vakarienės pas karalių; tai buvo 
ženklas, kad atgauna karaliaus malonę. 

Į kuklią, beveik gedulingą vakarienę susirinko tik Pilypo Gra- 
žiojo broliai, dukte, Marinji, Nogarė ir Buvilis. Siauroje, ilgoje 
menėje, kurioje buvo padengtas stalas, vyravo slogi tyla. Tylėjo 
net ir Karolis de Valua, o kurtas Lombardas, tarsi jausdamas 
kažkokį sumišimą, pasitraukė nuo šeimininko kojų ir nuėjęs iš- 
sitiesė priešais židinį. 

Roberas d Artua atkakliai ieškojo Izabelės akių, bet šioji su 
tokiu pat užsispyrimu vengė jo žvilgsnio. Ji jokiu būdu nenorė- 
jo parodyti savo milžinui kuzenui, - kadangi kartu su juo per- 
sekiojo nusikalstamas aistras, — kad ir ji gali pasiduoti tokioms 


pat pagundoms. Bendrininkauti ji sutiko tik teisingumo srityje. 

„Meilė skirta ne man, — manė ji. — Privalau su šia mintimi 
susigyventi '. Bet turėjo pati sau pripažinti, kad tai jai sunkiai sekėsi. 

Kai, prieš paduodant antrąjį patiekalą, tarnai pakeitė duo- 
nos riekes, į menę įėjo ledi Mortimer su mažuoju princu Edu- 
ardu ant rankų — ji atnešė jį, kad jis pabučiuotų motiną nakčiai. 

— Ponia de Žuenvil, - kreipėsi į ledi Mortimer karalius, pa- 
vadindamas ją mergautine pavarde, — atneškite man mano vie- 
nintelį vaikaitį. 

Sėdėjusieji prie stalo iš karto pastebėjo toną, kuriuo jis ištarė 
žodį „vienintelį“. 

Pilypas Gražusis paėmė vaiką ant rankų ir, iškėlęs prieš save, 
gerą valandėlę apžiūrinėjo šitą nekaltą, apskritą ir rausvą veide- 
lį, kuriame ryškėjo duobučių šešėliai. Kieno bruožus ir prigimtį 
paveldės jis? Tėvo, kuris buvo permainingas, silpnavalis ir iš- 
tvirkęs, ar motinos Izabelės? „Dėl mano kraujo šlovės norėčiau, — 
mąstė jis, — kad būtum panašus į motiną, bet dėl Prancūzijos 
laimės, duok, Dieve, kad būtum savo lengvabūdžio tėvo sūnu- 
mi!“ Ramybės jam nedavė įpėdinystės klausimas. Kas bus, jei 
vieną gražią dieną Anglijos princas užsigeis Prancūzijos sosto? 

— Eduardai! Nusišypsokite valdovui, savo seneliui, - pasakė 
Izabelė. 

Mažasis princas, atrodė, nė kiek neišsigando karaliaus žvilgs- 
nio. Staiga, ištiesęs pirmyn mažutį kumštelį, panardino jį į auk- 
sinius valdovo plaukus ir peštelėjo už garbanoto kuokšto. Pily- 
pas Gražusis nusišypsojo. 

Vakarieniautojai su palengvėjimu atsiduso, pasiskubino nu- 
sijuokti ir išdrįso pagaliau prabilti. 

Vakarienei pasibaigus, karalius atsisveikino su svečiais, išsky- 
rus Marinji ir Nogarė. Atsisėdo prie židinio ir gerą valandėlę 


nepratarė nė žodžio. Jo patarėjai pagarbiai laukė. 

— Šunys — Dievo padarai. Bet ar suvokia jie, kad yra Die- 
vas? — paklausė jis staiga. 

— Valdove, — atsakė Nogarė, - mes daug ką žinome apie 
žmones, nes patys esame žmonės, ir beveik nieko nenutuokiam 
apie kitus gamtos padarus... 

Pilypas Gražusis vėl nutilo klausiamai įsižiūrėjęs į rusvas, juodai 
apibrėžtas didžiojo kurto akis; kurtas gulėjo priešais jį, snukį pasi- 
dėjęs ant letenų. Šuo tarpais sumirksėdavo vokais; karalius ne. 

Kaip dažnai atsitinka žmonėms, stovintiems prie valdžios vai- 
ro, kai jiems prireikia imtis tragiškos atsakomybės naštos, kara- 
lius Pilypas mąstė apie miglotas visatos problemas, stengdama- 
sis pats save įtikinti, kad ten, kur neaprėpia žmogaus akis, yra 
dorovinė sandara, kurią atitiks jo gyvenimas ir veiksmai. 

Pagaliau jis atsitiesė ir tarė: 

— Angeranai, manau, kad mūsų ištarmė teisinga. Bet kas 
laukia karalystės? Mano sūnūs neturi įpėdinių. 

Marinji atsakė: 

— Turės, jei vėl ves, valdove. 

— Prieš Dievą jie vedę. 

— Dievas gali santuoką nutraukti. 

— Dievas neklauso šios žemės valdovų. 

— Gali padėti popiežius, — atsakė Marinji. 

Karaliaus žvilgsnis nukrypo į Nogarė. 

— Svetimoterystė nėra priežastis santuokai nutraukti, — pas- 
kubėjo pareikšti Antspaudų saugotojas. 

— Tačiau kitos išeities neturime, — pasakė Pilypas Gražu- 
sis. — Ir dabar ne metas paisyti visus saistančio įstatymo, net jeigu 
jis popiežiaus rankose. Karalius turi atsiminti, kad gali kiekvie- 
ną akimirką mirti. Tam, kad garantuočiau dinastijos perima- 


mumą, negaliu pasikliauti eventualia našlyste. 

Nogarė iškėlė savo didelę plokščią ir liesą plaštaką. 

— Tai kodėl, valdove, — tarė jis, - neįsakėte nugalabyti savo 
marčių, bent jau dviejų iš jų? 

— Tikriausiai būčiau taip ir padaręs, — šaltai atsakė Pilypas 
Gražusis, — jei, aišku, nebūčiau pabijojęs prarasti abiejų Bur- 
gundijų. Sosto įpėdinystė yra, žinoma, labai svarbus dalykas, 
bet ne mažiau svarbus yra karalystės vieningumas. 

Marinji linktelėjo tylėdamas. 

— Taigi, mesire Gijomai, - kalbėjo toliau karalius, — jūs tuoj 
pat nuvyksite pas popiežių Klemensą ir pasistengsite įtikinti jį, 
kad karališka santuoka nėra paprasto žmogaus santuoka. Ma- 
no sūnus Liudvikas yra mano įpėdinis; jis pirmas turi būti atpa- 
laiduotas nuo vedybinių ryšių. 

— Dėsiu visas pastangas, valdove, — atsakė Nogarė. — Bet 
neabejokite, jog Burgundijos kunigaikštienė darys visa, kas įma- 
noma, kad nuteiktų prieš mus Šventąjį Tėvą. 

Prie pilies kažkas šuoliais prijojo; sugirgždėjo didžiųjų vartų 
skersiniai ir skląstys. Marinji, priėjęs prie lango, tarė: 

— Šventasis Tėvas turi būti už daug ką mums dėkingas ir 
visų pirma už tiarą, tad negali neatsižvelgti į mūsų argumentus. 
Bažnyčios kanonas pateikia ganėtinai motyvų... 

Kiemo grindiniu nuaidėjo arklio pasagos. 

— Kažkoks žygūnas, valdove, — tarė Marinji. — Atrodo, su- 
koręs nemažą kelią. 

— Iš kur? — paklausė karalius. 

— Nežinau, neįžiūriu herbo*“... — Reikėtų taip pat, — kalbė- 
jo Marinji, — paimti šiek tiek į nagą monsinjorą Liudviką, kad 
kokiu nors neapdairiu žingsniu nesugadintų savo paties reikalo. 

— Pasirūpinsiu, Angeranai, — atsakė karalius. 


Šią akimirką į menę įėjo Hiugas de Buvilis. 

— Valdove, atvyko žygūnas iš Karpantra. Prašo jį priimti. 

— Tejeina. 

— Popiežiaus pasiuntinys, - pasakė Nogarė. 

Šitas sutapimas nė kiek jų nenustebino. Tarp Šventojo Sos- 
to ir karaliaus dvaro korespondencija buvo keičiamasi dažnai, 
beveik kasdien. 

Žygūnas, maždaug dvidešimt penkerių metų vaikinas, aukš- 
to stoto, plačių pečių, buvo visas apdulkėjęs ir purvinas. Ant gelto- 
no ir juodo palaidinio plačiai išsiuvinėtas kryžius ir raktas rodė jį 
esant popiežiaus tarną. Kairėje rankoje jis laikė savo galvos ap- 
dangalą ir lazdą, einamų pareigų simbolį. Žengęs porą žingsnių 
karaliaus linkui, priklaupė ant vieno kelio ir nusisegė nuo diržo 
juodmedžio dėžutę su sidabro inkrustacijomis, kur buvo laiškas. 

— Valdove, - tarė jis, - popiežius Klemensas mirė. 

Visi trys sykiu krūptelėjo. Ypač karalius ir Nogarė, jie susi- 
žvalgė ir išbalo. Karalius atvožė juodmedžio dėžutę, išėmė iš jos 
laišką ir perlaužė antspaudą su kardinolo Arno d' Ošo herbu. 
Atidžiai perskaitė žinią, tarsi norėdamas įsitikinti, kad gauta nau- 
jiena tikra. 

— Mūsų statytinis popiežius dabar jau Dievo karalystėje, — 
sušnabždėjo jis, paduodamas pergamentą Marinji. 

— Kada jis mirė? — paklausė Nogarė. 

— Lygiai prieš šešias dienas, - atsakė Marinji, - naktį iš devy- 
nioliktosios į dvidešimtąją. 

— Vadinasi, po mėnesio, — ištarė karalius. 

— Taip, valdove, po mėnesio... — patvirtino Nogarė. 

Jie abu kartu paskaičiavo: kovo aštuonioliktąją, liepsnos ap- 
imtas, didysis tamplierių magistras sušuko jiems: „Popiežiau Kle- 
mensai, riteri Gijomai, karaliau Pilypai, nepraeis nė metai, ir aš 


pašauksiu jus į Dievo teismą:..“ 

Ir štai pirmasis iš trijų nebegyvas. 

— Sakyk, — vėl prabilo karalius, kreipdamasis į žygūną ir žen- 
klu liepdamas stotis, - kaip mirė mūsų Šventasis Tėvas? 

— Valdove, popiežius Klemensas buvo pas savo sūnėną, me- 
sirą de Go, Karpantra, kai jį staiga suėmė karštinė ir baimė. 
Tada jis pareiškė norįs grįžti į Giuijeną ir numirti savo gimtaja- 
me Vilandro. Bet įstengė nukeliauti tik pirmą etapą ir turėjo 
apsistoti Rokmore, netoli Šatonevo. Jo fizikai, kad išgelbėtų jam 
gyvybę, viską išbandė, davė net ryti į miltus sutrintų smaragdų, 
kurie esą geriausias vaistas nuo tokios ligos. Bet niekas negelbė- 
jo. Jis ėmė dusti. Aplink jį susirinko visi kardinolai. Daugiau 
nieko nežinau. 

Ir nutilo. 

— Gali eiti, — pasakė karalius. 

Žygūnas išėjo. Menėje tylą tetrikdė prieš ugnį miegančio 
didžiojo kurto alsavimas. 

Karalius ir Nogarė nedrįso pakelti vienas į kitą akių. „Ar 
gali būti, — manė jie, - kad mes prakeikti?... Kurio iš mudviejų 
dabar eilė?“ 

Monarcho veidas buvo pasibaisėtinai išbalęs, su savo ilga ka- 


rališka mantija jis panėšėjo į sustingusią ledinę antkapio statulą. 


Trečia dalis 


DIEVO PIRŠTAS 


Burdonė gatvė 


Praėjo tik savaitė, o Paryžiaus gyventojai apie pasmerktąsias sve- 
timautojas jau sukūrė legendą, paskanintą ištvirkavimu ir žiau- 
rybėm. Kryžkelėse, krautuvėlėse — visur nestigo įvairiausių pra- 
simanymų ir pagyrūniškų kalbų: vienas tvirtino sužinojęs teisybę 
iš pirmų lūpų, iš savo kūmo, tiekiančio prieskonius Nelio rū- 
mams; kitas sakėsi turįs giminaitį Pontuaze... Bet keisčiausių da- 
lykų žmonės prasimanė apie Margaritą Burgundę. Navaros ka- 
ralienė jau turėjusi ne vieną, bet dešimt, penkiasdešimt meilužių, 
po vieną kas vakaras... Žmonės, kartodami paskalas, baikščiai, 
bet su savotišku susižavėjimu rodė viens kitam į Nelio bokštą, 
kurį dabar dieną naktį saugojo sargybiniai, vaikydami smalsuo- 
lius. Mat reikalas dar nebuvo baigtas. Tose vietose iš upės iš- 
traukta keliolika lavonų. Žmonės tvirtino, kad sosto įpėdinis, 
užsidaręs rūmuose, kankinąs tarnus, stengdamasis išgauti iš jų 
visa, ką žiną apie jo žmonos paleistuvavimą, o paskui metąs jų 
kūnus į Seną. 

Vieną rytą, apie terciją, gražioji Beatrisė d Irson išėjo iš Artua 


rūmų. Buvo gegužės mėnesio pradžia, ir saulė blykčiojo namų 

languose. Beatrisė žengė neskubėdama, mėgaudamasi šiltu vė- 
jeliu, glamonėjančiu jai veidą. Gardžiavosi bundančio pavasa- 
rio kvapsniu ir su pasimėgavimu gaudė vyrų žvilgsnius, ypač 
nekilmingųjų. 

Ji nukako į Šventojo Eustachijaus kvartalą ir įsuko į Burdo- 
nė gatvę. Čia savo krautuvėlės turėjo raštininkai, taip pat vaško 
pirkliai, gaminantys rašymo lenteles ir podraug žvakes bei grin- 
dų vašką. Bet vyko čia ir kitokia prekyba. Kai kurių namų užka- 
boriuose aukso kaina ir su didžiausiu atsargumu buvo pardavi- 
nėjami visokiems būrimams reikalingi ingredientai: gyvačių 
milteliai, trintos rupūžės, kačių smegenys, prostitučių gyva- 
plaukiai, taip pat per tam tikrą mėnulio fazę surinkti augalai, iš 
kurių buvo gaminami meilės gėrimai ar nuodai, skirti priešui 
apduoti. Ir ši siaura gatvelė dažnai buvo vadinama Raganų gat- 
ve, kur bičių vašku, žaliava kerams, prekiavo pats velnias. 

Beatrisė d Irson, lyg niekur nieko, slapčia apsižvalgiusi įėjo į 
krautuvėlę, kurios iškaba buvo didžiulė dažytos skardos žvakė. 

Krautuvėlė buvo siauru fasadu, ilga ir tamsi. Po lubomis 
kybojo įvairiausio dydžio vaškinės žvakės. Ant lentynų su per- 
tvaromis, einančių išilgai sienos, buvo sukrautos lajaus žvakės, 
taip pat rudi, raudoni ir žali vaško luitai, naudojami antspau- 
dams. Oras buvo pritvinkęs vaško kvapo, ir visi daiktai lipo prie 
pirštų. 

Senukas pirklys stora vilnos kepuraite ant galvos kažką skai- 
čiavo su skaitytuvais. Pasirodžius Beatrisei, jo veidas nušvito be- 
dante šypsena. 

— Meistre Anželbere... —- pasakė Beatrisė, — ateinu apmokėti 
Artua rūmų išlaidų... 

— Ką gi, šaunu, kilnioji ponia, šaunu. Mar šiais laikais pini- 


gai greičiau išplaukia, negu įplaukia. Kiekvienas mūsų tiekėjas 

nori, kad jam būtų iš karto apmokama. O labiausiai mus smau- 
gia maltotas!?? Pardavęs už vieną livrą, turiu įmokėti visą denjė. 
Karalius daugiau uždirba iš mano darbo negu aš pats. 

Jis susirado tarp kitų lentelę su Artua rūmų sąskaitomis ir 
prisikišo prie mažyčių it pelės akučių. 

— Jei neklystu, keturi livrai aštuoni soliai... ir keturi denjė, — 
skubiai pridūrė, nes įprato, kad tą nelabą mokesųį, dėl kurio 
taip skundėsi, apmokėtų pirkėjas. 

— Aš... suskaičiavau šešis livrus... — lipšniai pasakė Beatrisė, 
dėdama ant prekystalio du ekiu. 

— Ak, kad daugiau tokių gerų klientų! 

Pridėjo monetas prie lūpų, paskui, nutaisęs paslaptingą vei- 
dą, pridūrė: 

— Tikriausiai norite pasimatyti su savo globotiniu? Esu juo 
patenkintas. Jis labai paslaugus ir moka liežuvį už dantų laiky- 
ti... Meistre Evrarai! 

Iš kambarėlio krautuvėlės gale išėjo šlubas vyras kokių trijų 
dešimčių metų amžiaus; buvo liesas, bet tvirtai sudėtas, prakau- 
laus veido, įdubusiomis tamsiomis akiduobėmis. 

Meistras Anželberas tuoj pat prisiminė turįs kažkam skubiai 
pristatyti prekes. 

— Užsisklęskite duris paskui mane. Išeinu kokiai valandėlei, — 
pasakė jis šlubiui. 

Šis, vos tik likęs vienas su Beatrise, paėmė ją už rankos. 

— Eime, — tarė jis. 

Ji nusekė iš paskos į krautuvėlės gilumą, pralindo pro užuo- 
laidą, kurią jis pakėlė, ir atsidūrė kamarėlėje, kur buvo laikomi 
nevalyto vaško luitai, statinaitės su lajum, dagčių ryšuliai. Čia 
dar gulėjo siauras čiužinys, įspraustas tarp senos skrynios ir api- 


pelijusios sienos. 

— Štai mano pilis, mano valdos, riterio Evraro komandori- 
ja! - su karčia ironija pasakė šlubis, rodydamas į savo skurdų 
būstą. — Bet vis geriau negu mirtis, ar ne tiesa? 

Ir, sugriebęs Beatrisę už pečių, šnabžtelėjo: 

— O tu, tu geriau už amžinybę. 

Kiek Beatrise kalbėjo lėtai ir ramiai, tiek Evraras berte bėrė 
žodžius. 

Beatrisė šypsojosi ta savo įprastine šypsena, tarsi nežymiai 
šaipydamasi iš visų ir visko. Ji jausdavo kažkokį nesveiką pasi- 
tenkinimą žinodama, kad žmogus priklauso nuo jos. O šitas vy- 
ras dvigubai buvo jos valdžioje. 

Ji rado jį vieną rytą nelyginant persekiojamą žvėrį, jis lindėjo 
viename Artua rūmų arklidės kampe. Drebėjo ir alpo iš baimės 
ir alkio. Evraras, vienos Šiaurės Prancūzijos komandorijos tam- 
plierius, pabėgo iš kalėjimo dieną prieš sudeginimą. Laužo jis iš- 
vengė, bet kankinimo - ne. Triskart kankintas, jis visiems laikams 
liko luošas, taip pat šiek tiek pasimaišiusio proto. Kadangi jie lau- 
žė jam kaulus, versdami prisipažinti užsiiminėjus raganavimu, su 
kuriuo neturėjo nieko bendra, jis nusprendė iš keršto įtikėti ne- 
labuoju. Išmokęs neapkęsti, užmiršo krikščioniškąjį tikėjimą. 

Svajojo tik apie kerus, raganų puotas ir išniekintas ostijas. Bur- 
donė gatvė šiam reikalui nuostabiai tiko. Beatrisė įtaisė jį pas An- 
želberą, šis jį maitino, davė pastogę, o svarbiausia — buvo jam 
pasiteisinimas miesto valdžios akyse. Taigi Evraras, įsitaisęs šiame 
lajumi pakvipusiame urve, vaizduodamasis, kad jame tikrai įsikū- 
nijusios šėtoniškos galios, gyveno keršto viltimi ir gašliais reginiais. 

Jei ne grimasa, retkarčiais staiga perkreipianti jam veidą, ne- 
būtų stokojęs savotiško šiurkštaus žavesio. Akys jo buvo ugningos 
ir švytinčios. Rankomis jis karštligiškai glamonėjo Beatrisę, kuri 


nesipriešino ir kaip visada ramiai pasakė: 

— Gali džiaugtis..: Popiežius mirė... 

— Taigi! Taigi! - piktdžiugiškai atsiliepė Evraras. - Jo fizikai 
girdė jį trintais smaragdais. Geri vaistai — iš karto perrėžia žar- 
nas. Kas tie gydytojai būtų, jie mano draugai. Magistro Žako 
prakeikimas pradeda pildytis. Vienas jau nustipo! Dievo ranka 
kerta greitai, kai jai padeda žmogaus ranka. 

— Taip pat ir velnio, — nusišypsojo Beatrisė. 

Jis pakėlė jai sijoną, o ji nėmaž nesipriešino. Vašku aplipę bu- 
vusio tamplieriaus pirštai glostė gražią, standžią, lygią, šiltą šlaunį. 

— Ar nenorėtum dar sykį padeti kirsti? — paklausė ji. 

— Ką? 

— Savo pikčiausią priešą... tą, kuris suluošino tave... 

— Nogarė... — sušnabždėjo Evraras. 

Jis žengtelėjo atatupstas, ir bjauri grimasa triskart perkreipė 
jam veidą. 

Dabar ji priėjo prie jo. 

— Gali atkeršyti... jei nori... Ar ne čia jis apsirūpina šviesa? 
Juk pas jus perka žvakes? 

— Taip, — atsakė Evraras. 

— Kaip jos atrodo? 

— Labai ilgos, balto vaško, su specialiai paruoštais dagčiais, 
kad mažiau rūktų. Rūmuos jis degina dideles geltonas žvakes, 
bet jomis apsirūpina ne pas mus. O štai anas žvakes, kurios dar 
vadinamos legistų žvakėmis, jis naudoja tik tada, kai rašo savo 
kabinete, ir sudegina jų du tuzinus per savaitę. 

— Tikrai žinai? 

— Jo namsargis ateina jų pasiimti ryšuliais po dvylika tuzinų. 

Ir jis parodė į lentyną. 

— Būsimoji atsarga jau paruošta, o šalia atsargos Marinji ir 


Majarui, karaliaus sekretoriui. Šių žvakių šviesoje ir vykdomi 

nusikaltimai, kuriuos išgalvoja jų smegenys. O, kad aš galėčiau 
apspjauti jas velnio nuodais! 

Beatrisė tebesišypsojo. 

— Galiu pasiūlyti tau ne blogesnių... — tarė ji. - Žinau būdą, 
kaip apnuodyti žvakę... 

— Iš tiesų? 

— Tas, kuris valandą pakvėpuoja jos liepsna, kitos jau nie- 
kad nebeišvys... nebent pragare. Šis būdas nepalieka pėdsakų, 
ir nuo jo nėra vaistų. 

— Iš kur jį sužinojai? 

— Na... tai... — teištarė Beatrisė, pakraipiusi pečiais ir nuleidusi 
vokus. — Tai tokie milteliai, reikia tik juos sumaišyti su vašku... 

— Ir kodel pasirinkai būtent Nogarė? — paklausė Evraras. 

Vis kraipydamasi į šalis, tarsi koketuodama, Beatrisė atsakė: 

— Gal todėl, kad yra ir daugiau žmonių, kurie taip pat nori 
jam atkeršyti. Bet tu niekuo nerizikuoji... 

Evraras valandėlę mąstė. Jo žvilgsnis sublizgo, paaštrėjo. 

— Tada nėra ko delsti, — savo greitakalbe pradėjo jis. — Aš 
gal gausiu netrukus išvykti. Svarbiausia, niekam neišsiplepėk. 
Didžiojo magistro sūnėnas mesiras anas de Longvi pradėjo mus 
telkti. Jis taip pat prisiekė atkeršyti už mesirą de Molė. Išmirė- 
me mes anaiptol ne visi, nors ir labai mumis rūpinasi tas pra- 
keiktasis. Anądien mane aplankė vienas buvusių mano brolių, 
Žanas diu Prė. Jis atnešė man žinią, kad būčiau pasirengęs iš- 
vykti į Langrą. Būtų puiku atvežti mesirui de Longvi dovanų 
Nogarė sielą... Kada gausiu tų miltelių? 

— Aš turiu jų čia, - ramiai atsakė Beatrisė, atsegdama kapšelį. 

Ji padavė Evrarui mažytį maišelį, jis jį atsargiai praskleidė. 
Jame buvo dvejopi, dar gerai nesumaišyti milteliai: vieni pilki, 


kiti balzgani, kristaliniai. 

— Čiagi pelenai, — parodė Evraras į pilkus miltelius. 

— Taip... pelenai. Tai Nogarė nužudyto žmogaus sudegintas 
liežuvis... Išdžiovinau juos krosnyje vidunaktį... Jais galima vel- 
nią iškviesti... 

Paskui bakstelėjo į baltus miltelius: 

— O čia „Faraono gyvatė“*“. Nuodingi jie tik degdami. 

— Ir tu sakai, kad įmaišius tų dvejopų miltelių į žvakę?.. 

Beatrisė linktelėjo su įsitikinimu. Evraras akimirką dvejojo; 
jo žvilgsnis bėgiojo nuo maišelio prie Beatrisės. 

— Bet privalai padaryti tai prie mano akių, - pridūrė ji. 

Buvęs tamplierius atsinešė kaitintuvą, įpūtė anglis. Paskui iš 
ryšulio, paruošto Antspaudų saugotojui, ištraukė vieną žvakę, 
įdėjo į formą ir pastatė ant ugnies, kad suminkštėtų. Tada per- 
pjovė ją išilgai ir subėrė ant dagties miltelius iš maišelio. 

Beatrisė sukiojosi aplink jį, murmėdama užkeikimus, kuriuo- 
se trissyk buvo suminėtas Gijomo vardas. Formą Evraras vėl pa- 
dėjo ant ugnies, paskui atšaldė kubile vandens. 

Ant naujai sulydytos žvakės neliko jokios perdirbimo žymės. 

— Visai švarus darbas, turint galvoje, kad jį atliko žmogus, 
labiau pratęs švaistytis kalaviju, - pasakė savimi patenkintas Ev- 
raras su nuožmia išraiška veide. 

Ir nuėjęs padėjo žvakę ten, iš kur buvo paėmęs, tardamas: 

— Tebūnie ji ištikima amžinybės pranašė. 

Užnuodytoji žvakė gulėjo dabar ryšulyje, kur jos negalima 
buvo atskirti nuo kitų, tarsi didysis laimikis kraupioje loterijoje. 
Kada ištrauks ją tarnas, kuriam pavesta keisti žvakes Antspaudų 
saugotojo žvakidėse? Beatrisė sukikeno. Bet Evraras jau grįžo 
prie jos ir godžiai sugriebė ją į glėbį. 

— Galimas daiktas, kad matomės paskutinį kartą. 

— Gal taip... o gal ne... — atsakė ji. 

Jis nusitempė ją į šiaudų guolį. 

— Ką tu darei... kai buvai tamplierius... kad išsaugotum skais- 
tybę? — paklausė ji. 

— Niekados jos ir nesaugojau, = atsakė jis prikimusiu balsu. 

Tada gražioji Beatrisė pakėlė akis į lubų sijas, po kuriomis 
kabėjo bažnytinės žvakės, nesikratydama apgaulingo įspūdžio, 


kad atsiduoda velniui. Beje, ar nebuvo Evraras šlubas? 


II 
Šešėlių teismas 


Mesiras de Nogarė - riteris, legistas ir Antspaudų saugotojas — 
kiekvieną naktį dirbo iki vėlumos savo kabinete, kaip visą gyve- 
nimą buvo įpratęs. Ir kiekvieną rytą Artua grafienė sužinoda- 
vo, kad jos priešas, matyt, kuo sveikiausias, tvirtu žingsniu, su 
aplankais po pažastimi nuėjęs į karaliaus rūmus. Sunkus grafie- 
nės žvilgsnis įsmigdavo tada į rūmų damą. 

— Kantrybės, maloningoji ponia... Vienas grosas — tai dvyli- 
ka tuzinų. Po du tuzinus kas savaitė... 

Bet kantrybe Mao nepasižymėjo: ji ėmė su nepasitikėjimu 
žiūrėti į žudomąsias „Faraono gyvatės“ savybes. Dar klausimas, 
ar užnuodytoji žvakė tikrai pateko adresatui, ar kas nepamainė 
jos, ar neįvyko klaida, ar kuriam nors tarnui kaip tik ji neiškrito 
netyčiomis iš rankų. Kad tikrai viskas pavyktų, geriausiai būtų 
pačiam įstatyti ją į žvakidę. 

— Liežuvis negali apvilti, maloningoji ponia... — tvirtino 
Beatrisė. 


Mao ne per daug tikėjo burtais. 

— Tos machinacijos atsieina brangiai, o rezultatai —- menki. 
Visų pirma, — pareiškė ji, — tikri nuodai patenka per burną, o 
ne su dūmais. 

Vis dėlto, kai vakare Beatrisė atnešdavo žvakidę, ji būtinai 
šiek tiek sunerimusi klausdavo: 

— Ar čia tikrai ne legisto žvakės? 

— Ne, ne... maloningoji ponia, - atsakydavo Beatrisė. 

Ir štai vieną rytą, gegužės mėnesio pabaigoje, Nogarė, prie- 
šingai savo įpročiams, pavėlavo į Tarybą; įžengė į salę, kai kara- 
lius jau sėdėjo savo vietoje. 

Nogarė atsiprašydamas labai žemai nusilenkė; staiga jam ap- 
sisuko galva, ir jis turėjo įsitverti stalo. 

Svarbiausias šios dienos klausimas buvo naujo popiežiaus 
rinkimas. 

Praėjo keturios savaitės, o popiežiaus sostas tebebuvo neuž- 
imtas, ir kardinolai, vykdydami paskutinę Klemenso V valią, 
susirinkę į konklavą Karpantra, vaidijosi tarpusavy ir vaidams 
galo nebuvo matyti. 

Visi puikiai žinojo, koks yra Prancūzijos karaliaus nu- 
sistatymas ir ką jis mano. Pilypas Gražusis norėjo, kad popie- 
žiaus sostas liktų po ranka Avinjone, kur jis buvo jį perkėlęs, 
norėjo, kad popiežius, kiek tai įmanoma, būtų prancūzas ir kad 
Bažnyčia, ši milžiniška politinė organizacija, nestotų, kaip kad 
dažnai darė, prieš Prancūzijos karaliaus valdžią. 

Dvidešimt trys kardinolai, suvažiavę į Karpantra iš visur - Ita- 
lijos, Prancūzijos, Ispanijos, Sicilijos, Vokietijos, — buvo susiskal- 
dę beveik į tiek priešiškų stovyklų, kiek buvo kardinolo skrybėlių. 

Jų vaidus kurstė teologiniai ginčai, interesų nesutapimas, 
šeimų priešiškumas. Kardinolai italai, kilę iš garsiųjų Kaetanių, 


Kolonų ir Orsinių šeimų, degė nenumaldoma neapykanta. 

— Tie aštuoni italų kardinolai, — pasakė Marinji, — sutaria 
tik vienu klausimu: jiems maga grąžinti popiežiaus rezidenciją į 
Romą. Laimė, jie nesutaria dėl kandidato į popiežius. 

— Ilgainiui jie gali susitarti, - pasakė monsinjoras de Valua. 

— Todėl nereikia leisti jiems delsti, - atsakė Marinji. 

Šią akimirką Nogarė pajuto, kaip skrandyje jam kyla šleikš- 
tulys, gniaužiantis kvapą. Jis bandė atsitiesti krėsle, bet raume- 
nys nebepakluso jo valiai. Paskui maudulys atlėgo; jis giliai atsi- 
kvėpė ir nusišluostė kaktą. 

— Visiems krikščionims tikrasis popiežiaus miestas yra Ro- 
ma, — pareiškė Karolis de Valua. - Roma — pasaulio širdis. 

— Tai, žinoma, patinka italams, bet ne Prancūzijos karaliui, — 
tarė Marinji. 

— Jūs vis dėlto neįstengsite pertvarkyti to, kas per amžius 
susiklostė, mesire Angeranai, ir sutrukdyti Šventojo Petro Sos- 
tui būti ten, kur jis buvo įkurtas. 

— Bet kai popiežius panūsta įsitaisyti Romoje, išsilaikyti ten 
neįstengia! — šūktelėjo Marinji. - Norom nenorom turi bėgti, 
kai mieste ima draskytis grupuotės, ir slėptis kurioje nors pilyje, 
saugojamas svetimos kariuomenės. Jam kur kas ramiau mūsų 
solidžios Vilnevo tvirtovės apsaugoje, anapus Ronos. 

— Popiežiaus rezidencija liks Avinjone, — pasakė karalius. 

— Gerai pažįstu Frančeską Kaetanį, — vėl prabilo Karolis de 
Valua. — Tai didžio mokslo ir didžių nuopelnų vyras, ir aš galiu 
jį paveikti. 

— Nepageidauju to Kaetanio, — pasakė karalius. — Jis pri- 
klauso Bonifaco šeimai ir vėl atgaivintų bulės Unam Sanctamr“? 
erezijas. 

Pilypas de Puatjė palinko į priekį visu savo ilgu kūnu, tuo 


išreikšdamas visišką pritarimą tėvui. 

— Man rodos, - tarė jis, — visame šiame reikale tiek intrigų, 
kad jos pačios sunaikins viena kitą. O mes privalome atkakliai ir 
tvirtai laikytis savo nuomonės. 

Valandėlę parylėjęs Pilypas Gražusis atsigręžė į Nogarė, ku- 
ris buvo išbalęs kaip drobė ir sunkiai gaudė kvapą. 

— Kokia jūsų nuomonė, Nogarė? 

— Taip... valdove, - su vargu atsiliepė Antspaudų saugotojas. 

Drebančia ranka jis persibraukė per kaktą. 

— Prašau man atleisti... Alsinamas karštis... 

— Betgi Čia visai nekaršta, — pasakė Hiugas de Buvilis. 

Nogarė iš paskutiniųjų ištarė kažkokiu svetimu balsu: 

— Karalystės ir tikėjimo interesai liepia veikti šia kryptimi... 

Paskui jis nutilo; klausantieji nustebo, kad jis tiek mažai te- 
pasakė ir taip miglotai išreiškė savo mintį. 

— Jūsų nuomonė, Marinji? 

— Aš siūlyčiau, valdove, pargabenti į Giuijeną popiežiaus 
Klemenso palaikus, prisimetus dingstimi, kad tokia buvusi pas- 
kutinė jo valia, ir tokiu būdu duoti suprasti konklavai, kad rei- 
kia paskubėti. Šią šventą misiją galėtų atlikti mesiras de Noga- 
rė, gavęs reikalingus įgaliojimus ir aprūpintas deramai ginkluota 
palyda, kuri laiduotų užduoties įvykdymą. 

Karolis de Valua nusigręžė; jis nepritarė jėgos pavartojimui. 

— Ar tai pagreitins mano vedybų anuliavimą? — paklausė 
Liudvikas. 

— Nutilkite, Liudvikai... —- pasakė karalius. — Šito mes siekiame. 

— Taip, valdove... - tarė Nogarė, net nesuvokdamas, kad kalba. 

Balsas buvo kimus ir vos girdėti. Galvoje viskas painiojosi, ir 
akyse ėmė klaipytis daiktai. Menės skliautai ištįso į aukštį, kaip 
Sent Šapelėje, paskui staiga susiglaudė ir pasidarė tokie žemi 


kaip rūsiuose, kur jis paprastai tardydavo kalinius. 

— Kas čia dabar? — paklausė jis, bandydamas atsisegti drabužį. 

Staiga jis susigūžė, keliais įsirėmė į pilvą, galva nusviro, ran- 
kos susigniaužė ant krūtinės. Karalius atsistojo, ir visi pasekė juo... 
Nogarė slopiai šūktelėjo, griuvo ant grindų ir ėmė vemti. 

Hiugas de Buvilis, didysis šambelionas, pargabeno jį namo, 
kur tuoj pat jį apžiūrėjo karaliaus gydytojai. 

Jie ilgai tarėsi. Nė vienas jų ataskaitos valdovui žodis nepra- 
siskverbė viešumon. Bet netrukus dvare ir visame mieste paskli- 
do kalbos apie kažkokią negirdėtą ligą. Nunuodijimas? Tvirti- 
no, kad buvo išbandyti stipriausi priešnuodžiai. 

Tą dieną karalystės reikalai liko neužbaigti spręsti. 

Sužinojusi naujieną, grafienė Mao tepasakė: 

— Gerai. Atsiima savo. 

Ir sėdo prie stalo. Bet pažadėjo Beatrisei, jei Antspaudų sau- 
gotojas mirs, visą drabužių rinkinį iš šešių daiktų: marškinių, 
paseginės, suknelės, siurkoto, apsiausto ir skraistės — viskas plo- 
niausio audinio, ir dar gražų kapšelį prie diržo. 

Nogarė iš tikrųjų atsiėmė savo. Jau kelios valandos nieko ne- 
bepažino. Gulėjo lovoje tampomas mešlungio ir spjaudė krau- 
jais. Neturėjo net jėgų pasilenkti virš dubens; kraujas jam tekėjo 
iš burnos ant storos sulenktos paklodės, kurią tarpais keitė tarnas. 

Miegamasis prigužėjo žmonių. Draugai ir tarnai pasikeisdami 
budėjo prie ligonio. Viename kambario kampe klastingai kuž- 
dėjosi nedidelis būrelis giminaičių; užuodę laimikį, jie žvilgsniu 
vertino apystatą. 

Gijomui Nogarė susirinkusieji atrodė tik neryškūs vai- 
duokliai, judantys labai toli, neaišku kam ir ko. Jį buvo apgulu- 
sios kitos būtybės, kurias matė tik jis vienas. 

Parapijos klebonas, atėjęs suteikti jam paskutinio sakramento, 


vietoj išpažinties teišgirdo krioksmą ir neaiškų veblenimą. 

— Šalin, šalin! — sustaugė Nogarė išgąsčio kupinu balsu, kai 
kunigas patepė jį šventais aliejais. 

Gydytojai prišoko prie ligonio. Nogarė, paklaikęs, pervertęs 
akis, gindamasis nuo jį puolančių šešėlių, raitėsi guolyje... Prasi- 
dėjo priešmirtinė agonija. 

Jo atmintis, nuo šiol jam nebereikalinga, ėmė staiga tuštėti 
it dugnu aukštyn apverstas butelis, kurį ruošiamasi išmesti, ir 
prikėlė visas agonijas, kuriose jis buvo dalyvavęs, visus mirusiuo- 
sius, kuriuos buvo įsakęs nužudyti. Mirusieji per tardymus, mi- 
rusieji kalėjimuose, mirusieji liepsnose, mirusieji laužant ant ra- 
to, mirusieji kartuvėse grūdosi vienas per kitą, kad numirtų 
antrąsyk jame pačiame. 

Rankomis sugniaužęs gerklę, jis stengėsi nustumti šalin įkai- 
tintas iki raudonumo geležis, kuriomis jo akivaizdoje buvo išdeginta 
tiek nuogų krūtinių. Kojas jam tampė mėšlungis, ir jis šaukė: 

— Reples! Pasigailėkite, nuimkite reples! 

Kraujas, kuriuo vėmė, atsidavė, jam rodės, jo aukų kraujo 
kvapu. 

Paskutinę savo gyvenimo valandą Nogarė pasijuto pagaliau 
kitų kailyje; ir tai buvo jam bausmė. 

— Nieko nedariau savo vardu! Tik karaliaus... tarnavau karaliui... 

Šitas legistas mėgino vesti paskutinį teismo procesą agonijos 
tribunole. 

Esantys kambaryje ne tiek susijaudinę, kiek susidomėję, grei- 
čiau su pasibjaurėjimu negu gailesiu žiūrėjo, kaip kraustosi į 
aną pasaulį vienas iš karalystės viešpačių. 

Pavakare kambarys ištuštėjo. Prie Nogarė pasiliko tik barz- 
daskutys ir vienas vienuolis iš Šventojo Dominiko vienuolyno. 
Tarnai sugulė tiesiog ant grindų prieškambaryje, po galva pa- 


sikišę apsiaustus. 

Kai Buvilis, naktį karaliaus atsiųstas, atėjo pažiūrėti ligonio, 
turėjo per juos žengte peržengti. Jis pasiteiravo barzdaskutį, kaip 
Nogarė. 

— Niekas nepadėjo, — tyliai atsakė šis. — Vemia mažiau, bet 
vis dar kliedi. Mums beliko laukti, kada jį atsiims Dievas. 

Tik vienas Nogarė, tyliai kriokdamas, matė negyvus tam- 
plierius, laukiančius jo tamsybėse. Su prisiūtu ant peties kry- 
žium jie stovėjo išilgai tuščio kelio virš bedugnės, nušviesti lau- 
žų liepsnos. 

Emonas de Barbonas... Žanas de Fiurnas... Pjeras Siufė... 
Brentinjakas... Ponsaras de Gizi... 

Negyvėliai, kad atpažintų, sakė savo vardus jo paties balsu, 
kurio jis nebepažino. 

— Taip, valdove... Išvyksiu rytoj... 

Buvilis, senas karaliaus tarnas, suspausta širdimi klausėsi šito 
šnabždesio ir davė sau žodį atkartoti jį karaliui. 

Bet Nogarė staiga pasikėlė ant alkūnių, atstatė smakrą, įtem- 
pė kaklą ir su siaubu suriko: 

— Katarų sūnus!“ 

Buvilis žvilgtelėjo į dominikoną, ir abu persižegnojo. 

— Katarų sūnus! — pakartojo Nogarė. 

Ir sukrito ant pagalvių. Nogarė vėl išvyko į savo didįjį žygį 
beribiu, tragišku kalnų ir slėnių peizažu, kurį jis nešiojo savyje 
ir kuris vedė jį į paskutinį teismą. Štai jis joja vieną rugsėjo die- 
ną, kaitrios Italijos saulės nutviekstas, šešių šimtų raitelių ir tūks- 
tančio pėstininkų priešakyje Ananjo uolos link. Jį lydi Šara Ko- 
lona, mirtinas Bonifaco VIII priešas, žmogus, kuris sutiko verčiau 
trejus metus prikaltas prie suolo irkluoti berberų galerą, negu 
patekti popiežiui į rankas. Tjeri d'Irsonas taip pat dalyvavo žygy- 


je. Ananjo miestelis pats atvėrė jiems vartus; įsibrovėliai, perėję 

per katedrą, įsiveržė į Kaetanio rūmus ir popiežiaus aparta- 
mentus. Milžiniškoje salėje nė gyvos dvasios, tik popiežius, aš- 
tuoniasdešimt aštuonerių metų senis, su tiara ant galvos, kry- 
žiumi rankoje, žiūri, kaip virsta į salę ši ginkluota gauja. 
Reikalaujamas atsistatydinti, jis atsako: „Štai jums mano kaklas, 
mano galva. Aš mirsiu, bet mirsiu popiežium“. Šara Kolona tren- 
kia jam antausį geležimi kaustyta pirštine. O Bonifacas rikteli 
kreipdamasis į Nogare: „Katarų sūnus! Katarų sūnus!“ 

— Aš neleidau jo užmušti, —- sudejavo Nogarė. 

Jis vis dar gynėsi. Bet netrukus ėmė kukčioti, raudoti, kaip 
raudojo tada Bonifacas, nuverstas nuo sosto; jis ir vėl pasijuto 
kito kailyje... 

Senojo popiežiaus protas tada neištverė pasikėsinimo į jį ir 
užgaulės. Vežamas į Romą, Bonifacas tebeverkė kaip vaikas. 
Paskui ėmė šelti įžeidinėdamas kiekvieną, kuris prie jo artinosi, 
ropodamas keturpesčias kambaryje, kur buvo uždarytas. Po mė- 
nesio mirė siautulingo pamišimo priepuolyje atstūmęs paskuti- 
nius sakramentus... 

Palinkęs virš Nogarė, be perstojo jį žegnodamas, brolis do- 
minikonas nesuprato, kodėl buvęs ekskomunikuotasis atkakliai 
kratosi paskutinio patepimo, kuris buvo jam prieš porą valan- 
dų suteiktas. 

Buvilis išėjo. Barzdaskutys, žinodamas, kad nebus reikalingas, 
kol nereikės apgerbti numirėlio, užmigo krėsle, kinkuodamas 
galva. Dominikonas retkarčiais, padėjęs šalin rožinį, nugnyb- 
davo žvakės dagtį. 

Apie ketvirtą valandą ryto Nogarė lūpos nežymiai sujudėjo: 

— Popiežiau Klemensai... riteri Gijomai... karaliau Pilypai... 

Jo dideli, tamsūs, plokšti pirštai draskė apklotą. 

— Aš degu... — pasakė jis dar. 

Paskui langai papilkėjo, baugščios aušros paliesti, ir kitame 
Senos krante skystai suskambo varpas. Prieškambaryje subruz- 
do tarnai. Vienas jų lėtai įslinko į kambarį ir nuėjęs atidarė vie- 
ną langą. Paryžius kvepėjo pavasariu ir lapais. Miestas budo 
neaiškiai gausdamas. 

Nogarė gulėjo negyvas, po šnervėm džiūvo kraujo srovelė. 
Brolis dominikonas pasakė: 


— Dievas jį pasiėmė! 


III 
Vieno karaliavimo dokumentai 


Praėjus valandai po Nogarė mirties, į rūmus atėjo mesiras Ale- 
nas de Parejis, lydimas Majaro, karaliaus sekretoriaus, ir pasič- 
mė visus dokumentus - aktus ir bylas, buvusius Antspaudų sau- 
gotojo namuose. 

Paskui savo ministrą paskutinį kartą aplankė pars karalius. 
Jis neilgai tepabuvo prie kūno. Jo blyškios akys įsmigo į velionį 
nemirksėdamos, kaip tada, kai jis pateikdavo jam įprastinį savo 
klausimą: „O jūsų nuomonė, Nogarė?“ Ir atrodė nusivylęs, kad 
nesulaukia atsakymo. 

Tą rytą Pilypas Gražusis nesileido į savo kasdieninį pasivaikš- 
čiojimą po Paryžiaus gatves ir turgavietes. Grįžo tiesiai į savo 
rūmus, kur, Majaro padedamas, pradėjo peržiūrėti aktus, at- 
neštus iš Nogarė ir sukrautus jo kabinete. 

Netrukus pas karalių prisistatė Angeranas de Marinji. Val- 
dovas ir jo koadjutorius susižvalgė, ir sekretorius pasišalino iš 


kambario. 

— Po mėnesio popiežius... — pratarė karalius. - Dar po mė- 
nesio Nogare... 

Tone, kuriuo jis ištarė šiuos žodžius, nuskambėjo baimė, be- 
veik neviltis, Marinji atsisėdo į krėslą, kurį jam nurodė karalius. 
Minutėlę tylėjo, paskui tarė: 

— Žinoma, keistas sutapimas, valdove. Bet tokių dalykų arsi- 
tinka tikriausiai kasdien, tik jie mūsų nestebina, nes mes apie 
juos nežinome. 

— Senstame, Angeranai. Užtenka ir šito prakeikimo. 

Jam buvo keturiasdešimt šešeri, Marinji — keturiasdešimt de- 
vyneri metai. Mažai kas tais laikais išgyvendavo iki penkių dešimčių. 

— Reikia visa tai surūšiuoti, — pasakė karalius, rodydamas į 
aplankus. 

Jie įniko į darbą. Kai kurie aktai turėjo būti padėti į karalys- 
tės archyvus pačiuose karaliaus rūmuose?'. Kiti — visokie eina- 
mieji reikalai — atiduoti saugoti Marinji ar jo legistams; dar kiti 
dėl atsargumo metami į ugnį. 

Kabinete įsivyravo tyla, kurios neįstengė sutrikdyti nei toli- 
mi prekeivių šauksmai, nei Paryžiaus gausmas. 

Karalius palinko prie paskleistų aktų šūsnies. Prieš akis jam 
stojo visas jo karaliavimas — dvidešimt devynerius metus jis tvar- 
kė milijonų žmonių likimus ir įsigalėjo visoje Europoje. 

Ir staiga šita virtinė įvykių, klausimų, konfliktų, sprendimų 
pasirodė jam svetimi, neturintys jokio ryšio su jo paties gyveni- 
mu, jo paties likimu. Jo darbas dienomis ir rūpestis naktimis 
nušvito visai kita šviesa. 

Jis ūmiai perprato tai, ką manė ir rašė apie jį kiti, pamatė 
save iš šalies. Nogare išsaugojo pasiuntinių laiškus, tardymų pro- 
tokolus, policijos pranešimus. Iš visų tų eilučių žvelgė toks 


karalius, kokio jis pats nepažino — kažkokia tolima būtybė, žiauri, 

abejinga žmonių kančiai, nejautri, abstrakti esybė, įkūnijanti 
valdžią, esančią aukščiau ir atstu nuo panašių į save. Su didi- 
džiausia nuostaba perskaitė jis du sakinius, parašytus Bernaro 
de Sesė, to vyskupo, kuris buvo kaltas dėl didžiojo vaido su Bo- 
nifacu VIII: „Nesvarbu, kad nėra už jį gražesnio pasaulyje; į 
žmones jis temoka žiūrėti, bet neturi ką jiems pasakyti. Tai ne 
žmogus, net ne žvėris, tai — statula“. 

Perskaitė dar ir tokius žodžius, parašytus kito jo karaliavimo 
liudytojo: „Niekas jo nepalenks, tai geležinis karalius“. 

— Geležinis karalius, — sušnibždėjo Pilypas Gražusis. — Ne- 
jaugi aš taip gerai sugebėjau nuslėpti savo silpnybes? Kaip ma- 
žai pažįsta mus kiti ir kaip klaidingai kada nors bus sprendžia- 
ma apie mane! 

Vienas po akių pasimaišęs vardas priminė jam jo karaliavimo 
pradžią, kai pas jį buvo atsilankęs vienas nepaprastas pasiunti- 
nys. Rabanas Komas, nestorionų vyskupas iš Kinijos“, atvyko 
tąsyk su didžiojo Persijos chano, Čingischano palikuonio, su 
pasiūlymu sudaryti sąjungą, atiduoti jo žinion šimtatūkstantinę 
kariuomenę ir pradėti karą su turkais. 

Pilypui Gražiajam buvo tada dvidešimt metų. Kaip turėjo 
vilioti jaunuolį kryžiaus karas, kuriame dalyvautų Europa ir Azi- 
ja! Iš tikrųjų Aleksandro vertas žygis! Tačiau tą dieną jis pasirin- 
ko kitą kelią. Gana kryžiaus karų, gana karinių avantiūrų; savo 
jegas jis nutarė sutelkti į Prancūziją ir taiką. Ar gerai jis pasiel- 
gė? Kaip būtų susiklostęs jo gyvenimas sutikus sudaryti sąjungą 
su Persijos chanu, kokią imperiją jis būtų sukūręs? Akimirką 
karalius susisvajojo apie pergalingai atkariautas krikščioniškas 
žemes — tai būtų garantavę jam šlovę ateities amžiams... Betgi 
panašiomis svajonėmis gyveno ir Liudvikas VII, ir Liudvikas 


Šventasis, o jos baigėsi negandomis. 

Jis grįžo į tikrovę, pakėlė naują pergamentų pluoštą. Ant 
aplanko perskaitė datą: 1305 metai. Tais metais mirė jo žmo- 
na, karalienė Žana, karalystei davusi kraičio Navarą, o jam vie- 
nintelę jo gyvenime meilę. Jis niekada negeidė kitos moters; kai 
ji numirė, per tuos devynerius metus jis net nežvilgtelėjo į jokią 
kitą. Vos tik spėjo nusimesti gedulo apdarus, šalyje prasidėjo 
maištai, kuriuos reikėjo slopinti. Paryžius, sukilęs prieš jo ordo- 
nansus, privertė jį slėptis Tamplio tvirtovėje. O po metų tie pa- 
tys tamplieriai, kurie suteikė jam prieglobstį ir apgynė jį, buvo 
jo įsakymu suimti... Nogarė išsaugojo užrašus apie bylą. 

O dabar? Nogarė veidas, kaip ir visi kiti, taip pat išnyks iš 
atminties. Jį priminė tik šitie pluoštai raštų, jo darbo liudytojai. 

„Kiek čia ilsisi įvykių, pasmerktų užmarščiai. Kiek teismų, 
kankinimų, mirčių...“ — pamanė karalius. 

Jis mąstė įsmeigęs akis į vieną tašką. 

„Kodėl? — svarstė toliau karalius. - Dėl ko? Kur mano per- 
galės? Valdyti — tai darbas, kuriam nėra galo. Gal man beliko 
kelios savaitės gyventi? O ar padariau aš ką nors, kas galėtų iš- 
likti po manęs?..“ 

Jis pajuto, koks tuščias daiktas yra veikla; tokį jausmą išgyve- 
no žmogus, slegiamas minties apie savo mirtį. 

Marinji sėdėjo nejudėdamas, parėmęs platų smakrą kumš- 
čiu, sunerimęs dėl karaliaus rimtos veido išraiškos. Koadjuto- 
rius palyginti lengvai vykdė savo pareigas ir užduotis, tik nie- 
kad negalėjo perprasti, ko kartais tyli valdovas. 

— Mes pasirūpinome, kad popiežius Bonifacas kanonizuotų 
mano senelį, karalių Liudviką, — tarė Pilypas Gražusis, — bet ar 
iš tikrųjų jis buvo šventasis? 

— Šita kanonizacija buvo naudinga karalystei, valdove, — atsakė 


Marinji. - Karališkoji šeima labiau gerbiama, jeigu joje yra šventasis. 

— Bet ar reikėjo po to griebtis jėgos prieš Bonifacą? 

— Jis norėjo jus ekskomunikuoti, valdove, kad nevedėte savo 
valstybėje tokios politikos, kokios jis pageidavo. Jūs nenusikal- 
tote karaliaus pareigoms. Likote ten, kur jus pastatė Dievas, ir 
paskelbėte, kad savo karalystę esate gavęs ne iš kieno kito, o tik 
iš Dievo rankų. 

Pilypas Gražusis parodė ilgą pergamentą. 

— O žydai? Ar ne per daug mes jų pasiuntėme ant laužo? 
Juk jie taip pat žmonės, kenčia ir miršta kaip mes. Dievas nelie- 
pė šito daryti. 

— Jūs, valdove, tik pasekėte Liudviko Šventojo pavyzdžiu, o 
karalystei reikėjo jų turtų. 

Karalystė karalystė, amžinai karalystė. „Taip reikėjo dėl ka- 
ralystės... Mes privalome tai padaryti del karalystės...“ 

— Liudvikas Šventasis gerbė tikėjimą ir Dievo didybę. O ką 
gerbiu aš? — tyliai ištarė Pilypas Gražusis. 

— Teisingumą, valdove, teisingumą, kurio reikia visuomenės 
labui, teisingumą, baudžiantį visus tuos, kurie nesilaiko nusi- 
stovėjusios tvarkos. 

— O kiek man karaliaujant buvo tokių, kurie nesilaikė nusi- 
stovėjusios tvarkos! Ir kiek dar jų bus, jei vienas amžius bus pa- 
našus į kitą. 

Jis kilnojo Nogarė aktus ir vėl vieną po kito dėjo ant stalo. 

— Karti toji valdžia, — tarė jis. 

— Visame, kas didu, yra tulžies, valdove, - atsakė Marinji. — 
Tai patyrė ir mūsų Viešpats Jėzus Kristus. Jūsų viešpatavimas 
buvo didingas. Juk jūs suvienijote karalystę, prijungdamas prie 
jos Šartrą, Božansi, Šampanę, Bigorą, Angulemą, Maršą, Due, 
Monpeljė, Franš Kontė, Lioną ir dalį Giuijenos. Sutvirtinote 


savo miestus, kaip kad pageidavo jūsų tėvas monsinjoras Pi- 

lypas III, kad jie nebepriklausytų nuo vidaus ar išorės priešo 
malones... Pertvarkėte teisyną pagal senovės romėnų įstatymus. 
Aprūpinote parlamentą įstatais, kad jo ištarmės būtų teisinges- 
nės. Suteikėte daugeliui savo valdinių karaliaus miestelėnų tei- 
ses*?. Išlaisvinote baudžiauninkus daugelyje sričių, pavaldžių baji 
ir senešalams““. Ne, valdove, be reikalo baiminatės, kad elgėtės 
klaidingai. Susiskaldžiusią karalystę jūs pavertėte šalimi, kurioje 
ima plakti viena širdis. 

Pilypas Gražusis atsistojo. Jį nuramino tvirtas jo koadjuto- 
riaus įsitikinimas, ir jis ieškojo jame atsparos, kad įveiktų silpny- 
bės valandėlę, tokią nebūdingą jo prigimčiai. 

— Gal tai, ką sakote, Angeranai, ir teisybe. Bet jeigu jūs pa- 
tenkintas praeitimi, tai ką galite pasakyti dėl dabarties? Vakar 
Sen Meri gatvėje lankininkai gavo tramdyti gyventojus. Paskai- 
tykite, ką rašo Šampanės, Liono ir Orleano baji. Žmonės visur 
šaukia, visur skundžiasi, kad brangsta javai ir menki atlygini- 
mai. O tie, kurie laido gerkles, Angeranai, negali suprasti, kad 
tai, ko jie reikalauja ir ką aš norėčiau jiems duoti, priklauso nuo 
laiko, bet ne nuo mano valios. Mano laimėjimus jie užmirš, o 
atsimins tik mokesčius, kuriais juos apkroviau, ir aš būsiu kalti- 
namas, kad badu marinau savo liaudį... 

Marinji klausėsi; dabar jį karaliaus žodžiai jaudino labiau 
negu jo tylėjimas. Jis dar niekados nebuvo matęs karaliaus to- 
kio sutrikusio ir nusivylusio. 

— Valdove, — tarė jis, - mums reikia išspręsti daugybę 
klausimų. 

Pilypas Gražusis dar kartą žvilgtelėjo į išsklaidytą ant stalo 
savo karaliavimo dosjė. Paskui išsitiesė, tarsi paklusdamas sau 
pačiam duotam įsakymui. 


— Taip, Angeranai, — tarė jis, — reikia. 

Stiprios dvasios žmonėms būdinga ne tai, kad nežino, kas 
yra neryžtingumas ir abejojimas —- žmogiškos prigimties esmė, 


bet tai, kad jie greičiau juos įveikia. 


IV 
Karaliaus vasara 


Nogarė mirus, Pilypas Gražusis tarytum įžengė į šalį, kur niekas 
kitas negalėjo patekti. Žemę ir žmones šildė pavasaris; Paryžius 
skendėjo saulės spinduliuose, tačiau karalius jautėsi nelyginant 
ištremtasis, pasmerktas žiemos šalčiui. Iš galvos jam neišėjo di- 
džiojo magistro pranašystė. 

Jis dažnai vykdavo į savo vasaros rezidencijas, kur daug laiko 
skirdavo medžioklei; tai buvo vienintelė jo regima pramoga. Bet 
jį tuoj pat atšaukdavo į Paryžių nerimą keliantys pranešimai. Ka- 
ralystei trūko maisto. Produktų kainos kilo. Klestinčios sritys ne- 
norėjo siųsti savo pertekliaus į neturtingas sritis. Žmonės dažnai 
sakydavo: „Per daug karių, per mažai kviečių“. Atsisakydavo mo- 
kėti mokesčius ir maištaudavo prieš prevo ir mokesčių rinkėjus. 
Kilus tokiai krizei, Burgundijos ir Šampanės baronai vėl būrėsi į 
lygas, reikalaudami grąžinti senąsias feodalų teises. Roberas d Ar- 
tua, naudodamasis skandalinga princesių istorija ir visuotiniu ne- 
pasitenkinimu, kurstė neramumus grafienės Mao valdose. 

— Bjaurus pavasaris karalystei, —- pasakė vieną dieną Pilypas 
Gražusis monsinjorui de Valua. 

— Dabar keturioliktieji mūsų šimtmečio metai, broli ma- 
no, - atsakė Valua, — o keturioliktuosius metus likimas visada 


žymėjo nelaimėmis. 

Šiais žodžiais jis priminė jaudinančius faktus, per šimtmečius 
susijusius su keturioliktaisiais metais: 714 metai - musulmonų 
įsiveržimas į Ispaniją; 814 metai — Karolio Didžiojo mirtis ir jo 
imperijos skilimas; 914 metai — vengrų invazija, kurią lydėjo 
didysis badas; 1114 metai — Bretanės praradimas; 1214 me- 
tai — Otono IV sudarytoji koalicija, kurią vos ne vos pavyko nu- 
galėti Buvine... pergalė, kuri galėjo baigtis katastrofa. Tik 1014 
metai neatsiliepė tragišku aidu šioje negandų virtinėje. 

Pilypas Gražusis pažiūrėjo į brolį, bet, atrodė, jo nematė. Pa- 
dėjo ranką kurtui Lombardui ant kaklo ir paglostė prieš plauką. 

— Šiuosyk, broli mano, nelaimę neša jus supantys blogi žmo- 
nės, - pareiškė Karolis de Valua. - Marinji nebežino saiko. Nau- 
dodamasis jūsų pasitikėjimu, apgaudinėja jus ir stumia tuo ke- 
liu, kuris jam parankus, bet mus žudo. Jei būtumėte klausęs 
mano patarimo dėl Flandrijos... 

Pilypas Gražusis gūžtelėjo pečiais, tarsi norėdamas pasakyti: 
„Čia aš nieko negaliu padėti“. 

Tolydžio kartodavosi nesusipratimai su Flandrija. Turtingas 
ir nepalaužiamas Briugės miestas kurstė bendruomenių maiš- 
tus. Flandrijos grafystė, neturinti aiškaus statuto, nenorėjo pri- 
pažinti bendro teisinio karalystės kodekso. Flandrija sudarinėjo 
ir vėl nutraukinėjo sutartis, derėjosi ir maištavo. Flamandų klau- 
simas buvo tarsi negyjanti Prancūzijos Karalystės kūno žaizda. 
Ką davė Mons an Pevelės pergale? Ir šį sykį reikės pavartoti jėgą. 

Bet kariuomenei sušaukti reikėjo lėšų. Ir jei vėl bus išsireng- 
ta į žygį, iždo kaštai tikriausiai prašoks 1299 metų kaštus, liku- 
sius atmintyje kaip didžiausius karalystės istorijoje: 1 642 649 
livrai išlaidų su maždaug 70 000 livrų nuostolio. O keletą me- 
tų iš eilės įprastinės iždo įplaukos sudarė apie 500 000 livrų. 
Kuo padengti skirtumą? 

Marinji, nepaisydamas Karolio de Valua nuomones, įsakė 
1314 metų rugpjūčio 1 dieną Paryžiuje sušaukti liaudies susi- 
rinkimą. Šitokios liaudies apklausos jis jau buvo griebęsis ir 
anksčiau, ypač kilus konfliktams su popiežiumi. Balso teisę mies- 
telėnai ir įsigijo padėdami karaliui išsivaduoti iš priklausomu- 
mo Šventajam Sostui. Dabar jie turėjo duoti savo pritarimą dėl 
finansų. 

Marinji labai rūpestingai rengėsi šiam susirinkimui: siuntė į 
miestus vyčius ir sekretorius, susitiko su daugybe asmenų, ėmė- 
si įvairiausių kitokių žygių, dalijo pažadus. 

Asamblėja susirinko Prekijų galerijoje, kur tą dieną buvo 
uždarytos visos krautuvėlės. Buvo sukalta didžiulė pakyla, kur 
susėdo karalius, jo Tarybos nariai, taip pat perai ir pirmieji ka- 
ralystės baronai. 

Pirmasis žodį tarė Marinji. Kalbėjo jis stovėdamas netoli sa- 
vo marmurinės statulos, ir jo balsas skambėjo ryžtingiau negu 
paprastai. Marinji buvo dar labiau įsitikinęs, jog dėsto tiesą apie 
karalystės reikalus. Buvo santūriai apsirengęs; ir stotu, ir mos- 
tais — tikras oratorius. Nors savo kalba jis formaliai kreipėsi į 
karalių, bet kalbėjo atsigręžęs į minią, kuri jautėsi iš dalies val- 
dovė. Milžiniškoje navoje su dviem skliautais jo klausėsi keletas 
šimtų Žmonių, susirinkusių iš visos Prancūzijos. 

Marinji aiškino, kad nereikią per daug stebėtis, jei maisto 
mažėja ir jis brangstąs. Taika, išsaugota karaliaus Pilypo, palan- 
ki jo valdiniams. „Javų suvartojome tiek pat, tik paskirstomi jie 
didesniam mūsų skaičiui Vadinasi, reikia daugiau sėti; o norint 
sėti, reikia, kad valstybėje vyrautų ramybė, būtų paklūstama 
ordonansams ir kad kiekviena sritis prisidėtų prie visų gerovės. 

O kas grasinąs taikai? Flandrija. Kas atsisakąs prisidėti prie 


visuotinio labo? Flandrija. Kas slepiąs javus ir gelumbes ir 

parduodąs juos verčiau svetimšaliams, negu siunčiąs į vidinę ka- 
ralystės rinką, kur jų stinga? Flandrija. Atsisakydami mokėti mo- 
kesčius ir muitus, flamandų miestai, žinoma, didina naštą ki- 
tiems karaliaus valdiniams. Flandrija turinti nusileisti; ji būsianti 
priversta. Bet tam reikią subsidijų; taigi visi čia miestelėnų at- 
stovaujami miestai privalą savo pačių labui sutikti mokėti ypa- 
tingus mokesčius. 

— Taigi, — užbaigė Marinji, — kas pasirengę teikti pagalbą 
žygiui prieš flamandus? 

Kilo šurmulys. Jį netrukus nustelbė Etjeno Barbeto balsas. 

Barbetas, vyriausias pinigų kalėjas Paryžiuje, miesto tarėjas, 
pirklių seniūnas, susikrovęs turto prekiaudamas audeklais ir ar- 
kliais, buvo Marinji sąjungininkas. Jo kalba buvo iš anksto pa- 
rengta. Pirmojo karalystės miesto vardu Barbetas prižadėjo teikti 
prašomą pagalbą. Jis paskatino visus kitus, ir keturiasdešimt tri- 
jų „šlovingųjų miestų“ atstovai vienu balsu ėmė sveikinti kara- 
lių, Marinji ir Barbetą. 

Pačią asamblėją galima buvo laikyti pergale, tačiau finansi- 
niu požiūriu padariniai buvo gana liūdni. Kariuomenė stovėjo 
pasirengusi žygiui, o žadėtoji suma vis dar nebuvo surinkta. 

Karalius ir jo koadjutorius norėjo ne tiek kariauti, kiek sku- 
biai pademonstruoti jėgą. Žygis virto įspūdingu kariniu para- 
du. Marinji, vos tik daliniams pajudėjus, pranešė priešininkui, 
kad jis pasirengęs vesti derybas, ir pirmomis rugsėjo dienomis 
skubiai pasirašė susitarimą Marketėje. 

Bet kai tik kariuomenė atsitraukė, Luji de Neveras, Flandri- 
jos grafo Robero de Betiuno sūnus, nutraukė sutartį. Marinji 
prakišo. Valua dabar džiaugėsi kiekvienu karalystės pralaimėji- 
mu, jei šis pralaimėjimas kenkė koadjutoriui, ir viešai kaltino 


pastarąjį parsidavus flamandams. 

Žygio sąskaita dar vis nebuvo apmokėta. Karaliaus valdi- 
ninkai su dideliu vargu, nes žmonės reiškė didelį nepasitenkini- 
mą, rinko ypatinguosius mokesčius seniai sužlugusiai kampani- 
jai apmokėti. 

Iždas tuštėjo, ir Marinji turėjo ieškoti kitos išeities. 

Žydai jau buvo apiplėšti du sykius. Dar kartą kirpti šią avelę 
nebuvo prasmės — vilnos bus nedaug. Tamplierių nėra, o jų 
auksas seniai sutirpęs. Liko lombardai. 

Jau 1311 metais jiems buvo įsakyta palikti Prancūziją, ta- 
čiau iš tikrųjų nebuvo ketinama įsakymą įgyvendinti. Dekretu 
norėta priversti juos didele kaina išsipirkti teisę toliau gyventi 
šalyje. Šį sykį negalėjo būti jokios išpirkos; Marinji ketino kon- 
fiskuoti visus jų turtus, o juos pačius ištremti iš Prancūzijos. Ren- 
giamą potvarkį pateisino tai, kad jie, nepaisydami karaliaus įsa- 
kymų, tebevarė prekybą su Flandrija, taip pat teikė finansinę 
paramą maištaujančių baronų lygoms. 

Bet kąsnis buvo per stambus apžioti. Italų bankininkai ir 
prekijai, karaliaus miestelėnai, sugebėjo susitelkti į tvirtas tarp 
savęs susijusias „kompanijas“, joms vadovavo jų renkamas „ge- 
neralinis kapitonas . Jie kontroliavo prekybą su užsieniu, turė- 
jo savo žinioje kreditą. Jų rankose buvo transportas, privatus 
paštas ir net kai kurių mokesčių rinkimas. Jie teikė paskolas ba- 
ronams, miestams, karaliams, prireikus net užsiimdavo labdara. 

Taigi Marinji savaičių savaites rengė savo projektą. Buvo jis 
žmogus atkaklus, o akino jį būtinybė. 

Bet trūko Nogarė. Kita vertus, Paryžiaus lombardai, gerai 
informuoti ir patirties pamokyti, brangiai mokėjo už valstybės 
paslaptis. 


Savo viena — atmerktąja — akimi įvykius sekė Tolomėjus. 

V 
Pinigai ir valdžia 


Vieną vakarą spalio mėnesio viduryje pas meserą Spinelą To- 
lomėjų vyko slaptas pasitarimas, kuriame dalyvavo apie trisde- 
šimt žmonių. 

Jauniausiajam, Gučui Baljoniui, šeimininko sūnėnui, buvo 
aštuoniolika metų. Vyriausiajam — septyniasdešimt penkeri; buvo 
tai Bokanegra, lombardų kompanijų generalinis kapitonas. Nors 
susirinkusieji buvo įvairaus amžiaus ir gymio, visi jie keistai pa- 
nėšėjo savo laikysena, veido ir mostų gyvumu, drabužių vilkėji- 
mo maniera. 

Apšviesti didžiulių žvakių, įstatytų į kaltinius kandeliabrus, 
šie tamsiaveidžiai žmonės buvo lyg viena šeima, kalbanti ta pa- 
čia kalba. Karinga gentis, galia prilygstanti didžiosioms feodalų 
lygoms ar miestelėnų asamblėjoms. 

Čia dalyvavo Peruciai, Albiciai, Gvardžiai, Bardžiai su savo 
dešiniąja ranka ir įgaliotiniu Bokaču, Pučiai, Kazineliai — visi, 
kaip ir senasis Bokanegra, kilimo iš Florencijos. Dalyvavo taip 
pat Salimbenės, Buonsinjoriai, Aleraniai ir Dzakarijai iš Genu- 
jos, Skočiai iš Pjačencos, buvo ir keletas sieniečių, susispietusių 
apie Tolomėjų. Visi šie žmonės varžėsi dėl padėties visuomenė- 
je, buvo prekybos konkurentai ir kartais netgi rimtai neapken- 
tė vieni kitų dėl šeimyninių priežasčių ar meilės istorijų. Bet 
kilus pavojui, jie susiburdavo kaip broliai. 

Tolomėjus ramiai išdėstė padėtį neslėpdamas, kokia ji rimta. 
Beje, nieko tuo per daug nenustebino. Tarp šių bankininkų ne- 
daug buvo lengvabūdžių, ir didžiuma jų jau laikė dalį turto sau- 


gioje vietelėje už Prancūzijos sienų. Bet yra daiktų, kurių negali 

išgabenti, ir kiekvienas su nerimu, piktumu ar liūdesiu svarstė, 
ką turės palikti: dailų namą, žemes, prekes sandėlyje, įgytą padėtį, 
klientūrą, įpročius, bičiulius, dailią meilužę, nesantuokinį sūnų... 

Tuomet Tolomėjus pasakė: 

— Man rodos, aš žinau, kaip pažaboti Marinji, o gal net ir 
visai jį pribaigti. 

— Tad nedvejok: ammazzalo!* - tarė Buonsinjoris, didžiu- 
lės genujiečių kompanijos galva. 

— Pasakyk — kaip? — paklausė Skočių atstovas. 

Tolomėjus papurtė galvą: 

— Kol kas negaliu pasakyti. 

— Tikriausiai žadi priminti jam skolas? — šūktelėjo Dzakari- 
ja. — Ir kas iš to? Argi tokie žmonės dėl to kvaršina sau galvą? 
Priešingai! Kai mus ištrems, turės gerą progą pamiršti, kiek mums 
skolingi... 

Dzakarija buvo kandus; jis vadovavo mažutei kompanijai ir 
pavydėjo Tolomėjui didžiūnų klientūros. Tolomėjus atsisuko į 
jį ir labai įtaigiu tonu atsakė: 

— Kur kas daugiau negu skolas, Dzakarija! Turiu galvoj už- 
nuodytą ginklą, bet nuodus esu linkęs laikyti paslaptyje. Ta- 
čiau kad jį panaudočiau, man reikalingi jūs visi, bičiuliai, nes 
per derybas su koadjutorium turiu į jėgą atsakyti jėga. Viena 
ranka jam grasinsiu, kita pakišiu pasiūlymą... kad Marinji galė- 
tų pasirinkti arba susitarimą, arba kovą. 

Jis smulkiai išdėstė savo mintį. Lombardus apiplėšti norima 
tam, kad būtų padengti valstybės finansų trūkumai. 

Marinji žūtbūt turįs pripildyti iždą. Lombardai apsimesią 


gerais valdiniais ir patys pasiūlysią didžiulę paskolą su menkais 


* Pribaik jį (26). 

procentais. Jei Marinji atsisakysiąs, Tolomėjus išsitrauksiąs 
ginklą iš makšties. 

— Tolomėjau, turi mums paaiškinti, — tarė vyresnysis Bar- 
dis. — Kas tai per ginklas, apie kurį tiek kalbi? 

Akimirką padvejojęs, Tolomėjus pasakė: 

— Jeigu jau taip reikalaujate, paslaptį atskleisiu, bet tik mū- 
sų kapitonui — tik jam vienam. 

Sale perbėgo šnaresys, susirinkusieji pasitarė žvilgsniais. 

— Si... daccordol facciamo cosi!..* — pasigirdo balsai. 

Tolomėjus pasivedėjo Bokanegrą į kambario kertę. Visi kiti 
įdėmiai sekė senojo florentiečio veidą plona nosimi, įkritusia 
burna, išblėsusiom akim; jie tenugirdo žodžius frazello ir d arci- 
vescovo““. 

— Du tūkstančiai livrų neblogai investuoti, ar ne, — galop 
sukuždėjo Tolomėjus. — Žinojau, kad vieną dieną jie man 
pravers. 

Senojo Bokanegros gerklėje trumpai sugargėjo juokas; 
paskui jis grįžo į vietą ir paprastai pasakė pirštu rodydamas į 
Tolomėjų: 

— Abbiate fiducia*““. 

Tuomet Tolomėjus su lentute ir stilium rankose ėmėsi kiek- 
vieną klausinėti, kokio dydžio subsidiją skiriąs. 

Bokanegra pirmasis liepė įrašyti didžiulę sumą: dešimt tūks- 
tančių trylika livrų. 

— Kam tie trylika livrų? — paklausė jį kiti. 


— Per portar loro scarogna ****. 


* Taip... sutinkame... taip ir darykime... (žt.) 
** Brolis... arkivyskupas (7t.). 
*** Galit pasitikėt (7£.). 
**** Kad atneštų jiems nelaimę (r. ). 

— Peruci, kiek tu gali duoti? — pasiteiravo Tolomėjus. 

Perucis skaičiavo. 

— Tuoj pasakysiu... palauk valandėlę, — atsiliepė tasai. 

— O tu, Salimbene? 

Genujiečiai, susispietę aplink Salimbenę ir Buonsinjorį, at- 
rodė it žmonės, kuriems išplėšiamas gyvo kūno gabalas. Jie pi- 
nigų reikaluose buvo laikomi didžiausiais sukčiais. 

Apie juos sakyta: „Genujietis tik pažvelgs į tavo kapšelį — ir 
jis jau tuščias“. Vis dėlto jie sutiko duoti. Kai kurie iš jų atvirai 
pareiškė: 

— Jei Tolomėjui pavyks išpainioti mus iš šitos istorijos, vieną 
gražią dieną jis pakeis Bokanegrą. 

Tolomėjus priėjo prie abiejų Bardžių, tyliai šnekučiuojančių 
su Bokaču. 

— Kiek įdedate už savo kompaniją? 

Vyresnysis Bardis nusišypsojo: 

— Tiek, kiek tu, Spinelai. 

Kairioji sieniečio akis prasivėrė. 

— Taigi tai bus dvigubai, nei manai. 

— Būtų dar sunkiau būtų viską prarasti, — tarė Bardis, gūž- 
telėdamas pečiais. — Ar ne tiesa, Bokačai? 

Šis linktelėjo. Tačiau pakilo ir pasivedėjo Gučą į šalį. Per 
susitikimą keliaujant į Londoną jie susidraugavo. 

— Ar tavo dėdė išties gali nusukti Angeranui sprandą? 

Gučas kuo rimčiausiu veidu atsakė: 

— Niekad negirdėjau dėdę žadant tai, ko negali įvykdyti. 

Kai posėdis baigėsi, bažnyčiose jau buvo atgiedoti mišparai, 
Paryžių gaubė naktis. Trisdešimt bankininkų išėjo iš Tolomė- 
jaus namų. Jie traukė per Lombardų kvartalą, lydėdami vienas 


kitą nuo durų prie durų. Su deglais, kuriuos nešė tarnai, tamsiose 

gatvėse jie atrodė it keista nuo pavojaus bėgančios fortūnos, at- 
gailaujančių aukso garbintojų procesija. 

Savo kabinete Spinelas Tolomėjus, likęs vienas su Guču, skai- 
čiavo paaukotas sumas, kaip kad skaičiuojami pulkai prieš mū- 
šį. Baigęs nusišypsojo. Primerkęs akį, ant juosmens susinėręs ran- 
kas ir žvelgdamas į židinį, kur baigiančios degti pliauskos virto 
pelenais, sumurmėjo: 

— Jūs dar nenugalėjote, mesire de Marinji. 

Paskui kreipėsi į Gučą: 

— Jeigu mums pasiseks, pareikalausime daugiau privilegijų 
Flandrijoje. 

Būdamas taip arti pragaišties, Tolomėjus jau svajojo, jeigu 
jos išvengs, pasipelnyti. Jis priėjo prie skrynios, atvožė ją. 

— Arkivyskupo pasirašytas kvitas, — ištarė paimdamas doku- 
mentą. — Jei kartais su mumis pasielgtų kaip su tamplieriais, 
būtų gerai, kad mesiro Angerano seržantai jo čia nerastų. Šok 
ant geriausio žirgo ir tučtuojau jok į Noflį, paslėpsi šį popierių 
mūsų kontoroj. Ir pasiliksi ten. 

Jis pažvelgė Gučui tiesiai į veidą ir rimtai pridūrė: 

— Jei man atsitiktų kokia nelaimė... 

Abu sudėjo pirštus ragučiais ir palietė medį. 

— ..„Atiduosi šį dokumentą monsinjorui d Artua, kad jį per- 
duotų grafui de Valua. Tasai jau žinos, kaip juo pasinaudoti. 
Būk atsargus, nes ir Noflio kontorą gali užklupti lankininkai... 

— Dėde, dėde, man į galvą atėjo gera mintis, — gyvai tarė 
Gučas. - Užuot apsistojęs kontoroje, galėčiau nusigauti į Kresė 
pilį, kurios savininkai tebėra mūsų skolininkai. Dar neseniai iš- 
gelbėjau juos iš didelės bėdos, ir dabar turime teisę pareikalau- 
ti, kad jie atsilygintų. Manau, kad duktė, - jei niekas nepasikei- 


te, — neatsisakys man padėti. 

— Gerai sumanyta, — pasakė Tolomėjus. — Išaugi į vyrus, 
berniuk! Bankininkui ir gera širdis visuomet turi naudą duoti... 
Taip ir daryk. Bet kadangi tie žmonės tau reikalingi, turi nu- 
vykti su dovanomis. Nugabenk keletą uolekčių audeklo ir Briu- 
gės nėrinių moterims. Sakei, ten dar yra du vaikinai? Jie mėgsta 
medžioti? Paimk tuos du sakalus, kuriuos gavome iš Milano. 

Jis grįžo prie skrynios. 

— Štai keli vekseliai, pasirašyti monsinjoro d' Artua, — toliau 
kalbėjo Tolomėjus. —- Manau, prireikus jis neatsisakys tau pa- 
dėti. Bet parama bus dar tikresnė, jei tu jam viena ranka pa- 
teiksi savo prašymą, o kita — šias sąskaitas... O štai karaliaus Edu- 
ardo skola... Nežinau, sūnėne, ar pavyks tau su visu šituo 
praturtėti, bet mažų mažiausiai tapsi pavojingas. Nagi! Dabar 
nebegaišk. Liepk pabalnoti žirgą ir paruošti mantą. Su savimi 
pasiimk tik vieną tarną, kad nekristum į akis. Bet liepk jam ap- 
siginkluoti. 

Jis įdėjo dokumentus į švininę dėžutę ir padavė ją Gučui 
kartu su maišeliu aukso. 

— Neužmiršk: mūsų kompanijų likimas dabar iš dalies tavo, 
iš dalies mano rankose, — pridūrė jis. 

Gučas susijaudinęs pabučiavo dėdę. Šį sykį jam nereikėjo 
dėtis herojumi nei prasimanyti vaidmens; vaidmenį jam atsiun- 
tė pats gyvenimas. 

Po valandos jis paliko Lombardų gatvę. 

Tuomet meseras Spinelas Tolomėjus apsivilko kailiu muštą 
apsiaustą, nes spalis buvo vėsus, pašaukė tarną, paliepė jam pa- 
imti deglą ir durklą, ir patraukė į Marinji namus. 

Laukė jis ilgai, — iš pradžių pas rūmų baji, paskui sargybos 
salėje, atstojančioje laukiamąjį. Koadjutorius gyveno karališkai, 


ir bruzdesys jo namuose truko iki išnaktų. Meseras Tolomėjus 

buvo kantrus žmogus. Keletą kartų jis priminė apie save pa- 
brėždamas, jog būtinai turįs pasikalbėti su koadjutorium. 

— Prašom, mesere, — galop pasakė jam sekretorius. 

Tolomėjus perėjo tris dideles menes ir susidūrė akis į akį su 
Angeranu de Marinji, kuris, sėdėdamas savo kabinete ir tebe- 
dirbdamas, baigė vakarieniauti. 

— Koks netikėtas vizitas, — šaltai tarė Marinji. - Kokiu tams- 
ta reikalu? 

Tolomėjus tokiu pat šaltu balsu atsakė: 

— Karalystės reikalu, monsinjore. 

Marinji parodė jam krėslą. 

— Paaiškinkite, — tarė jis. 

— Jau kelios dienos, monsinjore, sklinda gandai, kad kara- 
liaus Taryba rengianti tam tikrą nutarimą dėl lombardų kom- 
panijų privilegijų. Šitie gandai vis labiau plinta, kelia mums ne- 
rimą ir smarkiai kenkia prekybai. Pasitikėjimas susvyravo, pirkėjų 
retėja; tiekėjai reikalauja mokėti išsyk; skolininkai vilkina skolų 
išmokėjimą. 

— Tai toli gražu ne karalystės reikalas, — atsakė Marinji. 

— Kaip čia pasakius, monsinjore, kaip čia pasakius... Dauge- 
lis žmonių vienur ir kitur nerimauja. Apie tai kalbama net už 
Prancūzijos sienų... 

Marinji pasitrynė smakrą ir skruostą. 

— Per daug kalbama. Jūs protingas žmogus, mesere Tolo- 
mėjau, ir neturėtumėte tikėti šiais gandais, — pasakė jis, ramiai 
žvelgdamas į vieną iš tų, su kuriais rengėsi susidoroti. 

— Jeigu jau jūs taip tvirtinate, monsinjore... Bet karas su fla- 
mandais brangokai atsiėjo, ir iždui gali prireikti šviežio aukso. 
Taigi mes parengėme vieną projektą... 


— Kartoju — jūsų prekyba manęs visiškai neliečia. 

Tolomėjus kilstelėjo ranką, lyg sakydamas: „Ramiau, jūs ne 
viską žinote...“, ir tęsė: 

— Nors mes nepasisakėme didžiojoje Asamblėjoje, tačiau 
trokštame padėti mylimam karaliui. Esame linkę suteikti neri- 
botam laikui ir su kuo mažiausiu procentu didelę paskolą, prie 
kurios prisidėtų visos lombardų kompanijos. Štai aš ir atvykau 
jums to pranešti. 

Paskui Tolomėjus palinko ir pašnibždomis pasakė skait- 
menį. Marinji krūptelėjo, bet tuoj pat pamanė: „Jeigu jie pa- 
siryžę išsiskirti su tokia suma, vadinasi, išplėšti galima dvide- 
šimt kartų daugiau“. 

Nuo skaitymo ir ilgo budėjimo jo akys buvo pavargusios, o 
vokai paraudę. 

— Gera mintis ir girtina iniciatyva, esu jums už tai dėkin- 
gas, — patylėjęs tarė jis. — Ir vis dėlto turiu išreikšti savo nuosta- 
bą... Mano ausis pasiekė žinia, kad kai kurios kompanijos pa- 
siuntė į Italiją vilkstines su auksu... Negali juk tas auksas tuo pat 
metu būti ir čia, ir ten. 

Tolomėjus visiškai užmerkė kairiąją akį. 

— Jūs protingas žmogus, monsinjore, ir neturėtumėte tikėti 
šiais gandais, — tarė jis, kartodamas paties koadjutoriaus žo- 
džius. - Argi mūsų pasiūlymas nėra nuoširdumo įrodymas? 

— Norėčiau patikėti tuo, ką man tvirtinate. Nes jei taip bū- 
tų, karalius nepakęstų tokios daromos žalos Prancūzijos kapita- 
lui ir turėtų tam užkirsti kelią... 

Tolomėjus nė nemirktelėjo. Lombardų kapitalo nutekėjimas 
išties prasidėjo kylant grėsmei apiplėšti bankus. Ir šis išvežimas 
bus Marinji pasiteisinimas dėl būsimojo žingsnio. Užburtas ratas. 

— Matau, jog jūs nors šiuo atžvilgiu laikote mūsų prekybą 


karalystę dominančiu reikalu, — atsiliepė bankininkas. 

— Manau, jog pasakėme vienas kitam visa, ką reikėjo, mese- 
re Tolomėjau, — užbaigė Marinji. 

— Žinoma, monsinjore... 

Tolomėjus pakilo, žengė žingsnį. Paskui ūmiai lyg kažką pri- 
siminęs paklausė: 

— Ar monsinjoras Sanso arkivyskupas mieste? 

— Taip, jis čia. 

Tolomėjus susimąstęs pakinkavo galva. 

— Turite daugiau už mane progų jį matyti. Gal jūsų kilnybė 
malonėtų jam pranešti, kad rytoj pat, nesvarbu, kelintą valan- 
dą, norėčiau su juo pasikalbėti jam žinomu reikalu. Jam bus 
svarbu išgirsti mano nuomonę. 

— Ką norite jam pasakyti? Nežinojau, kad jis turi su jumis 
reikalų! 

— Monsinjore, — tarė Tolomėjus lenkdamasis, - pirmoji ban- 
kininko dorybė — mokėjimas tylėti. Vis dėlto, kadangi jūs Sanso 
arkivyskupo brolis, galiu jums patikėti, jog reikalas liečia jo, mū- 
sų... 1r mūsų Šventosios Motinos Bažnyčios turtą. 

Paskui išeidamas sausai pakartojo: 


— Kad ir rytoj, jeigu jis galėtų. 


VI 


Tolomėjus laimi 


Tą nakų Tolomėjus, galima sakyti, nesumerkė akių. „Ar Marinji 
įspėjo brolį? — kankino jį mintis. — O arkivyskupas ar prisipažino 
jam, ką paliko mano rankose? Ar nepaskubės jie šiąnakt gauti kara- 


liaus parašo, kad mane aplenktų? Ar nesusitars mane nužudyti?“ 

Vartydamasis nemigos kankinamas Tolomėjus su kartėliu 
galvojo apie savo antrąją tėvynę, kuriai, jo nuomone, jis taip 
gerai tarnavęs savo darbu ir pinigais. Kadangi jis čia pralobo, 
prie Prancūzijos buvo prisirišęs labiau negu prie gimtosios Tos- 
kanos ir iš tiesų saviškai ją mylėjo. Nebejausti po kojom Lom- 
bardų gatvės grindinio, nebegirdėti vidurdienį Dievo Motinos 
katedros didžiojo varpo, nebeužuosti Senos kvapo, nedalyvauti 
Miestelėnų pretoriume vykstančiuose susirinkimuose?! — grės- 
mė viso šito netekti draskė jam širdį. „Mano amžiuje vėl pradėti 
gyvenimą iš naujo, kitur... jei mane iš viso paliks gyvą, kad galė- 
čiau iš naujo pradėti!“ 

Jis teužmigo auštant, bet jį tuoj pat prižadino plaktuko bel- 
dimas į duris ir žingsnių aidas kieme. Pamanė, kad atėjo jo su- 
imti, ir puolė rengtis. Pasirodė persigandęs tarnas. 

— Apačioje laukia monsinjoras arkivyskupas, — pranešė jis. 

— Kas jį lydi? 

— Keturi tarnai vienuolių drabužiais, bet panašesni į seržantus 
negu į kapitulos dvasininkus. 

Tolomėjus susiraukė. 

— Atverk mano kabineto langines, — pasakė jis. 

Monsinjoras Žanas de Marinji jau kopė laiptais. Tolomėjus 
jo laukė laiptų aikštelėje. Laibas, su aukso kryžium, tabaluojan- 
čiu jam ant krūtinės, arkivyskupas iš karto užsipuolė bankininką. 

— Mesere, ką reiškia ta keista žinia, kurią man vakar vakare 
perdavė mano brolis? 

Tolomėjus, ramindamas jį, kilstelėjo savo riebias plaštakas 
smailiais pirštais. 

— Nieko, kas galėtų sudrumsti jums ramybę, monsinjore, 
nieko, dėl ko vertėjo gaišti. Būčiau atvykęs į vyskupo rūmus, 


kada jums patogiau... Prašom į mano kabinetą. 

Tarnas baigė atkabinėti vidines langines, dekoruotas tapy- 
ba. Užmetė žagarų ant židinio žarijų, ir tuoj pat spragsėdamos 
pašoko liepsnos. Tolomėjus pastūmėjo savo svečiui krėslą. 

— Jūs atvykote su palyda, monsinjore. Argi to reikėjo? Ne- 
jaugi nepasitikite manimi? Manote, kad čia jums gresia koks 
pavojus? Turiu pasakyti, esu pratęs prie kitokio jūsų elgesio... 

Jis stengėsi, kad balsas skambėtų nuoširdžiai, bet toskanie- 
tiškas akcentas buvo ryškesnis nei paprastai. 

Žanas de Marinji atsisėdo prieš ugnį ir ištiesė į ją savo žie- 
dais apmaustytą ranką. 

„Tas žmogus nepasitiki savimi ir nežino, kaip į mane kibti, — 
pamanė Tolomėjus. — Ateina su dideliu trenksmu, lyg ketinda- 
mas viską išdaužyti, o dabar sėdi ir apžiūrinėja nagus“. 

— Sunerimau todel, kad jūs taip skubėjote mane pamatyti, — 
galop pratarė arkivyskupas. - Būčiau linkęs pats pasirinkti savo 
vizito laiką. 

— Betgi jūs jį pats ir pasirinkote, monsinjore, pats ir pasirin- 
kote... Prisimenate, jūs gavote iš manęs du tūkstančius livrų avan- 
so už... daiktus, didžiai brangius, paimtus iš Tamplio ordino ir 
jūsų man patikėtus parduoti. 

— Ar jie parduoti? — paklausė arkivyskupas. 

— Dalis, monsinjore, didelė dalis. Jie buvo išsiųsti už Pran- 
cūzijos sienų, kaip buvome sutarę, nes realizuoti čia jų negalė- 
jome... Laukiu žinios apie sąskaitą. Tikiuosi, jums teks pinigų 
daugiau, negu skolinote. 

Storulis Tolomėjus, patogiai įsitaisęs, sukryžiuotom ant pil- 
vo rankom, geraširdiškai lingavo galvą. 

— Vadinasi, kvitas, kurį pasirašiau, jums nebereikalingas? — 
paklausė Žanas de Marinji. 


Jis slėpė savo nerimą, bet slėpė blogai. 

— Ar jums nešalta, monsinjore? Jūs toks išbalęs, — tarė Tolo- 
mėjus ir pasilenkė įmesti pliauskos į ugnį. 

Paskui, lyg užmiršęs arkivyskupo klausimą, kalbėjo toliau: 

— Ką jūs manote, monsinjore, dėl klausimo, šią savaitę svars- 
tyto Taryboje? Nejaugi iš tikrųjų ketinama atimti iš mūsų tur- 
tus, pasmerkti mus skurdui, tremčiai ir mirčiai?.. 

— Nieko nemanau, — pasakė arkivyskupas. — Tai karalystės 
reikalai. 

Tolomėjus papurtė galvą. 

— Vakar pateikiau monsinjorui koadjutoriui vieną pasiūly- 
mą, kurio naudos, man regis, jis gerai neįžvelgė. Gaila. Mus 
rengiasi apiplėšti, nes karalystei riesta su pinigais. Mes siūlome 
karalystei didžiulę paskolą, monsinjore, o jūsų brolis tyli. Ar ne- 
šnipštelėjo jis jums nė žodelio? Gaila, iš tikrųjų labai gaila! 

Žanas de Marinji krustelėjo krėsle. 

— Neturiu teisės aptarinėti karaliaus sprendimo, - pasakė jis. 

— Tai dar toli gražu ne sprendimas, - atsiliepė Tolomėjus. — 
Ar negalėtumėte įtikinti koadjutorių, kad lombardai, iš kurių 
reikalaujama atiduoti gyvybę, patikėkite, visiškai priklausančią 
karaliui, ir auksą, taip pat jam priklausantį, norėtų, jeigu gali- 
ma, išlikti gyvi? Išlikimu aš vadinu jų teisę gyventi šioje karalys- 
tėje. Jie siūlo gera valia atiduoti auksą, kurį iš jų norima atimti 
prievarta. Kodėl jų neišklausius? Štai dėl ko, monsinjore, ir no- 
rėjau jus matyti. 

Stojo tyla. Žanas de Marinji nejudėjo, atrodė, žvelgė kiau- 
rai sieną. 

— Ką jūs man prieš tai sakėte? — susigriebė Tolomėjus. — Ak 
taip... tas kvitas. 

— Jūs man jį atiduosite, — tarė arkivyskupas. 


Tolomėjus apsilaižė lūpas. 

— Ką jūs darytumėte, monsinjore, manimi dėtas? Įsivaiz- 
duokite valandėlę... žinoma, keista tai įsivaizduoti... bet įsivaiz- 
duokite, kad grasinama jus pražudyti ir kad jūs turite... kažką 
tokio... pavyzdžiui, talismaną, taip, talismaną... kuris galėtų pa- 
dėti jums išvengti pražūties... 

Jis priėjo prie lango, nes išgirdo triukšmą kieme. Nešikai 
gabeno skrynias ir audinių ritinius. Tolomėjus galvoje sumetė 
šiandien gaunamų prekių vertę ir atsiduso. 

— Taip... talismanas, gelbstintis nuo pražūties, - sumur- 
mėjo jis. 

— Ar nenorite jūs pasakyti... 

— Bergi taip, monsinjore, aš noriu pasakyti ir sakau, — aiškiai 
ištarė Tolomėjus. — Tas kvitas liudija, kad jūs išpardavėte tam- 
plierių turtą, sekvestruotą karaliaus. Jis liudija, kad jūs vogėte ir 
apvogėte karalių. 

Jis žvelgė arkivyskupui stačiai į veidą. „Šį sykį, - pamanė, — 
viskas padaryta. Kuris iš mudviejų palūš pirmas?“ 

— Jus palaikys mano bendrininku! — tarė Žanas de Marinji. 

— Tuomet drauge kadarosime Monfokone“?, kaip du suk- 
čiai, — šaltai atsakė Tolomėjus. — Bet kadarosiu aš ne vienas... 

— Jūs - bjauriausias niekšas! - sušuko Žanas de Marinji. 

Tolomėjus gūžtelėjo pečiais. 

— Aš ne arkivyskupas, monsinjore, ir ne aš išpuiskojau monst- 
rancijas, kuriose tamplieriai laikė Kristaus kūną. Aš tik pirklys, 
ir šią akimirką mes deramės, ar jums tai patinka, ar ne. Štai ką 
reiškia iš tikrųjų visa mūsų kalba. Nebus apiplėšti lombardai — 
nebus ir skandalo. Bet jei aš krisiu, monsinjore, krisite ir jūs. Ir 
iš didesnio aukščio. O kartu su jumis ir jūsų brolis, kuris per 
daug turtingas, kad turėtų vien tik draugų. 

Arkivyskupas pakilo. Jo lūpos pabalo, smakras, rankos ir visas 


kūnas virpėjo. 

— Atiduokite man kvitą, — tarė jis, čiupdamas Tolomėjų už 
rankų. 

Šis švelniai išsivadavo. 

— Ne, — pasakė jis. 

— Grąžinsiu jums du tūkstančius livrų, kuriuos man davėte, — 
tarė Žanas de Marinji, — ir visas pardavimo pelnas atiteks jums. 

— Ne. 

— Duodu jums kitų tos pat vertės daiktų. 

— Ne. 

— Penkis tūkstančius livrų! Duodu jums penkis tūkstančius 
livrų už tą kvitą. 

Tolomėjus nusišypsojo. 

— O iš kur juos paimsite? Aš ir vėl gaučiau jums juos skolinti! 

Žanas de Marinji, sugniaužęs kumščius, pakartojo: 

— Penkis tūkstančius livrų! Gausiu juos. Brolis man padės. 

— Tad tepadeda jis jums taip, kaip aš prašau, - pasakė Tolo- 
mėjus, skėstelėjęs rankomis. — Vien tik aš mokėsiu į karaliaus 
iždą septyniolika tūkstančių livrų. 

Arkivyskupas suprato, kad reikia keisti taktiką. 

— O jei išgausiu iš brolio, kad potvarkis jūsų neliestų? Jums 
bus leista išsivežti visą turtą, bus išpirktos jūsų nekilnojamosios 
vertybės... 

Akimirką Tolomėjus svarstė. Jam suteikiama galimybė išsigel- 
bėti vienam. Kiekvienas sveiko proto žmogus gautą tokį pasiūly- 
mą apsvarsto ir juo labiau nusipelno pagarbos, jeigu jį atmeta. 

— Ne, monsinjore, — atsiliepė jis. — Dalysiuosi likimu, skirtu 
visiems. Nenoriu pradėti gyvenimo iš naujo kitur ir neturiu tam 
jokių priežasčių. Dabar aš jau prancūzas, kaip ir jūs. Esu kara- 
liaus miestelėnas. Noriu likti šiuose namuose, kuriuos pats pasi- 
statydinau, noriu likti Paryžiuje. Čia praleidau trisdešimt dvejus 


savo gyvenimo metus, monsinjore, ir, jei tokia bus Dievo valia, 

čia mano gyvenimas ir baigsis... Beje, — pridūrė jis, — net jei ir 
norėčiau grąžinti jums kvitą, nebegalėčiau: jis nebe mano rankose. 

— Meluojate! — riktelėjo arkivyskupas. 

— Ne, monsinjore. 

Žanas de Marinji pakėlė ranką prie kryžiaus ant krūtinės ir 
sugniaužė jį, lyg norėdamas sulaužyti. Žvilgtelėjo į langą, pas- 
kui į duris. 

— Galite šaukti palydą ir liepti iškrėsti namus, — pasakė To- 
lomėjus. — Galite netgi įkišti pakepinti mano kojas į židinį, kaip 
tai daroma jūsų Inkvizicijos tribunoluose. Sukelsite didelį triukš- 
mą ir skandalą, bet išvyksite tokiom pat tuščiom rankom, kaip 
atėjote, ar aš būsiu gyvas, ar miręs. Bet jei iš netyčių numirčiau, 
žinokite, kad tai jums ničnieko neduos, nes mano giminaičiams 
iš Sienos prisakyta, man ne laiku mirus, supažindinti karalių ir 
didžiuosius baronus su šiuo kvitu. 

Širdis daužėsi jo riebiame kūne, o strėnomis žliaugė prakaitas. 

— Sienoje? — ištarė arkivyskupas. — Betgi jūs man garantavo- 
te, kad šis dokumentas liks gulėti jūsų skrynioje? 

— Jis ir guli, monsinjore. Mano šeima ir aš — tai vis tas pats. 

Arkivyskupas palūžo. Štai šitą akimirką Tolomėjus ir paju- 
to, kad laimėjo ir kad dabar viskas klostysis taip, kaip jis nori. 

— Taigi? — paklausė Marinji. 

— Taigi, monsinjore, - ramiai atsakė Tolomėjus, — neturiu 
pasakyti nieko kita, kaip tik tai, ką jums ką tik pareiškiau. Pa- 
kalbėkite su koadjutorium ir įtikinkite jį, kad reikia mano pa- 
siūlymą priimti, kol dar nevėlu. Jei ne... 

Neužbaigęs sakinio, bankininkas priėjo prie durų ir jas atidarė. 

Scena, tą pat dieną įvykusi tarp arkivyskupo ir jo brolio, 
buvo baisi. Umiai stoję vienas prieš kitą be jokių kaukių, ap- 
nuoginę visą savo prigimtį, abu Marinji, iki šiol ėję koja kojon, 


dabar riejosi. 

Koadjutorius apipylė jaunesnįjį brolį priekaištais ir apdrabstė 
panieka, o jaunėlis gynėsi kaip išmanė, bailiai ir niekšiškai. 

— Jūs lengva ranka mane gniuždote! — sušuko jis. — Iš kurgi 
suplaukė jūsų turtai? Iš žydų, kuriems jūs nudyrėte kailį? Iš tam- 
plierių, kuriuos sučirškinote? Aš tik sekiau jumis. Ganėtinai pasitar- 
navau jūsų machinacijoms; pasitarnaukite dabar man savo ruožtu. 

— Jei būčiau žinojęs, koks jūs, niekada nebūčiau padaręs 
jūsų arkivyskupu, — tarė Angeranas. 

— Daugiau niekas kitas nebūtų sutikęs pasmerkti didžiojo 
magistro! 

Taip, koadjutorius žinojo, kad valstybinės pareigos priverčia 
leistis į negarbingus sandėrius. Tačiau buvo priblokštas, staiga 
pamatęs savo paties šeimoje to padarinius. Žmogus, kuris su- 
tinka parduoti sąžinę už mitrą, taip pat gali ir vogti, ir išduoti. 
Tas žmogus buvo jo brolis, štai ir viskas... 

Angeranas de Marinji paėmė savo ordonanso projektą prieš 
lombardus ir piktai sviedė į ugnį. 


— Šitiek triūso perniek, — tarė jis, — šitiek triūso! 


VII 
Gučo paslaptys 


Pavasario saulės šviesoje skendinti Kresė pilis, jos medžiai perre- 
gima lapija ir sidabru virpanti Modra išliko Gučo atmintyje 
kaip palaimingas regėjimas. Bet kai šį spalio rytą jaunasis sienie- 
tis, tolydžio gręžiodamasis, ar nemina jam ant kulnų lankinin- 
kai, prijojo Kresė kalvas, akimirksnį suabejojo, ar nebus kartais 
pasiklydęs. Po rudens dangumi dvaras tarytum susitraukė. „Ne- 


jaugi ir bokšteliai buvo tokie žemi? — tarė sau Gučas. — Nejaugi 

per pusę metų taip gali pasikeisti atmintyje vaizdas?“ Kiemas 
buvo virtęs purvinu klanu, kuriame jo arklys klampojo iki čiur- 
nų. „Bent jau vargiai kam ateis į galvą ieškoti čia manęs“, — 
pagalvojo Gučas. Ir numetė pavadžius savo tarnui. 

— Aptrinti arklius šiaudais ir pašerti! 

Atsivėrė dvaro durys, ir pasirodė Mari de Kresė. 

Iš susijaudinimo ji atsirėmė į durų staktą. 

„Kokia ji graži! - pamanė Gučas. — Ir tebemyli mane“. 

Ir dingo plyšiai sienose, ir dvaro bokštai vėl atgavo prisimi- 
nimuose išlikusius matmenis. 

O Mari jau šaukė atsigręžusi į vidų: 

— Mama! Mesiras Gučas grįžo! 

Ponia Eliabelė džiaugsmingai pasveikino jaunuolį, pabučiavo 
į abu žandus ir prispaudė prie savo galingos krūtinės. Gučo 
paveikslas dažnai lankė ją naktimis. Ji paėmė jį už rankų, paso- 
dino, liepė atnešti jam sidro ir pašteto. 

Gučą šis sutikimas sujaudino, ir jis paaiškino savo pasirodymą 
taip, kaip buvo iš anksto sumanęs. Atvykęs jis į Noflį padaryti 
tvarkos kontoroje, kuriai blogai vadovaujama. Tarnautojai ne- 
išreikalaują laiku skolų... Ponia Eliabelė tuoj pat sunerimo. 

— Jūs atidėjote mums skolos išmokėjimą visiems metams, — 
tarė ji. — Derlių surinkome prastą, ateina Žiema, ir mes dar... 

Gučas nieko aiškaus nepasakė. Kresė pilies savininkai — jo 
draugai, ir jis niekam neleisiąs jų trikdyti. Bet prisiminęs, kad 
jie užkvietę jį viešnagėn... Ponia Eliabelė nudžiugo. Niekur mies- 
telyje, tvirtino ji, nerasiąs jis patogesnio būsto nei geresnės drau- 
gijos. Gučas liepė atnešti savo balnamaišį, kuris buvo pakrautas 
ant jo tarno arklio. 

— Turiu čia, — tarė jis, — vieną kitą audinį, kurie jums, ti- 


kiuosi, patiks... O Pjerui ir Žanui atgabenau du apmokytus 5a- 

kalus, su kuriais jų medžioklės laimikis dar padidės, jei tai iš viso 
įmanoma. 

Audiniai, nėriniai, sakalai apstulbino šeimą ir buvo sutikti 
padėkos šauksmais. Pjeras ir Žanas amžinai su tais savo drabu- 
žiais, stipriai trenkiančiais žeme, arkliu ir žvėriena, apipylė Gu- 
čą šimtu klausimų. Jaunuoliams, pasiruošusiems ilgų dargano- 
tų mėnesių nuoboduliui, šis iš dangaus nukritęs svečias pasirodė 
dar meilesnis negu per pirmą apsilankymą. Atrodė, kad jie pa- 
sižįsta nuo lopšio. 

— O ką veikia mūsų draugas prevo Portefriui? — paklausė 
Gučas. 

— Grobsto kaip grobstęs, kiek tik išgali, bet ne pas mus, ačiū 
Dievui... ačiū jums. 

Mari tyliai šmižinėjo po kambarį; čia, palinkusi ties židiniu, 
pakurstydavo ugnį, čia paskleisdavo šviežių šiaudų ant gulto už 
uždangalo, kur miegojo broliai. Tylėjo, bet nenuleido akių nuo 
Gučo. Šisai, vos tik atsidūręs akis į akį su ja, švelniai suėmė ją už 
alkūnių ir prisitraukė prie savęs. 

— Ar niekas mano akyse neprimena jums išgyventos laimės? — 
paklausė jis, pasiskolinęs sakinį iš vieno neseniai skaityto riterių 
romano. 

— O taip, mesire! — drebančiu balsu atsakė Mari. - Jūs man 
visą laiką stovėjote akyse, nors buvote taip toli. Nieko neužmir- 
šau, ir niekas nepasikeitė. 

Jis bandė pasiteisinti, kodėl nepasirodęs ištisą pusmetį ir ne- 
atsiuntęs jokios žinios. Bet, didžiam jo nustebimui, Mari, užuot 
prikaišiojusi, padėkojo, kad grįžęs greičiau, negu ji laukusi. 

— Sakėte, kad grįšite metų pabaigoje procentų pasiimti, — 
pasakė ji. - Anksčiau jus pamatyti nesitikėjau. Bet jei ir nebū- 


tumėte atvykęs, būčiau laukusi visą gyvenimą. 

Gučas, iškeliaudamas iš Kresė, truputį apgailestavo, kad nuo- 
tykis liko neužbaigtas, nors, atvirai sakant, mažai apie jį tegalvo- 
jo per visą tą laiką. O čia štai jo laukia pasigėrėjimo kupina mei- 
lė, kuri per pavasarį ir vasarą išaugo tarsi augalėlis. „Man sekasi! — 
tarė jis sau. — Ji galėjo mane užmiršti, ištekėti...“ 

Iš prigimties neištikimi vyrai, nors ir kokie atrodo tuš- 
čiagarbiai, meilei didelių reikalavimų nekelia, nes įsivaizduoja 
kitus tokius pat kaip jie. Gučas buvo sužavėtas, kad be ypatin- 
gų pastangų įkvėpė tokį galingą ir tokį retą jausmą. 

— Man taip pat, Mari, jūs visą laiką stovėjote akyse, ir niekas 
nepajėgė manęs nuo jūsų atskirti, —- pasakė jis su visu įmanomu 
įkarščiu, kokio reikėjo tokiam melui nuslėpti. 

Jie stovėjo vienas prieš kitą, abu susijaudinę, abu sutrikę dėl 
savo žodžių ir gestų. 

— Mari, — pradėjo jis, — atvykau aš čia ne kontoros reika- 
lais, ne dėl paskolų. Bet nuo jūsų aš nenoriu ir negaliu nieko 
slėpti. Tai reikštų įžeisti meilę, kuri mus sieja. Patikėsiu jums 
paslaptį, nuo kurios priklauso daugelio žmonių gyvybė, taip 
pat manoji... Mano dėdė ir kai kurie įtakingi jo draugai pave- 
dė man saugioje vietoje paslėpti raštus, labai svarbius karalys- 
tei ir jų pačių išsigelbėjimui... Šią valandą manęs tikriausiai 
ieško lankininkai. 

Neatsispirdamas įgimtam savo polinkiui, Gučas vėl ėmė dė- 
tis svarbiu. 

— Galėjau ieškoti prieglobsčio dešimtyje, dvidešimtyje vie- 
tų, bet atvykau pas jus, Mari. Mano gyvybė priklauso nuo jūsų 
gebėjimo tylėti. 

— Tai aš priklausau nuo jūsų, pone, — atsakė Mari. — Tikiu 
aš tik Dievą ir tuo, kuris pirmas laikė mane savo glėbyje. Mano 


gyvenimas - jūsų gyvenimas. Jūsų paslaptis bus manoji. Slėpsiu 

tai, ką norėsite, nutylėsiu tai, ką jūs norėsite, kad nutylėčiau, 
kad slėpčiau, ir jūsų paslaptis mirs su manim. 

Jos tamsiai mėlynos akys pasruvo ašaromis. 

— Tai, ką turiu slėpti, — tarė Gučas, — sudėta į švininę dėžu- 
tę, dydžio sulig dviem plaštakom. Ar yra jai tinkama vieta? 

Mari pagalvojo. 

— Gal senosios pirties krosnyje... — pasakė ji. — Ne, žinau 
geresnę vietą. Koplyčioje. Nueisime rytoj iš ryto. Broliai su aušra 
išsidangina į medžioklę. Neilgai trukus, įkandin jų išeis ir mama: 
turi reikalų miestelyje. Jeigu ji panorėtų vestis mane kartu, pa- 
siskųsiu, kad skauda gerklę. O jūs apsimeskite, kad ilgai miegate. 

Gučą apgyvendino antrame aukšte, didelėje menėje, šva- 
rioje, bet šaltoje, kur jis jau anąsyk gyveno. Jis atsigulė su dur- 
klu prie šono ir švinine dėžute po galva. Nežinojo, kad tą pačią 
valandą tarp abiejų brolių Marinji jau buvo įvykęs dramatiškas 
pokalbis ir įsakas dėl lombardų virtęs pelenais. 

Jį pažadino į medžioklę išjodami abu broliai. Priėjęs prie 
lango, pamatė, kaip Pjeras ir Žanas de Kresė, užsėdę ant prastų 
arkliūkščių, joja pro vartus su sakalais ant rankų. Paskui sutrink- 
sėjo durys. Po kurio laiko į kiemą buvo atvesta pilka kumelė, 
gerokai nukamuota metų, ir ponia Eliabelė savo ruožtu išvyko 
iš namų, lydima šlubojo tarno. Tik tada Gučas užsitraukė batus 
ir ėmė laukti. 

Po keleto minučių iš apačios jį pašaukė Mari. Gučas nusilei- 
do žemyn, pasikišęs dėžutę po palaidiniu. 

Koplyčia pasirodė besanti nedidelė skliautuota patalpa pa- 
čiame dvare, rytų pusėje. Jos sienos buvo išbaltintos kalkėmis. 

Mari pridegė žvakę nuo alyvinės lempelės, žybsinčios prie- 
šais šventojo Jono Evangelisto statulą, grubiai išdrožtą iš me- 


džio. Kresė šeimoje visi vyriausieji sūnūs visados buvo Žanai. 

Ji nusivedė Gučą prie šoninės altoriaus sienelės. 

— Šitas akmuo pasikelia, — pasakė ji, rodydama į nedidelę 
plokštę su surūdijusiu žiedu. 

Gučas ne iš karto išjudino plokštę. Žvakės šviesoje jis pama- 
tė kaukolę ir kelis kaulelius. 

— Kas čia? — paklausė jis, pirštais pastatęs du ragelius. 

— Kažkuris prosenis, - atsakė Mari. — Nežinau kuris. 

Gučas įstatė švininę dėžutę į kiaurymę, prie balzganos kau- 
kolės. Paskui grąžino akmenį į vietą. 

— Mūsų paslaptį sutvirtino Dievas, — tarė Mari. 

Gučas apglėbė ją ir norėjo pabučiuoti. 

— Ne, ne čia, — pasakė ji, ir jos balse nuskambėjo baimė. — 
Ne koplyčioje. 

Jie grįžo į didžiąją menę, kur tarnaitė baigė nešti ant stalo 
pieną ir duoną pusryčiams. Gučas atsisėdo nugara į židinį; tar- 
naitei išėjus, Mari priartėjo prie jo. 

Tada jų rankos susipynė; Mari padėjo galvutę Gučui ant 
peties ir ilgai sėdėjo šitaip, stengdamasi suprasti, atspėti, koks 
yra kūnas to vyro, kuriam ji turėjo priklausyti, kaip buvo nu- 
spręsta jos ir Dievo. 

— Mylėsiu jus visada, jei net jūs nebemylėsite manęs, — pa- 
sakė ji. 

Paskui nuėjusi įpylė į dubenėlius šilto pieno, į jį pritrupino 
duonos. Kiekvienas jos judesys bylojo apie laimę. 

Praėjo keturios dienos. Gučas jodinėjo su broliais į medžioklę 
ir pasirodė turįs taiklią ranką. Keletą kartų apsilankė Notlio kon- 
toroje, kad pateisintų savo viešnagę. Vieną sykį sutiko prevo Por- 
tefriui, šis, jį pažinęs, nuolankiai su juo pasisveikino. Šitas pasi- 
sveikinimas nuramino Gučą. Jei prieš lombardus būtų buvęs 


išleistas koks dekretas, mesiras Portefriui nebūtų buvęs toks 

mandagus. „O jei artimiausiom dienom jis ateis manęs suim- 
ti, - pamanė Gučas, — jo uolumą numaldys auksas, kurį pasiė- 
miau su savim“. 

Ponia Eliabelė, matyt, nė iš tolo neįtarė savo dukters jausmų 
jaunajam sieniečiui. Gučas tuo įsitikino nugirdęs vieną vakarą 
pokalbį tarp pilies šeimininkės ir jos jaunesniojo sūnaus. Gučas 
buvo savo kambaryje, antrame aukšte; ponia Eliabelė ir Pjeras 
de Kresė šnekučiavosi priešais židinį didžiojoje menėje, ir jų bal- 
sai ataidėjo per kaminą. 

— Iš tiesų gaila, kad Gučas ne kilmingasis, — sakė Pjeras. — 
Būtų puikus vyras mano seseriai. Gražiai nuaugęs, mokytas ir 
turi įtakingų ryšių aukštuomenėje... Svarstau, ar neverta šito 
dalyko tinkamai apgalvoti. 

Ponia Eliabelė nepalankiai sutiko šią mintį. 

— Niekados! - šūktelėjo ji. - Nuo pinigų tau galva apsisuko, 
sūnau. Dabar mes vargšai, bet mūsų kraujas leidžia mums ti- 
kėtis geresnių santuokų, ir aš nė nemanau atiduoti dukters 
prasčiokui, kuris, be to, dar ne prancūzas. Šis jaunikaitis, žino- 
ma, mielas, bet tegul nesumano mergintis Mari. Aš sugebėsiu 
tvarką padaryti... Lombardas! Beje, jam ne tas galvoj. Ir jei ne 
mano amžiui pritinkantis kuklumas, prisipažinčiau tau, kad jis 
greičiau kreipia akį į mane negu į ją. Dėl to ir prilipo čia kaip 
vantos lapas. 

Nors Gučą ir pralinksmino pilies savininkės viltys, bet įžei- 
dė panieka, su kuria ji atsiliepė apie jo kilmę ir amatą. „Šitie 
žmonės skolinasi iš jūsų duonai, skolos nemoka, bet elgiasi su 
jumis blogiau negu su savo baudžiauninkais. O ką darytumėte 
jūs, mieloji ponia, be lombardų? — manė Gučas, gerokai suir- 
zęs. — Na ką gi, pabandykite ištekinti savo dukterį už didelio 


pono, pažiūrėsite, ar sutiks ji, ar ne“. 

Ir vis dėlto jis didžiavosi taip sėkmingai suviliojęs kilmingą 
merginą; tą vakarą jis ir nusprendė ją vesti nepaisydamas visų 
galimų kliūčių. 

Per vakarienę, žiūrėdamas į Mari, mąstė: „Ji mano, ji ma- 
no!“ Jos veidas, jos gražios, į viršų pakeltos blakstienos ir pravi- 
ros lūpos tarsi bylojo atsakydamos: „Aš jūsų“. Ir Gučas stebėjo- 
si: „Kaipgi čia yra, kad kiti to nemato?“ 

Rytojaus dieną Gučas Notlyje gavo dėdės laišką, kuriame 
tasai rašė, kad pavojus kol kas praėjęs, ir kvietė Gučą tuoj pat 
namo. 

Taigi jaunuolis turėjo pranešti, kad skubus reikalas šaukiąs 
jį grįžti į Paryžių. Ponia Eliabelė, Pjeras ir Žanas išreiškė didžiau- 
sią apgailestavimą. Mari nepasakė nieko ir siuvinėjo kaip siuvi- 
nėjusi. Bet pasilikusi viena su Guču nebeslėpė savo nuogąstavi- 
mų. Gal atsitikusi nelaimė? Gal Gučui gresiąs pavojus? 

Jis nuramino ją. Priešingai, jo dėka, jos dėka žmonės, sten- 
gęsi pražudyti italų bankininkus, buvo nugalėti. 

Tada Mari apsipylė ašaromis, nes Gučas turėjo išvykti. 

— Paliekate mane, — tarė ji, — man tai lyg mirtis. 

— Grįšiu, kai tik galėsiu, - pasakė Gučas, apiberdamas buči- 
niais Mari veidą. Lombardų kompanijų išsigelbėjimas jį tik pu- 
siau džiugino. Jis būtų norėjęs, kad pavojus tebegrėstų. — Aš 
grįšiu, nuostabioji Mari, - kartojo jis, — prisiekiu, nes nieko taip 
pasaulyje negeidžiu kaip jūsų. 

Ir šį sykį jis kalbėjo nuoširdžiai. Atkeliavo ieškodamas prie- 
globsčio, o išvyko su meile širdyje. 

Kadangi apie paslėptus dokumentus laiške dėdė neužsiminė 
nė žodžio, Gučas apsimetė supratęs, kad privaląs palikti juos 
Kresė. Šitaip jis pasilaikė dingstį grįžti į pilį. 

VIII 


Medžioklė Pon Sent Maksansoje 


Lapkričio 4-ąją Pilypas Gražusis turėjo medžioti Pon Sent Mak- 
sansos miške. Jis pernakvojo Klermono pilyje, dvi mylios nuo 
medžioklei skirtos vietos; jį lydėjo vyriausiasis šambelionas Hiu- 
gas de Buvilis, asmeninis jo sekretorius Majaras ir keletas arti- 
mesnių dvariškių. 

Karalius jau seniai nebuvo toks ramus ir taip gerai nusitei- 
kęs. Karalystės reikalai šiuo metu leido jam atsikvėpti. Iš lom- 
bardų gauta paskola pataisė pašlijusius iždo reikalus. O žiema 
turėjo sutramdyti maištaujančius Šampanės feodalus ir Flan- 
drijos miestelėnus. 

Naktį pasnigo; tai buvo pirmasis metų sniegas, ankstyvas, 
beveik netikėtas; po rytinės šalnos šitos baltos dulkės tvirtai lai- 
kėsi nugulusios laukus ir miškus, pakeisdamos spalvas, pavers- 
damos kraštovaizdį milžiniška šarmota plyne. 

Žmonėms, šunims ir arkliams kvėpuojant lediniame ore sklei- 
dėsi didžiuliai pūkiniai žiedai. 

Lombardas trepeno paskui karaliaus žirgą. Nors tai buvo 
kurtas, jį imdavo ir į elnių medžioklę su pjudymu; veikdamas 
savo nuožiūra, jis dažnai užvesdavo ant tikro kelio visą būrį. 
Kurtai vertinami dėl regos ir greitumo, bet apskritai mano- 
ma, kad uoslės jie neturi; tačiau šis užuosdavo ne blogiau už 
puatveninį šunį. 

Susitikimui skirtoje progumoje, šunims skalijant, arkliams 
žvengiant, botagams pliaukšint, karalius gerą valandėlę apžiū- 
rinėjo savo puikią šunų gaują, teiravosi apie neseniai jauniklius 


atsivedusias kales ir kalbino šunis: 

— Nagi, mano ištikimieji! Ei, gražuoliai! Ciū sa, ciū sa! Ciū sa! 
Vyriausiasis medininkas raportavo karaliui. Susekti keli el- 
niai, tarp jų vienas didelis su dešimtšake karūna. Pasak varovų, 
jie suskaičiavę dvylika ataugų. Tai karališkasis dešimtšakis, tau- 
riausias iš visų miško žvėrių. Be to, matyt, vienas iš tų elnių, 
vadinamų keliauninkais, kurie, atsiskyrę nuo bandos, klaidžio- 
ja po miškus ir esti stipresni ir labiau sulaukėję, nes yra vieniši. 

— Pulti jį! - įsakė karalius. 

Šunis atrišo, užvedė ant pėdsakų ir paleido; medžiokliai išsi- 
sklaidė po tas vietas, kur galėjo iššokti elnias. 

— Uži! Uži! — nuaidėjo netrukus šauksmai. 

Medžiokliai pastebėjo elnią. Miške suskalijo šunys, sugaudė 
ragai, garsiai subildėjo šuoliais lekiantys žirgai, sutreškėjo šakos. 

Paprastai elniai kurį laiką nesitraukia iš tos vietos, kur buvo 
pakelti, sukasi po mišką ratu, gudrauja, mėto pėdas, ieško jau- 
nesnio elnio, kuris juos pakeistų ir apgautų šunų uoslę, paskui 
grįžta į tą vietą, kur buvo užpulti. 

Šis nustebino visus, nes, nesislapstydamas krūmuose, leidosi 
tiesiai į šiaurę. Pajutęs pavojų, instinktyviai pasuko į tolimą Ar- 
dėnų mišką, iš kurio tikriausiai buvo atklydęs. 

Taip jis vedė medžioklius valandą, dvi, ne per daug skubė- 
damas, risnodamas tokiu greičiu, kokio reikėjo, kad šunys liktų 
per deramą atstumą. Paskui, pajutęs, kad ruja silpsta, staiga pa- 
spaudė ir dingo. 

Karalius susijaudinęs pasileido skersai miško, kad užjotų jam 
už akių, kad spėtų nusigauti į pagirį pirma jo ir lauktų elnio 
išlendant į lygumą. 

Nieko nera lengviau, kaip pasiklysti medžiojant. Tau rodo- 
si, kad šunys ir kiti varovai, kurių balsus aiškiai girdi, čia pat, už 


šimto sieksnių; o po valandėlės aplink tave įsivyrauja gūdi tyla, 

lieki visiškai vienas medžių šventovėje ir nežinai, kur dingo ta 
šunų gauja, kuri taip garsiai skalijo, nei kokia fėja ar burtai nu- 
sinešė medžioklės draugus. 

Be to, tą dieną oras slopino garsus, ir tas visur pabiręs 
šerkšnas, šaldantis kvapus, klaidino šunis. 

Karalius paklydo. Jis įsižiūrėjo į didžiulę baltą plynę, kur 
viskas, kiek akys užmato, — pievos, žemos gyvatvorės, šiaudai, 
išsidraikę nuo praėjusios pjūties, kaimo stogai, tolumoje leng- 
vai vilnijantis miškas — viskas buvo padengta tuo pačiu akina- 
mai baltu spindinčiu apklotu. Pro debesis švystelėjo saulė. 

Karalius staiga pasijuto tarsi svetimas šiame pasaulyje; jam 
kažkaip apkvaito galva, jis susvyravo balne. Bet nekreipė dėme- 
sio į šią negalę, nes buvo stiprus ir jėgos jam iki šiol ištikimai 
tarnavo. 

Susirūpinęs, ar jo elnias išbėgo iš miško, ar ne, paleido arklį 
žingine ir nujojo pamiške, ieškodamas žemėje žvėries pėdsakų. 
„Ant šerkšno turėčiau lengvai juos pastebėti“, — tarė jis sau. 

Staiga pamatė netoliese žingsniuojantį kaimietį. 

— Ei, žmogau! 

Žmogus atsigręžė ir priėjo. Tai buvo penkių dešimčių metų 
valstietis; kojas nuo šalčio buvo apsivyniojęs blauzdinėmis iš kil- 
to, dešinėje rankoje laikė vėzdą. Jis nusitraukė kepurę, iš po jos 
pasirodė žili plaukai. 

— Ar neprabėgo čia didelis elnias? — paklausė karalius. 

Žmogus palingavo galva ir atsakė: 

— Kaipgi, prabėgo, maloningasis valdove. Toks žvėris, kaip 
jūs sakėte, šmėstelėjo man ką tik pro nosį. Visai susimetęs į kup- 
rą ir iškišęs liežuvį. Tikriausiai tas pats. Ilgai vytis nereikės; jis, 
atrodo, ieško vandens. O ras jo tik Fontenų tvenkiniuose. 


— Ar vijosi jį šunys? 

— Ne, nesivijo, maloningasis valdove. Bet jūs užtiksite jo pėd- 
sakus ten, prie didžiojo skroblo. Jis bėga tvenkinių link. 

Karalius nustebo. 

— Tu, matyt, pažįsti vietovę ir nusimanai apie medžioklę, — 
pasakė jis. 

Valstiečio veidas nušvito geraširdiška šypsena. Mažos, ru- 
dos, gudrios akutės įsmigo į karalių. 

— Taip, šiek tiek pažįstu vietovę, taip pat šiek tiek nutuokiu 
ir apie medžioklę, — atsakė žmogėnas, — ir linkiu, kad ji dar ilgai 
džiugintų tokį didį karalių kaip jūs, jei tokia bus Dievo malone. 

— Vadinasi, pažinai mane? 

Tasai vėl palingavo galva ir išdidžiai pasakė: 

— Mačiau jus per kitas medžiokles, taip pat ir jūsų brolį mon- 
sinjorą de Valua, kai jis buvo šioje grafystėje atsilankęs baudžiau- 
ninkų išlaisvinti. 

— O tu laisvas žmogus? 

— Jūsų, maloningasis valdove, dėka nebesu baudžiauninkas, 
koks gimiau. Moku skaičiuoti, o kai reikia — tai ir užrašyti stilium. 

— Ir tu patenkintas, kad esi laisvas? 

— Patenkintas... Žinoma, patenkintas. Tai yra žmogus ki- 
taip jautiesi, nebesi kažkoks gyvas numirėlis. Mes, kaimiečiai, 
žinome, kad jums turime dekoti už tuos ordonansus. Ir kartoja- 
me juos lyg kasdieninius poterius: „Kadangi kiekviena žmogiš- 
ka būtybė, sukurta pagal mūsų Viešpaties Dievo paveikslą, pri- 
valo būti laisva, nes tokia yra jos prigimties teisė...“ Kaip 
nesidžiaugti klausantis tokių žodžių, jei anksčiau manei, kad am- 
žiams esi skirtas būti tik gyvuliu. 

— O kiek užsimokėjai už išsilaisvinimą? 

— Šešiasdešimt penkis livrus. 


— Tu tiek turėjai? 

— Tai viso mano gyvenimo uždarbis, maloningasis valdove. 

— Kaip vadiniesi? 

— Andrė... Andrė Miškinis. Taip mane vadina todėl, kad 
čia gyvenu. | 

Karalius, paprastai toli gražu nelinkęs į dosnumą, panoro 
ką nors šitam žmogui duoti. Ne, ne išmaldą, o dovaną. 

— Ir toliau ištikimai tarnauk karalystei, Andrė Miškini, — 
pasakė jis, — ir imk va šitą daiktą, kad mane atmintum. 

Ir nusikabino savo medžioklės ragą, gražiai išdrožtą iš dram- 
blio kaulo ir įtvertą į auksą; jo vertė prašoko tą sumą, kuria žmo- 
gėnas buvo išsipirkęs laisvę. 

Kaimiečio rankos virpėjo iš susijaudinimo ir pasididžiavimo. 

— Ak tu man... ak tu man... — vebleno jis. — Padėsiu jį prie 
Švenčiausiosios Dievo Motinos statulos, kad globotų namus... 
Tesaugo jus Dievas, maloningasis valdove. 

Karalius nujojo, jo sielą užplūdo džiaugsmas, kokio jau daug 
mėnesių nebuvo patyręs. Tuščių laukų plarybėje su juo kalbė- 
josi žmogus, žmogus, kuris jo dėka buvo laisvas ir laimingas. 
Sunki valdžios ir metų našta iš karto palengvėjo. Jis gerai atliko 
karaliaus pareigas. „Sosto aukštybėse visada žinai, kam smogi, 
bet niekada nežinai, ar tikrai padarytas geras darbas, kurį norė- 
jai padaryti, ir kam“. Šitas nelauktas patvirtinimas, atėjęs iš liau- 
dies gelmių, jam buvo brangesnis ir malonesnis negu visos dva- 
riškių pagyros. „Reikėjo praplėsti išsilaisvinimo teisę visose 
karalystės srityse... Jei šitas žmogus, kurį ką tik sutikau, būtų 
gavęs vaikystėje išsimokslinimą, būtų galėjęs tapti prevo ar mies- 
to kapitonu ir tarnauti geriau negu daugelis kitų“. 

Jis mąstė apie visus Andrė Miškinius. Ir tuos Andrė, kurie 
gyvena kloniuose ar pievose, apie Žanus Luji laukuose, Žakus 


kaimeliuose ar sodybose, kurių vaikai, jei išsivaduotų iš bau- 

džiauninkų luomo, sudarytų karalystėje didžiulę atsargą žmo- 
nių ir jėgos. „Pasitarsiu su Angeranu, ar nepraplėsti ordonansų . 

Tą pačią akimirką dešinėje išgirdo kimų amtelėjimą ir atpa- 
žino Lombardo balsą. 

— Pirmyn, gražuoli, pirmyn! Ciupk jį, čiupk jį! - šūktelėjo jis. 

Lombardas, aptikęs žvėries pėdsakus, bėgo ilgais šuoliais, įbe- 
dęs nosį į žemę. Vadinasi, pasimetė ne karalius, o visi kiti. Pily- 
pas Gražusis nudžiugo it jaunuolis pamanęs, kad pribaigs didįjį 
elnią pats vienas su mylimu šunimi. 

Vėl paleido arklį šuoliais ir, praradęs laiko nuovoką, per lau- 
kus ir slėnius, kriaušius ir užtvaras lėkė paskui Lombardą. Jį 
išpylė karštis, prakaitas sruvo nugara. 

Staiga jis pastebėjo tamsų pavidalą, skuodžiantį balta lyguma. 

— Uži! — suriko karalius. — Iš priekio, Lombardai, iš priekio! 

Iš tikrųjų tai buvo tas pats genamasis elnias, didelis, juodas, 
šviesia papilve žvėris. Nebebėgo taip lengvai, kaip medžioklės 
pradžioje; nugarkaulis buvo perlinkęs, atrodė lyg kupra, apie 
kurią užsiminė kaimietis; aiškiai buvo pavargęs; stabtelėjęs at- 
sigręždavo ir vėl leisdavos sunkiu šuoliu. 

Dabar, matydamas žvėrį, Lombardas lojo vis garsiau, atstu- 
mas tarp jų mažėjo. 

Karalius negalėjo atitraukti akių nuo dešimtšakės elnio karū- 
nos. Tarpais joje kažkas sublizgėdavo ir užgesdavo. Elnias ta- 
čiau nepanėšėjo į tuos stebuklingus žvėris, apie kuriuos taip daž- 
nai pasakojama legendose, pavyzdžiui, į ištvermingąjį šventojo 
Huberto elnią su kryžium ant kaktos. Šisai tebuvo didžiulis nu- 
varytas žvėris, kuris net nemėgino suklaidinti medžioklių, nes 
bėgo tiesiai per laukus, genamas baimės ir pasmerktas žūti. 

Su Lombardu, kimbančiu jam į pakinklius, jis įlindo į skrob- 


lyną ir jau nepasirodė. O Lombardas netrukus ėmė loti prati- 

siau, garsiau, piktu ir kartu širdį veriančiu balsu, kaip loja šu- 
nys, kai galutinai užvaro persekiojamą žvėrį. 

Karalius taip pat įpuolė į skroblyną; pro medžių šakas skver- 
bėsi šalti saulės spinduliai, rausvindami šerkšną. 

Karalius sustabdė žirgą, išsitraukė trumpą kardą; kojomis 
jautė, kaip daužosi arklio širdis; jis pats trūko kvapo ir godžiai 
traukė šaltą orą. Lombardas tebeskalijo. Didysis elnias stovėjo 
atsirėmęs į medį, nuleidęs galvą, beveik įbedęs snukį į žemę; 
prakaitu pasruvęs kailis garavo. Tarp milžiniškų ragų žibėjo tru- 
putį pakrypęs į šoną kryžius. Regėjimas truko akimirką, nes ka- 
raliaus nuostaba staiga virto baisiausiu išgąsčiu: jis pajuto, kad 
nebevaldo kūno. Norėjo nulipti nuo žirgo, bet negalėjo ištraukti 
pėdos iš kilpos; kojos suakmenėjo it du marmuro luitai. Iš su- 
stingusių rankų iškrito vadžios. Jis bandė šūktelėti, bet iš ger- 
klės neišsiveržė joks garsas. 

Elnias, iškoręs liežuvį, žiūrėjo į jį didelėmis, tragiškomis aki- 
mis. Tarp jo ragų kryžius užgeso, paskui vėl sublizgo. Karaliaus 
akyse medžiai, žemė — viskas aplinkui išsikraipė; galvoje tarsi 
kas baisiai sprogo; ir jį užgulė tamsa. 

Po keleto minučių atjoję medžiokliai rado Prancūzijos kara- 
lių sukritusį prie arklio kojų. Lombardas tebelojo ant didžiojo 
elnio keliauninko, tarp kurio ragų įstrigusios dvi sausos šakos, 
kurias jis užkabino bėgdamas per atžalyną, blizgėjo saulėje, pa- 
dengtos šerkšno sidabro. 

Niekam tačiau neberūpėjo elnias. Kol varovai rinko šunis, 
elnias, per tą laiką kiek atsigavęs, šoko bėgti. Paskui jį leidosi tik 
keli pikčiausi šunys, kurie taip ir gainiosis jį iki nakties arba nu- 
sivarys prie kokio tvenkinio, kur jis paskęs. 

Hiugas de Buvilis, pasilenkęs ties Pilypu Gražiuoju, sušuko: 


— Karalius gyvas! 

Čia par, vietoje, kardais buvo nukirsti du medeliai, tada per- 
pinti diržais ir užkloti apsiaustais; ant šių greitosiomis padarytų 
neštuvų ir buvo paguldytas karalius. Jis nejudėjo, tik paskui nu- 
sivemė ir prakiuro kaip galabijama antis. Akys jo buvo stiklinės, 
primerktos“?. 

Taip jis buvo nugabentas į Klermono pilį, kur naktį iš dalies 
atgavo žadą. Skubiai iškviesti gydytojai nuleido kraują. 

Pirmasis žodis, kurį jis su vargu ištarė kreipdamasis į budintį 
prie jo Buvilį, buvo: 

— Kryžius... kryžius... 

Buvilis, manydamas, kad karalius nori melstis, nuėjęs atnešė 
kryžių. 

Paskui Pilypas Gražusis pasakė: 

— Gerti. 

Auštant mikčiodamas paprašė, kad jį pervežtų į Fontenblo, 
kur buvo gimęs. Popiežius Klemensas V, jausdamas artėjančią 
mirtį, taip pat panoro grįžti į gimtinę. 

Nuspręsta gabenti karalių vandens keliu, kad ne taip kraty- 
tų; jis buvo įkeltas į didelę plokščią valtį, ši nuplaukė Uaza že- 
myn. Artimieji, tarnai ir lankininkai lydėjo jį iš paskos kitomis 
valtimis arba jojo upės krantu. 

Žinia apie keistą procesiją jau buvo plačiai pasklidusi, ir pa- 
krančių gyventojai subėgę žiūrėjo, kaip plaukia pro šalį nuvir- 
tusi didžioji statula. Kaimiečiai traukėsi kepures, kaip prieš Kry- 
žiaus dienų procesiją, laiminančią jų laukus. Kiekviename 
kaimelyje lankininkai buvo siunčiami atgabenti rėčkomis žio- 
ruojančių anglių, jas dėjo į valtį, kad karaliui būtų šilčiau. Dan- 
gus buvo pilkas, apsunkęs nuo debesų su sniegu. 

Iš dvaro, stovinčio vienoje Uazos kilpoje, karaliaus pasvei- 


kinti atvyko siras de Vorealis. Karaliaus veide jis jau įžvelgė mirties 


264 


GELEŽINIS KARALIUS 


šešėlį. Karalius atsakė jam tik mirktelėdamas blakstienomis. Kas 
beliko iš to atleto, kurio svorio dar neseniai neatlaikydavo du 
kariai, kai jis atsiremdavo? 

Anksti temo. Valčių priekyje uždegė didžiulius deglus. Jų 
raudona siūbuojanti šviesa krito ant upės krantų. Procesija at- 
rodė it liepsnojanti ola naktį. 

Šitaip jie atplaukė iki Senos ir Uazos santakos, iš ten — iki 
Puasi. Karalius buvo nuneštas į pilį. 

Čia jis išbuvo dešimt dienų ir galiausiai lyg truputį pasitaisė. 
Atgavo kalbą. Jau galėjo atsistoti, nors judesiai dar buvo su- 
kaustyti. Užsispyrė keliauti toliau, į Fontenblo, ir su didžiausia 
valios įstanga pareikalavo, kad jį užkeltų ant žirgo. Taip atsar- 
giai jodamas pasiekė Esoną; bet čia turėjo pasiduoti; kūnas ne- 
bepakluso valiai. 

Baigė kelionę palankine. Vėl snigo, sniegas slopino arklių 
žingsnį. 

Fonteneblo buvo susirinkęs visas dvaras. Liepsnojo visi pi- 
lies židiniai. 

Peržengęs slenkstį, karalius sušnabždėjo: 


— Saulė, Buvili, saulė... 


IX 
Karalystę užgulė tamsus šešėlis 


It pasiklydęs keleivis klajojo karalius savyje dvylika dienų. Ret- 
karčiais, nors ir greit pavargdamas, tarsi pagyvėdavo: imdavo 
rūpintis karalystės reikalais, tikrinti sąskaitas, su valdingu ne- 


kantrumu liepdavo duoti jam pasirašyti visus raštus ir įsakus. 

Niekados jis nebuvo rodęs tokio noro pasirašinėti. Paskui staiga 
nugrimzdavo į stingulį, ištardavo tik vieną kitą žodį be jokio 
ryšio ir tikslo. Suglebusia ranka, kurios pirštai beveik nesilanks- 
te, persibraukdavo per kaktą. 

Dvare pasklido gandas, kad karalius pasimaišęs. Iš tikrųjų 
jis buvo jau ne šio pasaulio žmogus. 

Šį keturiasdešimt šešerių metų vyrą liga per tris savaites pa- 
vertė seniu įdubusiais veidais, ne gyvenančiu, bet vegetuojan- 
čiu viename Fonteneblo pilies kambaryje. 

Ir visą laiką jį kankino troškulys — karalius vis prašė gerti! 

Gydytojai tvirtino, kad karalius nebepagis, o astrologas Mar- 
tenas atsargiai pareiškė, kad mėnesio gale vieno galingo Vakarų 
valdovo laukiąs baisus išbandymas, kuris sutapsiąs su saulės už- 
temimu. „Tą dieną, - rašė Martenas, - karalystę užguls tamsus 
šešelis“. 

Ir staiga vieną vakarą Pilypas Gražusis vėl pajuto, kaip kaž- 
kas sprogo galvoje po kiaušu, ir jį užgulė tamsa, kaip tada, Pon 
Sent Maksansos miške. Šį sykį nebebuvo nei elnio, nei kryžiaus. 
Tik lovoje gulėjo leisgyvis didžiulis kūnas, nesuvokiąs, kad juo 
rūpinamasi. 

Kai karaliui prasiskleidė sąmonę užgulusi tamsa, jis neįsten- 
gė suvokti, kaip ilgai ji truko — valandą ar dvi dienas, ir pir- 
miausia įžiūrėjo palinkusį ties juo stambų baltą pavidalą su siaura 
juoda karūna. Ir išgirdo balsą, kažką jam sakantį. 

— A, brolis Reno, - silpnu balsu ištarė karalius, — aš jus pa- 
Žįstu... Bet matau lyg pro miglą. 

O paskui tuoj pat pridūrė: 

— Gerti. 

Brolis Reno, dominikonas iš Puasi vienuolyno, suvilgė ligo- 


nio lūpas švęstu vandeniu. 

— Ar iškviestas vyskupas Pjeras? Ar dar neatvykęs? — pasitei- 
ravo tada karalius. 

Kaip dauguma mirštančiųjų, kurie mintimis nevalingai grįž- 
ta į tolimiausią praeitį, karalius paskutinėm dienom atkakliai 
reikalavo iškviesti prie jo mirties patalo vieną vaikystės draugą, 
Pjerą de Larilį, Šalono vyskupą ir jo Tarybos narį. Artimieji spė- 
liojo, ką galėtų reikšti šis noras, ieškojo slaptų to priežasčių; o 
reikėjo paprasčiausiai suvokti, jog tai tik atminties refleksas. 

— Taip, valdove, iškviestas, — atsakė brolis Reno. 

Jis iš tikrųjų išsiuntė vytį į Šaloną, bet delsė kiek galėdamas 
ilgiau — tikėjosi, kad vyskupas nesuspės. 

Mat broliui Reno buvo skirta suvaidinti tam tikrą vaidmenį, 
ir jis nesirengė jo perleisti jokiam kitam dvasininkui. Iš tiesų 
karaliaus nuodėmklausys buvo kartu ir didysis Prancūzijos ink- 
vizitorius; ant abiejų sąžinės gulėjo tos pačios slogios paslaptys. 
Visagalis valdovas negalėjo prisišaukti savo draugo, kad tasai iš- 
lydėtų jį į didžiąją kelionę. 

— Ar jau seniai kalbatės su manim, broli mano? — paklausė 
karalius. 

Brolio Reno smakras skendėjo riebalų klostėse, jo žvilgsnis 
buvo akylas. Jis turėjo dabar, prisidengdamas Dievo valia, iš- 
gauti iš karaliaus tai, ko dar iš jo laukė gyvieji. 

— Valdove, — tarė jis, — Dievas atsidėkos jums, jei paliksite 
sutvarkytus karalystės reikalus. 

Karalius valandžiukę tylėjo. 

— Broli Reno, ar aš atlikau išpažintį? — paklausė jis. 

— Taip, valdove, užvakar, — atsakė dominikonas. — Išpažin- 
tis buvo įstabi, mes susižavėjome ir žavėsis ja visi jūsų valdiniai. 
Prisipažinote, didžiai apgailestaudamas, kad varginote savo tau- 


tą, o labiausiai Bažnyčią per dideliais mokesčiais, taip pat pa- 


267 


Maurice Druon 


reiškėte, jog neprašysite, kad jums atleistų mirusieji, kurie buvo 
pasmerkti jūsų teisingumo, nes Tikėjimas ir Teisingumas pri- 
valo eiti ranka rankon. 

Didysis inkvizitorius pakėlė balsą, kad jį girdėtų visi susirin- 
kusieji. 

— Ar aš taip pasakiau? — paklausė karalius. 

Jis nebežinojo. Ar tikrai jis ištarė šiuos žodžius? O gal brolis 
Reno pats išgalvojo tą moralizuojamą baigtį, kuria turi apvaini- 
kuoti gyvenimą kiekviena didi asmenybė? Jis tik sušnabždėjo: 

— Mirusieji... 

— Jūs turite pareikšti paskutinę savo valią, valdove, — neatly- 
žo brolis Reno. 

Jis mažumą atsitraukė, ir karalius pamatė, kad kambarys pil- 
nas žmonių. 

— A, — tarė jis, — atpažįstu jus visus, visus, kurie čia esate. 

Jis, matyt, pats nustebo, kad dar gebėjo įžiūrėti veidus. 

O aplink jį susirinko visi: jo fizikai, šambelionas, prakilnaus 
stoto brolis Karolis, šiek tiek nuošaliau jo brolis Liudvikas, nu- 
leidęs galvą, ir Angeranas, ir Filipas le Konveras, jo legistas, ir 
asmeninis sekretorius Majaras, vienintelis, kuris sėdėjo prie mažo 
staliuko, šalia lovos... Visi nejudantys ir tokie tylūs, tokie sken- 
dintys migloje, jog atrodė lyg sustingę kažkokioje nerealioje am- 
žinybėje. 

— Taip, taip, — pakartojo jis, — aš visus jus pažįstu. 

Tas atokiau stovintis milžinas, kurio galva aukščiau visų, — 
tai Roberas d' Artua, jo nenuorama giminaitis... Kiek tolėliau 
aukšta moteris raitojasi rankoves, it kokia priėmėja. Pamatęs gra- 
fienę Mao, karalius prisiminė pasmerktąsias princeses. 

— Ar popiežius išrinktas? — paklausė jis. 


— Ne, valdove. 

Jo išsekusiame prote pynėsi, raizgėsi painiausi klausimai. 

Kadangi kiekvienas žmogus truputį linkęs tam tikru mastu 
manyti, kad pasaulis atsirado kartu su juo, skirdamasis su gy- 
venimu, kenčia, kad palieka pasaulį nesutvarkytą. Juo labiau 
karalius. 

Pilypas Gražusis žvilgsniu ieškojo vyriausiojo sūnaus. 

Liudvikas Navarietis, Pilypas de Puatjė, Karolis Prancūzas 
stovėjo galvūgalyje greta viens kito, tarsi vienas žmogus, savo 
gimdytojo agonijos akivaizdoje. Karalius turėjo užversti galvą, 
kad juos pamatytų. 

— Įsigilinkite, Liudvikai, įsigilinkite, — sukuždėjo jis, — ką 
reiškia būti Prancūzijos karaliumi! Kuo greičiausiai susipažinki- 
te su savo karalystės būkle. 

Grafienė Mao skverbėsi prie ligonio, ir kiekvienam buvo 
aišku, kokį atleidimą ir kokią malonę jai maga išplėšti iš mirš- 
tančiojo. 

Brolis Reno žvilgtelėjo į grafą de Valua, tarsi sakydamas: 
„Monsinjore, laikas įsikišti“. 

Dar valandėlė, ir Liudvikas Navarietis taps Prancūzijos ka- 
ralium, o visi žinojo, kad Valua įtaka jam begalinė. Todėl pasta- 
rojo autoritetas atitinkamai augo, ir didysis inkvizitorius krei- 
pėsi į jį kaip į tikrąjį valdovą. 

Valua, užkirsdamas kelią Mao, atsistojo tarp jos ir lovos. 

— Broli mano, — tarė jis, — ar nenorite ko nors pakeisti savo 
1311 metais surašytame testamente? 

— Nogarė mirė, - atsakė karalius. 

Valua liūdnai linktelėjo galvą didžiojo inkvizitoriaus pusėn, 
o šis taip pat liūdnai išskėtė rankas, tarsi apgailestaudamas, kad 
per ilgai delsta. Bet karalius pridūrė: 


— Jis buvo mano valios vykdytojas. 

— Taigi reikia padaryti prierašą ir nurodyti, kas bus tolesni 
jūsų valios vykdytojai, broli mano, - atsakė Valua. 

— Gerti, — sušnabždėjo Pilypas Gražusis. 

Jam vel suvilgė lūpas švęstu vandeniu. Valua kalbėjo toliau: 

— Jūs, manau, tebepageidaujate, kad aš žiūrėčiau, kaip vyk- 
doma jūsų valia. 

— Žinoma... Jūs taip pat, broli mano, - pasakė karalius, žvilg- 
telėjęs į grafą d'Evrė. 

Majaras ėmė rašyti pusbalsiu kartodamas įprastas karaliaus 
testamento formules. 

Po Liudviko d'Evrė karalius nurodė kitus savo testamento 
vykdytojus, o jo didžiulės akys, dar įspūdingesnės dabar, kai 
drumstėsi jų blyškus mėlis, smigo į kai kurių aplink jį susirinku- 
siųjų veidus. Paminėjo jis Filipą le Konverą, paskui Pjerą de 
Šambli, artimą jo antrajam sūnui žmogų, ir dar Hiugą de Buvilį. 

Tada žengė į priekį Angeranas de Marinji ir atsistojo taip, 
kad mirštantysis gerai matytų jo stambią tigūrą. 

Koadjutorius žinojo, kad jau pora savaičių Karolis de Valua 
be perstojo kartoja nusilpusiam valdovui savo pretenzijas ir kal- 
tinimus. „Tik Marinji, broli mano, kaltas dėl jūsų rūpesčių... 
Marinji apiplėšė iždą... Marinji negarbingai vedė taikos dery- 
bas su Flandrija... Marinji patarė sudeginti didįjį magistrą...“ 

Ar paminės Pilypas Gražusis, kaip kiekvienas, savaime aiš- 
ku, tikėjosi, Marinji tarp savo testamento vykdytojų, tuo galuti- 
nai patvirtindamas savo pasitikėjimą juo? 

Majaras, iškėlęs plunksną, žiūrėjo į karalių. Bet Valua grei- 
tai įsiterpė: 

— Manau, jau užtenka, broli mano. 

Ir valdingu mostu įsakė Majarui užbaigti sąrašą. Marinji iš- 


balo, prispaudė kumščius prie diržo ir, pakėlęs balsą, pasakė: 

— Valdove!.. Visada ištikimai tarnavau jums. Prašau tarti už 
mane žodį monsinjorui, savo sūnui. 

Karalius akimirką svyravo tarp šių dviejų varžovų, kurių kiek- 
vienas stengėsi palenkti į savo pusę jo sąmonę, — tarp Valua ir 
Marinji, savo brolio ir ministro pirmininko. Kaip jie rūpinasi 
savimi, o kaip mažai juo! 

— Liudvikai, — pavargusiu balsu tarė jis, — tegul nedrįsta nie- 
kas kenkti Marinji, jeigu jis įrodys, kad buvo ištikimas sostui. 

Tada Marinji suprato, kad šmeižtai savo tikslą pasiekė. Po 
šitokio akivaizdaus išsižadėjimo jis suabejojo, ar Pilypas Gražu- 
sis kada nors jį mylėjo. 

Bet Marinji žinojo, koks jis galingas. Jo rankose administra- 
cinė valdžia, finansai, kariuomenė. Jam buvo žinoma, kokia „ka- 
ralystės būklė“ ir kad niekas negali be jo valdyti. Susikryžiavo 
rankas ant krūtinės, atstatė savo platų smakrą ir, žiūrėdamas į 
Valua ir Liudviką Navarietį, stovinčius kitoje pusėje lovos, kur 
merdėjo monarchas, atrodo, metė iššūkį būsimiems valdovams. 

— Valdove, ar turite dar kokių pageidavimų? — paklausė brolis 
Reno. 

Hiugas de Buvilis pataisė kandeliabre grėsmingai palinkusią 
žvakę. 

— Kodėl taip tamsu? — paklausė karalius. — Dar naktis, dar 
neprašvito? 

Nors buvo pats vidurdienis, pilį staiga apgaubė neįprasta, 
bauginanti tamsa. Prasidėjo išpranašautas saulės užtemimas, ir 
šią minutę juodas jo šešėlis užgulė Prancūzijos Karalystę. 

— Grąžinu savo dukteriai Izabelei, — staiga prabilo karalius, — 
žiedą, kurį ji man dovanojo, su vyšnia vadinamu didžiuoju rubinu. 

Valandėlę parylėjęs, vėl paklausė: 

— Ar Pjeras de Latilis dar neatvyko? 

Kadangi niekas neatsakė, pridūrė: 

— Atiduodu jam savo gražųjį smaragdą. 

Toliau jis paliko įvairioms bažnyčioms: Dievo Motinos - Bu- 
lonėje, nes ten tuokėsi jo duktė, Šventojo Martyno — Ture, Sen 
Deni — auksines lelijas „tūkstančio livrų vertės“, — pridurdavo 
jis kiekvienąsyk. 

Brolis Reno pasilenkė ir sukuždėjo jam į ausį: 

— Nepamirškite, valdove, mūsų Puasi abatijos. 

Sunykusiame Pilypo Gražiojo veide šmestelėjo susierzinimas. 

— Broli Reno, — tarė jis, - atiduodu jūsų vienuolynui gražią- 
ją Bibliją, sužymėtą mano ranka. Ji pravers jums ir visiems ki- 
tiems Prancūzijos karalių nuodėmklausiams. 

Nors didysis inkvizitorius tikėjosi daugiau, savo apmaudą 
nuslėpti mokėjo. 

— O jūsų Puasi seserims dominikonėms aš palieku didįjį 
Tamplierių kryžių. Tegul ten ilsisi ir mano širdis. 

Karalius baigė diktuoti savo dovanų sąrašą. Majaras garsiai 
perskaitė testamento prierašą. Kai priėjo prie žodžių „karaliaus 
valia“, Valua, prisitraukęs sosto įpėdinį ir stipriai jam suspaudęs 
ranką, pasakė: 

— Pridurkite: „Ir Navaros karaliaus sutikimu“. 

Pilypas Gražusis beveik nepastebimai nuleido smakrą, išreikš- 
damas savo nuolankų pritarimą. Jo karaliavimas baigėsi. 

Reikėjo prilaikyti jo ranką, kad pasirašytų pergamento apa- 
čioje. Jis sukuždėjo: 

— Jau viskas? 

Ne, paskutinė Prancūzijos karaliaus diena dar nebuvo pasi- 
baigusi. 

— Dabar, valdove, jūs turite perduoti karališkojo stebuklo 
paslaptį, — pasakė brolis Reno. 

Jis paprašė visus pasišalinti, idant karalius galėtų perteikti 
sūnui slepiningą galią, kurią turi karališkasis asmuo, — išgydyti 
skrofuliozę. 

Krisdamas ant pagalvių, Pilypas Gražusis sudejavo: 

— Broli Reno, matote, ko vertas šis pasaulis. Štai jums Pran- 
cūzijos karalius! 

Iš jo, mirštančiojo, reikalavo dar kartą įtempti jėgas ir per- 
teikti savo įpėdiniui galią — tikrą ar tariamą — išgydyti visai ne- 
pavojingą ligą. 

Ne Pilypas Gražusis išmokė sūnų ritualinių formulių ir 
maldų, susijusių su stebuklu; jis jų nebeatsiminė. Padarė tai 
brolis Reno. Ir Liudvikas Navarietis, atsiklaupęs prie karaliaus, 
savo karštomis rankomis spausdamas ledines jo rankas, perėmė 
paslaptį. 

Šitai apeigai pasibaigus, dvariškiai vėl buvo sukviesti į kam- 
barį, ir brolis Reno ėmė kalbėti maldas už mirštančiuosius. 

Kai dvariškiai ėme kartoti: „Jn manus tuas, Domine... Į tavo, 
Viešpatie, rankas aš atiduodu savo sielą...“, staiga atsivėrė durys 
įėjo vyskupas Pjeras de Latilis, karaliaus vaikystės draugas. Visų 
žvilgsniai nukrypo į jį, nors lūpos toliau krutėjo. 

„In manus tuas, Domine“, - įsitraukė į bendrą chorą vysku- 
pas Pjeras. 

Besimeldžiantieji atsigręžė į lovą, ir maldos žodžiai įstrigo jų 
gerklėje — geležinis karalius buvo miręs. 

Brolis Reno priėjo prie jo ir užspaudė akis. Bet vokai, kurie iki 
šiol niekados nemirksėdavo, vėl atsivėrė. Didysis inkvizitorius du 
sykius veltui bandė juos užspausti. Gavo raiščiu uždengti jo žvilgsnį. 


Prancūzijos valdovas įžengė į amžinybę atmerktomis akimis. 

1. Suverenus Jeruzalės šventovės* riterių ordinas (Tamplierių ordinas), įsteigtas 
1128 m., turėjo saugoti šventąsias Palestinos vietas ir garantuoti maldininkų 
kelių saugumą. Įstatus ordinui parengė šventasis Bernardas. Jie buvo labai griež- 
ti. Riteriai duodavo tris įžadus: skaistybės, neturto, paklusnumo. Jie negalėjo 
„Žiūrėti moteriai į akis... nei bučiuoti moteriškosios lyties asmens: našlės, mergi- 
nos, motinos, sesers, tetos ar kurios kitos moters“. Karo metu jie privalėjo kautis 
vienas prieš tris ir neturėjo teisės išsipirkti iš nelaisvės. Medžioti jiems buvo 
leidžiama tik liūtus. 

Šitie vienuoliai kariai, vienintelė gerai organizuota karinė jėga, buvo priedanga 
dažnai palaidiems būriams, kurie sudarė kryžiaus karų dalyvių kariuomenes. Puo- 
lant jie visada būdavo avangarde, traukiantis - ariergarde; keblumų jiems sudary- 
davo šioms atsitiktinai surinktoms karinėms pajėgoms vadovaujančių kunigaikščių 
neišmanymas ir tarpusavio konkurencija. Per du šimtmečius kovos lauke krito 
daugiau kaip 20 000 riterių - didžiulis skaičius, palyginti su ordino pajėgomis. Į 
pabaigą ordinas vis dėlto padarė keletą lemtingų strateginių klaidų. 

Visą šį laikotarpį jie pasirodė esą geri administratoriai. Kadangi buvo labai 
reikalingi, visas Europos auksas plaukė į jų skrynias. Saugoti jiems buvo patikėtos 
ištisos provincijos. Šimtą metų tikrieji lotyniškosios Konstantinopolio Karalystės 
valdovai buvo tamplieriai. Jie keliavo po pasaulį kaip tikri jo šeimininkai, nemokė- 
dami nei mokesčių, nei duoklės, nei muitų. Priklausė tik nuo popiežiaus. Turėjo 
savo komandorijas visoje Europoje ir Viduriniuose Rytuose; bet jų organizacijos 
centras buvo Paryžiuje. Aplinkybių spiriami, jie įsteigė vadinamąjį Didįjį banką. Jų 
banke einamąsias sąskaitas turėjo Šventasis Sostas ir didžiausi Europos valdovai. Jie 
skolindavo už užstatą ir duodavo pinigų belaisviams išpirkti. Imperatorius Bodu- 


enas įkeitė pas juos „tikrąjį kryžių . 
* Šventovė prancūziškai remyple, iš čia - tamplieriai. (Vert. pase.) 

Žygiai, pergalės, turtai - Tamplierių ordino istorijoje viskas pranoko įprastinį 
mastą, net ir pats teismo procesas siekiant juos likviduoti. Pergamento ritinys, 
kuriame surašyti 1307 m. vykusio tardymo protokolai, yra 22,2 m ilgio. 

Ir dabar netyla ginčai dėl šios garsios bylos: kai kurie istorikai stoja prieš kalti- 
namuosius, kiti - prieš Pilypą Gražųjį. Nėra abejonės, jog kaltinimai, mesti tam- 
plieriams, buvo daugiausia perdėti ir melagingi; bet taip pat neabejotina, kad jie 
daug kuo nesilaikė dogmos. Ilgai buvę Rytuose, jie susipažino su kai kuriomis 
pirmykščių krikščionių religijos apeigomis, su islamu, su kuriuo kovojo, ir net su 
ezoterinėmis senovės Egipto tradicijomis. Naujokų įšventimo į ordiną ceremoni- 
jos, kurias klaidingai suprato viduramžių inkvizicija, buvo pagrindas apkaltinti 
stabų garbinimu, velnio kultu ir raganyste. 

Tamplierių istorija mūsų taip nedomintų, jeigu jos atgarsių nerastume nūdie- 
nio pasaulio istorijoje. Yra žinoma, kad Tamplierių ordinas tuoj po jo oficialaus 
panaikinimo buvo pertvarkytas į slaptą tarptautinę draugiją, ir jos slaptų didžiųjų 
magistrų vardai minimi iki XVIII a. 

Tamplieriai yra kompanionažų pradininkai. Ši institucija tebegyvuoja ir 
šiandien. Kai jų tolimoms komandorijoms prireikė darbininkų krikščionių, tam- 
plieriai suorganizavo juos, aprūpindami reglamentu, vadinamu „pareiga“. Šie 
darbininkai nenešiodavo kardo ir vilkėdavo baltai. Jie dalyvaudavo kryžiaus 
žygiuose ir Viduriniuose Rytuose statydavo galingas tvirtoves pagal architektū- 
roje vadinamą kryžeivių modelį. Ten jie išmoko nemaža darbo metodų, paveldė- 
tų iš antikos, ir panaudojo juos vėliau, statydami Vakaruose gotikos bažnyčias. 
Paryžiuje šitie darbininkai gyveno arba Tamplio tvirtovėje, arba gretimuose kvar- 
taluose, kur turėjo „lengvatų . Penkis šimtus metų Tamplio kvartalas buvo šių 
darbininkų centras. 

Per darbininkų brolijas Tamplierių ordinas susijęs ir su tarptautinio laisvųjų 
mūrininkų (masonų) judėjimo pradžia. Dar ir dabar stojant į šią organizaciją reikia 
eiti „išbandymus“. Išlikusi ir ta pati labai tiksli simbolika, kuri — ir kas dar keisčiau — 
randama ant kai kurių senovės Egipto laikų architektų antkapinių statinių. Visa tai 
leidžia daryti išvadą, kad šias apeigas, šią simboliką, šiuos darbo metodus į Europą 


atnešė tamplieriai. 


2. Pirmas pagal chronologiją prancūzų poetas, rašęs provansalų kalba, buvo Gijo- 
mas IX, Akvitanijos kunigaikštis (1071 10 22-1127), viena iš žymiausių ir ža- 


viausių viduramžių asmenybių. 

Šis didikas, didelis moterų gerbėjas, didelis poetas, gyvenimo būdu ir mąsty- 
sena buvo savo gyvenamos epochos išimtis. Rafinuota prabanga jo pilyse davė 
pradžią garsiesiems „meilės teismams". 

Trokšdamas visiškai išsilaisvinti iš Bažnyčios valdžios, jis atsisakė dalyvauti 
kryžiaus žygyje, į kurį jį kvietė popiežius Urbonas II, specialiai atvykęs pas jį. 
Pasinaudojęs jo kaimyno, Tulūzos grafo išvykimu, jis užgrobė jo žemes. Bet šiek 
tiek vėliau, pasakojimų apie patirtus nuotykius paskatintas, išvyko į Rytus su 30 
000 karių kariuomene ir nuvedė ją iki Jeruzalės. 

Jo eilėraščiai, kurių išliko tik vienuolika, įvedė į provansalų (o plačiau imant — 
į prancūzų) literatūrą idealizuotą moters ir meilės sąvoką, kurios iki tol nebuvo. 
Tai suteikė pradžią ryškiai meilės lyrikos srovei, kuri eina per visą prancūzų litera- 
tūrą, ją gaivindama ir įkvėpdama. Šito princo trubadūro kūrybai tam tikrą įtaką 


turėjo ispanų ir arabų poetai. 


3. Byla dėl Artua Grafystės, minima šiame ir kituose tomuose, vienas dramatiškiau- 
sių vaidų dėl palikimo Prancūzijos istorijoje. 

1237 m. Liudvikas Šventasis atidavė Artua Grafystę periją savo broliui Robe- 
rui kaip apanažą. Roberas I d' Artua turėjo sūnų Roberą II, kuris vedė Amisi de 
Kurtenė, Konšų savininkę. Roberas II turėjo du vaikus: Filipą, kuris 1298 m. žuvo 
Fiurno mūšyje, ir Mao, kuri ištekėjo už Otono, Burgundijos pfalcgrafo. 

Roberui II žuvus Kurtrė mūšyje 1302 m. (praėjus ketveriems metams po 
sūnaus Filipo mirties), pretenzijas į grafystę pareiškė Roberas III, Filipo sūnus — 
mūsų herojus, ir Mao, jo teta, kuri rėmėsi Artua papročių teise. 

Pilypas Gražusis išsprendė vaidą 1309 m. Mao naudai. Pastaroji, po vyro 
mirties tapusi Burgundijos Grafystės regente, išleido savo dvi dukteris, Žaną ir 
Blanšą, už antro ir trečio Pilypo Gražiojo sūnų - Pilypo ir Karolio; šį nuosprendį 
jos naudai daugiausia nulėmė tai, kad šios vedybos Prancūzijos Karalystei davė 
Burgundijos Grafystę, arba Franš Kontė, kaip Žanos kraitį. Taigi Mao tapo Artua 
grafiene pere. 

Roberas nenusileido ir dvidešimt metų atkakliai — juridiškai ar tiesiogine veik- 
la — kovojo su teta. Šioje kovoje ir viena, ir kita šalis griebdavosi pačių klastingiausių 
priemonių - įskundimų, šmeižtų, falsifikacijos, burtų, nuodų, politinio kurstymo. 
Vaidas, kaip matysime, baigėsi tragiškai ir Mao, ir Roberui, tragiškai ir Anglijai, ir 


Prancūzijai. 

Primename skaitytojui, kad kalbant apie Burgundijos šeimą, arba tiksliau — 
šeimas, reikia pabrėžti, jog tuo metu būta dviejų visiškai skirtingų Burgundijų, ir 
abi jos buvo susijusios su Artua byla, kaip ir su visomis svarbiomis karalystės bylo- 
mis: Burgundijos Kunigaikštystė - Prancūzijos karūnos lenas ir Burgundijos Gra- 
fystė, pfalcas, priklausantis nuo Šventosios Imperijos. Kunigaikštystės sostinė bu- 
vo Dižonas, grafystės - Dolis. 

Garsioji Margarita Burgundė buvo kilusi iš kunigaikščių giminės; jos kuzinos 


ir kartu svainės - iš grafų giminės. 


4. Seržantais buvo vadinami žemesni valdininkai, kurie palaikė viešąją tvarką ir ėjo 
tam tikras pareigas teisingumo institucijose. Tai buvo savotiški durininkai ir paly- 
dovai sargybiniai. Jų pareiga buvo lydėti karalių, ministrus, parlamento pirminin- 
kus ir universiteto rektorių. 

Šiandieninių policininkų lazdos - tai tolimas viduramžių seržantų reliktas. 


1254 m. prie Paryžiaus policijos buvo priskirta 60 seržantų. 


5. Viduramžiais datos būdavo žymimos kitaip negu šiandien, be to, kitaip jas 
žymėdavo kiekviena šalis. 

Oficialūs metai Vokietijoje, Šveicarijoje, Ispanijoje, Portugalijoje prasidėdavo 
Kalėdų dieną, Venecijoje — kovo 1 d., Anglijoje - kovo 25 d., Romoje - kartais 
sausio 25 d., kartais kovo 25 d., Rusijoje - per pavasario ekvinokciją. 

Prancūzijoje metų pradžia buvo pirmoji Velykų diena. Šitas kalendorius buvo 
vadinamas velykiniu, arba prancūziškuoju, arba senuoju. Dėl šio keisto įpročio 
pradėti naujus metus kilnojamos šventės dieną dienų skaičius metuose smarkiai 
įvairavo: nuo 330 iki 400 dienų. Kai kurie metai turi du pavasarius: vieną - metų 
pradžioje, kitą - pabaigoje. 

Šis senojo stiliaus kalendorius sudaro didžiulę painiavą. Dėl to sunku nustaty- 
ti tikrąją vidurinių amžių įvykių datą. Pvz., pagal senąjį kalendorių Tamplierių 
byla baigėsi 1313 m., nes Velykos 1314 m. buvo balandžio 7 d. 

Tik 1564 m., valdant Karoliui IX, priešpaskutiniam Valua dinastijos karaliui, 
buvo nustatyta, kad metų pradžia — sausio 1 d. 

Rusija naująjį kalendorių priėmė tik 1725 m., Anglija - 1752 m., o Vene- 
cija — paskutinė, kai ją užkariavo Bonapartas. 


Šiame romane datos yra, žinoma, pagal naująjį kalendorių. 

6. Tamplierių rūmai su visais priestatais, dirbama žeme ir gretimomis gatvėmis 
sudarė Tamplio kvartalą. Šis Paryžiaus kvartalo vardas išliko iki dabar. Didžiajame 
bokšte, kur kalėjo Žakas de Molė, po 450 metų buvo uždarytas Liudvikas XVI. Iš 


ten jis išėjo tik vedamas giljotinuoti. Šitas bokštas nugriautas 1811 m. 


7. Kai kurių prekybos gildijų privilegija prekiauti valdovo rūmuose ar netoliese jų 
kilusi, kaip atrodo, iš Rytų. Bizantijoje teisę laikyti savo krautuvėles prieš imperato- 
riaus rūmus turėjo kvepalų pardavėjai, nes esencijų kvapai maloniai kuteno Bazi- 


leuso nosį. 


8. Koadjutorius (iš esmės Bažnyčios hierarchijos titulas) — tai vyskupo ar kito 
aukšto dvasininko padėjėjas. 

Marinji, gavęs iš Pilypo Gražiojo koadjutoriaus titulą, prilygo mūsų laikų 
ministrui pirmininkui. Jo žinioje buvo administracija, finansai, teismas, kariuome- 


nė. Autorius jį net vadina vicekaraliumi. ( Vert. past.) 


9. Feodalinėje hierarchijoje ginklanešys - jaunų bajorų titulas, kai jie, prieš įšven- 
tinami į riterius, eidavo reikalaujamą stažą. ( Vert. past.) 

Vyresnysis ginklanešys, arba bašeljė — tarpinis laipsnis tarp riterio ir ginklane- 
šio. Taip buvo tituluojami bajorai, kurie neturėjo už ką išstatyti savo karių būrio, 
arba jauni senjorai prieš įšventinami į riterius. Ginklanešys (pranc. ėcuyer) —- pažo- 
džiui tas, kuris neša riterio skydą. (Knygoje šis žodis dažnai vartojamas kaip jaunų 


bajorų titulas — Vert. past.) 


10. Nelio bokštas iš pradžių buvo vadinamas Amleno bokštu, nes tokia pavardė jo 
statybai vadovavusio Paryžiaus prevo. Nelio rūmai stovėjo dabartinės Prancūzijos 
akademijos ir Pinigų kalyklos vietoje. Sodą vakaruose supo Pilypo Augusto pyli- 
mas, pagal kurio griovius, šioje jo dalyje vadinamus Nelio grioviais, buvo nutiesta 
Mazarinio gatvė. XIV a. visas ansamblis dalijosi į Didžiuosius Nelio rūmus, Ma- 
žuosius Nelio rūmus ir Nelio rezidenciją; ant šitų atskirų dalių vėliau iškilo Nevero, 
Genego, Konti ir Pinigų kalyklos rūmai. Bokštas nugriautas tik 1663 m., kai jo 
vietoj buvo nutarta pastatyti Mazarinio, arba Keturių tautų, kolegiją, kuri vėliau, 


1805 m., buvo prijungta prie Prancūzų akademijos. 

11. Medvilninis popierius, greičiausiai išrastas kinų, iš pradžių buvo vadinamas 
graikiškuoju pergamentu, nes venecijiečiai rado jį naudojamą Graikijoje. Europoje 
jis pasirodė apie X a. Lininį, arba skudurinį, popierių atgabeno iš Rytų šiek tiek 
vėliau Ispanijos saracėnai. Pirmieji popieriaus fabrikai Europoje atsirado XIII a. 
Popierius niekada nebuvo naudojamas oficialiems dokumentams su „kabančiais 


antspaudais“ kaip nepatvarus. 


12. Liudvikas IX apribojo feodalinį teisingumą, pakeisdamas jį karališkaisiais teis- 
mais. Karališkąjį teismą sudarė Karaliaus tarybos juristai, ir jis buvo vadinamas 


Parlamentu. Parlamentas taip pat registravo karaliaus įsakus. ( Vert. past.) 


13. Legistais viduramžiais buvo vadinami juristai. Pilypo Gražiojo legistai buvo 


juridiniai jo patarėjai. (Vert. past.) 


14. Pradedant asamblėjomis, kurias pirmą kartą sušauke Pilypas Gražusis, Prancū- 
zijos karaliai įprato tartis su liaudimi. Vėliau šios asamblėjos buvo pavadintos Ge- 
neraliniais luomais, iš kurių savo ruožtu po 1789 m. atsirado pirmosios parlamen- 
tinės institucijos. 

(Pirmieji Generaliniai luomai sušaukti 1302 04 10 Paryžiuje. Jie turėjo apro- 
buoti antipopiežišką Pilypo Gražiojo politiką. 1308 m. Turo mieste Pilypas Gra- 
žusis Generaliniams luomams išaiškino, kokiais motyvais vadovaudamasis jis kelia 


bylą Tamplierių ordinui. — Vert. past.) 


15. Ši salelė, iš pradžių vadinama Ožkų sala, yra Sitė salos smaigalyje. Vėliau, kai 
joje buvo įvykdyta mirties bausmė žydams, ji buvo pavadinta Žydų sala. Pastačius 
Naująjį tiltą ( Po» Nev), ji sujungta su gretima salele ir su pačia Sitė sala. Šiandien 


ten yra Ver Galano sodas. 


16. Laiko sąvoka viduramžiais buvo daug miglotesnė negu šiandien. Dienos laikui 
žymėti buvo naudojamas bažnytinis jos padalijimas į primą, terciją, nonąir mišparus. 

Prima prasidėdavo daugmaž 6 valandą ryto. Tercija buvo vadinamos ryto 
valandos. Nona vidudienis ir visa popietė, o mišparai (jie dar buvo skirstomi į 
mišparus ir kompletą) —- dienos pabaiga iki saulėlydžio. (Kompleta - paskutinė 


vakarinė malda. — Vert. past.) 

17. Ankstyvaisiais viduramžiais Paryžius bažnytinėje jurisdikcijoje figūruoja tik 
kaip vyskupystė. Todėl jis neįeina į dvidešimt vieną Imperijos „metropoliją“, ku- 
rios buvo išvardytos Karolio Didžiojo testamente. Iki XVII a. Paryžius priklausė 
Sanso arkivyskupijai. Paryžiaus vyskupas buvo Sanso arkivyskupo sufraganas, va- 
dinasi, nutarimai ar nuosprendžiai, kuriuos skelbdavo Paryžiaus vyskupas, buvo 
peržiūrimi Sanso arkivyskupo. 


Paryžius tapo arkivyskupija tik valdant Liudvikui XIII. 


18. Prevo buvo karaliaus valdininkai, turintys savo rankose policiją ir karaliaus 
dalinius jiems priklausančioje provincijoje. Jie buvo iždo, mokesčių administracijos 
įgaliotiniai ir vedė visą ūkio apskaitą. Dėl viso šito, savaime aišku, nebuvo žmonių 
mėgstami. Tačiau jau XIV a. pradžioje kai kuriose provincijose jie pradėjo dalytis 


pareigomis su mokesčių rinkėjais. 


19. Kilmingųjų našlių apdaras buvo labai panašus į vienuolių drabužius: tai ilga 
juoda suknelė, be papuošimų ir brangenybių, balta skarelė, dengianti kaklą ir 
smakrą, ir baltas šydas, dedamas ant plaukų. 


20. Pradedant XI a. pabaiga, į Anglijos sostą įžengus Normandų dinastijai, didesnė 
anglų bajorijos dalis buvo prancūzų kilmės. Iš pradžių ją sudarė normandų baro- 
nai, atlydėję į Angliją Vilhelmą Nukariautoją, paskui, sostą užėmus Plantagene- 
tams, — akvitaniečiai ir anževiečiai. Šita aristokratija laikėsi savo krašto papročių ir 
kalbėjo gimtąja kalba. 

XIV a. Anglijos karaliaus dvare vis dar buvo kalbama prancūziškai. Tai liudija 
sakinys „Hlonni soit gui mal y pense“, ištartas karaliaus Eduardo III Kalė mieste, kai 
jis prisegė keliaraištį Solsberio grafienei. Šie žodžiai tapo Keliaraiščio ordino devizu. 

Karalius susirašinėjo prancūzų kalba. Beje, daugelis anglų senjorų turėjo val- 
dų abiejose šalyse. 

Šia proga taip pat pažymėkime, jog karalius Eduardas III pirmaisiais dvejais 
savo gyvenimo metais buvo du kartus lankęsis Prancūzijoje. Per pirmąją kelionę į 
Prancūziją 1313 m. jis vos neužduso lopšyje, kilus gaisrui Mobiuisono pilyje. 


Knygoje pasakojama apie jo antrąją kelionę su motina į Prancūziją. 


21. Institucijos - Senovės Romos teisininkų parašyti teisės žinynai. Seniausios iš 


išlikusių — romėnų teisininko Gajaus II a pr. Kr. sudarytos institucijos; institucijos, 

išleistos VI a. Bizantijos imperatoriaus Justiniano paliepimu, turėjo įstatymo galią. 


(Vert. past.) 


22. Žygūnais buvo vadinami pasiuntiniai, kuriems buvo patikimi valstybės raštai. 
Valdovai, popiežiai, didžiūnai ir svarbiausieji civiliniai ir bažnytiniai dignitoriai — 
kiekvienas turėjo savo žygūnus, kurių drabužiai buvo pažymėti jų herbu. Kara- 
liaus žygūnai keliaudami turėjo teisę pirmieji rekvizuoti arklius. Žygūnai galėjo 


estafete lengvai sukarti 100 kilometrų per dieną. 


23. Maltotu (liaudies lotynų kalba mala tolta - nelabas mokestis) žmonės vadino 
apyvartos mokestį, įvestą Pilypo Gražiojo — 1 denjė nuo I livro parduotų prekių 
kainos. Dėl šios taksos - 0,596 skaičiuojant Turo livrais, arba 0,3396 skaičiuojant 
Paryžiaus livrais — jis išliko atmintyje kaip nepakeliama finansinė našta. 

(Karolis Didysis įvedė monetinę sistemą, kuri rėmėsi sidabro paritetu: 1 livras — 
20 solių - 240 denjė. Iki XIII a. karalius monetas kaldavo Ture, vėliau - Paryžiuje. 
Paryžiaus solis prilygo 15 denjė, o ne 12 denjė, kaip Turo solis. - Vert. past.) 


24. Šitaip vadinami nuodai - tai greičiausia gyvsidabrio sulfocianidas. Degdama ši 
druska išskiria sieros rūgštį, gyvsidabrio garus ir ciano vandenilio junginius ir gali 
sukelti apsinuodijimą. 

Beveik visuose viduramžių nuoduose buvo gyvsidabrio - mėgstamos alche- 
mikų žaliavos. „Faraono gyvate“ vėliau buvo vadinamas vaikiškas žaislas, kuriam 


gaminti naudojama ši druska. 


25. Pilypas Gražusis gali būti laikomas pirmuoju Prancūzijos karalium, siekusiu 
Prancūzijos katalikų bažnyčios dalinės nepriklausomybės nuo popiežiaus (galiko- 
nybė). Bonifacas VIII savo bulėje „Unam Sanctam“ paskelbė, „kad kiekviena žmo- 
giškoji būtybė privalo klausyti Romos popiežiaus ir kad šitas paklusnumas būtina 
jo išganymo sąlyga“. Pilypas Gražusis visą laiką kovojo dėl civilinės valdžios nepri- 
klausomumo šios žemės reikaluose. O jo brolis Karolis de Valua buvo ryžtingas 


popiežiaus politikos šalininkas. 
26. Katarai — religinė sekta. Jų pagrindinė rezidencija - Albi miestas Pietų Prancū- 


zijoje. 1209 m. popiežius Inocentas III surengė prieš juos kryžiaus žygį ir nugalėjo, 


nors katarams padėjo Tulūzos grafas. Šis karas truko dvidešimt metų ir nusiaubė 

visą Pietų Prancūziją. Spėjama, kad Nogarė tėvai kilę iš šeimos, artimos katarams. 


žodžiu „katarai“ viduriniais amžiais buvo vadinami eretikai. ( Vert. past.) 


27. Pilypo Gražiojo laikais archyvas buvo dar palyginti nauja institucija. Jis buvo 
įsteigtas Liudviko Šventojo, kuris panoro surinkti ir surūšiuoti visus dokumentus, 
susijusius su karalystės teise ir papročiais. Iki to laiko visus dokumentus - jeigu jie 
iš viso buvo saugojami - savo žinioje turėjo senjorai arba bendruomenės. Karalius 
saugodavo tik sutartis ir dokumentus, susijusius su jo valdomis. Pirmųjų Kapetin- 
gų laikais šitie dokumentai, sukrauti į vežimą, buvo visur vežami paskui karalių, kai 


tasai leisdavosi į kelionę. 


28. Nestorionai - krikščionių sekta, įkurta V a. Konstantinopolio patriarcho Nesto- 
riaus. Ši doktrina, pasmerkta Europoje V a., pasiekė Persiją, o iš ten - Indiją (VI a.) 
ir Kiniją (VII a.). (Vert. past.) 


29. Karaliaus miestelėnai Prancūzijoje atsirado XIII a. viduryje. Tai savotiška kara- 
liaus valdinių kategorija, kuri, priklausydama jo teismui, buvo nepavaldi senjorui, 
taip pat miestui, kuriame gyvena. Priklausė tik karaliaus valdžiai. 

Miestelėnų institucija išsiplėtojo Pilypo Gražiojo laikais. Galima sakyti, kad 
karaliaus miestelėnai buvo pirmieji prancūzai, kurių juridinis statutas gali būti 


prilygintas šių dienų Prancūzijos piliečių statutui. 


30. Baji - Prancūzijoje viduramžiais karaliaus valdininkai, domenų urėdai ir pro- 


vincijų teisėjai. Pietų Prancūzijoje jie buvo vadinami senešalais. ( Vert. past.) 


31. Pirmasis „bendruomenių namas“ Paryžiuje, iš pradžių vadinamas Prekybos 
namu, o nuo XI a. - Miestelėnų pretoriumu, stovėjo netoli Šatlė. Tik 1357 m. 
Etjenas Marselis perkėlė miesto savivaldybės rezidenciją ir miestelėnų asamblėją į 


Grevos aikštę, ten, kur dabar stovi Paryžiaus rotušė. 
32. Kalva Paryžiuje, kur stovėjo kartuvės. ( Vert. past.) 
33. Iš likusių dokumentų ir ambasadorių pranešimų galima spręsti, kad Pilypą 


Gražųjį ištiko apopleksija nemotorinėje smegenų zonoje. Antroji mirtina apoplek- 


sija numarino jį lapkričio 26 ar 27 d. 


Vardynas 


Valdovai šiame vardyne pateikiami tuo vardu, kuriuo jie valdė, kiti veikėjai —- savo 
šeimos ar valdomos srities vardu. Sąraše nėra kai kurių epizodinių veikėjų vardų, 
juoba kad ir istoriniuose dokumentuose teišliko paminėtas iš jų gyvenimo tik 


vienas kuris poelgis, dėl kurio jie ir figūruoja šiame pasakojime. 


ANDRONIKAS II Paleologas (1258-1332). Konstantinopolio imperatorius. Vai- 


nikuotas 1282 m. Nuverstas nuo sosto savo vaikaičio Androniko III 1328 m. 


ANŽU-SICILIETĖ (Margarita d'), grafienė de Valua (apie 1270-1299 12 31). 
Karolio II d' Anžu, vadinamo Raišuoju, ir Marijos Vengrės duktė. Pirmoji Karolio 


de Valua žmona. Būsimo Prancūzijos karaliaus Pilypo VI motina. 


ARTUA (Mao d'), Burgundijos, paskui Artua grafienė (?-1329 11 27). Robero II 
d'Artua duktė. 1291 m. ištekėjo už Burgundijos ptalcgrafo Otono IV, jis mirė 
1303 m. 1309 m. karaliaus potvarkiu ji tapo Artua grafiene ir karalystės pere. 
Viena jos duktė, Žana Burgundė, ištekėjo už Pilypo de Puarjė, būsimo Pilypo V, 


kita, Blanša Burgundė - už Karolio Prancūzo, būsimo Karolio IV. 


ARTUA (Roberas III d') (1287-1342). Filipo d' Artua sūnus ir Robero II d' Artua 
vaikaitis. Nuo 1309 m. Bomon le Rožė grafas ir Konšų senjoras. 1318 m. vedė 
Žaną de Valua, Karolio de Valua ir Katrinos de Kurtenė dukterį. 1328 m. tapo 
karalystės peru pagal Bomon le Rožė Grafystę. 1332 m. ištremtas iš Prancūzijos 
Karalystės rado prieglobstį Anglijos karaliaus Eduardo III dvare. Buvo mirtinai 


sužeistas Vanuose. Palaidotas Londone, Šv. Povilo katedroje. 


BALJONIS (Gučas) (apie 1295-1340). Sienietis bankininkas, Tolomėjų gimi- 
naitis. Turėjo 1315 m. banko kontorą Noflyje le Vjė. Slapta vedė Mari de Kresė. 
1316 m. jie susilaukė sūnaus Džanino, jį dar lopšyje sukeitė su Jonu I Pomirtiniu. 


Mirė Kampanijoje. 

BARBETAS (Etjenas) (apie 1250-1321 12 19). Paryžietis miestelėnas, kilęs iš 
vienos seniausių Paryžiaus notablių giminių. 1275 m. paskirtas Paryžiaus kelių 
prievaizdu, 1296 m. — miesto tarėju, 1296 m. ir 1314 m. buvo pirklių gildijos 
seniūnas; vyriausiasis Paryžiaus miesto pinigų kalėjas ir karaliaus iždininkas. Jo 


buveinė, Barbeto dvarelis, buvo apiplėšta per 1306 m. riaušes. 


BOKACAS DA ČELINAS, arba BOKAČAS. Florentietis bankininkas. Bardžių 
bendrovės agentas. Su savo meiluže prancūze turėjo pavainikį sūnų, gimusį 1313 m. 


Tai būsimas garsusis rašytojas Bokačas, „Dekamerono“ autorius. 
g J 


BONIFACAS VIII (tikr. Benedetas Kaetanis), popiežius (apie 1235-1303 10 11). 
Pirmiausia Todžio kanauninkas, konsistorijos advokatas ir apaštališkasis notaras. 
1281 m. paskirtas kardinolu. Išrinktas popiežium 1294 12 24, Celestinui V 


atsisakius sosto. Ananjo „pasikėsinimo“ auka, mirė po mėnesio Romoje. 


BURDENĖ (Mišelis de). Pilypo Gražiojo legistas ir patarėjas. Liudviko X valdymo 
metais buvo įkalintas, o jo turtai konfiskuoti. Atgavo ir turtus, ir titulus Pilypo V 


laikais. 


BURGUNDĖ (Agnesa Prancūzė), kunigaikštienė (apie 1268-apie 1325). Pas- 
kutinė iš vienuolikos Liudviko Šventojo vaikų. 1273 m. ištekinta už Robero II 
Burgundo, Burgundijos kunigaikščių Hiugo V ir Edo IV motina. Jos duktė Mar- 
garita ištekėjo už Liudviko Vaidingojo, Navaros, paskui Prancūzijos karaliaus; kita 


duktė, Žana, praminta Raišąja, — už Pilypo VI de Valua. 


BURGUNDĖ (Blanša) (apie 1296-1326). Jaunesnioji Burgundijos pfalcgrafo 
Otono IV ir Mao d Artua duktė. 1307 m. ištekinta už Karolio Prancūzo, trečiojo 
Pilypo Gražiojo sūnaus. Nusikaltusi svetimavimu, 1314 m. kartu su Margarita 
Burgunde buvo uždaryta Gajaro pilyje, paskui Gurnė pilyje, netoli Kutanso. 


1322 m. anuliavus jos vedybas su Karoliu, įstojo į vienuoles Mobiuisono abatijoje. 


BUVILIS (Hiugas III), grafas de (?-1331). Hiugo II de Buvilio ir Mari de Šambli 
sūnus. Pilypo Gražiojo šambelionas. 1293 m. vedė Margaritą de Bar, su ja turėjo 


sūnų Šarlį, vėliau jis tapo Karolio V šambelionu ir Dofinė srities valdytoju. 


DESPENSER (ledi Eleonora Le), iš namų de Kler (?-1337). Grafo de Glosterio 


dukte. Hju Despenserio Jaunesniojo žmona, turėjo su juo du sūnus. 

DESPENSERIS (Hju Le) (1262-1326 10 27). Didžiojo Anglijos teisėjo Hju Le 
Despenserio sūnus. Baronas, nuo 1295 m. Parlamento narys, Nuo 1312 m. vy- 
riausiasis karaliaus Eduardo II patarėjas, Vinčesterio grafas (nuo 1322 m.). 1326 m. 
sukilę baronai pašalino jį nuo valdžios. Pakartas Bristolyje. 


DESPENSERIS (Hju Le) Jaunesnysis (apie 1290-1326 11 24). Anksčiau minė- 
tojo sūnus. Nuo 1312 m. Eduardo II šambelionas ir favoritas. 1306 m. vedė 
Eleonorą de Kler. 1326 m. dėl jo piktnaudžiavimo valdžia sukilo baronai. Pakartas 
Hereforde. 


DIUBUA (Gijomas). Pilypo Gražiojo legistas ir iždininkas. Įkalintas valdant Liud- 


vikui X, atgavo turtus ir titulus Pilypo V viešpatavimo metais. 


EDUARDAS II Plantagenetas, Anglijos karalius (1284 04 25—1327 09 21). 
Gimė Karnarvone. Eduardo I ir Eleonoros Kastilietės sūnus. Pirmasis Velso prin- 
cas. Nuo 1303 m. Akvitanijos kunigaikštis ir Pontjė grafas. 1306 m. įšvęstas į 
riterius Vestminsteryje. 1307 m. įžengė į sostą. 1308 01 22 Pajūrio Bulonėje 
susituokė su Izabele Prancūze, Pilypo Gražiojo dukterimi. Vainikuotas Vestmins- 
teryje 1308 02 25. 1326 m. sukilę baronai, jo žmonos vadovaujami, nuvertė jį 


nuo sosto. Įmestas į kalėjimą ir nužudytas Berklio pilyje. 


EDUARDAS, Anglijos sosto įpėdinis, vėliau EDUARDAS III Plantagenetas, An- 
glijos karalius (1312 11 13-1377). Eduardo II sūnus. Akvitanijos kunigaikštis ir 
Pontjė grafas. Paskelbtas karalium 1327 m. sausio mėnesį, nuvertus nuo sosto jo 
tėvą. 1328 m. vedė Pilypą de Eno, Gijomo de Eno ir Žanos de Valua dukterį. Dėl 


jo pareikštų pretenzijų į Prancūzijos sostą kilo Šimto metų karas. 


EVRARAS. Buvęs tamplierius. 1316 m. įsivėlęs į raganystės bylą. Kartu su kardi- 


nolu Kaetaniu apkaltintas norėjęs kerais pakenkti Prancūzijos karaliui. 


EVRĖ (Liudvikas Prancūzas), grafas d' (1276-1319). Pilypo III Narsiojo ir Marijos 
Brabantietės sūnus. Netikras Pilypo Gražiojo ir Karolio de Valua brolis. Nuo 1298 m. 
Evrė grafas. Vedė Margaritą d Artua, Robero III d' Artua seserį. Jo duktė Žana buvo 
trečioji Karolio IV Gražiojo žmona, o sūnus Filipas vedė Žaną, Navaros karalienę. 


FJENAS (Žanas), baronas de. Rengri baronas, Riumingeno senjoras, Burbūro 
pilies savininkas. Išrinktas sukilusių Artua didikų vadu, vienas iš paskutinių padėjęs 
ginklus. Vedė Izabelę, Flandrijos grafo Gi de Dampjero šeštąją dukterį. 

GAVESTONAS, arba GABASTONAS (Pjeras de) (apie 1284-1312 06). Bear- 
nietis riteris, Eduardo II favoritas. 1307 m. Eduardui įžengus į sostą, tapo Kornva- 
lio grafu. Tais pačiais metais vedė Margaritą de Kler, grafo de Glosterio dukterį. 
1308 m. paskirtas karalystės regentu, Airijos vicekaralium. Ekskomunikuotas 
1312 m. Nužudytas vienos baronų koalicijos. 1315 m. Eduardas II perkelė jo 
palaikus iš Oksfordo į Lenglio pilį (Hertferdšyre). 


GOTAS (Bertranas de). Lomanės ir Ovilaro vikontas, Ankono markizas. Popie- 
žiaus Klemenso V sūnėnas ir bendravardis. Dalyvavo 1314-1316 m. konklavoje. 


IRSONAS (Tjeri Laršjė d') (apie 1270-1328 11 17). Iš pradžių Robero II d Artua 
raštininkas. Lydėjo Nogarė į Ananjį. Buvo įvairiausių Pilypo Gražiojo misijų vyk- 
dytojas. Nuo 1299 m. Araso kanauninkas. Nuo 1303 m. Mao d Artua kancleris. 
Nuo 1328 m. Araso vyskupas. 


IRSON (Beatrisė d'). Tjeri d'Irsono dukterėčia. Grafienės Mao rūmų dama. 


IZABELĖ PRANCŪZĖ, Anglijos karalienė (1292-1358 08 23). Pilypo IV Gra- 
žiojo ir Žanos Šampanietės duktė. Karalių Liudviko X, Pilypo V ir Karolio IV 
sesuo. 1308 m. ištekėjo už Anglijos karaliaus Eduardo II. 1325 m. kartu su Rodže- 
riu Mortimeriu vadovavo anglų baronų maištui, šis nuvertė jos vyrą nuo sosto. 
Praminta Prancūzijos vilke. 1326-1328 m. valdė sūnaus Eduardo III vardu. 


1330 m. ištremta iš karaliaus rūmų. Mirė Hertfordo pilyje. 


KAETANIS (Frančeskas) (21317). Bonifaco VIII sūnėnas, 1295 m. pakeltas į 
kardinolus. 1316 m. apkaltintas norėjęs kerais pakenkti Prancūzijos karaliui. Mirė 


Avinjone. 


KAROLIS PRANCUZAS, paskui KAROLIS IV, Prancūzijos karalius (1294— 
1328 02 01). Trečiasis Pilypo IV Gražiojo ir Žanos Šampanietės sūnus. Nuo 
1315 m. Maršos apanažo grafas. Įžengė į sostą 1322 m., po savo brolio Pilypo V 
mirties. 1307 m. vedė Blanšą Burgundę, 1322 m. - Mariją Liuksemburgietę ir 
1325 m. - Žaną d'Evrė. Mirė Vensene nepalikęs sosto įpėdinio. Paskutinis Kape- 
tingų dinastijos karalius. 


KAROLIS MARTELAS, vardinis Vengrijos karalius (apie 1273-1296). Vyres- 
nysis Karolio II d Anžu, vadinamo Raišuoju, Sicilijos karaliaus, ir Marijos Vengrės 


sūnus. Vengrijos karaliaus Vladislovo IV sūnėnas, pretendentas į jo sostą. Nuo 

1291 m. vardinis Vengrijos karalius. Klemencijos Vengrės, antrosios Prancūzijos 


karaliaus Liudviko X žmonos, tėvas. 


KAROLIS ROBERTAS, arba Karobertas, arba Saroberas, Vengrijos karalius (apie 
1290-1342). Karolio Martelo ir Klemencijos Habsburgietės sūnus. Klemencijos 
Vengrės brolis. Po tėvo mirties (1296 m.) pretendavo į Vengrijos sostą. Karaliumi 


buvo pripažintas tik 1310 m. rugpjūčio mėnesį. 


KLEMENSAS V (Bertranas de Gotas), popiežius (?-1314 04 20). Gimė Vi- 
landro (Žirondoje). Ševaljė Arno Garsijo de Goto sūnus. Nuo 1300 m. Bordo 
arkivyskupas. Išrinktas popiežiumi 1305 m. po Benedikto XI mirties. Vainikuotas 


Lione. Pirmasis Avinjono popiežius. 


KOLONA (Džakobas) (?-1318). Kilęs iš garsiosios Romos Kolonų giminės. 
1278 m. Mikalojaus III pakeltas kardinolu. Vyriausiasis Romos kurijos patarėjas 
popiežiaujant Mikalojui IV. 1297 m. Bonifaco VIII ekskomunikuotas. Atgavo 
kardinolo titulą 1306 m. 


KOLONA (Šara). Anksčiau minėtojo brolis. Karys. Popiežiaus Bonifaco VIII prie- 


šas, skelęs jam antausį per pasikėsinimą Ananjyje. 


KOLONA (Pjetras) (?—1326). Vienas iš Gibelinų partijos vadų. Kardinolo 
Džakobo Kolonos sūnėnas. Pakeltas į kardinolus 1288 m. Mikalojaus IV. 
1297 m. Bonifaco VIII ekskomunikuotas. Atgavo kardinolo titulą 1306 m. 
Mirė Avinjone. 

KRESĖ (Eliabelė de). Kresė pilies prie Noflio le Vjė savininkė Monforo I" Amori 


prevotijoje. Žano de Kresė našlė. Žano, Pjero ir Mari de Kresė motina. 


KRESĖ (Mari de) (apie 1298-1345). Ponios Eliabelės ir Žano de Kresė duktė. 
Slaptai ištekėjusi už Gučo Baljonio; jos kūdikis lopšyje buvo sukeistas su Jonu I 


Pomirtiniu, jo žindyve ji buvo. Palaidota Augustinų vienuolyne, netoli Kresė. 


KRESĖ (Žanas de ir Pjeras de). Mari Kresė broliai. Pilypas VI de Valua po mūšio 


ties Kresė 1346 m. įšventino juos į riterius. 


KURTENĖ (Katrina de), Valua grafienė, vardinė Konstantinopolio imperatorė 
(?—1307). Antroji Karolio de Valua, Pilypo IV Gražiojo brolio, žmona. Paskutinio 


Konstantinopolio lotyniškojo imperatoriaus Bodueno (1261) vaikaitė ir įpėdinė. 

Jai mirus, jos teisės perėjo vyresniajai dukteriai Katrinai de Valua, Filipo d' Anžu, 


Achajo ir Tarento kunigaikščio žmonai. 


LATILIS (Pjeras d) (?-1328 03 15). Nuo 1313 m. Šalono vyskupas. Atskairomy- 
bės rūmų narys. Mirus Nogarė, karalystės Antspaudų saugotojas. 1315 m. įkalin- 
tas Liudviko X įsakymu. Išlaisvintas 1317 m. Pilypo V įsakymu, grįžo į Šalono 
vyskupiją. 


LE LOKTJĖ (Nikolis). Pilypo Gražiojo legistas ir patarėjas; įkalintas Liudviko X. 


Pilypas V grąžino jam turtus ir titulus. 


LIUDVIKAS IX, arba LIUDVIKAS ŠVENTASIS, Prancūzijos karalius (1215— 
1270 08 25). Gimė Puasi. Liudviko VIII ir Blanšos Kastilietės sūnus. 1226 m. 
tapo Prancūzijos karaliumi, bet faktiškai valdė tik nuo 1236 m. 1234 m. vedė 
Margaritą Provansietę, susilaukė šešių sūnų ir penkių dukterų. Vadovavo VII 
kryžiaus žygiui (1248-1254). Mirė Tunise per VIII kryžiaus žygį. 1296 m. po- 


piežiaus Bonifaco VIII paskelbtas šventuoju. 


LIUDVIKAS, vadinamas Vaidinguoju, Navaros karalius, vėliau LIUDVIKAS X, 
Prancūzijos karalius (1289 10-1316 06 05). Pilypo IV Gražiojo ir Žanos Šampa- 
nietės sūnus. Karalių Pilypo V, Karolio IV ir Anglijos karalienės Izabelės brolis. 
1307 m. karūnuotas Navaros karaliumi. Įžengė į Prancūzijos sostą 1314 m. 1305 
m. vedė Margaritą Burgundę, su ja susilaukė dukters Žanos, gimusios 1311 m. Po 
Nelio bokšto skandalo ir Margaritos mirties 1315 m. vedė Klemenciją Vengrę. 
1315 m. vainikuotas karaliumi Reimse. Mirė Vensene 1316 m. Praėjus 5 mėne- 


siams po jo mirties, gimė sūnus Jonas I Pomirtinis. 


LE LOKTJĖ (Nikolis). Legistas ir Pilypo Gražiojo patarėjas. Įkalintas Liudviko X, 


turtus ir titulus grąžino Pilypas V. 


LONGVI (Žanas de). Didžiojo magistro Žako de Molė giminaitis. Buvo feodali- 


nės Burgundijos lygos, susikūrusios 1314 m., narys. 


MARGARITA Burgundė, Navaros karalienė (apie 1293-1315). Robero II, Bur- 
gundijos kunigaikščio, ir Agnesės Prancūzės duktė. 1305 m. ištekinta už Liudvi- 
ko, Navaros karaliaus, vyriausiojo Pilypo Gražiojo sūnaus, būsimojo Liudviko X. 
Su juo susilaukė dukters Žanos. Apkaltinta svetimavimu (Nelio bokšto byla, 1314 
m.), buvo įkalinta Gajaro pilyje, kur buvo nužudyta. 

MARINJI (Angeranas Le Portjė de) (apie 1265-1315 04 30). Gimė Lione la 
Fore. Pirmoji jo žmona - Žana de Sen Marten, antroji - Alipsė de Mons. Iš pradžių 
grafo de Buvilio ginklanešys, paskui tarnavo Pilypo Gražiojo žmonos karalienės 
Žanos rūmuose. Vėliau, 1298 m., Isudeno pilies komendantas, nuo 1304 m. 
šambelionas; įšventintas į riterius gavo Longvilio grafo titulą; finansų ir statybos 
intendantas, Luvro kapitonas, karaliaus koadjutorius ir karalystės rektorius pasku- 
tiniu Pilypo Gražiojo karaliavimo laikotarpiu. Po Pilypo Gražiojo mirties buvo 
apkaltintas pinigų išeikvojimu, nuteistas ir pakartas Monfokone. 1317 m. Pily- 
po V reabilituotas ir palaidotas kartūzų bažnyčioje, vėliau jo kūnas perkeltas į Ekui 


kanauninkų kolegiją, kurią pats buvo įsteigęs. 


MARINJI (Žanas ar Filipas, ar Gijomas de) (?-1325). Jaunesnysis Angerano de 
Marinji brolis, nuo 1301 m. karaliaus sekretorius, nuo 1309 m. Sanso arkivysku- 
pas. Dalyvavo tribunole, kuris nuteisė jo brolį Angeraną. Trečiasis brolis Marinji, 
vardu Žanas, Bovė grafas — vyskupas (nuo 1312 m.), įėjo į tas pačias teismo 
komisijas. Mirė 1350 m. 


MOLĖ (Žakas de) (apie 1244—131405 18). Gimė Molėe (Aukštosios Sonos depar- 
tamente). 1265 m. įstojo į Tamplierių ordiną. Dalyvavo kryžiaus žygiuose į Šven- 
tąją žemę. 1295 m. išrinktas didžiuoju ordino magistru. Suimtas 1307 m. spalio 


mėnesį, nuteistas ir sudegintas Paryžiuje. 


MORTIMER (ledi Žana), mergautinė pavardė Žuenvil (1286-1356). Pjero de 
Žuenvilio duktė, senešalo de Žuenvilio, lydėjusio Liudviką Šventąjį į kryžiaus žygį, 
brolio vaikaitė. Apie 1305 m. ištekėjo už Rodžerio Mortimerio, Vigmoro barono, 


ir turėjo su juo vienuolika vaikų. 


MORTIMERIS (Rodžeris) (1287-1330 1129). Vyresnysis Edmundo Morti- 
merio, Vigmoro barono, ir Margaritos de Fjen sūnus. Aštuntasis Vigmoro baronas. 
Vadovavo maištui, šis baigėsi Eduardo II nuvertimu nuo sosto. Kai Eduardas III 
buvo nepilnametis, kaip lordas protektorius kartu su karaliene Izabele faktiškai 
valdė Angliją. Nuo 1328 m. pirmasis Marčo grafas. Eduardo III įsakymu suimtas 


ir Parlamento nuteistas, pakartas Londone, Taiberno kartuvėse. 


NEVERAS (Luji de) (?2—1322). Flandrijos grafo Robero de Betiuno ir Jolandos 
Burgundės sūnus. Nuo 1280 m. Nevero grafas. Vedęs Žaną de Retel, tapo 
Retelo grafu. 

NOGARĖ (Gijomas de) (apie 1265-1314 05). Gimė Sen Felikse, Tulūzos 
diecezijoje. Dėstė teisę Monpeljė (1291); 1295 m. paskirtas karališkuoju teisėju 
Bokero srityje; įšventintas į riterius 1299 m. Pagarsėjo per vaidus tarp Prancūzi- 
jos karaliaus Pilypo Gražiojo ir Šventojo Sosto, 1303 m. vadovavo žygiui į Anan- 
ji prieš Bonifacą VIII. Nuo 1307 m. iki mirties Antspaudų saugotojas, vedė 
Tamplierių bylą. 


ODERIZIS (Robertas). Dailininkas neapolietis, Džoto mokinys. Turėjo jam įta- 
kos ir Simonas de Martinis, XIV a. antrosios pusės neapolietiškos mokyklos gal- 


va. Jo svarbiausias kūrinys - freskos Inkoronatos bažnyčioje Neapolyje. 


OKAS (Arno d') (?-1320). Puatjė vyskupas (1306). 1312 m. popiežius Klemen- 
sas V paskyrė jį Albano kardinolu vyskupu. 1314 m. popiežiaus legatas Paryžiuje. 
Popiežiaus kamerdineris iki 1319 m. Mirė Avinjone. 


ONĖ (Gorjė d') (2-1314). Gorjė d'Onė, Musi le Nefo, Menilio ir Gran Muleno 
senjoro, sūnus. Grafo de Puarjė, antrojo Pilypo Gražiojo sūnaus, ginklanešys. Ap- 
kaltintas svetimoteryste (Nelio bokšto byla) su Blanša Burgunde, nubaustas mirti- 


mi Pontuaze. Buvo vedęs Anjesą de Monmoransi. 


ONĖ (Filipas d') (2-1314). Jaunesnysis Gotjė brolis. Grafo de Valua ginklanešys, 
Margaritos Burgundės, Liudviko Vaidingojo, Navaros, paskui Prancūzijos kara- 


liaus žmonos, meilužis. Nubaustas mirtimi Pontuaze kartu su broliu. 
PAREJIS (Alenas de). Lankininkų kapitonas Pilypo Gražiojo laikais. 


PERO (Hiugas de). Tamplierių ordino vizitatorius Prancūzijoje. Suimtas 
1307 10 13, nuteistas kalėti iki gyvos galvos 1314 03. 


PILYPAS III, pramintas Narsiuoju, Prancūzijos karalius (1245 04 03—1285 10 05). 
Liudviko Šventojo ir Margaritos Provansietės sūnus. 1262 m. vedė Izabelę Arago- 
nietę. Pilypo IV Gražiojo ir Karolio, Valua grafo, tėvas. Dalyvavo su tėvu VIII 
kryžiaus kare ir buvo paskelbtas karalium Tunise 1270 m. Liko našlys 1271 m., 
vedė Mari Brabantietę, su ja susilaukė sūnaus Liudviko, Evrė grafo. Mirė Perpinjane, 


grįžęs iš žygio, kurį pradėjo remdamas savo antrojo sūnaus teises į Aragono sostą. 


PILYPAS IV, pramintas Gražiuoju, Prancūzijos karalius (1268-1314 10 29). 
Gimė Fontenblo. Pilypo III Narsiojo ir Izabelės Aragonietės sūnus. 1284 m. vedė 
Žaną Šampanietę, Navaros karalienę. Karalių Liudviko X, Pilypo V, Karolio IV ir 

Anglijos karalienės Izabelės tėvas. Paskelbtas karalium Perpinjane 1285 m. karū- 
nuotas Reimse 1286 02 06. Mirė Fontenblo, palaidotas Sen Deni. 


PILYPAS, Puatjė grafas, vėliau PILYPAS V, pramintas Ilguoju, Prancūzijos kara- 
lius (1291-1322 01 03). Pilypo IV Gražiojo ir Žanos Šampanietės sūnus. Karalių 
Liudviko X, Karolio IV ir Izabelės, Anglijos karalienės, brolis. 1307 m. vedęs Žaną 
Burgundę, tapo Burgundijos pfalcgrafu ir Salenų senjoru. Nuo 1311 m. Puatjė 
apanažo grafas. 1315 m. Prancūzijos peras. Regentas, mirus Liudvikui X, paskui 
karalius 1316 m., mirus Liudviko X sūnui, gimusiam po tėvo mirties. Mirė Lonša- 


ne, nepalikęs sosto įpėdinio. Palaidotas Sen Deni. 
PLUABUŠAS (Žanas). Paryžiaus prevo 1309-1316 m. 


PRĖ (Žanas diu). Buvęs tamplierius; 1316 m. tarnavo Valansėje. Kartu su buvu- 
siu tamplierium Evraru įsivėlęs į kardinolo Kaetanio rengtą mėginimą kerais pa- 


kenkti Liudvikui X. 


PRELIS. (Raulis I de) ar de Prejeris (21331). Lizi prie Urko senjoras. Advokatas. 
1311 m. Pilypo IV Gražiojo sekretorius. Įkalintas mirus Pilypui IV, bet atgavęs 
malonę Liudviko X valdymo pabaigoje. Buvo sargybinis per Liono konklavą 
1316 m. Pilypo V laikais gavo ševaljė titulą, buvo karaliaus Pilypo V leibriteris ir jo 
Tarybos narys. Įsteigė Prelio kolegiją. 


SESĖ (Bernaras de). Šv. Antano bažnyčios kunigas Pamjė mieste. 1295 m. Boni- 
facas VIII būtent jam įkūrė Pamjė vyskupystę. Susivaidijęs su Prancūzijos karaliu- 
mi, 1301 m. spalio mėnesį buvo suimtas ir teisiamas Sanlise. Ši byla galutinai 


nutraukė Pilypo IV ir popiežiaus Bonifaco VIII santykius. 


ŠARNĖ (Žofrua de) (?-1314 03 18). Tamplierių ordino Normandijoje prioras. 


Suimtas 1307 10 13, nuteistas ir sudegintas Paryžiuje. 


ŠATIJON SEN POL (Mao de), Valua grafienė (apie 1293-1358). Gi de Šarijo- 
no, vyriausiojo Prancūzijos vynininko, ir Marijos Bretanietės duktė. Trečioji Karo- 


lio de Valua, Pilypo Gražiojo brolio, žmona. 


TOLOMĖJUS (Spinelas). Vadovavo Prancūzijoje sieniečių bankininkų bendro- 
vei, įsteigtai XII a. Tolomėjo Tolomėjaus. Ši bendrovė praturtėjo prekiaudama su 
užsieniu; savo žinioje ji turėjo Toskanos sidabro kasyklas. Sienoje iki šiol tebestovi 


Tolomėjaus rūmai. 

VALUA (Karolis de) (1270 03 12-1325 12). Pilypo III Narsiojo ir jo pirmosios 
žmonos Izabelės Aragonietės sūnus. Pilypo IV Gražiojo brolis. Keturiolikos metų 
įšventintas į riterius. Tais pačiais metais gavo iš popiežiaus legato teises į Aragono 
Karalystę, bet į sostą jam nepavyko įžengti, ir 1295 m. jis šio titulo atsisakė. Valua 
ir Alansono apanažų grafas nuo 1285 m. Vedęs Margaritą, Anžu Sicilijos princesę, 
1290 m. tampa Anžu, Meno ir Peršo apanažų grafu. Antrą kartą vedęs Katriną de 
Kurtenė, 1301 m. gauna Konstantinopolio imperatoriaus titulą. Popiežius Boni- 
facas VIII suteikia jam Romanijos grafo titulą. Trečią kartą veda Mao de Šatijon 
Sen Pol. Iš trejų vedybų turėjo daug vaikų. Vyriausiasis jo sūnus vėliau tapo Pilypu 
VI, pirmuoju Valua dinastijos karaliumi. 1301 m., kaip popiežiaus šalininkas, 
Karolis de Valua kariavo Italijoje, vadovavo dviem žygiams į Akvitaniją (1297 m. 
ir 1324 m.) ir pretendavo į Vokietijos imperatoriaus sostą. Mirė Nožane le Rua, 


palaidotas Paryžiuje. 


ŽANA Burgundė, Puatjė grafienė, paskui Prancūzijos karalienė (apie 1293— 
1330 01 21). Vyresnioji Burgundijos pfalcgrafo Otono IV ir Mao d Artua duktė. 
Blanšos, Karolio IV žmonos, sesuo. 1307 m. ištekėjo už Pilypo de Puatjė, antrojo 
Pilypo Gražiojo sūnaus. Apkaltinta kaip savo sesers ir pusseserės svetimavimo ben- 
drininkė. 1314 m. buvo uždaryta į Durdano pilį, 1315 m. paleista. Turėjo tris 
dukteris: Žaną, Margaritą ir Izabelę. Žana ištekėjo už Burgundijos kunigaikščio, 


Margarita — už Flandrijos grafo, Izabelė — už Vjenua dofeno. 


ŽANA Šampanietė, Prancūzijos ir Navaros karalienė (apie 1270-1305 04). Hen- 
riko I Navariečio, Šampanės ir Bri grafo (mirusio 1274 m.), ir Blanšos d'Artua 
vienturtė duktė ir įpėdinė. 1284 m. ištekinta už būsimo Pilypo IV Gražiojo. 
Karalių Liudviko X, Pilypo V, Karolio IV ir Izabelės, Anglijos karalienės, motina. 


ŽANA PRANCUŪZĖ, Navaros karalienė (1311-1349 10 08). Liudviko Navariečio, 
būsimo Liudviko X Vaidingojo, ir Margaritos Burgundės duktė. Spėjama buvusi 
pavainikė. Nušalinta nuo teisės į Prancūzijos sostą, paveldėjo Navarą. Ištekinta už 


Pilypo, Evre grafo. Antrojo Pilypo VI de Valua, Prancūzijos karaliaus, žmona. 


ŽUENVILIS (Žanas de) (1224-1317 1224). Šampanės senešalas. Dalyvavo VII 
kryžiaus žygyje ir kartu su Liudviku IX pateko į nelaisvę. Būdamas 80 metų, parašė 


„Liudviko Šventojo istoriją“. Laikomas vienu iš didžiųjų Prancūzijos kronikininkų. 


ŽUENVIL (Žandė), žr. MORTIMER (ledi Žana). 

„Prakeiktieji karaliai“ — garsi istorinė 7 tomų freska. 

„Prakeiktieji karaliai“ — romanų ciklas, kurio visi veikėjai kadaise 
gyveno. Veikalas tiksliai atskleidžia kasdieninį gyvenimą, politines ir mei- 
lės dramas, kuriose susiduria karaliai, karalienės, popiežiai, ministrai, di- 
dikai neramiu, iki šiol mažai pažįstamu paskutinių Kapetingų valdymo 
laikotarpiu. 

„Geležinio karaliaus“, pirmojo šio ciklo tomo, centrinė figūra - Pily- 
pas IV Gražusis, legendinio grožio karalius, absoliutus Prancūzijos valdo- 
vas. Visi turėjo nusilenkti, paklusti jo valiai. Bet šis šaltas ir žiaurus valdo- 
vas puoselėjo mintį sukurti vieningą Prancūzijos valstybę, visus kitus 
interesus užgožė valstybės interesai. Jam valdant Prancūzija buvo didi, 
bet prancūzai nelaimingi. 

Šis kūrinys, parašytas 1955-1960 metais, sulaukė daugybės leidimų 


ir yra išverstas į daugelį pasaulio kalbų. 

